Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Πριν μπούμε στην ημερήσια διάταξη επί της προτάσεως δυσπιστίας, σας υπενθυμίζω ότι αύριο Σάββατο από τις 10.00΄ πρωινή έως τις 2.00΄ μεσημβρινή όσο και την Κυριακή από τη δευτέρα μεσημβρινή -από τις 2.00΄ το μεσημέρι- έως τις 7.00΄ το απόγευμα κλιμάκιο του ΕΟΔΥ θα κάνει rapid test και αξίζει να επωφεληθούμε αυτής της δυνατότητος, γιατί θα είμαστε εδώ ένα τριήμερο -προφανώς έχουμε ανώτατο αριθμό παρουσίας- θα ψηφίσουν όμως και οι τριακόσιοι με προσωπική παρουσία, όχι ταυτόχρονα. Όμως, εν πάση περιπτώσει, καλό είναι να φροντίσουμε τους εαυτούς μας και τους γύρω μας, να το αξιοποιήσουμε αυτό. Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Συζήτηση επί της προτάσεως δυσπιστίας κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα τέσσερις Βουλευτές της Κοινοβουλευτικής του Ομάδας, σύμφωνα με τα άρθρα 84 του Συντάγματος και 142 του Κανονισμού της Βουλής. Η συζήτηση θα διεξαχθεί σύμφωνα με τα άρθρα 84 του Συντάγματος και 142 του Κανονισμού, σε συνδυασμό με την ανάλογη εφαρμογή των άρθρων 91 παράγραφος 5, 96 και 97 του Κανονισμού της Βουλής. Ειδικότερα, ως προς την οργάνωση της συζήτησης και έπειτα από απόφαση της Διάσκεψης των Προέδρων, προτείνω η ακολουθούμενη διαδικασία να είναι η ακόλουθη: Η συζήτηση θα αρχίσει με την ομιλία των δύο συναδέλφων της Κοινοβουλευτικής Ομάδας του Συνασπισμού Ριζοσπαστικής Αριστεράς Δημητρίου Τζανακόπουλου και Μαριλίζας Ξενογιαννακοπούλου, που έχουν ήδη οριστεί από την Κοινοβουλευτική τους Ομάδα και υπογράφουν την πρόταση δυσπιστίας. Ο χρόνος ομιλίας είναι δεκαπέντε λεπτά για τον καθένα. Λόγω λήψης υγειονομικών μέτρων και προκειμένου να αποφευχθεί ο συνωστισμός, προτείναμε να μην γίνει εγγραφή ομιλητών με το ηλεκτρονικό σύστημα -το επιτόπιο ηλεκτρονικό σύστημα- όπως ορίζεται στο άρθρο 142 παράγραφος 5 του Κανονισμού, αλλά να εγγραφούν με κατάλογο ομιλητών που δίδεται από τις Κοινοβουλευτικές Ομάδες. Αυτό ήδη έχει γίνει. Προτείνω, συνεπώς, οι αγορεύσεις των συναδέλφων να οργανωθούν σε κύκλους. Ο πρώτος κύκλος ομιλητών θα απαρτίζεται από έξι κατά προτεραιότητα Βουλευτές, έναν από κάθε Κοινοβουλευτική Ομάδα, με χρόνο δέκα λεπτά. Στη συνέχεια και κατ' εφαρμογή της διάταξης της παραγράφου 5 του άρθρου 65 του Κανονισμού, κάθε επόμενος κύκλος αποτελείται από δώδεκα Βουλευτές με την εξής αναλογία: πέντε από την Κοινοβουλευτική Ομάδα της Νέας Δημοκρατίας, τρεις από τον ΣΥΡΙΖΑ και ένας από κάθε μία από τις υπόλοιπες τέσσερις Κοινοβουλευτικές Ομάδες με χρόνο ομιλίας επτά λεπτά, χωρίς δικαίωμα δευτερολογίας. Αν επιθυμεί κάποιος από τους Ανεξάρτητους Βουλευτές να λάβει τον λόγο, θα ενταχθεί σε αυτούς τους κύκλους ως δέκατος τρίτος ομιλητής. Οι Κοινοβουλευτικές Ομάδες έχουν ήδη υποβάλει κατάλογο με ομιλητές και η αρμόδια Υπηρεσία έχει καταρτίσει έναν ενιαίο κατάλογο στον οποίο θα εναλλάσσονται οι Βουλευτές της Συμπολίτευσης με τους Βουλευτές της Αντιπολίτευσης, για να διατηρηθεί η κατ' αναλογία της κοινοβουλευτικής δύναμης των κομμάτων εκπροσώπηση. Στη συζήτηση μπορούν να μετέχουν, εφ' όσον το επιθυμούν, οι Πρόεδροι των Κοινοβουλευτικών Ομάδων προφανώς, όπως ορίζεται από το άρθρο 97 του Κανονισμού της Βουλής. Η αγόρευση του Πρωθυπουργού και Προέδρου της Κοινοβουλευτικής Ομάδας της Νέας Δημοκρατίας κ. Μητσοτάκη και του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας του ΣΥΡΙΖΑ - Συνασπισμός Ριζοσπαστικής Αριστεράς κ. Τσίπρα δύναται να διαρκέσει μέχρι είκοσι λεπτά και μέχρι δεκαπέντε λεπτά για τους Προέδρους των υπολοίπων τεσσάρων Κοινοβουλευτικών Ομάδων, δηλαδή του κ. Κατρίνη που είναι επικεφαλής της Κοινοβουλευτικής Ομάδας του Κινήματος Αλλαγής, του κ. Κουτσούμπα, του κ. Βαρουφάκη και του κ. Βελόπουλου. Οι Υπουργοί, οι Αναπληρωτές Υπουργοί και Υφυπουργοί θα έχουν για δέκα λεπτά τον λόγο, οι Κοινοβουλευτικοί Εκπρόσωποι δικαιούνται να πρωτολογήσουν για δώδεκα λεπτά, να δευτερολογήσουν για έξι και να τριτολογήσουν για τρία λεπτά. Εάν προηγηθεί ομιλία Προέδρου Κοινοβουλευτικής Ομάδας, ο Κοινοβουλευτικός Εκπρόσωπος θα περιοριστεί στον χρόνο της δευτερολογίας και της τριτολογίας στα έξι και τρία λεπτά αντιστοίχως. Σύμφωνα με το άρθρο 167 παράγραφος 2 του Κανονισμού, τονίζω ότι ο αριθμός των παρεμβάσεων των Κοινοβουλευτικών Εκπροσώπων δεν είναι απεριόριστος. Είναι τρεις ανά ημέρα -δηλαδή πρωτολογία, δευτερολογία, τριτολογία- και φυσικά δεν ανανεώνεται σε περίπτωση αλλαγής των Κοινοβουλευτικών Εκπροσώπων. Επίσης, η τήρηση του χρόνου ομιλίας -θέλω να το προσέξουμε αυτό- από Βουλευτές, Υπουργούς, Εκπροσώπους με εξαίρεση, όπως όλοι αντιλαμβανόμαστε, τη σχετική ανοχή στις ομιλίες των Αρχηγών των Κοινοβουλευτικών Ομάδων, αποτελεί απαραίτητη προϋπόθεση για να μιλήσουν όσο το δυνατόν περισσότεροι από τους εγγεγραμμένους Βουλευτές. Παράλληλα, για να το επιτύχουμε, οι συνεδριάσεις και των τριών ημερών θα διαρκέσουν όσο γίνεται περισσότερο, όπως θα σας περιγράψω στη συνέχεια. Η τήρηση του χρόνου είναι βασική και πρέπει να βοηθήσουμε, γιατί ήδη ο αριθμός των εγγεγραμμένων ομιλητών, όπως δηλώθηκε από τις Κοινοβουλευτικές Ομάδες, είναι διακόσιοι είκοσι. Είναι ο μέγιστος αριθμός ομιλητών που έχει επιδιωχθεί να μιλήσουν, ακόμη και σε πενθήμερη συνεδρίαση που αφορά στον προϋπολογισμό. Όπως καταλαβαίνετε, σε μία συνεδρίαση που είναι στην ουσία δυόμισι μέρες, όπως αυτή, δηλαδή οι μισές μέρες, δεν είναι δυνατόν να επιτευχθεί ούτε έχει νόημα να κάνουμε τον χρόνο τρία και τέσσερα λεπτά στον καθένα. Σε μία τέτοια συζήτηση που εκ του Συντάγματος περιορίζεται σε Παρασκευή, Σάββατο και Κυριακή, είναι αδύνατον να εξαντληθεί ο κατάλογος. Τουλάχιστον, όμως, με την τήρηση του χρόνου μπορούν να μιλήσουν όσο το δυνατόν περισσότεροι. Υπολογίζουμε ότι αν τηρηθεί ο χρόνος ευλαβικά, θα μπορέσουν να μιλήσουν ίσως και εκατόν σαράντα συνάδελφοι μέχρι αργά το βράδυ της Κυριακής. Δεν μπορούμε να το πάμε Δευτέρα ή Τρίτη, είναι συνταγματικό το ζήτημα. Ο μέγιστος προβλεπόμενος αριθμός των παρισταμένων ταυτοχρόνως έχουμε αποφασίσει στην από 13 Ιανουαρίου Διάσκεψη ότι είναι εκατό Βουλευτές. Ξέρετε τις αναλογίες, αυτά πρέπει να τα τηρήσουμε για τους γνωστούς λόγους. Η συζήτηση, σύμφωνα με το άρθρο 142 παράγραφος 4 του Κανονισμού, τελειώνει το αργότερο τη δωδεκάτη νυχτερινή της τρίτης ημέρας από την έναρξη της συζήτησης. Τελευταίος θα μιλήσει ο Πρωθυπουργός. Οι πρόεδροι των Κοινοβουλευτικών Ομάδων είθισται να μιλούν την τελευταία μέρα με αντίστροφη σειρά -αντίστροφη της δύναμης των κομμάτων από τις τελευταίες εκλογές- χωρίς αυτό να είναι δεσμευτικό. Θα ακολουθήσει λήψη απόφασης με ονομαστική ψηφοφορία που θα γίνει ηλεκτρονικά επί τόπου, σύμφωνα με το 142 παράγραφος 4 και 5 του Κανονισμού, σε συνδυασμό με τα άρθρα 141 παράγραφος 3, 72 και 72Α του Κανονισμού της Βουλής. Οι Βουλευτές θα κληθούν να ψηφίσουν με το ηλεκτρονικό σύστημα ανά εκατό κατά αλφαβητική σειρά ως εξής, με έναν εύλογο χρόνο ανάμεσα στις εκατοντάδες. Η πρώτη εκατοντάδα αρχίζει από το «Αβδελάς Απόστολος» έως «Καλλιάνος Ιωάννης». Γύρω στις 9.00΄ θα ξεκινήσει το βράδυ της Κυριακής. Η δεύτερη εκατοντάδα αρχίζει από το όνομα «Καλογιάννης Σταύρος» έως «Μωραΐτης Θάνος», μετά από ένα τέταρτο και η τρίτη εκατοντάδα, η τελευταία, αρχίζει από το όνομα «Νικολακόπουλος Ανδρέας» έως «Ψυχογιός Γεώργιος» κατά τις 21:30΄. Επίσης, οι Βουλευτές δύνανται να ψηφίσουν με επιστολές που θα αποσταλούν στο Προεδρείο, σύμφωνα με το άρθρο 70 Α του Κανονισμού, οι οποίες και θα συνυπολογιστούν. Η σχετική απόφαση επί της προτάσεως δυσπιστίας λαμβάνεται με την απόλυτη πλειοψηφία του όλου αριθμού των Βουλευτών, δηλαδή με εκατόν πενήντα συν μία ψήφους, όπως ορίζει το Σύνταγμα και ο Κανονισμός. Στο πλαίσιο της επιδίωξης του να μιλήσουν όσο το δυνατόν περισσότεροι συνάδελφοι και με αυστηρή τήρηση του χρόνου, η σημερινή συνεδρίαση θα ολοκληρωθεί γύρω στις 2.00΄ μετά τα μεσάνυχτα. Η δεύτερη συνεδρίαση του Σαββάτου θα αρχίσει νωρίτερα από ό,τι είχαμε πει, δηλαδή όχι στις 10:00΄, αλλά στις 9:00΄ το πρωί του Σαββάτου και θα ολοκληρωθεί περίπου, επίσης, στις 2.00΄ μετά τα μεσάνυχτα του Σαββάτου. Η τρίτη συνεδρίαση της Κυριακής θα ξεκινήσει, επίσης, στις 9:00΄ και θα ολοκληρωθεί στις 21:00΄ το βράδυ της Κυριακής, για να αρχίσει η διαδικασία της ψηφοφορίας που μετά έχει και τη διαδικασία της καταμέτρησης. Τυχόν αλλαγές στη σειρά των εγγεγραμμένων θα πρέπει να γίνονται σε εξαιρετικές περιπτώσεις με έγγραφο του γραμματέα της Κοινοβουλευτικής Ομάδας στην οποία ανήκουν οι Βουλευτές, το οποίο θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής. Αυτή είναι η διαδικασία που αποφασίσαμε στη Διάσκεψη και που επέφερα με τις αλλαγές επιμήκυνσης του χρόνου, λόγω του μεγάλου αριθμού των εγγραφέντων. Είμαστε εντάξει πάνω σε αυτόν τον τρόπο διεξαγωγής;
Κύριε Πρόεδρε, θα ήθελα τον λόγο.
Ορίστε, κύριε Τσακαλώτο, έχετε τον λόγο.
Κύριε Πρόεδρε, είπατε πολλές φορές πόσο σημαντικό είναι να μιλήσουν όσο το δυνατόν περισσότεροι Βουλευτές. Όλοι ξέρουμε πόσο σημαντική διαδικασία είναι η πρόταση δυσπιστίας. Δεν κατανοούμε, λοιπόν, γιατί πρέπει να αλλάξει μια παράδοση, την οποία θυμάμαι και στον προϋπολογισμό, αλλά και σε παρόμοιες στιγμές, κατά την οποία ψηφίζαμε την τελευταία μέρα γύρω στις 23.30΄-24.00΄. Γιατί να χαθούν αυτές οι δύο ώρες; Κάποιος που έχει χάσει το τριήμερό του, για παράδειγμα, δεν θα κερδίσει πολύ χρόνο αν η διαδικασία από τις 21.00΄ πάει στις 24.00΄. Πρόκειται για μια κορυφαία στιγμή και θεωρούμε, όπως κι εσείς, ότι πρέπει να μιλήσουν όσοι περισσότεροι Βουλευτές μπορούν. Αν δεν θέλετε λόγω κορωνοϊού να πάει μέχρι τις 24.00΄, ας ψηφίσουμε στις 23.30΄. Αν αρχίσει η διαδικασία στις 23.30΄, νομίζω ότι θα έχουμε ακόμα δυόμισι ώρες στις οποίες μπορούν να μιλήσουν οι Βουλευτές που είπατε.
Κύριε Τσακαλώτο, κατάλαβα ότι θέλετε να εξοικονομήσουμε άλλη μία, μιάμιση ώρα. Όμως, η διαδικασία της ψηφοφορίας ακολουθείται και από τη διαδικασία της καταμέτρησης που και αυτή έχει τον χρόνο της.
Κύριε Πρόεδρε, θα ήθελα τον λόγο.
Ορίστε, κυρία Γιαννακοπούλου, έχετε τον λόγο.
Πρόκειται για μια κορυφαία κοινοβουλευτική διαδικασία και όντως κανείς δεν ανέμενε να υπάρχει τόσο μεγάλη συμμετοχή από όλους τους συναδέλφους Βουλευτές. Άρα νομίζω ότι θα ήταν πραγματικά χρήσιμο και σκόπιμο, προκειμένου να τοποθετηθούμε όσο το δυνατόν περισσότεροι συνάδελφοι, να εξαντλήσουμε τη δυνατότητα που μας δίνει ο Κανονισμός της Βουλής και να πάμε τη διαδικασία μέχρι τις 24.00΄ το βράδυ της Κυριακής. Παρακαλώ πολύ να το δείτε και να το κάνετε αποδεκτό.
Δεν έχω πρόβλημα με το 24.00΄. Εδώ το πάμε στις 2.00΄! Απλώς θέλω να έχουμε μια άνεση στην ψηφοφορία και στην καταμέτρηση. Ωραία, λοιπόν, θα το πάμε στις 22.00΄. Όμως, όπως με ενημερώνουν, θέλουμε μία ώρα για την καταμέτρηση. [[Θόρυβος στην Αίθουσα]] Ένα λεπτό, κύριοι συνάδελφοι! Είμαστε στην Παρασκευή, όπου έχουμε δώσει περισσότερες ώρες και θα δώσουμε όσο το δυνατόν περισσότερες ώρες και την Κυριακή. Θέλω να έχω μια διαβεβαίωση από τις Υπηρεσίες ότι θα έχουν τελειώσει όλα στις 24.00΄. Αυτό είναι τυπικό. Θα τηρήσουμε ό,τι μας διευκολύνει, ώστε να έχουμε ολοκληρώσει στις 24.00΄. Τώρα, αν θα είναι 22.00΄, αν θα είναι 22.30΄ ή γύρω στις 23.00΄, είναι σαφές ότι θα πάει και μετά τις 21.00΄. Μην ανησυχείτε. Θα πάει και μετά τις 21.00΄, όσο επιτρέπεται, για να μπορέσει να τελειώσει ομαλά η ψηφοφορία. Δεν θα κάνουμε τώρα τέτοιου είδους παζάρι. Άρα θα το πάμε όσο το δυνατόν πιο αργά μπορούμε την Κυριακή, ώστε να αφήσουμε τον χρόνο που υπολείπεται για να γίνει άνετα η ψηφοφορία και η καταμέτρηση. Θα το δούμε εκείνη τη στιγμή. Αυτή είναι η πρόταση. Αντιλαμβάνομαι ότι συμφωνούμε σ' αυτή την πρόταση, αλλά επιμένω σε κάτι που είναι πιο σημαντικό από το αν θα τελειώσουμε στις 21.00΄ ή στις 22.00΄. Το πιο σημαντικό, λοιπόν, είναι να τηρηθούν οι χρόνοι, γιατί αν δεν τηρηθούν οι χρόνοι, ο κάθε παραβιάζων τον χρόνο θα εμποδίζει τους επόμενους. Συνεπώς, ξεκινάμε με το καλό παράδειγμα που θα δώσει ο Βουλευτής Α΄ Αθηνών κ. Τζανακόπουλος, ο οποίος έχει τον λόγο για δεκαπέντε λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, κυρία και κύριοι της Κυβέρνησης, πριν ξεκινήσουμε, εκ μέρους της Κοινοβουλευτικής Ομάδας του ΣΥΡΙΖΑ νομίζω ότι οφείλουμε να ζητήσουμε μια προσωπική και ειλικρινή συγγνώμη από τον κ. Μητσοτάκη, γιατί του χαλάμε το τριήμερο, του χαλάμε άλλο ένα ανέμελο τριήμερο! Αυτά τα έχει δυστυχώς για τον κ. Μητσοτάκη… [[Θόρυβος από την πτέρυγα της Νέας Δημοκρατίας]] Βλέπω ότι είναι γρήγορος ο εκνευρισμός στην Κοινοβουλευτική Ομάδα της Νέας Δημοκρατίας! Είναι ακριβώς αυτό το οποίο περιμέναμε. Άλλο ένα χαλασμένο ανέμελο τριήμερο για τον κύριο Πρωθυπουργό, άλλο ένα ανέμελο τριήμερο που χαλάει και για την Κοινοβουλευτική Ομάδα της Νέας Δημοκρατίας, λοιπόν. Αυτά, δυστυχώς, έχει η δημοκρατία, ακόμα και για τους Λουδοβίκους, κυρίες και κύριοι της Συμπολίτευσης! Σε κάθε περίπτωση, νομίζω ότι ο κ. Μητσοτάκης θα έχει άπλετο χρόνο να αναπληρώσει αν κάνετε δεκτή την πρόταση δυσπιστίας. Αυτή την πρόταση δυσπιστίας την καταθέτει ο ΣΥΡΙΖΑ - Προοδευτική Συμμαχία και ο Πρόεδρός του Αλέξης Τσίπρας συναισθανόμενος ακριβώς την ευθύνη του απέναντι στους πολίτες, αλλά και σε απόλυτο συντονισμό με το λαϊκό αίσθημα, σε συντονισμό και σε αντιστοιχία με αυτό που βιώνουν, με αυτό που αισθάνονται οι πολίτες σε κάθε γωνιά της Ελλάδας, σε συντονισμό με το πάνδημο «δεν πάει άλλο». Δεν πάει άλλο με τους χιλιάδες νεκρούς από την πανδημία, δεν πάει άλλο με την κατάρρευση του ΕΣΥ, με την ακρίβεια που σαρώνει τα λαϊκά νοικοκυριά και λεηλατεί το εισόδημα των εργαζομένων, με τη θεσμική παρακμή, με τη διαφθορά, με την υπονόμευση της δημοκρατίας, αλλά και με την ηθική κατάπτωση των πολιτειακών λειτουργιών. Δεν πάει άλλο με τον αυταρχισμό. Η Κυβέρνηση έχει αποτύχει στρατηγικά σε κάθε πεδίο που κλήθηκε να διαχειριστεί. Είναι επιτακτική κοινωνική ανάγκη να φύγετε, να φύγετε τώρα! Αυτές τις μέρες ζούμε μέσα στα συντρίμμια του επιτελικού κράτους. Η Κυβέρνηση, ο κ. Μητσοτάκης, ο οποίος είναι άφαντος από την προηγούμενη Παρασκευή, οι επιτελείς του, οι Υπουργοί του όχι μόνο δεν κατάφεραν να διαχειριστούν μια προαναγγελθείσα και σε καμμία περίπτωση, όπως ισχυριστήκατε, πρωτοφανή κακοκαιρία, όχι μόνο εξαφανίστηκαν, όχι μόνο δεν παραδέχτηκαν και δεν αναγνώρισαν λάθη, ολιγωρίες και αδράνειες, αλλά επιχειρούν να φορτώσουν τις ευθύνες σε οποιονδήποτε άλλο εκτός από τον εαυτό τους, όπως στην Αττική Οδό, στους πολίτες, στην Εθνική Μετεωρολογική Υπηρεσία, η οποία βγήκε και σας εξευτέλισε κανονικά λέγοντας ότι η κακοκαιρία είχε προβλεφθεί μέχρι και ως προς την ώρα, κάτι που αναγνώρισε και ο ίδιος ο Βουλευτής της Νέας Δημοκρατίας, ο κ. Καλλιάνος, ο οποίος μάλιστα είπε ότι «δεν είμαι μετεωρολόγος της Κυβέρνησης». Στην ΕΜΥ λοιπόν, στην αυτοδιοίκηση, στους δικούς σας αυτοδιοικητικούς κιόλας που τους κρεμάτε στα μανταλάκια με την πρώτη ευκαιρία μόλις αυτό αποδειχθεί αναγκαίο για να διασώσετε εαυτούς, αλλά κυρίως να διασώσετε τον κ. Μητσοτάκη, είστε έτοιμοι να φορτώσετε τις ευθύνες σε οποιονδήποτε και οπουδήποτε, αρκεί να μην μπει στο «κάδρο» ο Κυριάκος Μητσοτάκης, στο «κάδρο» των ευθυνών για τους χιλιάδες εγκλωβισμένους, όχι μόνο στην Αττική Οδό, όπως προσπαθείτε να πείσετε μέσω των συστημικών τηλεοπτικών καναλιών, αλλά στη Μεσογείων, την Κατεχάκη, τη Μαραθώνος, τα προάστια της Αθήνας, στο ίδιο το κέντρο της Αθήνας, για τα νοσοκομεία που κατέρρευσαν και τα οποία αποκλείστηκαν, όπως για παράδειγμα στο «Σωτηρία» στη Μεσογείων, στα όρια του Δήμου Αθηναίων, που έμειναν ασθενείς και νοσηλευτικό προσωπικό επί είκοσι ώρες χωρίς φαγητό και δεν μπορούσαν να επικοινωνήσουν μεταξύ τους τα κτήρια του «Σωτηρία» -Δήμος Αθηναίων επαναλαμβάνω-, για τους εκατοντάδες χιλιάδες που έμειναν χωρίς ρεύμα και που πέντε μέρες μετά εξακολουθούν εκατοντάδες νοικοκυριά να μην έχουν ρεύμα, επειδή δεν έχετε τη δυνατότητα πέντε μέρες μετά να αποκαταστήσετε τις βλάβες, ενώ ακόμα και σήμερα στα προάστια της Αθήνας αντιμετωπίζουμε εξαιρετικά μεγάλα προβλήματα μετακίνησης. Αυτά, κυρίες και κύριοι συνάδελφοι, είναι τα συντρίμμια του επιτελικού κράτους. Μετά τη «Μήδεια», μετά τις καταστροφικές πυρκαγιές του καλοκαιριού, μετά τις πλημμύρες του φθινοπώρου, άλλο ένα επεισόδιο στο σίριαλ της εγκατάλειψης και της απαξίωσης των πολιτών και των δημόσιων δομών, θα ανέμενε κάποιος τη στοιχειώδη αναγνώριση λαθών, θα ανέμενε κάποιος κυρώσεις, θα ανέμενε κάποιος την ανάληψη της πολιτικής ευθύνης. Αλλά αυτό είναι άγνωστη λέξη για τον κ. Μητσοτάκη, τον κατά τα άλλα λαλίστατο, που πέρσι, θυμάστε, μετά τη «Μήδεια» δήλωνε ότι έχει φτιάξει, λέει, μια πολυεπίπεδη διακυβέρνηση, όπου καθένας ξέρει πού αρχίζει και πού τελειώνει η ευθύνη του και λογοδοτεί αναλόγως. Αυτά έλεγε μετά τη «Μήδεια» ο κ. Μητσοτάκης. Και ποιος λογοδότησε σήμερα; Λογοδότησε ο κ. Στυλιανίδης, η χρυσή μεταγραφή; Λογοδότησε ο κ. Σκέρτσος για το φιάσκο της Αττικής Οδού; Λογοδότησε ο κ. Σκρέκας για το φιάσκο με τις διακοπές ρεύματος σε χιλιάδες νοικοκυριά; Λογοδότησε ο κ. Θεοδωρικάκος, που τον βλέπω εδώ ως Υπουργό Εσωτερικών που σήμερα πρώτη φορά εμφανίζεται μετά από μία εβδομάδα; Ο κ. Καραμανλής για τις συγκοινωνίες, για τα διαλυμένα τρένα; Αυτή ακριβώς είναι η αποκαθήλωση του επιτελικού κράτους, η μετατροπή του σε επιτελικό χάος. Αλλά μαζί με τη συντριβή του επιτελικού κράτους έχουμε την αποκαθήλωση, την πολιτική και ηθική αποκαθήλωση του κ. Γεραπετρίτη, του εμπνευστή του επιτελικού κράτους. Διότι τις τελευταίες μέρες μαζί και παράλληλα με την κατάρρευση του δημιουργήματος αυτού που αποδείχθηκε ένα κέλυφος χωρίς κανένα απολύτως περιεχόμενο, εξελίσσεται μπροστά στα μάτια μας, κυρίες και κύριοι συνάδελφοι, μια άλλη ύποπτη και σκοτεινή ιστορία που αποκαλύπτει το βάθος της σήψης, της διαφθοράς, της ηθικής παρακμής που πλέον χαρακτηρίζει το σύνολο της κυβερνητικής λειτουργίας. Ιστορία συνομιλιών, συναλλαγών, συνδιαλλαγών και εκβιασμών, η ιστορία της σχέσης του κυρίου καθηγητή με τον κ. Φουρθιώτη. Κι έχουμε καταλήξει ώστε να είναι ακριβώς χαρακτηριστικό της παρακμής το ότι το δεξί χέρι του κ. Μητσοτάκη είναι σήμερα στο χέρι του κ. Φουρθιώτη. Πραγματικά αν ήμουν στη θέση σας, θα ντρεπόμουν για το γεγονός ότι την ελληνική Κυβέρνηση, την Κυβέρνηση της Ελληνικής Δημοκρατίας, έχετε δώσει εσείς το δικαίωμα να την εκβιάζει ένας υπόδικος δήθεν δημοσιογράφος, καθώς η δημοσιογραφική ιδιότητα είναι όψιμη για τον κ. Φουρθιώτη, ο οποίος έχει άλλες ιδιότητες στο παρελθόν. Και τώρα ο κ. Γεραπετρίτης γίνεται από εμπνευστής του επιτελικού κράτους το σύμβολο της διαφθοράς, του θεσμικού εκφυλισμού και της κατάρρευσής του. Αυτή είναι η συνθήκη στην οποία βρίσκεστε. Δυστυχώς, αυτά δεν είναι τα μόνα και ούτε ενδεχομένως να είναι και τα σοβαρότερα. Διότι όλα αυτά εκτυλίσσονται στο φόντο της στρατηγικής αποτυχίας της Κυβέρνησης στη διαχείριση της πανδημίας, αλλά και στη διαχείριση του κύματος της ακρίβειας. Όλα αυτά γίνονται ενώ ο κορωνοϊός συνεχίζει να θερίζει, προκαλώντας εκατό θανάτους ημερησίως, ενώ το ΕΣΥ καταρρέει, ενώ τα σχολεία κλείνουν το ένα μετά το άλλο, παρά το τραγικό και εγκληματικό πρωτόκολλο του 50%+1, το οποίο έχει θεσμοθετήσει η κ. Κεραμέως, με έναν στους τέσσερις που σήμερα νοσούν να είναι μαθητής ή μαθήτρια, ενώ το νοσηλευτικό και ιατρικό προσωπικό έχει ξεπεράσει πλέον τα όρια της εξάντλησης. Κι έχουμε φτάσει στο τραγικό σημείο, το θλιβερό σημείο, το οποίο θα συνεχίσουμε να σας το επαναλαμβάνουμε, η Ελλάδα να έχει διπλάσιο αριθμό νεκρών ανά εκατομμύριο κατοίκων από τον μέσο όρο της Ευρωπαϊκής Ένωσης. Το καταλαβαίνετε αυτό; Διπλάσιο αριθμό νεκρών. Και αναρωτιέται κανείς ποιος θα λογοδοτήσει γι' αυτό, γι' αυτή την απόλυτη στρατηγική αποτυχία στη διαχείριση της πανδημίας, για το γεγονός ότι όπως έγραφε και η μελέτη Τσιόδρα-Λύτρα που δεν την είχε δει ο κ. Μητσοτάκης, αλλά μετά την είδε, αλλά μετά δεν την είδε και τέλος πάντων, δημιουργήθηκε όλο αυτό το μπάχαλο που προσομοιάζει ακριβώς στο επιτελικό μπάχαλο που ζούμε αυτές τις μέρες. Θα μπορούσε να έχουν σωθεί τουλάχιστον οι μισοί από αυτούς τους είκοσι τρεις χιλιάδες ανθρώπους που έχουν χαθεί, αν είχατε στηρίξει το εθνικό σύστημα υγείας. Και αντί της πολιτικής ευθύνης, συνεχίζετε να λέτε: «Τελειώσαμε με την πανδημία», «Διανύουμε το τελευταίο μίλι», «Κάντε λίγο υπομονή άλλες τρεις εβδομάδες». Πριν από τρεις βδομάδες η κ. Γκάγκα μάς έλεγε ότι σε τρεις βδομάδες θα έχουμε τελειώσει με την πανδημία πάλι και σήμερα θα θρηνήσουμε πάλι εκατό νεκρούς. Χθες είχαμε εκατόν δεκατρείς. Έχετε κηρύξει το τέλος της πανδημίας πέντε φορές και ο κορωνοϊός εξακολουθεί να θερίζει. Και όλα αυτά δεν είναι τυχαία ούτε είναι απλώς αποτέλεσμα ανικανότητας και ολιγωρίας σε αυτή την περίπτωση. Είναι αποτέλεσμα στρατηγικής επιλογής. Δεν θέλετε να στηρίξετε το ΕΣΥ, δεν το πιστεύετε. Δεν θέλετε να το στηρίξετε γιατί δεν είναι στην αντίληψή σας. Δεν θέλετε ισχυρό δημόσιο νοσοκομείο, όπως δεν θέλετε δημόσιο σχολείο, όπως δεν θέλετε δημόσιο πανεπιστήμιο, όπως δεν θέλετε δημόσιες συγκοινωνίες, όπως δεν θέλετε δημόσιο οδικό δίκτυο, όπως δεν θέλετε δημόσιες επιχειρήσεις στον ηλεκτρισμό ή το νερό. Δεν υπάρχουν για εσάς δημόσια αγαθά. Υπάρχουν για εσάς μόνο και αποκλειστικά πεδία κερδοφορίας. Ακριβώς αυτό είναι που συγκροτεί τον πυρήνα της ιδεολογικής σας τοποθέτησης, η οποία απέτυχε ως ιδέα, ως σύλληψη, ως μοντέλο, ως πολιτική. [[Χειροκροτήματα από την πτέρυγα του ΣΥΡΙΖΑ]] Και είδαμε ότι και στη διαχείριση των κρίσεων και την πανδημία αλλά και την οικονομία αυτό το μοντέλο θα συνεχίσει να αποτυγχάνει. Είναι αποτυχία ιδεών αυτή της οποίας σήμερα ζούμε τις τραγικές συνέπειες και τα αποτελέσματά της. Διότι σήμερα η ακρίβεια, κυρίες και κύριοι συνάδελφοι, σαρώνει, όταν το εισόδημα των νοικοκυριών της εργατικής τάξης των μικρομεσαίων λεηλατείται. Κι ακούστε ένα στοιχείο που είδε το φως της δημοσιότητας την προηγούμενη βδομάδα. Ξέρετε ότι ο μέσος μισθός έχει χάσει το 13,7% της αγοραστικής του δύναμης την περίοδο της ακρίβειας; Ξέρετε τι σημαίνει αυτό; Ξέρετε τι σημαίνει αυτό για ένα λαϊκό νοικοκυριό; Ξέρετε τι σημαίνει αυτό για έναν αυτοαπασχολούμενο, για έναν εργαζόμενο, να χάνει 13,7% της αγοραστικής του δύναμης και εσείς να πανηγυρίζετε ότι δήθεν η ελληνική οικονομία ανακάμπτει, ότι όλα πάνε καλά, ότι θα οδηγηθούμε σε μέρες ευημερίας; Και ξέρετε τι σημαίνει αυτό το 13,7% στο μέσο μισθό για έναν άνθρωπο ο οποίος αμείβεται με τον κατώτατο μισθό; Ποια είναι η μείωση της αγοραστικής δύναμης των ανθρώπων που αμείβονται με τον κατώτατο μισθό; Πολύ, πολύ μεγαλύτερη. Μπορεί να αγγίζει και το 20%, και το 25%. Αυτή είναι η συνθήκη η οποία επικρατεί αυτήν τη στιγμή στην ελληνική οικονομία, στα νοικοκυριά, στους εργαζομένους, στους μικρομεσαίους, στους αυτοαπασχολούμενους. Αντί όμως να το αναγνωρίσετε, παραπέμπετε για άλλη μια φορά το ζήτημα της αύξησης του κατώτατου μισθού στις καλένδες. Αλλά τώρα είναι επιτακτική ανάγκη για να αντιμετωπιστεί το κύμα της ακρίβειας, να ανέβει ο κατώτατος μισθός, τώρα, στα 800 ευρώ. [[Χειροκροτήματα από την πτέρυγα του ΣΥΡΙΖΑ]] Και σας θυμίζω, κύριε Σταϊκούρα, ότι η Ελλάδα είναι η μοναδική χώρα στην Ευρώπη όπου ο κατώτατος μισθός το 2022 είναι χαμηλότερα απ' ό,τι ήταν το 2010. Αυτή είναι η συνθήκη της ελληνικής οικονομίας, αυτή είναι η κατάσταση στην οποία ζουν οι εργαζόμενοι σήμερα, και εσείς επιμένετε, με επικοινωνιακά τερτίπια, να παραπέμπετε διαρκώς στο μέλλον την αύξηση του κατώτατου μισθού, μετά φυσικά την κοροϊδία του 2% και των 13 ευρώ, που δεν φτάνουν ούτε για ζήτω. Την ίδια στιγμή έχουμε το τρίτο ακριβότερο ρεύμα στην Ευρώπη. Και εσείς τι κάνετε; Αντί να παρέμβετε στην τιμολογιακή πολιτική της ΔΕΗ, αντί να χαμηλώσετε τις τιμές του ρεύματος για να μπορέσουν να βοηθηθούν τα λαϊκά νοικοκυριά, προχωράτε στην ιδιωτικοποίησή της, άλλο ένα πεδίο κερδοφορίας για κάποιους, κάποια funds, τα οποία εσείς γνωρίζετε και τα οποία θα έρθουν να επωφεληθούν από μια πολιτική επιλογή, η οποία δεν έχει καμμία στρατηγική συνοχή πέραν του να ευνοήσει τους φίλους σας. Θα μπορούσα να μιλήσω για την άρνησή σας να μειώσετε τους ειδικούς φόρους κατανάλωσης, που θα ήταν ακριβώς η μοναδική ή μία από τις κύριες λύσεις για να αντιμετωπιστεί το κύμα της ακρίβειας, αλλά δεν έχω αυτή τη στιγμή τον χρόνο. Θέλω να πω κάποια πράγματα παρακάτω. Μιλώ λοιπόν όχι απλώς για ανικανότητα, αλλά μιλώ για στρατηγική αποτυχία. Είμαστε δέσμιοι των ιδεοληψιών σας. Είναι ανάγκη να φύγετε, για αυτά αλλά και για πολλά άλλα, κυρίες και κύριοι συνάδελφοι. Για τη λίστα Πέτσα. Για τις εκδικητικές διώξεις δημοσιογράφων: Βαξεβάνης, Παπαδάκου, Γιαννόπουλος χθες. [[Διαμαρτυρίες από την πτέρυγα της Νέας Δημοκρατίας]] Για τις απευθείας αναθέσεις. Για την αδιαφάνεια και την εκτεταμένη διαφθορά. Και ξέρουμε, πάρα πολύ καλά, ότι όσο το καθεστώς βρίσκεται σε αποδρομή τόσο θα σκληραίνει τη στάση του απέναντι στην κοινωνία, απέναντι στους πολίτες, απέναντι στους εργαζόμενους, απέναντι στους μικρομεσαίους. Θέλω να πω εδώ, κυρίες και κύριοι συνάδελφοι, ότι είναι θετικό το γεγονός πως το σύνολο της δημοκρατικής αντιπολίτευσης υπερψηφίζει την πρόταση δυσπιστίας, που κατέθεσε ο Πρόεδρος του ΣΥΡΙΖΑ και η Κοινοβουλευτική Ομάδα του ΣΥΡΙΖΑ. Όμως θέλω να αναφερθώ και στους συναδέλφους του ΚΙΝΑΛ, με απόλυτη ειλικρίνεια και ευθύτητα. Δεν αναγνωρίζετε ότι ενέχει μια αντίφαση η θέση σας από τη μία μεριά να υπερψηφίζετε, να λέτε «ναι» στην πρόταση δυσπιστίας, και από την άλλη μεριά να λέτε «όχι» στο αναγκαίο αίτημα για τη διεξαγωγή εκλογών; Διότι προσέξτε, και στις δύο περιπτώσεις το ερώτημα είναι το ίδιο: Θέλετε να παραμείνει ο κ. Μητσοτάκης στη διακυβέρνηση της χώρας; Δεν μπορεί τη μία να απαντάτε «ναι» και την άλλη «όχι». Δεν μπορεί να πατάτε σε δύο βάρκες. Εδώ είναι αναγκαίο να πάρετε πολιτική θέση, σας ξαναλέω, διότι το ερώτημα είναι το ίδιο. Εκτός αν στο πίσω μέρος του μυαλού κάποιων -και δεν μιλώ για σας- υπάρχει ένα άλλο σενάριο, αντίστοιχο με τα σενάρια που έζησε η χώρα το 2011 με την κυβέρνηση Παπαδήμου, δηλαδή να προκύψει μια νέα κυβέρνηση με την παράκαμψη της λαϊκής εντολής από την παρούσα Βουλή. Όλα αυτά πρέπει να τα ξεκαθαρίσετε, διότι προκύπτουν από τις ίδιες τις αντιφάσεις του λόγου σας. Όμως ο ελληνικός λαός γνωρίζει ότι η μοναδική λύση αυτή τη στιγμή είναι η προσφυγή στη λαϊκή ετυμηγορία και η διαμόρφωση μιας μεγάλης δημοκρατικής, αριστερής, προοδευτικής πλειοψηφίας με κορμό τον ΣΥΡΙΖΑ και πρωθυπουργό τον Αλέξη Τσίπρα, έτσι ώστε να στηριχθεί το ΕΣΥ, να σωθούν ζωές, να ενισχυθεί ο μισθός και το εισόδημα των εργαζομένων, να ελεγχθεί η ακρίβεια, να ανασυγκροτηθεί το κράτος μετά τον επιτελικό εφιάλτη του κ. Γεραπετρίτη και του κ. Μητσοτάκη, να αποκατασταθούν η θεσμική ισορροπία και η διαφάνεια, να ανασάνει επιτέλους η δημοκρατία. [[Χειροκροτήματα από την πτέρυγα του ΣΥΡΙΖΑ]] Γι' αυτούς τους λόγους καλώ όλους τους συναδέλφους και τις συναδέλφισσες, το σύνολο του Σώματος, να υπερψηφίσουν την πρόταση δυσπιστίας του ΣΥΡΙΖΑ - Προοδευτική Συμμαχία.
Ευχαριστούμε τον κ. Τζανακόπουλο. Τώρα καλώ στο Βήμα την κ. Μαριλίζα Ξενογιαννακοπούλου, από τους Βουλευτές που υπέγραψαν την πρόταση δυσπιστίας και προηγούνται, για τα δικά της δεκαπέντε λεπτά και παρακαλώ, όπως έκανε ο κ. Τζανακόπουλος, να τηρήσει τον χρόνο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, αυτές τις μέρες το επιτελικό κράτος της Νέας Δημοκρατίας, του κ. Μητσοτάκη και της Κυβέρνησής του κατέρρευσε πλήρως από μια κακοκαιρία η οποία είχε ήδη γίνει γνωστή πολλές μέρες πριν και για την οποία είχαν προειδοποιήσει όλοι οι επιστήμονες. Ακούσαμε τις μεγάλες διαβεβαιώσεις της Κυβέρνησης Μητσοτάκη ότι υπάρχει σχέδιο αντιμετώπισης της κακοκαιρίας, που είχε μάλιστα κατ' ευφημισμόν και το όνομα «Ελπίδα», ότι υπάρχει πλήρης επιχειρησιακή ετοιμότητα κ.λπ.. Είδαμε μάλιστα και τα εκχιονιστικά μηχανήματα να παρελαύνουν την παραμονή της κακοκαιρίας για να δηλώσουν ακριβώς τη μεγάλη ετοιμότητα που υπήρχε του κρατικού μηχανισμού και της περιφέρειας. Κυριολεκτικά, όλες αυτές οι μεγάλες διαβεβαιώσεις της Κυβέρνησης Μητσοτάκη «θάφτηκαν» στα χιόνια της «Ελπίδας» και έτσι χιλιάδες συμπολίτες μας πέρασαν μια ατελείωτη ταλαιπωρία για μέρες, χιλιάδες οδηγοί εγκλωβίστηκαν με τα οχήματά τους στην Αττική Οδό αλλά και σε όλες τις άλλες κεντρικές οδικές αρτηρίες του λεκανοπεδίου και της Αττικής, στη Μαραθώνος, στην Κατεχάκη, στην Κηφισίας. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. ΧΑΡΑΛΑΜΠΟΣ ΑΘΑΝΑΣΙΟΥ]] Αλλά βέβαια η Κυβέρνηση μόνο για την Αττική Οδό μίλαγε. Για τα άλλα δεν είχε ευθύνη και δεν έκανε αναφορά. Εγκλωβίστηκαν αυτοί οι χιλιάδες άνθρωποι με κίνδυνο για την υγεία τους, με κίνδυνο ακόμα ενδεχομένως και για θάνατο, όταν βέβαια μέσα στην παγωνιά ήταν πάνω από δώδεκα και δεκαπέντε ώρες. Έχω και γνωστούς που ήταν εγκλωβισμένοι και έστελναν απελπισμένα μηνύματα και αναγκάστηκαν οι περισσότεροι από αυτούς, με τα πόδια, νύχτα μέσα στα χιόνια, να εγκαταλείψουν τα οχήματά τους, χωρίς να έχουν καμμία ενημέρωση, καμμία υποστήριξη, ούτε καν ένα μπουκάλι νερό. Χιλιάδες νοικοκυριά, πάνω από διακόσιες χιλιάδες νοικοκυριά σε όλη την Αττική, δεν είχαν ρεύμα για μέρες. Μέχρι και σήμερα υπάρχουν εκατοντάδες ακόμα νοικοκυριά, ιδιαίτερα στη βόρεια Αθήνα και στην Ανατολική Αττική που ακόμα δεν έχουν αποκατασταθεί οι βλάβες στο ηλεκτρικό ρεύμα, με ό,τι αυτό βέβαια συνεπάγεται μέσα σε αυτήν τη βαρυχειμωνιά. Και ο κ. Μητσοτάκης, ο Πρωθυπουργός, άφαντος. Οι περισσότεροι συναρμόδιοι Υπουργοί επίσης άφαντοι. Ο κύριος Κυβερνητικός Εκπρόσωπος, σε μια προσπάθεια να δικαιολογήσει τα αδικαιολόγητα, βγήκε τη Δευτέρα και μας είπε ότι έχει αναβαθμιστεί η Πολιτική Προστασία. «Και τι να κάνουμε; Η Κυβέρνηση έπεσε έξω στην ώρα.» Διότι φταίνε οι μετεωρολόγοι που έπεσαν έξω στην ώρα. Και είδαμε και αυτή τη συνέντευξη Τύπου της αμηχανίας του κ. Στυλιανίδη και κάποιων άλλων κυβερνητικών το απόγευμα της Δευτέρας, που διαβεβαίωνε ότι το πρόβλημα λύνεται και από στιγμή σε στιγμή απεγκλωβίζονται τα οχήματα από την Αττική Οδό. Αυτά ζήσαμε. Και όταν ο άφαντος Πρωθυπουργός, κάτω από την αγανάκτηση τη μεγάλη του κόσμου -έφτασε ακόμα ο κυβερνητικός Τύπος να ασκεί δριμύτατη κριτική, κάτι που δεν έχει προηγούμενο στα δυόμισι χρόνια της διακυβέρνησης της Νέας Δημοκρατίας, και τα φιλικά προς την Κυβέρνηση μέσα μαζικής ενημέρωσης- παρουσιάστηκε ο κ. Μητσοτάκης και ζήτησε μια προσχηματική «συγγνώμη». Αλλά βέβαια ακόμα και αυτή η «συγγνώμη» -που φυσικά δεν είναι ανάληψη πολιτικής ευθύνης, γιατί πολιτική ευθύνη σημαίνει ανάληψη των ευθυνών του ιδίου και της Κυβέρνησης και παραιτήσεις αυτών που έχουν υποχρέωση, που έχουν αρμοδιότητες και ευθύνες από την Κυβέρνηση- ακόμα και αυτή η προσχηματική «συγγνώμη» ήταν μόνο για τους εγκλωβισμένους στην Αττική Οδό. Δεν ήταν για τους χιλιάδες άλλους εγκλωβισμένους, ταλαιπωρημένους και αποκλεισμένους συμπολίτες μας. Και βέβαια αυτό έγινε με έναν συγκεκριμένο τρόπο, κατά την προσφιλή μέθοδο της Κυβέρνησης και του κυρίου Πρωθυπουργού, με μετάθεση ευθυνών. Γιατί δεν φταίει ποτέ ο ανεύθυνος Πρωθυπουργός και η ανεύθυνη Κυβέρνηση Μητσοτάκη. Φταίει η Εθνική Μετεωρολογική Υπηρεσία, φταίνε οι ιδιώτες -που σίγουρα έχουν κι αυτοί μεγάλο μερίδιο ευθύνης, αλλά υπάρχει κυβέρνηση και κράτος που διοικεί, συντονίζει, έχει την ευθύνη αντιμετώπισης αυτών των φαινομένων και των καταστροφών και των κρίσεων-, φταίνε τελικά -είπαν ορισμένοι, μέχρι και Βουλευτές σας- ακόμα και οι ίδιοι οι πολίτες. Ξεχείλισε, κυρίες και κύριοι συνάδελφοι, το ποτήρι της οργής και της αγανάκτησης. Ήταν η τελευταία σταγόνα από μια κυβέρνηση που με τις πολιτικές της θίγει την κοινωνική πλειοψηφία, έρχεται συνεχώς να υπονομεύσει το κοινωνικό κράτος, έρχεται συνεχώς να εκθέσει τη χώρα μας στο εξωτερικό, από μια κυβέρνηση η οποία επί δυόμισι χρόνια με τις νεοφιλελεύθερες πολιτικές της, τις επιλογές και τις ανεπάρκειές της έχει φτάσει την κοινωνία σε απελπισία και σε αδιέξοδο. Γι' αυτό, κυρίες και κύριοι συνάδελφοι, η πρόταση δυσπιστίας που κατέθεσε ο Πρόεδρος του ΣΥΡΙΖΑ - Προοδευτική Συμμαχία και η Κοινοβουλευτική Ομάδα του ΣΥΡΙΖΑ - Προοδευτική Συμμαχία είναι μία πράξη ευθύνης. Είναι μία πράξη που δίνει δημιουργική διέξοδο, δημοκρατική διέξοδο σε αυτή την αγανάκτηση και στην απελπισία του κόσμου, σε αυτή την κριτική διάθεση και αμφισβήτηση του λαού γι' αυτό που ζει και υπομένει. Είναι μία πράξη ευθύνης η πρόταση δυσπιστίας σε μια Κυβέρνηση που συστηματικά με κάθε πολιτική που ασκεί και κάθε μέτρο που λαμβάνει έρχεται να εξυπηρετήσει συγκεκριμένα, μεγάλα, ισχυρά ιδιωτικά συμφέροντα, τους λίγους, εις βάρος των πολλών, εις βάρος της κοινωνικής πλειοψηφίας. Είναι μια Κυβέρνηση η οποία έχει αφήσει με τις επιλογές της ανεξέλεγκτη την πανδημία και εφαρμόζει στην πράξη την ανοσία της αγέλης. Αναφέρθηκε ο συνάδελφος, ο Δημήτρης Τζανακόπουλος πριν για το θλιβερό ρεκόρ που έχει η χώρα μας συνεχώς το τελευταίο διάστημα όσον αφορά τον αριθμό των θανάτων ανά εκατομμύριο πληθυσμού. Είναι μια Κυβέρνηση που αρνείται να στηρίξει το ΕΣΥ και να κάνει τις αναγκαίες προσλήψεις ιατρικού και νοσηλευτικού προσωπικού. Είναι μια Κυβέρνηση που δεν στηρίζει τις ΜΕΘ και αφήνει τα περιφερειακά νοσοκομεία να καταρρέουν, όπως η έκθεση Τσιόδρα-Λύτρα αποκάλυψε, παρ' ότι ο κ. Μητσοτάκης έλεγε ότι δεν υπάρχει και δεν τη γνωρίζει. Είναι μια Κυβέρνηση, που αρνείται τη δωρεάν συνταγογράφηση από τα ασφαλιστικά ταμεία, όσον αφορά τα μοριακά τεστ σε μια περίοδο όξυνσης της μετάλλαξης «Όμικρον» όπου κυριολεκτικά η μέση οικογένεια, οι εργαζόμενοι, οι οποίοι βλέπουν συνεχώς το μισθό τους να συρρικνώνεται έπρεπε να επιβαρυνθούν επιπλέον για να κάνουν διαγνωστικά τεστ από την τσέπη τους κατά την περίοδο των εορτών. Είναι μια Κυβέρνηση που άνοιξε τα σχολεία χωρίς νέα μέτρα, χωρίς νέα αναγκαία πρωτόκολλα, την ώρα που έχουμε μέσα σ' αυτές τις δεκαπέντε μέρες πάνω από σαράντα χιλιάδες θετικά κρούσματα σε μαθητές και εκπαιδευτικούς και μάλιστα από τα κρούσματα, κυρίες και κύριοι της Κυβέρνησης, τα οποία καταγράφονται καθημερινά, ένα στα τρία είναι παιδιά. Αυτή είναι η πραγματικότητα. Και είσαστε η Κυβέρνηση εκείνη η οποία μετά από πίεση κοινωνικής αγανάκτησης, μετά από πίεση δική μας και τροπολογία που καταθέσαμε, ήρθατε να θεσπίσετε μια άδεια ειδικού σκοπού, το αυτονόητο δηλαδή, να μπορούν οι εργαζόμενοι γονείς να καθίσουν να περιθάλψουν τα παιδιά τους που νοσούν με μείωση του μεροκάματού τους. Αυτή είναι η δική σας αντίληψη για να αντιμετωπίσετε την πανδημία και την κοινωνική κρίση, ακόμα και στα στοιχειώδη. Είσαστε μια Κυβέρνηση η οποία σταθερά προωθεί την απορρύθμιση της εργασίας με πρόσχημα την πανδημία. Με τον νόμο Χατζηδάκη ήρθατε και προωθείτε τη φθηνή και ελαστική εργασία. Καταλύσατε το οκτάωρο, μειώνετε τους μισθούς και ταυτόχρονα επιβάλλετε δίωρη απλήρωτη εργασία χωρίς αποδοχές. Κάνατε ανεξέλεγκτες τις απολύσεις, καταλύσατε κάθε έννοια συλλογικής διαπραγμάτευσης και καταργήσατε τα στοιχειώδη και βασικά κατοχυρωμένα από το Σύνταγμα, αλλά πάνω απ' όλα από τους δημοκρατικούς και κοινωνικούς αγώνες του λαού μας συνδικαλιστικά και κοινωνικά δικαιώματα. Είσαστε μια Κυβέρνηση που έχετε εγκαταλείψει τους μικρομεσαίους, τους επαγγελματίες, τους αγρότες στην τύχη τους, χωρίς καμμία στήριξη, χωρίς καμμία πρόσβαση σε ρευστότητα, κύριε Υπουργέ των οικονομικών. Τους εξαιρείτε μάλιστα και από τα προγράμματα του Ταμείου Ανάκαμψης και Ανθεκτικότητας. Αυτή είναι η αντίληψή σας όσον αφορά την πραγματική οικονομία σε περίοδο κρίσης και την ώρα που έχουν τη θηλιά στο λαιμό από το ιδιωτικό χρέος και από τα τιμολόγια του ρεύματος, που κυριολεκτικά τους αναγκάζουν να μην μπορούν να ανταπεξέλθουν και να στηρίξουν τις επιχειρήσεις τους. Γιατί βέβαια πάνω απ' όλα είσαστε μια Κυβέρνηση της ελεύθερης οικονομίας, όπως μας λέτε, μια Κυβέρνηση νεοφιλελεύθερη η οποία δεν παρεμβαίνει προκειμένου να αντιμετωπίσει αυτή την τεράστια όξυνση της ακρίβειας, προκειμένου να αντιμετωπίσει την ενεργειακή κρίση. Και επικαλείστε συνεχώς και λέτε: «Μα, τι θέλετε να κάνουμε; Υπάρχει η διεθνής κρίση και στην πανδημία και όσον αφορά την ενεργειακή κρίση και όσον αφορά την ακρίβεια». Μα οι κυβερνήσεις κρίνονται, κυρίες και κύριοι της Νέας Δημοκρατίας, ακριβώς ακόμα και όταν υπάρχουν διεθνείς κρίσεις από το ποιες επιλογές κάνουν και η σύγκριση είναι καταλυτική με άλλες κυβερνήσεις της Ευρώπης και τις επιλογές που έχουν κάνει. Εσείς αρνείστε να πάρετε μέτρα για την ακρίβεια, αρνείστε να κάνετε την αναγκαία αύξηση, που εμείς έχουμε προτείνει, των 800 ευρώ στον κατώτατο μισθό και παραπέμπετε σε κάποια υποτιθέμενη αύξηση τον Μάιο προκειμένου να δημιουργείτε προσδοκίες και ελπίδες στον κόσμο, ενώ τώρα ο κόσμος υποφέρει, τώρα ο μισθός δεν μπορεί να ανταπεξέλθει για τα στοιχειώδη της οικογένειας, τώρα ο κόσμος έχει αγωνία να μπορέσει να επιβιώσει. Είσαστε εσείς βέβαια που ούτε μείωση του ΦΠΑ στα τρόφιμα προχωράτε, ούτε μείωση του ειδικού φόρου όσον αφορά τα καύσιμα, παρ' ότι πάρα πολλές άλλες χώρες της Ευρώπης το έχουν κάνει και η Ευρωπαϊκή Επιτροπή σάς το επιτρέπει, είσαστε η Κυβέρνηση εκείνη η οποία εν μέσω ενεργειακής κρίσης αποφάσισε να προχωρήσει την ιδιωτικοποίηση του ΔΕΔΔΗΕ και της ΔΕΗ, δηλαδή των βασικών εκείνων πυλώνων όσον αφορά τον ενεργειακό σχεδιασμό και την ενεργειακή πολιτική της χώρας μας, γιατί βέβαια δεν θέλετε να παρέμβετε ούτε στα ενεργειακά τιμολόγια, ούτε φυσικά να επιβάλλετε να υπάρχει μείωση των τιμολογίων του ρεύματος προκειμένου αυτό να επηρεάσει προς τα κάτω και τους ιδιώτες παρόχους στην ενέργεια και τον ανταγωνισμό. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΚΩΝΣΤΑΝΤΙΝΟΣ ΤΑΣΟΥΛΑΣ]] Είσαστε μια Κυβέρνηση η οποία κομματικοποιεί το κράτος με το πρόσχημα του επιτελικού κράτους, αναπτύσσετε πελατειακές σχέσεις και με αφορμή την πανδημία κάνετε σωρεία απαράδεκτων αναθέσεων σε διάφορα κρατικοδίαιτα συμφέροντα. Είσαστε μια Κυβέρνηση που εκθέτει τη χώρα διεθνώς, έρχεται και διασύρει τη χώρα, καθώς παραβιάζετε δημοκρατικές αρχές στοιχειώδεις, δημοκρατικά δικαιώματα. Είναι μια Κυβέρνηση για την οποία αυτή τη στιγμή ο διασυρμός έχει φτάσει και στα διεθνή μέσα ενημέρωσης σχετικά με τη φίμωση των δημοσιογράφων, τον εκφοβισμό και τις διώξεις των δημοσιογράφων. Σήμερα η εφημερίδα «LE MONDE» έχει εκτενές ρεπορτάζ όσον αφορά την ερώτηση που υπέβαλαν οι ευρωβουλευτές του ΣΥΡΙΖΑ - Προοδευτική Συμμαχία στο Ευρωπαϊκό Κοινοβούλιο για τις διώξεις των δημοσιογράφων στην Ελλάδα, για τον Κώστα Βαξεβάνη, τη Γιάννα Παπαδάκου και για τον κ. Γιαννόπουλο. Αυτή είναι η πραγματικότητα της δικής σας αντίληψης για τη δημοκρατία και τους θεσμούς. Και βέβαια ανέφερε ο Δημήτρης Τζανακόπουλος πριν την κατάσταση που υπάρχει. Είναι εδώ ο κ. Βρούτσης ο οποίος είχε το θάρρος να μιλήσει ως πρώην Υπουργός Εργασίας για την απαράδεκτη εισβολή, που έγινε από τον κ. Φουρθιώτη επί της υπουργίας του στο Υπουργείο Εργασίας για να φτάσουμε σήμερα να έχουμε βαθύτατα θέματα θεσμικής λειτουργίας, όταν ένας υπόδικος στην ουσία εκβιάζει δημόσια Υπουργό Επικρατείας. Είσαστε μια Κυβέρνηση, κυρίες και κύριοι της Κυβέρνησης Μητσοτάκη, η οποία είναι επιβλαβής τόσο για τον τόπο όσο και για την ελληνική κοινωνία. Είσαστε μια Κυβέρνηση που πρέπει να φύγει. Αυτό είναι το λαϊκό αίτημα και η απαίτηση. Στη δημοκρατία, κυρίες και κύριοι συνάδελφοι, σε περιόδους κρίσης ακόμα περισσότερο, δεν υπάρχουν αδιέξοδα. Γιατί εσείς ως κυβέρνηση είσαστε μέρος της κρίσης με τις νεοφιλελεύθερες πολιτικές σας και τις αντιλήψεις σας. Στην ουσία ανατροφοδοτείτε και πολλαπλασιάζετε την κρίση και τις συνέπειές της που ζει η ελληνική κοινωνία. Κι αυτή είναι η απάντηση στο ερώτημα «γιατί μιλάτε για προσφυγή στην κάλπη αυτή τη στιγμή ενώ ζούμε μια τόσο πολλαπλή κρίση;». Ακριβώς για να μπορέσουμε να αντιμετωπίσουμε την πολλαπλή υγειονομική, οικονομική και κοινωνική κρίση. Γιατί ο λαός σώζει, κυρίες και κύριοι συνάδελφοι. Δεν σώζεται, όπως είπε ο Νίκος Καζαντζάκης. Γι' αυτόν τον λόγο κι εμείς καταθέσαμε πρόταση δυσπιστίας απέναντι στην Κυβέρνηση Μητσοτάκη. [[Χειροκροτήματα από την πτέρυγα του ΣΥΡΙΖΑ]] Λέμε ότι υπάρχει ένας άλλος δρόμος και μια άλλη πολιτική. Ο λαός θα δώσει τη διέξοδο προκειμένου να υπάρξει μία ισχυρή προοδευτική πλειοψηφία με κορμό τον ΣΥΡΙΖΑ - Προοδευτική Συμμαχία και Πρωθυπουργό τον Αλέξη Τσίπρα, μια προοδευτική ισχυρή διακυβέρνηση που θα φέρει επιτέλους διέξοδο, προοπτική κι ελπίδα στον ελληνικό λαό. Σας ευχαριστώ πολύ.
Κι εμείς ευχαριστούμε.
Κύριε Πρόεδρε, θα ήθελα τον λόγο.
Για λίγο φαντάζομαι θέλετε τον λόγο, γιατί είμαστε στη διαδικασία των κύκλων. Έχετε τον λόγο.
Ούτε για δυο λεπτά, κύριε Πρόεδρε. Ζητώ συγνώμη κατ' αρχάς από τους συναδέλφους που διακόπτω τη διαδικασία. Θέλω να ενημερώσω την Εθνική Αντιπροσωπεία -και δράττομαι της ευκαιρίας και της παρουσίας του Αρχηγού της Αξιωματικής Αντιπολίτευσης γιατί θα ήθελα τη γνώμη του- ότι ζητήσαμε ως Κοινοβουλευτική Ομάδα του Κινήματος Αλλαγής να μας παραχωρηθεί, ως είθισται, μια αίθουσα της Βουλής για τη συνεδρίαση της Κοινοβουλευτικής Ομάδας την Κυριακή, όπως έγινε πριν από μία ημέρα που είχε παραχωρηθεί η αίθουσα για τη συνεδρίαση της Κοινοβουλευτικής Ομάδας του ΣΥΡΙΖΑ, που τελικά δεν έγινε. Αλλά είχε παραχωρηθεί,. Με έκπληξη ενημερωνόμαστε, προφορικά τουλάχιστον μέχρι τώρα -ελπίζω αυτό να αλλάξει την πορεία- από τον Πρόεδρο της Βουλής, ότι δεν μας παραχωρείται η αίθουσα, κυρίες και κύριοι συνάδελφοι. Σε ένα κόμμα που εκπροσωπείται στο ελληνικό Κοινοβούλιο δεν παραχωρείται η Αίθουσα για να γίνει συνεδρίαση Κοινοβουλευτικής Ομάδας. Και θα ήθελα πέρα από τη δική σας επιχειρηματολογία, κύριε Πρόεδρε, να ακούσω και τους εκπροσώπους των κομμάτων αν συμφωνούν ή αν δέχονται αυτή την, τουλάχιστον, αντικοινοβουλευτική πρακτική που προσπαθεί σήμερα το Προεδρείο της Βουλής να εισαγάγει στα κοινοβουλευτικά ήθη και έθιμα. Εμείς έχουμε καταθέσει έγγραφο, όπως κάνουν όλα τα κόμματα σε όλες αυτές τις διαδικασίες. Μπορώ να το καταθέσω στα Πρακτικά. Περιμένω να ακούσω όλους τους εκπροσώπους των πτερύγων της Βουλής για το αν συμφωνούν σ' αυτή την ατυχή πρώτη απόφαση του Προεδρείου. Ευχαριστώ.
Ήθελα να πάρω τον λόγο προηγουμένως. Είμαστε εκτός διαδικασίας τώρα αλλά είναι ένα θέμα που θα ελύνετο κάποτε. Με λίγα λόγια ο κ. Ανδρουλάκης, Πρόεδρος του Κινήματος Αλλαγής, ζήτησε να συγκληθεί η Κοινοβουλευτική Ομάδα του Κινήματος Αλλαγής το μεσημέρι της Κυριακής. Την ίδια στιγμή, δηλαδή, που αρχίζει, κατά τεκμήριο, η αντίστροφη διαδικασία ομιλιών των αρχηγών των κομμάτων. Υπάρχει ένα θέμα που πρέπει να το λύσουμε, το θέμα του γεγονότος ότι ο Πρόεδρος του Κινήματος Αλλαγής δεν μετέχει στο Κοινοβούλιο. Όταν ζήτησε ο ΣΥΡΙΖΑ να κάνει Κοινοβουλευτική Ομάδα χθες το ζήτησε σε ώρα που δεν συνεδρίαζε το Κοινοβούλιο, η Ολομέλεια. Το ζήτησε, δηλαδή, νωρίτερα από την έναρξη της συζήτησης του νομοσχεδίου για τον αναπτυξιακό νόμο. Συζητάμε στην κορυφαία διαδικασία κοινοβουλευτικού ελέγχου παρουσία των πολιτικών Αρχηγών, της Κυβερνήσεως και όλων των κομμάτων. Η ταυτόχρονη διαδικασία συνελεύσεως Κοινοβουλευτικής Ομάδας θεωρώ ότι, αν μη τι άλλο, είναι προβληματική για τη βαρύτητα της συνεδριάσεως που ξεκινήσαμε πριν από λίγο. Η πρακτική αυτή πρέπει να συζητηθεί στη Διάσκεψη των Προέδρων διότι, προφανώς, δεν είναι μία αίτηση για μεθαύριο αλλά θα είναι κάτι που θα γίνεται τακτικά, δεδομένης αυτής της πραγματικότητας. Πρότεινα αυτό το θέμα να το συζητήσουμε στη Διάσκεψη των Προέδρων και όχι κατά περίπτωση. Έδωσα στη συζήτηση του προϋπολογισμού αυτή την άδεια. Ήταν η πρώτη φορά που ο κ. Ανδρουλάκης, ως νέος Αρχηγός του ΚΙΝΑΛ, θα μιλούσε στην Κοινοβουλευτική Ομάδα. Αλλά δεν μπορώ μόνος μου να χειριστώ αυτό το θέμα και είπα ότι θα το αποφασίσουμε στη Διάσκεψη των Προέδρων. Είναι μια κορυφαία κοινοβουλευτική διαδικασία. Φανταστείτε ένα ή και άλλο κόμμα ταυτόχρονα να κάνει Κοινοβουλευτική Ομάδα. Όπως ξέρετε ίσως, το Κανάλι της Βουλής ποτέ δεν μεταδίδει Κοινοβουλευτική Ομάδα που γίνεται ακόμη και εκτός Βουλής την ώρα που συνεδριάζει η Ολομέλεια, πόσω μάλλον στην κορυφαία διαδικασία κοινοβουλευτικού ελέγχου. Θεώρησα ότι αυτό θα λυθεί για όλες τις περιπτώσεις και όχι κάθε φορά να καλούμαι να κάνω μία εξαίρεση ή να δίνω μια απάντηση. Γι' αυτό και είπα ότι την Κυριακή το μεσημέρι δεν μπορεί να συνεδριάσει η Κοινοβουλευτική Ομάδα του ΚΙΝΑΛ μέσα στη Βουλή την ώρα που θα αρχίζει περίπου η αντίστροφη διαδικασία ομιλιών των Αρχηγών των κομμάτων. Ούτε να φιμώσω θέλω, ούτε να υποτιμήσω θέλω. Ούτε είναι αυτός ο χαρακτήρας μου. Θέλω να διαφυλάξω μία κορυφαία κοινοβουλευτική διαδικασία κοινοβουλευτικού ελέγχου, αυτή που έχει τη μεγαλύτερη βαρύτητα, από το να γίνονται ταυτόχρονα μέσα στη Βουλή διάφορες πολιτικές εκδηλώσεις. Προφανώς δεν έχω λόγο όταν κάτι γίνεται εκτός του Κοινοβουλίου. Αυτό όμως δεν θα το αποφασίσουμε τώρα. Συνεπώς ζήτησα να μην γίνει αυτή η συνεδρίαση για τον λόγο ότι έχουμε αυτή την κορυφαία διαδικασία και θα φέρω το θέμα στην επόμενη Διάσκεψη των Προέδρων. Αυτή ήταν η συζήτηση που έκανα. Αντιλαμβάνομαι ότι ο κ. Ανδρουλάκης δεν έμεινε ευχαριστημένος. Τον δυσαρέστησα αφάνταστα με αυτή μου τη στάση, αλλά δεν μπορώ να παίρνω τέτοιες αποφάσεις, ενώ η Βουλή έχει μια τέτοια κορυφαία διαδικασία. Κυρίως, δε μπορεί να λύνεται κατά περίπτωση. Θα το λύσουμε μια διά παντός.
Κύριε Πρόεδρε, θα ήθελα τον λόγο.
Παρακαλώ. Αλλά δεν είναι αυτό το θέμα μας σήμερα.
Κατ' αρχάς το αίτημα υποβλήθηκε, ως είθισται, από τη Γραμματέα της Κοινοβουλευτικής Ομάδας, την κ. Λιακούλη. Προφορικά από συνεργάτη σας, ως είθισται πάλι, υπήρχε θετική απόκριση. Δεν ξέρω τι μεσολάβησε και ξαφνικά, προφορικά πάλι, ενημερωνόμαστε ότι αρχής γενομένης αυτής της κορυφαίας διαδικασίας απαγορεύεται σε κόμματα που έχουν κοινοβουλευτική εκπροσώπηση να πραγματοποιούν Κοινοβουλευτικές Ομάδες μέσα σε Αίθουσα του Κοινοβουλίου. Δεν ξέρω.
Ταυτόχρονα.
Αν θέλετε, κύριε Πρόεδρε, όντως αυτό να το εφαρμόσετε θα μπορούσατε για λόγους αρχής να πείτε τι προτείνετε από εδώ και στο εξής, μετά από αυτή τη συνεδρίαση, στη Διάσκεψη των Προέδρων. Εξάλλου, κύριε Πρόεδρε, δεν μπορεί ένα θέμα που το παραπέμπετε στη Διάσκεψη των Προέδρων να το αποφασίζετε μόνος σας σήμερα στην Ολομέλεια ότι θα γίνει με αυτόν τον τρόπο. Ή σέβεστε τη Διάσκεψη των Προέδρων, το θέτετε στη Διάσκεψη και η Διάσκεψη αποφασίζει ότι «δεν θα επιτρέπεται ταυτόχρονα σε κοινοβουλευτικές διαδικασίες να γίνονται Κοινοβουλευτικές Ομάδες» ή στη Βουλή έχουμε ενός ανδρός αρχή. Αυτό θα πρέπει να διασαφηνιστεί. Παρακαλώ πολύ όλα τα κόμματα να πάρουν θέση σε ένα θέμα δημοκρατίας και αυτονόητου δικαιώματος μιας κοινοβουλευτικής παράταξης να μπορεί να δρα και να λειτουργεί εντός του Κοινοβουλίου. Ευχαριστώ.
Όλα τα κόμματα θα τοποθετηθούν γιατί ήδη αρχίζει η συζήτηση.
Κύριε Πρόεδρε, θα ήθελα τον λόγο.
Όχι, κύριε Τσακαλώτο, γιατί μετά θα έχουμε κι άλλο.
Για να βοηθήσω θέλω τον λόγο.
Θα μιλήσουν όλα τα κόμματα, κύριε Τσακαλώτο. Μπορούν να τοποθετηθούν. Καλείται στο Βήμα ο κ. Ιωάννης Μπούγας εκ μέρους της Νέας Δημοκρατίας.
Είναι σωστό αυτό; Πότε θα τοποθετηθούν;
Θα τοποθετηθούν τα κόμματα. [[Θόρυβος-διαμαρτυρίες από την πτέρυγα του Κινήματος Αλλαγής]] Κύριε Κατρίνη, ούτε ενός ανδρός αρχή όπως ξέρετε είναι, ούτε τίποτα. Αυτό που ζητάτε να γίνει μεθαύριο, για πρώτη φορά, έγινε στον προϋπολογισμό. Αυτό που ζητάτε να γίνει μεθαύριο έχει γίνει στον προϋπολογισμό. Τώρα προχωρούμε… [[Διαμαρτυρίες από την πτέρυγα του Κινήματος Αλλαγής]] Είναι ένα θέμα, το αναγνωρίζω. Θα το λύσουμε, αλλά δεν θα το λύσουμε εις βάρος τέτοιων κορυφαίων διεξαγωγών του Κοινοβουλίου. Θα μιλήσουν τα κόμματα. Θα μιλήσουν, θα εκπροσωπηθούν. Θα έρθει η σειρά που θα μιλήσουν και οι Βουλευτές και οι Κοινοβουλευτικοί. Δεν θα αλλάξουμε τη ροή της συζήτησης. Ελάτε, κύριε Μπούγα, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, με την πρόταση δυσπιστίας ο ΣΥΡΙΖΑ ζητά από τη Βουλή να άρει την εμπιστοσύνη της προς την Κυβέρνηση. Κατά το Σύνταγμα, η πρόταση δυσπιστίας αποτελεί μηχανισμό απονομής της ατομικής και συλλογικής πολιτικής ευθύνης της Κυβέρνησης. Απευθύνεται στο εκλογικό Σώμα επιδιώκοντας να επικεντρωθεί ο δημόσιος διάλογος σε συγκεκριμένες επιζήμιες κυβερνητικές πράξεις ή παραλείψεις, ικανές να οδηγήσουν σε εκλογές. Από τις ομιλίες των δύο πρώτων Βουλευτών του ΣΥΡΙΖΑ φάνηκε ότι η συζητούμενη πρόταση δεν απευθύνεται στους πολίτες. Η πρόταση δυσπιστίας δεν αφορά την κοινωνία, δεν απαντά στα ερωτήματα και τις ανάγκες της. Είναι κίνηση πανικού και απελπισίας. Αποσκοπεί σε δύο λόγους: Ο πρώτος αφορά αποκλειστικά το κόμμα της Αξιωματικής Αντιπολίτευσης. Τον κ. Τσίπρα τον αμφισβητούν τα ίδια τα στελέχη του. Ευθέως κατηγορούν δημόσια τον Αρχηγό τους για αντιδημοκρατικές και ιδιοτελείς συμπεριφορές. Αυτό, κύριοι συνάδελφοι του ΣΥΡΙΖΑ, συνιστά πρόταση δυσπιστίας. Τον εγκαταλείπουν οι ψηφοφόροι του, όπως επιβεβαιώνεται από το σύνολο των δημοσκοπήσεων. Οι πολίτες βλέπουν καθημερινά τον Αρχηγό της Αξιωματικής Αντιπολίτευσης σε απόγνωση. Καθώς ξεθωριάζουν τα χαρακτηριστικά του ΣΥΡΙΖΑ ως κόμματος εξουσίας, καταφεύγει στην καταστροφολογία και την ψευδολογία και ολισθαίνει ολοένα και περισσότερο στο πολιτικό περιθώριο. Ο δεύτερος λόγος υποβολής της πρότασης έχει να κάνει με τα υπόλοιπα κόμματα της Αντιπολίτευσης. Ο κ. Τσίπρας, βλέποντας το αφήγημά του για προοδευτική διακυβέρνηση ότι τείνει να εξελιχθεί σε μια ακόμη αυταπάτη και φιάσκο, επιχειρεί να συσπειρώσει εναντίον της Κυβέρνησης την αριστερή Αντιπολίτευση και ιδίως το ΚΙΝΑΛ, που ο νέος Αρχηγός του φαίνεται να αμφισβητεί την ηγεμονία Τσίπρα στον χώρο της Αριστεράς. Στόχος είναι να δοθεί, πλασματικά βεβαίως, η εικόνα ότι υπάρχει ένα δήθεν αριστερό μέτωπο που μπορεί να αποτελέσει εναλλακτική πρόταση εξουσίας. Κυρίες και κύριοι συνάδελφοι, εάν η πρόταση γινόταν δεκτή, την άρση της εμπιστοσύνης της Βουλής, δεδομένου ότι δεν είναι εφικτός ο σχηματισμός κυβέρνησης κατά τα άρθρα 38 και 37 του Συντάγματος, θα ακολουθούσε η διάλυση της Βουλής και η προκήρυξη εκλογών. Και εδώ τίθενται τα σοβαρά ερωτήματα που πρέπει εξαρχής να απαντηθούν, πρωτίστως από τον νέο Πρόεδρο και τους Βουλευτές του ΚΙΝΑΛ: Εφόσον, κύριοι συνάδελφοι του Κινήματος Αλλαγής, όπως δηλώνετε δεν είναι τώρα ώρα για εκλογές, πώς υπερψηφίζετε την πρόταση δυσπιστίας, που αναπόδραστα οδηγεί σε εκλογές; Πώς εξηγείτε αυτήν την κραυγαλέα λογική και θεσμική αντίφαση; Ακολούθως προς τον ΣΥΡΙΖΑ, το ΚΙΝΑΛ και τα υπόλοιπα κόμματα της Αντιπολίτευσης που θα ψηφίσουν την πρόταση, αν δεν προκύψει αυτοδύναμη Κυβέρνηση της Νέας Δημοκρατίας, έχετε πρόταση και σχέδιο συνεργασίας μεταξύ σας ώστε να κυβερνηθεί ο τόπος ή το μοναδικό σας σχέδιο είναι να οδηγηθεί η Ελλάδα στο χάος; Είναι ολοφάνερο ότι ο ΣΥΡΙΖΑ χειραγωγείται, πλέον, στην πολιτική του από τις δημοσκοπήσεις. Η μείωση της διαφοράς από το ΚΙΝΑΛ οδήγησε τον κ. Τσίπρα να ζητήσει εκλογές. Ο διαγκωνισμός του με τον κ. Ανδρουλάκη για την δεύτερη θέση και την πρωτοκαθεδρία στην Αριστερά τον ωθεί σήμερα στην πρόταση δυσπιστίας. Σε μια κρίσιμη για την κοινωνία μας περίοδο, οι πολίτες αντί εποικοδομητικών προτάσεων, βλέπουν τον ΣΥΡΙΖΑ να καταφεύγει σε επικοινωνιακή διαχείριση των δικών του εσωτερικών προβλημάτων. Η Κυβέρνηση και οι Βουλευτές της Νέας Δημοκρατίας είμαστε εδώ να μιλήσουμε εφ' όλης της ύλης, να αναμετρηθούμε με τις δικές μας δεσμεύσεις και να εξηγήσουμε στους πολίτες αυτά που πρόκειται να κάνουμε μέχρι τις επόμενες εκλογές. Ο Κυριάκος Μητσοτάκης και η Νέα Δημοκρατία έχουν κερδίσει την εμπιστοσύνη των πολιτών, γιατί φανήκαμε συνεπείς προς όλες τις δεσμεύσεις μας. Ό, τι είπαμε, το κάναμε. Κι έρχομαι τώρα, κυρίες και κύριοι συνάδελφοι, στα επιμέρους σημεία της πρότασης. Στην οικονομία: Εσείς, κύριοι συνάδελφοι του ΣΥΡΙΖΑ, με την αλλοπρόσαλλη πολιτική σας χρεώσατε τη χώρα 100.000.000.000 ευρώ και υπερφορολογήσατε μέχρι εξόντωσης τη μεσαία τάξη. Εμείς μειώσαμε τους φόρους και τις ασφαλιστικές εισφορές και στηρίξαμε τις επιχειρήσεις και τα νοικοκυριά με 43.000.000.000 ευρώ στην πανδημία. Υπενθυμίζω επιγραμματικά: Μειώσεις ΕΝΦΙΑ και φορολογικών συντελεστών, μείωση ασφαλιστικών εισφορών, αύξηση από 1 Οκτωβρίου του 2021 του αφορολόγητου ορίου για γονικές παροχές και δωρεές πρώτου βαθμού μέχρι 800.000 ευρώ, ένα μέτρο που πρέπει να σημειώσουμε με έμφαση ότι αφορά και στηρίζει κυρίως τους νέους μας. Η συνετή και αποτελεσματική οικονομική μας πολιτική έχει αποτελέσματα. Η Ελλάδα ανακτά ταχύτερα από τις περισσότερες ευρωπαϊκές χώρες τον χαμένο χρόνο της πανδημίας στο μέτωπο της οικονομίας. Κερδίζει την εμπιστοσύνη των οίκων αξιολόγησης και των διεθνών επενδυτών. Έχουμε το μικρότερο ποσοστό ανεργίας κατά την τελευταία δεκαετία. Αυξάνεται το διαθέσιμο εισόδημα των πολιτών και δημιουργείται δημοσιονομικός χώρος για νέες ελαφρύνσεις. Μπορούμε να διαθέτουμε τα κονδύλια που απαιτούνται να στηρίξουμε τα νοικοκυριά και τις επιχειρήσεις για όσο χρόνο επιβάλλουν οι συνθήκες της διεθνούς ενεργειακής κρίσης. Στο μέτωπο της πανδημίας, η Κυβέρνηση ενίσχυσε σημαντικά το ΕΣΥ, υπερδιπλασίασε τις μονάδες εντατικής θεραπείας, προσέλαβε δεκατέσσερις χιλιάδες γιατρούς, νοσηλευτές και διοικητικό προσωπικό, οργάνωσε με άψογο και υποδειγματικό τρόπο -που έλαβε τα εύσημα διεθνώς- την επιχείρηση «Ελευθερία», αύξησε τις δαπάνες για την υγεία. Το 2022 προσεγγίζουν τα 5.300.000.000 ευρώ, εάν συμπεριληφθούν και οι δαπάνες οι σχετικές των άλλων υπουργείων ανέρχονται σε 11.700.000.000 ευρώ ή 6,3% του ΑΕΠ. Όλα αυτά και άλλα πολλά, απέναντι σε μια κατώτερη των περιστάσεων Αξιωματική Αντιπολίτευση, που στην πιο κρίσιμη ώρα για την κοινωνία αρνήθηκε την παραμικρή συνδρομή. Αντί βοήθειας, ο ΣΥΡΙΖΑ ενίσχυσε τον φόβο των πολιτών για τα εμβόλια. Αλήθεια, κύριοι συνάδελφοι του ΣΥΡΙΖΑ, πόσοι θα είχαν σωθεί αν δεν είχαν ακούσει τις ασυναρτησίες σας για τα εμβόλια και τον εμβολιασμό; Ο ΣΥΡΙΖΑ χλεύαζε την πρωτοβουλία για το ευρωπαϊκό πιστοποιητικό, καταψήφισε τα πάντα, την υποχρεωτικότητα του εμβολιασμού, την επιβολή αυστηρών ποινών στους αντιεμβολιαστές γονείς που αρνούνται να στείλουν τα παιδιά τους στο σχολείο, τον νόμο για την μετακίνηση των ειδικευμένων γιατρών για την κάλυψη αναγκών στο ΕΣΥ, τη μετακίνηση ιατρικού προσωπικού στην επαρχία για να καλύψουν τις ανάγκες των νοσοκομείων και άλλα. Η Αντιπολίτευση επενδύει στην καταστροφή, στην αποτυχία και στους θανάτους. Εμείς βλέπουμε την επόμενη μέρα, ανασχεδιάζουμε και ανασυγκροτούμε το ΕΣΥ με έμφαση στην πρωτοβάθμια φροντίδα υγείας, αλλά και στην περιφέρεια, όπου υπάρχει μεγαλύτερη ανάγκη. Στο ζήτημα της Πολιτικής Προστασίας, το ενδιαφέρον της κυβέρνησης ΣΥΡΙΖΑ φαίνεται από το κτήριο που στέγαζε την Πολιτική Προστασία, το οποίο δεν πληρούσε καν τις βασικές αντισεισμικές προϋποθέσεις. Δεν υπήρχε σχεδιασμός αντιμετώπισης κρίσεων, υποδομές και στελέχη, καμμία μέριμνα για να προστατευτεί το μείζον αγαθό σε κατάσταση ανάγκης, η ανθρώπινη ζωή. Τα αποτελέσματα γνωστά και τραγικά, στη Μάνδρα και στο Μάτι. Μοναδική σας μέριμνα η επικοινωνιακή διαχείριση και η διαφύλαξη της εικόνας σας, που οδήγησε σε κωμικοτραγικές δηλώσεις του τύπου «ψάχνω να βρω λάθος, αλλά δεν βρίσκω» και «τι να τα κάνεις τα δύο χιλιάρικα, θα τα ξοδέψεις», αλλά και σε άθλιες απόπειρες εξαπάτησης των πολιτών από Υπουργούς του ΣΥΡΙΖΑ που έδειχναν δήθεν σημεία εμπρησμού από δορυφόρους. Ο κ. Τσίπρας κρυβόταν. Δεν βρήκε το θάρρος να ζητήσει μια συγγνώμη από τους πολίτες. Χαώδης βέβαια η διαφορά ήθους και αντίληψης εξουσίας από τον Πρωθυπουργό. Στην αντιμετώπιση κρίσεων κάνουμε ό,τι είναι εφικτό για να προστατεύσουμε την ανθρώπινη ζωή. Το «112» λειτουργεί. Το ζητούμενο επί ΣΥΡΙΖΑ είναι αυτονόητο για μας. Ταυτόχρονα καταγράφουμε τις δομικές ελλείψεις και αδυναμίες που οδηγούν σε αστοχίες, λάθη και ανεπάρκειες. Θα ακολουθήσουν άμεσα αλλαγές, ώστε να έχουμε επιτροπές διαχείρισης κρίσεων που θα φέρουν όλους τους εμπλεκομένους με πολύ σαφή και ξεκάθαρα πρωτόκολλα στον ίδιο χώρο, ώστε να μην παρατηρούνται φαινόμενα ασυνεννοησίας, καθυστέρησης στη λήψη αποφάσεων και αποποίησης ευθυνών. Το πρόγραμμα «ΑΙΓΙΣ» με χρηματοδότηση 1,7 δισεκατομμύριο ευρώ σε μια πενταετία θα επιτρέψει την υλοποίηση του σχεδίου. Κυρίες και κύριοι συνάδελφοι, από τη μια πλευρά η αδυναμία του ΣΥΡΙΖΑ να κυβερνήσει και από την άλλη η ακόρεστη δίψα για την εξουσία τον ώθησαν σε εσκεμμένες θεσμικές ανατροπές. Για να εξουδετερώσουν πολιτικά τους αντιπάλους τους, δεν δίστασαν να τους πλήξουν ηθικά. Μια ομάδα με ιθύνοντα νου τον πρώην Αναπληρωτή Υπουργό Δικαιοσύνης, δημοσιογράφους και δικαστικούς, που ήδη ελέγχονται από τη δικαιοσύνη για βαρύτατα κακουργήματα, φέρεται να έστησε μια πρωτοφανή σκευωρία για να οδηγήσουν κατηγορούμενους δέκα πολιτικούς. Με την αρχειοθέτηση των υποθέσεων η σκευωρία κατέρρευσε. Ο κ. Τσίπρας και το κόμμα του όφειλαν να απομονώσουν τους σκευωρούς και να ζητήσουν συγγνώμη από τα θύματά τους. [[Χειροκροτήματα από την πτέρυγα της Νέας Δημοκρατίας]] Αντί απομόνωσης όμως, σφιχτότερος εναγκαλισμός με τους κατηγορουμένους. Αντί συγγνώμης, νέες συκοφαντίες στους πολιτικούς της αντιπάλους, νέες επιθέσεις στη δικαιοσύνη με συγκεντρώσεις που σκοπούν να κάμψουν το ελεύθερο φρόνημα των δικαστικών λειτουργών, με δηλώσεις για εθελούσια έξοδο δικαστών και ίδρυση νέας σχολής δικαστών, με ευθείες απειλές ότι τη δεύτερη φορά θα είναι αλλιώς. Δεν θα τηρήσουν δηλαδή ούτε τα προσχήματα για τον έλεγχο των αρμών της εξουσίας. Θα επιχειρήσουν με σιδηρά πυγμή να ελέγξουν τη δικαιοσύνη, τον τύπο και τη ραδιοτηλεόραση. Θα φέρουν νόμους που θα απαλλάσσουν υπόδικους και θα ξαναστήσουν γέφυρες με καταδικασμένους τρομοκράτες. Αλήθεια, κύριοι συνάδελφοι της Αντιπολίτευσης, με αυτήν τη θεσμική αντίληψη περιμένετε να σας εμπιστευτούν οι πολίτες; Κυρίες και κύριοι συνάδελφοι, οι πολίτες αντιλαμβάνονται ότι δεν έχουν να περιμένουν τίποτα θετικό από την Αξιωματική Αντιπολίτευση. Επιπολαιότητα, θεσμική ανευθυνότητα, αντιπολιτευτική ανεπάρκεια και αδιαφορία για τα προβλήματα των πολιτών χαρακτηρίζουν τον κ. Τσίπρα και το κόμμα του. Η συζητούμενη πρόταση είναι μια εξαιρετική ευκαιρία να απευθυνθούμε στον ελληνικό λαό, να υπενθυμίσουμε τι κάναμε σε όλους τους τομείς της κυβερνητικής δράσης και ταυτόχρονα να περιγράψουμε και να εξηγήσουμε όσα σχεδιάζουμε για τα επόμενα χρόνια, αξιοποιώντας την αξιοπιστία που κερδίσαμε σε διεθνές επίπεδο και κάθε διαθέσιμο πόρο υπέρ των πολιτών. Ο ΣΥΡΙΖΑ την Κυριακή θα πάρει την απάντησή του από τη Βουλή. Στις επόμενες εκλογές θα πάρει την απάντησή του από τον ελληνικό λαό. Σας ευχαριστώ.
Ευχαριστούμε τον κ. Μπούγα. Καλείται τώρα στο Βήμα εκ μέρους του ΣΥΡΙΖΑ ο κατά προτεραιότητα ομιλητής του ΣΥΡΙΖΑ κ. Πάνος Σκουρλέτης.
Ευχαριστώ, κύριε Πρόεδρε. Κυρίες και κύριοι συνάδελφοι, θα ήθελα να αφιερώσω ένα λεπτό στο θέμα που μπήκε εκ μέρους του ΚΙΝΑΛ. Νομίζω ότι όταν υπάρχει καλή διάθεση μπορούμε να βρούμε μία λύση που να τα συμβιβάζει όλα. Προφανώς και δικαιούται κάθε Κοινοβουλευτική Ομάδα να έχει αίθουσα να συνεδριάζει με τον Πρόεδρό της, τον πραγματικό της Πρόεδρο, αλλά ταυτόχρονα όμως όλοι γνωρίζουμε ότι θα πρέπει να βρεθεί μία λύση η οποία να μην υποβαθμίζει τη συζήτηση στην κορυφαία της στιγμή, δηλαδή στον κύκλο της παρέμβασης των πολιτικών Αρχηγών, όταν το ΚΙΝΑΛ διά του κ. Κατρίνη έχει πλήρη δικαιώματα όπως οι υπόλοιποι πολιτικοί Αρχηγοί. Κατά συνέπεια είναι θέμα χρόνου. Θα σας πρότεινα, συνάδελφοι του ΚΙΝΑΛ, αν είναι δυνατόν να το βάλετε λίγο νωρίτερα, έτσι ώστε όταν ξεκινήσει κύκλος των Αρχηγών να είστε μέσα και να δώσετε τη μάχη σας, διότι σε αυτό το θέμα πρέπει να τοποθετηθείτε και εσείς και οι άλλες δυνάμεις. Κυρίες και κύριοι συνάδελφοι της Νέας Δημοκρατίας, όταν αναλάβατε την Κυβέρνηση είχατε πει ότι θα γίνουμε το πρότυπο της Ευρώπης με την ίδρυση ενός Υπουργείου Πολιτικής Προστασίας. Τα καταφέρατε; Το ισχυρίζεστε ακόμα; Μετά από αυτά που συνέβησαν -τις συνέπειες της τελευταίας κατάστασης ακόμη τις ζουν οι συμπολίτες μας- μάλλον γίναμε ο περίγελος της Ευρώπης. Δεν ξέρω αν βάλετε πολύ ψηλά τον πήχη, αλλά σίγουρα θα περάσετε από κάτω. Στις 21 του μηνός, ενώ σας είχαν προειδοποιήσει όλοι οι μετεωρολόγοι σε σύσκεψη που συμμετείχαν εκπρόσωποι από το πρωθυπουργικό Γραφείο, από την ΚΕΔΕ, από τις περιφέρειες, από την Τροχαία, από την ΕΜΥ, μας διαβεβαιώσατε ότι ο κρατικός μηχανισμός είναι σε πλήρη ετοιμότητα. Αν δεν ήταν, τι θα συνέβαινε; Τι θα συνέβαινε αν δεν ήταν σε πλήρη ετοιμότητα; Πώς την αντιλαμβάνεστε την ετοιμότητα αυτή; Να μείνουν εικοσιτετράωρα πολίτες χωρίς ρεύμα; Να κλείνουν οι κεντρικοί δρόμοι; Να αποκλείονται τα νοσοκομεία της πρωτεύουσας; Να μην είναι το διεθνές αεροδρόμιο σε λειτουργία; Αυτή είναι η ετοιμότητα; Πρέπει να βγάλουμε συμπεράσματα, γιατί δεν αρκεί μόνο να κάνουμε επισημάνσεις, συμπεράσματα κατ' αρχάς για τον τρόπο που αυτή τη στιγμή διαχειρίζονται τις εθνικές οδούς και τους βασικούς αυτοκινητόδρομους οι ιδιώτες. Η Αττική Οδός είναι ο πιο ακριβοπληρωμένος δρόμος στην Ευρώπη. Άκουσα προχθές έγκριτος επιστήμονας να λέει ότι σε περίπτωση ατυχημάτων είναι από τους πιο επικίνδυνους δρόμους της Ευρώπης. Αποδείχτηκε αυτό με τις χιονοπτώσεις. Άρα μήπως θα πρέπει να ξανασκεφτούμε ότι τα οδικά δίκτυα, όπως και πολλά άλλα δίκτυα και υποδομές, θα πρέπει να περάσουν στη διαχείριση κρατικών φορέων; [[Χειροκροτήματα από την πτέρυγα του ΣΥΡΙΖΑ]] Και να σας προτείνω και κάτι; Γιατί ένα μέρος του αντιτίμου των διοδίων να μην είναι ένας πόρος για τα ταμεία κοινωνικής ασφάλισης; Το ίδιο θα μπορούσε να είχε γίνει και στο κομμάτι που δώσατε για τον ΔΕΔΔΗΕ θέλοντας να εξασφαλίσετε χρήματα και ρευστότητα για τη ΔΕΗ. Γιατί να μην πήγαινε στα ταμεία κοινωνικής ασφάλισης και να είχαν έναν εξασφαλισμένο μόνιμο πόρο, αλλά να τα παίρνουν ξένα funds με σίγουρες τοποθετήσεις, κερδοσκοπικά funds που δεν έχουν καμμία σχέση με τη διαχείριση της ενέργειας; Είδαμε, λοιπόν, ότι οι δήμοι για να είναι αποτελεσματικοί, χρειάζεται να υπάρχει αποσαφήνιση των αρμοδιοτήτων, να έχουν προσωπικό, να έχουν μηχανήματα, να έχουν πόρους. Δεν κάνατε τίποτα όλα αυτά τα δυόμισι χρόνια γι' αυτά. Σας παραδώσαμε διατάξεις οι οποίες προέβλεπαν τη συγκρότηση μόνιμης επιτροπής αρμοδιοτήτων για όλα τα νέα και για τα παλαιότερα νομοσχέδια ανάμεσα στα Υπουργεία. Σας ερωτώ: Την ενεργοποιήσατε ή την καταργήσατε; Όσοι δήμοι έχουν κάποια μηχανήματα έστω στοιχειώδη είναι από την εποχή του «ΦΙΛΟΔΗΜΟΥ» και πίνουν νερό στο όνομα της Κυβέρνησης του ΣΥΡΙΖΑ διότι αντιμετώπισε το θέμα των υποδομών στον πρώτο βαθμό αυτοδιοίκησης με αντικειμενικότητα για όλους και όχι για τους «ημέτερους». Κυρίες και κύριοι συνάδελφοι, δεν γίνεται όμως η πρόταση μομφής μόνο για τα θέματα της διαχείρισης της κακοκαιρίας. Γίνεται για την απαράδεκτη, εγκληματική διαχείριση που κάνατε στα θέματα της πανδημίας. Σπάτε κάθε μέρα το ένα ρεκόρ μετά το άλλο στον αριθμό των διασωληνωμένων ανά εκατομμύριο, στον αριθμό των θανάτων ανά εκατομμύριο. Είστε πρωταθλητές! Παίρνετε πότε το χρυσό, πότε το αργυρό και πότε το χάλκινο μετάλλιο! Γιατί; Ξέρετε γιατί; Γιατί δεν κάνατε όσα έπρεπε επί είκοσι δύο μήνες. Σας τα είπε ο δικός σας, ο κ. Τσιόδρας. Έχετε τεράστιες ευθύνες. [[Χειροκροτήματα από την πτέρυγα του ΣΥΡΙΖΑ]] Αυτήν, λοιπόν, την ανασφάλεια αισθάνονται οι Έλληνες πολίτες. Όταν κατεβήκατε στις εκλογές τι υποσχεθήκατε; Ασφάλεια! Ποια είναι, λοιπόν, η ασφάλεια αυτή τη στιγμή του ανθρώπου που θέλει να πάει στο νοσοκομείο -αν μπορέσει από τον χιονιά να πάει- όταν βλέπει ότι έχει γιατρούς εξουθενωμένους, γιατρούς οι οποίοι παραιτούνται διότι δεν αντέχουν τις συνθήκες εργασίας αυτήν τη στιγμή, διότι απασχολούνται δέκα χιλιάδες λιγότεροι στο σύστημα υγείας απ' ό,τι όταν ξεκίνησε η πανδημία -ή δεν είναι έτσι;- διότι σας βλέπουν να δημιουργείτε συνθήκες κερδοσκοπίας για τα τεστ τα οποία ανιχνεύουν τον ιό. Όταν πρόκειται για το κορυφαίο ζήτημα της υγείας, εσείς κοιτάτε πώς θα κάνετε δουλίτσες. Το συμπέρασμα, λοιπόν, ξέρετε ποιο είναι; Ότι ο νεοφιλελευθερισμός στον οποίο πιστεύετε βάζει ως προτεραιότητα όχι την υγεία, αλλά βάζει ως προτεραιότητα τα κέρδη. Γι' αυτό και στην Ευρώπη ταχθήκατε με τις δυνάμεις του εμβολιαστικού εθνικισμού και ψηφίσατε κατά της άρσης της πατέντας. Την ίδια λογική ακολουθείτε κι εδώ και ετοιμάζεστε μόλις υποχωρήσει η πανδημία να παρουσιάσετε το σχέδιό σας, που θα είναι η περαιτέρω συρρίκνωση του δημόσιου συστήματος υγείας. Όμως, το συμπέρασμα είναι ένα -και πρόκειται για ένα συμπέρασμα το οποίο υιοθετεί η μεγάλη πλειοψηφία της ελληνικής κοινωνίας- ότι το δημόσιο σύστημα υγείας πρέπει να είναι πραγματικό δημόσιο, θέλει πραγματική στήριξη και δεν μπορεί να το αφήνουμε στις τυφλές δυνάμεις της αγοράς. Μομφή, λοιπόν, για το πώς διαχειρίζεστε τα ζητήματα της ακρίβειας. Θα χρεοκοπήσουν οι επιχειρήσεις μόνο και μόνο επειδή δεν θα μπορούν να πληρώσουν τους λογαριασμούς του ρεύματος. Θα χρεοκοπήσουν τα νοικοκυριά. Μιλάτε για ανάπτυξη. Όμως, έτσι όπως την υποστηρίζετε, πού οδηγεί αυτή η ανάπτυξη; Στην αναπαραγωγή ενός θνησιγενούς παραγωγικού μοντέλου. Γι' αυτό βλέπετε ότι κάθε μονάδα της ανάπτυξης -παρότι τη συγκρίνουμε με την τεράστια ύφεση, γιατί ήμασταν πρωταθλητές πέρυσι, άρα, είναι σχετική η αξία αυτών των μεγεθών- σημαίνει και διεύρυνση των ελλειμμάτων στις σχέσεις της χώρας με το εξωτερικό. Σας καταγγέλλουμε, λοιπόν, και καταθέτουμε μομφή γιατί ιδιωτικοποιείτε τα δίκτυα ενέργειας, αυτές τις στρατηγικές υποδομές της χώρας, όταν είναι φυσικά μονοπώλια, και είδαμε τι μπορεί να σημαίνει αυτό για την αποτελεσματικότητα του ίδιου του ΔΕΔΔΗΕ αυτές τις μέρες, όταν γνωρίζουμε ότι λείπει κόσμος, λείπουν οι μηχανικοί από τον ΔΕΔΔΗΕ. Όμως, εσείς θέλετε να δίνετε outsourcing. Θέλετε να προωθείτε την έμμεση ιδιωτικοποίηση. Ορίστε, λοιπόν, ποια είναι η αποτελεσματικότητα: Να λείπουν ικανοί μηχανικοί αυτή τη στιγμή από τη ΔΕΗ, η οποία μετά από το 1952 στήριξε την ανάπτυξη της χώρας, και τώρα τη στέλνετε στα τάρταρα. Τώρα, λοιπόν, αλλάζετε τον δημόσιο χαρακτήρα της. Μομφή γιατί αφήσατε τις τράπεζες, όπως η Τράπεζα Πειραιώς, να καλεί εργαζόμενες καθαρίστριες εδώ και τριάντα χρόνια και να τους λέει: «Δουλέψετε με 190 ευρώ». Πηγαίνετε εσείς, κύριοι συνάδελφοι, να δουλέψετε με 190 ευρώ. Πηγαίνετε εσείς με 190 ευρώ τον μήνα. Αυτά είναι τα αποτελέσματα της νομοθεσίας Χατζηδάκη. [[Χειροκροτήματα από την πτέρυγα του ΣΥΡΙΖΑ]] Μομφή γιατί μπορεί σήμερα ο επιχειρηματίας να απολύει χωρίς να αιτιολογείται. Μομφή γιατί τα λεφτά των ασφαλισμένων τζογάρονται σε σχέδια που θα στοιχίσουν άλλο ένα μνημόνιο μέσα από την ιδιωτικοποίηση της επικουρικής ασφάλισης. Αυτή, λοιπόν, είναι η ασφάλεια που υποσχεθήκατε; Αυτή, λοιπόν, είναι η ασφάλεια που αισθάνεται ένας νέος που θέλει να μπει στο πανεπιστήμιο και μέσα από την ειδική βάση εισαγωγής τον διοχετεύετε ως πελατεία στους ιδιώτες κολλεγιάρχες; Αυτή είναι η ασφάλεια του ανθρώπου, ο οποίος πραγματικά φοβάται να κοιτάξει την υγεία του γιατί βλέπει ότι δεν υπάρχει πρωτοβάθμια υγεία, δεν υπάρχει κατάλληλο ούτε επαρκές προσωπικό, ενώ εσείς μετά από είκοσι δύο μήνες πανδημίας αρνείστε να βάλετε στα βαρέα και ανθυγιεινά τους γιατρούς της πρώτης γραμμής και τους υγειονομικούς και αρνείστε να αυξήσετε τους μισθούς γιατί δεν πιστεύετε στο δημόσιο σύστημα υγείας; Ποια ασφάλεια, λοιπόν, μπορείτε να παρέχετε εσείς; Κι όταν καλείτε τον κόσμο να καθίσει σπίτι του πρέπει να ζεσταθεί, αλλά αν ζεσταθεί θα τρελαθεί από τον λογαριασμό που θα έρθει την επόμενη. Κυρίες και κύριοι συνάδελφοι, η κατάσταση απαιτεί κάθε πολιτική δύναμη να αρθεί στο ύψος της ευθύνης που της αναλογεί. Η πρόταση δυσπιστίας, η πρόταση μομφής είναι σε μια Κυβέρνηση που τελικά το μόνο που ξέρει να κάνει είναι να γίνεται ντελίβερι του κάθε Φουρθιώτη, το μόνο που ξέρει να κάνει είναι να υπονομεύει τον δημόσιο πλούτο, το μόνο που ξέρει να κάνει είναι να υπονομεύει τις προοπτικές της νέας γενιάς. Η μομφή αυτή αποτελεί πρόταση δημοκρατικής διεξόδου την οποία έχει ανάγκη ο τόπος. Και δεν χωρούν ίσες αποστάσεις εδώ. Δεν μπορείς να λες «ναι» στην πρόταση μομφής, αλλά να αρνείσαι το λογικό επακόλουθό της που είναι οι εκλογές εδώ και τώρα. Φύγετε, λοιπόν, κύριοι της Νέας Δημοκρατίας. Δεν πάει άλλο. Καταστρέφετε τον τόπο. Σας καταλάβαμε. Αφήστε τις καραμέλες σε σχέση με τον ΣΥΡΙΖΑ. Διότι, ξέρετε, είναι πολύ εύκολο να αντιστρέψουμε αυτή την τοξική λογική της τυμβωρυχίας που ακούσαμε πριν από λίγο όταν αναφερόσασταν στο Μάτι και στη Μάνδρα. Διότι τότε η σύγκριση καταλαβαίνω ότι είναι καταλυτική. Μην πέφτετε, λοιπόν, σε αυτά τα επίπεδα. Αναλάβετε την πολιτική σας ευθύνη. Αν σας έχει μείνει πολιτική ευθύνη, προκηρύξετε εδώ και τώρα εκλογές.
Ευχαριστούμε, κύριε Σκουρλέτη. Καλείται τώρα στο Βήμα ο κατά προτεραιότητα ομιλητής του Κινήματος Αλλαγής κ. Κωνσταντίνος Σκανδαλίδης για τη δική του δεκάλεπτη ομιλία.
Κυρίες και κύριοι συνάδελφοι, νιώθω άσχημα που θα ξεκινήσω με το θέμα που έχει δημιουργηθεί με την πρωτοβουλία του Προέδρου της Βουλής. Είναι κρίμα που ο Πρόεδρος της Βουλής, ο οποίος ομολογώ ότι δεν μας έχει συνηθίσει σε τέτοιες πρακτικές, αποφάσισε εξωθεσμικά να δείξει την αγωνία της Κυβέρνησης για την πορεία των πολιτικών εξελίξεων προσπαθώντας να υποβαθμίσει τη διαδικασία που ανέδειξε και τον Πρόεδρο του Κινήματος Αλλαγής σαν ένα βασικό πολιτικό συντελεστή στην πορεία των επόμενων πολιτικών εξελίξεων. Διότι αυτή είναι η πολιτική ουσία της απόφασης, η οποία δείχνει πόσο χάρτινη είναι η αυτάρκεια, η έπαρση και η αλαζονεία που επιδεικνύει η Κυβέρνηση στην αντιμετώπιση παρόμοιων θεμάτων. Τι άλλη εξήγηση να δώσω στην πρωτοβουλία του Πρόεδρου της Βουλής να απαγορεύσει τη συνεδρίαση της Κοινοβουλευτικής Ομάδας σε μια θεμελιώδη λειτουργία του πολιτεύματος που είναι και το αυτονόητο δικαίωμα κάθε Κοινοβουλευτικής Ομάδας να συνεδριάζει εντός του Κοινοβουλίου; Κύριε Πρόεδρε της Βουλής, σας καταθέσαμε πρόταση να συνεδριάσουμε στις 8.00΄. Εάν θέλετε να μεταφέρετε την Ολομέλεια στις 8.00΄, να μας το πείτε να πάμε στις 7.00΄ ή στις 6.00΄. [[Χειροκροτήματα από την πτέρυγα του Κινήματος Αλλαγής]] Κυρίες και κύριοι συνάδελφοι, υπάρχουν δυο ξεχωριστά θέματα. Υπάρχει το πολιτικό ζήτημα της χώρας, το οποίο είναι τεράστιο, και υπάρχουν και οι κανόνες του παιχνιδιού σύμφωνα με τα θέσμια της δημοκρατίας μας. Είναι δυο ξεχωριστά πράγματα. Το πολιτικό ζήτημα της χώρας πήρε τεράστιες διαστάσεις όταν μια προγραμματισμένη κακοκαιρία, ένας χιονιάς, διέλυσε κυριολεκτικά μια απρογραμμάτιστη και ανίκανη Κυβέρνηση. Αυτό είναι το πολιτικό ζήτημα, ότι πρόκειται για μια απρογραμμάτιστη και ανίκανη Κυβέρνηση η οποία, αντί να αντιμετωπίσει με δίκαιο και αποτελεσματικό τρόπο τις αλλεπάλληλες κρίσεις που εδώ και πολύ καιρό βιώνει η χώρα, τις οξύνει και τις πολλαπλασιάζει. Το περιβόητο επιτελικό κράτος, το καμάρι και το κεντρικό αφήγημα του Πρωθυπουργού, η πεμπτουσία του σύγχρονου και αποτελεσματικού χαρακτήρα της διακυβέρνησης, αφού απέτυχε οικτρά στις φωτιές και στην πανδημία, σήμερα εξέπνευσε κάτω από το χιόνι. Σκεφτείτε να μην γινόταν ένας ολόκληρος ανασχηματισμός μόνο και μόνο για να οργανωθεί καλύτερα μια αποτελεσματική δομή Πολιτικής Προστασίας. Σκεφθείτε μόνο αυτό. Η πολιτική ευθύνη είναι βαριά και αυτή τη φορά δεν μπορεί να μοιραστεί στην αυτοδιοίκηση, ούτε στους δημόσιους οργανισμούς και πολύ περισσότερο στο προσφιλές καταφύγιο των Υπουργών, τους ταλαιπωρημένους για ώρες και μέρες πολίτες. Ανήκει εξ ολοκλήρου στον Πρωθυπουργό και στην Κυβέρνησή του. Μια απρογραμμάτιστη και ανίκανη Κυβέρνηση στη διαχείριση της πανδημίας, με ένα ΕΣΥ που καταρρέει αβοήθητο κάτω από το βάρος των κρουσμάτων, με τους γιατρούς, τους νοσηλευτές και τους ασθενείς να στέκονται σε απόγνωση και η χώρα να ζει καθημερινά με μια εκατόμβη νεκρών. Μια απρογραμμάτιστη και ανίκανη Κυβέρνηση να διαχειριστεί την οικονομική κρίση, την ακρίβεια και τον πληθωρισμό που κατατρώει τα εισοδήματα, την κρίση στην αγορά που μαστίζει τη μικρή και μεσαία επιχειρηματικότητα, σε μια πεπατημένη που κάνει τους φτωχούς διαρκώς φτωχότερους και τους πλούσιους πλουσιότερους. Μια απρογραμμάτιστη και ανίκανη Κυβέρνηση να αντιληφθεί στην πράξη -γιατί στα λόγια περισσεύουν οι «κορώνες»- τι σημαίνουν οι αλλαγές που εξελίσσονται στην εποχή μας και τι αλλαγές απαιτούνται για την κλιματική κρίση, τον οικολογικό επαναπροσανατολισμό της παραγωγής, την προσαρμογή της παιδείας στη γνωσιοκρατική κοινωνία, για να δώσουμε μέλλον και ελπίδα σε αυτόν τον λαό ότι τα επόμενα χρόνια θα περάσει καλύτερα και θα ζήσει καλύτερα. Μια απρογραμμάτιστη και ανίκανη Κυβέρνηση να αλλάξει το αδιέξοδο παραγωγικό και αναπτυξιακό πρότυπο, που αδυνατεί να αξιοποιήσει τους άφθονους πόρους που διαθέτει η χώρα, που μοιράζει επενδύσεις κατά το δοκούν, που αφυδατώνει κάθε διαδικασία δημοκρατικού, αναπτυξιακού και αποκεντρωμένου προγραμματισμού, που μοιράζει ασυλλόγιστα και επιλεκτικά παροχές χωρίς ουσιαστικό αντίκρισμα. Πού είναι οι περιβόητες διαρθρωτικές αλλαγές, ο μεταρρυθμιστικός σας οίστρος; Πού είναι η μεγαλόστομη διακήρυξη ότι η χώρα αλλάζει σελίδα, αλλάζει εικόνα; Η εικόνα της σημερινής Αθήνας είναι η χώρα που οραματίζεστε να αλλάξετε; Κατόπιν αυτών, κυρίες και κύριοι συνάδελφοι, είναι ποτέ δυνατόν μια πραγματικά προοδευτική παράταξη να υπερψηφίσει αυτή την Κυβέρνηση ή έστω να κλείσει τα μάτια επιλέγοντας να μην την καταψηφίσει; Ασφαλώς όχι. Είναι αυτονόητη η ψήφος μας και είναι δημοκρατικό μας δικαίωμα και απαίτηση των ανθρώπων που σήμερα ζουν κάτω από την ατμόσφαιρα της απόγνωσης. Επιχείρησε ο Πρωθυπουργός να ασκήσει κριτική στον νέο Αρχηγό της παράταξής μας λέγοντας συγκαταβατικά: «Δεν τον έχω ακούσει να μιλάει ακόμη». Προφανώς δεν τον έχει ακούσει να μιλά, να του αντιπροτείνει λύσεις, να αξιοποιεί την ευρωπαϊκή του εμπειρία, να απαντά σε κάθε μεγάλο αίτημα που αναφύεται, όχι μόνο θεωρητικά και μακροπρόθεσμα, αλλά και σύγχρονα και πρακτικά. Ειλικρινά, απορώ με την βαρηκοΐα του Πρωθυπουργού, γιατί ούτε πριν άκουσε ποτέ για το τι σημαίνει άλλο μοντέλο διακυβέρνησης, σύγχρονο, αποκεντρωμένο, δημοκρατικό, που προτείναμε απέναντι στον αυταρχισμό της εξουσίας του. Γιατί ούτε πριν άκουσε ποτέ για το τι σημαίνει δημοκρατικός προγραμματισμός της ανάπτυξης, οικολογικό μοντέλο παραγωγής, αναδημιουργία της σπονδυλικής στήλης της οικονομίας μέσω των μικρών και μεσαίων επιχειρήσεων. Γιατί ούτε πριν άκουσε για το τι σημαίνει θεσμική ανασυγκρότηση της δημοκρατίας, επιστροφή των συλλογικών διαπραγματεύσεων και των κοινωνικών οργανώσεων στο προσκήνιο μιας κοινωνίας που πρέπει να συναινέσει για να κάνει αλλαγές και μεταρρυθμίσεις. Γιατί ούτε πριν άκουσε ποτέ για το πώς γίνεται και τι επιβάλλει η αναγέννηση του ΕΣΥ, η αναλογική κατανομή φόρων και βαρών, η δικαιότερη διανομή του εισοδήματος και του πλούτου. Δεν είναι ότι δεν άκουγε μόνο ο Πρωθυπουργός. Είναι γιατί πεισματικά κρατούσατε με όποια μέσα διαθέτατε, πιστεύοντας ότι ξεμπερδεύετε με την παρουσία και τη δική μας διαδρομή. Σήμερα, όμως, κάτι αλλάζει στο «βασίλειο της Δανιμαρκίας» και είναι αυτό που προκάλεσε τη σημερινή διαδικασία. Έρχομαι τώρα στο δεύτερο ζήτημα που αφορά τις πολιτικές εξελίξεις και τους κανόνες του παιχνιδιού. Μας ρωτάτε: «Αφού καταψηφίζετε την Κυβέρνηση, γιατί δεν ζητάτε εκλογές;». Εδώ στρουθοκαμηλίζετε όλοι, και οι μεν και οι δε. Συνέβη ποτέ στον σχεδόν μισό αιώνα του κύκλου της Μεταπολίτευσης να προκληθούν εκλογές από μια διαδικασία υποβολής πρότασης δυσπιστίας της αντιπολίτευσης; Ποτέ. Θα προκληθούν τώρα; Δεν το πιστεύει ούτε ο κ. Τσίπρας προφανώς. Όλοι γνωρίζουμε ότι την Κυριακή το βράδυ θα έχει διεξαχθεί μια συζήτηση εις ώτα μη ακουόντων. Θα έχει υπερψηφιστεί η Κυβέρνηση από την Κοινοβουλευτική της Ομάδα και θα νιώσει ότι συσπειρώνει την παράταξή του προς στιγμήν ο Αρχηγός της Αξιωματικής Αντιπολίτευσης. Αυτό είναι το νόημα της σημερινής διαδικασίας και το τριήμερο που θα ακολουθήσει. Όλοι γνωρίζουν ότι θα γίνουμε μάρτυρες ενός τριήμερου δράματος, όπου θα συγκρούονται μια παράταξη που το αφήγημά της ξεθωριάζει καθημερινά με μια παράταξη, που όσο και αν κραυγάζει, αδυνατεί να επιστρέψει στο προσκήνιο της ιστορίας. Και όλοι επιπλέον ξέρουμε ότι άνοιξε, χωρίς καμμία αμφιβολία, ο προεκλογικός κύκλος στη χειρότερη και πιο δραματική στιγμή για τη χώρα. Στη χειρότερη και πιο δραματική στιγμή για τη χώρα! Και, εν πάση περιπτώσει, ποιος θα ήταν αυτός που οι εκλογές σήμερα θα τον ενισχύσουν; Έχετε καμμία αμφιβολία με βάση τις τελευταίες εξελίξεις; Βάλαμε, όμως, στη ζυγαριά, από τη μία το κομματικό μας συμφέρον και από την άλλη, τι συμφέρει τη χώρα και πρυτάνευσε, όπως είναι φυσικό, η αίσθηση εθνικής ευθύνης, που αποτελεί δομικό στοιχείο της φυσιογνωμίας του χώρου μας και που σε κρίσιμες ιστορικές περιόδους την αναλάβαμε, με οποιοδήποτε κόστος πλήρωσε αυτή η παράταξη σ' αυτή την ιστορική διάρκεια. Κυρίες και κύριοι συνάδελφοι, θα συνεχίσουμε να ασκούμε υπεύθυνη αντιπολίτευση. Θα συνεχίσουμε να προτείνουμε λύσεις στα προβλήματα της χώρας. Θα συνεχίσουμε αυτό που ξεκινήσαμε εδώ και λίγους μήνες. Δεν έχουμε καμμία ψευδαίσθηση ότι ο αντίπαλος του μικρού δικομματισμού που φθίνει, ότι ο τροφοδότης μιας ανατροπής στους κατεστημένους τα τελευταία χρόνια συσχετισμούς είναι το Κίνημα Αλλαγής, είναι το ΠΑΣΟΚ. Και μην κάνετε, κύριοι της Κυβέρνησης, το λάθος. Την «ανάσα μας» δεν τη νιώθει μόνο ο ΣΥΡΙΖΑ, τη νιώθει και η Νέα Δημοκρατία που βλέπει προοδευτικούς πολίτες -και το ξέρετε οι Βουλευτές της- που την ψήφισαν στις τελευταίες εκλογές να της γυρίζουν την πλάτη. Κάτι αλλάζει, λοιπόν, στο «βασίλειο της Δανιμαρκίας». Αυτό το κίνημα, κύριοι συνάδελφοι, που άνοιξε επιτέλους πλησίστια τα πανιά του, δεν χωρά, κύριε Πρωθυπουργέ, στο διαμέρισμα μιας πολυκατοικίας, που προσπαθείτε να το χωρέσετε. Απλώνεται παντού. Και να ξέρετε, εν κατακλείδι, και εσείς, κύριε Μητσοτάκη, και εσείς, κύριε Τσίπρα: Δεν επιστρέφουμε απλά από το παρελθόν, του οποίου σήμερα αναγνωρίζεται ξανά η αξία του και η προσφορά του από ευρύτατα στρώματα του ελληνικού λαού, αλλά ερχόμαστε από το μέλλον. Αυτό να έχετε υπ' όψιν σας.
Ευχαριστούμε τον κ. Σκανδαλίδη και για την τήρηση του χρόνου, όπως και τους προλαλήσαντες, κάτι το οποίο θα ζητήσω και από τους Υπουργούς, για τους οποίους κάνει ξεκίνημα αμέσως μετά ο Υπουργός Προστασίας του Πολίτη κ. Τάκης Θεοδωρικάκος.
Κύριε Πρόεδρε, δεν θα μιλήσουν οι εισηγητές;
Θα τελειώσει. Δέκα λεπτά θα μιλήσει και θα τελειώσει.
Κύριε Πρόεδρε, πρώτα να μιλήσουν οι έξι εισηγητές.
Το σωστό είναι να τελειώσει η εξάδα.
Θα τελειώσει η εξάδα. Δέκα λεπτά θα μιλήσει. Είναι καλό το κλίμα… Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, είναι αυτονόητο ότι οι πολίτες επιζητούν από την Κυβέρνηση, αλλά και απ' όλο το πολιτικό σύστημα, την επίλυση των προβλημάτων τους και όχι στείρες κομματικές αντιπαραθέσεις. Ο ΣΥΡΙΖΑ, με αφορμή την τεράστια ταλαιπωρία και δοκιμασία χιλιάδων πολιτών το διήμερο της πρωτοφανούς χιονόπτωσης και κακοκαιρίας, έκανε πρόταση μομφής. Απ' ό,τι βλέπω ως τώρα από τη συζήτηση, δεν το έχει κάνει για να προτείνει κάτι θετικό στους πολίτες. Είναι μια απέλπιδα προσπάθεια για να ανακάμψει πολιτικά η Αξιωματική Αντιπολίτευση, να συγκαλύψει τα πολύ μεγάλα εσωκομματικά της προβλήματα και να επιδοθεί ξανά σε μια ακατάσχετη καταστροφολογία. Πριν από λίγο, από το Βήμα αυτό ο Εκπρόσωπος του ΣΥΡΙΖΑ επετέθη στον Πρωθυπουργό της χώρας, τον «νεοφιλελεύθερο», όπως είπε, και «απόντα» για τα θέματα των εργαζομένων. Μα, πώς θέλετε να σας πιστέψει κανείς; Αυτή η Κυβέρνηση με κρατική παρέμβαση εν μέσω της πανδημίας έδωσε 43 δισεκατομμύρια ευρώ στην οικονομία. [[Χειροκροτήματα από την πτέρυγα της Νέας Δημοκρατίας]] Έδωσε 8,5 δισεκατομμύρια ευρώ για τους μισθούς των εργαζομένων, που με κυβερνητική απόφαση οι εταιρείες στις οποίες εργάζονταν είχαν σταματήσει να δουλεύουν, για τους μισθούς τους και τις ασφαλιστικές εισφορές. Με εντυπωσιάζει μάλιστα, μιας και μιλάμε για τα τελευταία γεγονότα, ότι ο ΣΥΡΙΖΑ έβγαλε οκτώ ανακοινώσεις για ό,τι έγινε στην Αττική Οδό και στο Λεκανοπέδιο και δεν βρήκατε, κύριοι της Αξιωματικής Αντιπολίτευσης, ούτε μια λέξη να πείτε για τις βαριές ευθύνες της ιδιωτικής εταιρείας που διαχειρίζεται την Αττική Οδό, μια ιδιωτική εταιρεία η οποία έχει εισπράξει δισεκατομμύρια ευρώ από τους πολίτες, μία εταιρεία που δυστυχώς απέτυχε να κρατήσει ανοιχτό τον πιο καθοριστικό δρόμο στο Λεκανοπέδιο, με πολλαπλές αρνητικές επιπτώσεις στην οικονομία και την ασφάλεια της χώρας. Ούτε μία λέξη! Γιατί άραγε; Είναι πολιτική αφέλεια του ΣΥΡΙΖΑ; Είναι κομματική εμπάθεια; Ό,τι κι αν είναι, είναι πρόκληση για τους πολίτες η Αξιωματική Αντιπολίτευση να αθωώνει με αυτόν τον τρόπο μια ιδιωτική εταιρεία, την οποία για πρώτη φορά ο Πρωθυπουργός της χώρας, ο Κυριάκος Μητσοτάκης, υποχρεώνει να πληρώσει αποζημιώσεις στους πολίτες, κάτι που η εταιρεία αυτή απεδέχθη ασμένως. [[Χειροκροτήματα από την πτέρυγα της Νέας Δημοκρατίας]] Κύριοι του ΣΥΡΙΖΑ, συμφωνείτε με αυτή την απόφαση του Πρωθυπουργού ή μήπως πάλι θα πείτε στους πολίτες, όπως είπατε στους πυρόπληκτους ανθρώπους στην τραγωδία στο Μάτι ότι «τι να τις κάνετε τις 2.000 ευρώ, θα τις σπαταλήσετε αν τις πάρετε.»; Δυστυχώς για σας και ευτυχώς για τη χώρα, δεν πείθετε κανέναν. Δεν έχετε αξιοπιστία γιατί πλέον τα αντιμνημονιακά κύματα δημαγωγίας που σας έφεραν στην εξουσία χάθηκαν στη θάλασσα της κυβερνητικής σας αποτυχίας. Δεν βρήκατε μια λέξη αυτοκριτικής για τα μεγάλα λάθη σας στην οικονομία, για τη βαριά υπερφορολόγηση της κοινωνίας, για τους ταλαιπωρημένους ανθρώπους στις καταστροφές. Αυτός είναι ο λόγος, αγαπητοί συνάδελφοι, που δεν μπορείτε να αντλήσετε πολιτικά οφέλη από τις φθορές που μπορεί να έχει η Κυβέρνηση. Τώρα σας έχει καταβάλει και σας έχει καταλάβει ο φόβος της εκλογικής σας συρρίκνωσης. Σας πανικοβάλλει. Να θυμάστε κάτι. Κινδυνεύετε να βρεθείτε στην τρίτη θέση στις επόμενες εκλογές, όποτε και αν γίνουν. Και σε αυτό βοηθά η απλή αναλογική που εσείς ψηφίσατε. Κάπως έτσι καταφύγατε σε αυτή την άσφαιρη πρωτοβουλία. «Ο πνιγμένος από τα μαλλιά του πιάνεται». Δεν υπάρχει κανένας Έλληνας που να πιστεύει ότι σε αυτά που δεν πήγε καλά τώρα η Κυβέρνηση θα πήγαινε καλύτερα ο ΣΥΡΙΖΑ. Αυτό, όμως, κυρίες και κύριοι συνάδελφοι και αγαπητοί πολίτες, δεν αποτελεί σε καμμία περίπτωση άλλοθι για την Κυβέρνηση της Νέας Δημοκρατίας. Δεν χρειάζονται δικαιολογίες. Εμείς δεν κρύβουμε τα προβλήματα, δεν ωραιοποιούμε λάθη και αδυναμίες και αυτό πρώτος το έδειξε με τις δηλώσεις του προχθές ο Πρωθυπουργός της χώρας. Ο πήχης γι' αυτή την Κυβέρνηση δεν είναι στο μπόι του ΣΥΡΙΖΑ. Ο πήχης οφείλει να είναι στην αντιμετώπιση των αναγκών της κοινωνίας και η αλήθεια είναι ότι στην πρόσφατη κακοκαιρία ο κρατικός μηχανισμός και μέσα σε αυτόν συγκαταλέγω και τον μηχανισμό της αυτοδιοίκησης, δεν ανταποκρίθηκε. Αυτή είναι η πραγματικότητα. Κυρίες και κύριοι συνάδελφοι, η Ελλάδα, όπως και ολόκληρη η ανθρωπότητα, δοκιμάζεται από την κλιματική κρίση για την οποία γίνεται παγκόσμια συζήτηση. Πολύ σωστά, λοιπόν, ο Πρωθυπουργός διαπίστωσε αυτόν τον κίνδυνο και πριν τεσσερισήμισι μήνες δημιούργησε το Υπουργείο Κλιματικής Αλλαγής και Πολιτικής Προστασίας, αφού νωρίτερα είχε αναβαθμιστεί η Γενική Γραμματεία Πολιτικής Προστασίας. Ασφαλώς, είναι μια καινούργια οργανωτική προσπάθεια. Χρειάζεται χρόνο να αποδώσει, καθώς αυτό το Υπουργείο έχει εκ των πραγμάτων κρίσιμες, ουσιαστικές και αυξημένες αρμοδιότητες για την αντιμετώπιση κρίσεων που συνδέονται με την κλιματική αλλαγή και ασφαλώς και τις ισχυρές αρμοδιότητες συντονισμού του συνόλου του κρατικού μηχανισμού, ο οποίος είναι στη διάθεσή του όταν προκύπτουν τέτοιες περιπτώσεις. Ασφαλώς, λοιπόν, υπάρχει ανάγκη καλύτερου συντονισμού, όπως και ο κάθε ένας από μας έχει την υποχρέωση να ανταπεξέρχεται στις ευθύνες και τα καθήκοντα που προκύπτουν ανάλογα με τις αρμοδιότητες που έχει. Είναι γνωστό ότι το Υπουργείο Προστασίας του Πολίτη -το παλιό Υπουργείο Δημόσιας Τάξης για να συνεννοούμαστε, γιατί ο κ. Τζανακόπουλος μου έδωσε το χαρτοφυλάκιο του Υπουργείου Εσωτερικών πριν από καμμιά ώρα- έχει την πολιτική ευθύνη της Ελληνικής Αστυνομίας. Η Αστυνομία έδωσε μία πολύ σκληρή μάχη αυτό το διήμερο, στο πλαίσιο του συνολικού σχεδιασμού της Πολιτικής Προστασίας κινητοποιήθηκαν επτά χιλιάδες αστυνομικοί σε απίστευτα δύσκολες συνθήκες και οι Αξιωματικοί της ΕΛ.ΑΣ. που κλήθηκαν από το νεοσυσταθέν Υπουργείο συμμετείχαν το προηγούμενο διάστημα στις συσκέψεις για το πώς θα αντιμετωπισθεί η κατάσταση που είχε οργανώσει ο αρμόδιος Υπουργός Πολιτικής Προστασίας. Όταν τη Δευτέρα διαμορφώθηκε μία εξαιρετικά έκτακτη κατάσταση, η Ελληνική Αστυνομία, εκτός πρωτοκόλλου, σε συνεννόηση πάντα με το Γραφείο του Πρωθυπουργού και με το Υπουργείο Πολιτικής Προστασίας, κινητοποιήθηκε αμέσως, όπως και ο Στρατός. Στείλαμε διακόσιους τριάντα αστυνομικούς της ΕΚΑΜ, των ΟΠΚΕ, διμοιρίες των ΜΑΤ, της Αμέσου Δράσεως για να δουλέψουν για έναν στόχο μαζί με τους συναδέλφους τους στρατιώτες και τους πυροσβέστες, για να σωθούν όλοι οι άνθρωποι που, δυστυχώς, με ευθύνη της παραχωρησιούχου εταιρείας της Αττικής Οδού είχαν εγκλωβιστεί σε τέτοιες δύσκολες συνθήκες. Όλοι οι Έλληνες γνωρίζουν ότι με αυτή την προσπάθεια η ΕΛ.ΑΣ. διέσωσε δύο χιλιάδες διακόσιους ανθρώπους, σε δεκάδες περιπτώσεις, με την πρωτοφανή αυταπάρνηση και αυτοθυσία των ανδρών της Ελληνικής Αστυνομίας, που πήραν παιδιά στην πλάτη τους, πήραν ανθρώπους τρίτης ηλικίας στην αγκαλιά τους, περπάτησαν χιλιόμετρα μέσα στο χιόνι και, ευτυχώς, δεν είχαμε τα χειρότερα, δεν υπάρχει ούτε ένας τουλάχιστον άνθρωπος που να εκτέθηκε σε πραγματικό κίνδυνο η ζωή του και να χρειαστεί να υπάρξουν άλλου είδους καταστάσεις. Τους ευγνωμονώ! Υπερέβαλαν εαυτούς, καθώς ορισμένοι από αυτούς εργάστηκαν ακόμη και είκοσι ώρες συνεχώς. Είναι προφανές ότι η παραχωρησιούχος εταιρεία της «ΑΤΤΙΚΗΣ ΟΔΟΥ» έχει ιδιαίτερα βαριές ευθύνες, καθώς διαβεβαίωσε κατ' επανάληψη ότι έχει την ικανότητα να κρατήσει ανοικτό τον δρόμο. Αυτό, κύριοι συνάδελφοι, είναι πολύ κρίσιμο. Εάν κάποιος γνώριζε ότι η Αττική Οδός θα έκλεινε, θα έπρεπε, ουσιαστικά, να πάρει άλλες αποφάσεις για το αν θα έπρεπε ή όχι να μείνει κλειστή η Αθήνα, το Λεκανοπέδιο και η οικονομία εκείνη την ημέρα. Υπήρχε, όμως, η σαφέστατη αυτή διαβεβαίωση και η εμπιστοσύνη της εταιρείας ότι ο δρόμος θα μείνει ανοικτός. Πώς θα μπορούσε, λοιπόν, ο οποιοσδήποτε να υποχρεώσει σε ένα κλείσιμο δρόμου, όταν η ιδιωτική εταιρεία διαβεβαίωνε για το ακριβώς αντίθετο; Κυρίες και κύριοι συνάδελφοι, η Ελληνική Αστυνομία τα προηγούμενα δύο χρόνια είχε καθοριστική συμβολή στην ασφάλεια των συνόρων της χώρας, τη δημόσια υγεία και την κοινωνική συνοχή, υλοποιώντας το σύνολο, σχεδόν, των μέτρων ενάντια στην πανδημία του κορωνοϊού. Ταυτόχρονα, Υπουργείο Προστασίας του Πολίτη και η Ελληνική Αστυνομία, έχουμε διαμορφώσει μία στρατηγική ενίσχυσης της ασφάλειας σε ολόκληρη την χώρα, η οποία αποτελεί κεντρική κυβερνητική προτεραιότητα. Το μήνυμα: «Ασφάλεια για όλους, ασφάλεια παντού» γίνεται πράξη. Με την απελευθέρωση μέσα στο 2022 δυνάμεων της Ελληνικής Αστυνομίας από κάθε μορφής πάρεργα, για να ενισχυθεί η παρουσία των αστυνομικών στις γειτονιές, δίπλα στον πολίτη. Με την εκτεταμένη ψηφιοποίηση της Ελληνικής Αστυνομίας, όπου τριάντα τέσσερις υπηρεσίες της παίρνουν ψηφιακή μορφή, ώστε, συνολικά, να απελευθερωθούν δύο χιλιάδες αστυνομικοί. Με την επικείμενη αναβάθμιση της αστυνομικής εκπαίδευσης, με στόχο τη διαμόρφωση μίας σύγχρονης, ανθρώπινης και αποτελεσματικής Αστυνομίας. Με νομοσχέδιο που καταθέτουμε πολύ σύντομα στη Βουλή, βασική μας προτεραιότητα για το επόμενο διάστημα είναι η ασφάλεια φοιτητών και καθηγητών στα πανεπιστήμια. Τα πανεπιστήμια είναι χώροι γνώσης, μόρφωσης, έρευνας και ελευθερίας, άρα πρέπει να είναι χώροι με απόλυτη ασφάλεια. Η ανοχή στη βία και την προκλητική παρανομία έχει τελειώσει. Τους τελευταίους τρεις μήνες η Ελληνική Αστυνομία έχει παρέμβει σε έξι περιπτώσεις στο Οικονομικό Πανεπιστήμιο στην Αθήνα, στην Πανεπιστημιούπολη και στο Αριστοτέλειο Πανεπιστήμιο της Θεσσαλονίκης. Εκπαιδεύονται τώρα οι ομάδες προστασίας των πανεπιστημίων και οι σχολές ετοιμάζουν τα σχέδια ασφαλείας τους, ώστε η είσοδος πλέον να είναι ελεγχόμενη με τουρνικέ, με κάμερες και πρόσθετο φωτισμό. Αυτά θα γίνουν πραγματικότητα, όταν οι ΟΠΠΙ ολοκληρώσουν σε τέσσερις μήνες την εκπαίδευσή τους και ενταχθούν σε εκείνα τα πανεπιστήμια, στα οποία χρειάζεται να υπάρχει η παρουσία τους. Όχι σε όλα, γιατί είναι προφανές ότι δεν έχουν όλα τα πανεπιστήμια πρόβλημα. Περιμένουμε τη στήριξη όλων των πολιτικών δυνάμεων σε αυτή την πολιτική ως αυτονόητη υποχρέωση απέναντι στην ελληνική οικογένεια που κάνει τα πάντα για τις σπουδές των παιδιών της. Ενισχύουμε αριθμητικά και ποιοτικά τα γραφεία ενδοοικογενειακής βίας, ώστε η Αστυνομία μας να έχει όλη την απαραίτητη γνώση και τις υποδομές για να αντιμετωπίσει αυτή τη νέα μορφή εγκληματικότητας, η οποία γνωρίζει έξαρση μέσα στις γνωστές συνθήκες της πανδημίας. Ενθαρρύνουμε τους πολίτες και ιδιαίτερα τις γυναίκες, να απευθύνονται στην Αστυνομία και ενισχύουμε τη συνεργασία μας με την αυτοδιοίκηση γι' αυτόν τον σκοπό. Επίσης, καθώς έχει διπλασιαστεί η κίνηση των οχημάτων στο λεκανοπέδιο, ως συνέπεια της πανδημίας του κορωνοϊού, ξεκινάμε ένα νέο πρότζεκτ αναβάθμισης του σχεδιασμού και των επιχειρησιακών δράσεων της τροχαίας, αξιοποιώντας τις βέλτιστες διεθνείς πρακτικές και νέα τεχνικά μέσα. Είναι μια πολύ δύσκολη μάχη, αλλά ασφαλώς θα τη δώσουμε. Χρειαζόμαστε χρόνο για να αποδώσει, αλλά είμαστε σαφώς δεσμευμένοι σε αυτό. Κυρίες και κύριοι συνάδελφοι, ολοκληρώνοντας θα πω ότι η χώρα αναμφίβολα βρίσκεται σε μια πολύ καθοριστική στιγμή. Ενώ είχαμε ξεκινήσει μια τροχιά ουσιαστικής οικονομικής ανάκαμψης με την πολιτική της Νέας Δημοκρατίας για μείωση της φορολογίας και των ασφαλιστικών εισφορών, την προσέλκυση σημαντικών επενδύσεων, τον εκσυγχρονισμό και τη βελτίωση της κοινωνικής πολιτικής, δυστυχώς έχει έρθει η πανδημία, η οποία εκ των πραγμάτων αποτέλεσε σοβαρό εμπόδιο στο να κινηθούμε με μεγαλύτερη ταχύτητα μπροστά. Παρ' όλα αυτά, μια σειρά μεταρρυθμίσεις έχουν πραγματοποιηθεί ιδίως στον τομέα της ψηφιακής πολιτικής και η χώρα δημιουργεί νέες βιώσιμες προοπτικές. Η ελληνική κοινωνία διαμορφώνει ξανά ένα ρεαλιστικό αίσθημα αισιοδοξίας για το αύριο. Η μεγάλη πλειονότητα των πολιτών θεωρεί αυτονόητες τις μεταρρυθμίσεις που προωθεί αυτή η Κυβέρνηση και γι' αυτό τις υποστηρίζει. Και είναι πολύ καλύτερα για όλους να ενώσουμε τις δυνάμεις μας, να συνταχθούμε με τη μεγάλη κοινωνική πλειοψηφία του μέτρου και της λογικής. Ας αφήσουμε στο χθες οριστικά τους τεχνητούς διχασμούς και τη ρητορική μίσους, η οποία δεν αποδίδει και τίποτα στην Αξιωματική Αντιπολίτευση. Είμαι σίγουρος ότι σε αντίθεση με τη σημερινή συζήτηση, που εκ των πραγμάτων έχει πολιτική αντιπαράθεση, με τις πρωτοβουλίες του Πρωθυπουργού και της Κυβέρνησης το επόμενο διάστημα, στις οποίες ελπίζω να ανταποκριθούν θετικά και οι υπόλοιπες παρατάξεις, θα προχωρήσουμε μπροστά στην υλοποίηση των αναγκαίων μεταρρυθμίσεων τις οποίες έχει ανάγκη η ελληνική κοινωνία και ο τόπος μας. Σας ευχαριστώ πολύ.
Και εμείς ευχαριστούμε. Καλείται τώρα από τον κύκλο των κατά προτεραιότητα ομιλητών ο κ. Νικόλαος Καραθανασόπουλος εκ μέρους του Κομμουνιστικού Κόμματος Ελλάδας για τη δική του παρέμβαση.
Κύριε Πρόεδρε, σχετικά με το ζήτημα το οποίο προέκυψε, το ΚΚΕ θεωρεί ότι από τη στιγμή που δεν παρεμποδίζεται η λειτουργία της Ολομέλειας, είναι δικαίωμα κάθε κόμματος να αξιοποιεί άλλες αίθουσες του Κοινοβουλίου για να συνεδριάζει η Κοινοβουλευτική του Ομάδα. Βεβαίως -μπαίνοντας στη συζήτηση- είναι δικαιολογημένη η λαϊκή αγανάκτηση, γιατί με έναν χιονιά παρατηρήσαμε πολύωρους αποκλεισμούς, εγκλωβισμένο κόσμο για πάνω από είκοσι τέσσερις ώρες στους κλειστούς οδικούς άξονες, είτε αυτοί ήταν ιδιωτικοί είτε δημόσιοι. Ο κύριος Υπουργός, που μόλις πριν από λίγο κατέβηκε από το Βήμα, είπε ότι από τη στιγμή που ο ιδιωτικός αυτοκινητόδρομος μας διαβεβαίωνε ότι θα μείνει ο δρόμος ανοιχτός, εμείς υπακούσαμε σ' αυτόν. Άρα δηλαδή, το κράτος εξυπηρετεί τα συμφέροντα των ιδιωτικών αυτοκινητοδρόμων. Μάλιστα, τόνισε το εξής: Πώς θα κλείναμε το δρόμο και θα περιορίζαμε την οικονομική δραστηριότητα; Σε προτεραιότητα η διασφάλιση της οικονομικής δραστηριότητας και όχι η προστασία της ανθρώπινης ζωής! Ακόμη, παρατηρήσαμε εγκλωβισμένους στην ιδιωτικοποιημένη επί ΣΥΡΙΖΑ της «ΤΡΑΙΝΟΣΕ». Ακόμα και σήμερα υπάρχει κόσμος που είναι εγκλωβισμένος στα σπίτια του, κόσμος που είναι χωρίς ρεύμα πέντε μέρες μετά, γιατί ο υπό δημόσιο έλεγχο ΔΕΔΔΗΕ δεν έχει ως προτεραιότητα την αποκατάσταση του απαρχαιωμένου δικτύου, αλλά τη διασύνδεση των ΑΠΕ και την «πράσινη» μετάβαση. Η «συγγνώμη» της Κυβέρνησης είναι υποκριτική, όπως και τα κροκοδείλια δάκρυα των άλλων κομμάτων, ιδιαίτερα του ΣΥΡΙΖΑ και του ΚΙΝΑΛ, που εντοπίζουν το πρόβλημα και εστιάζουν μόνο στην ανεπάρκεια της διαχείρισης της Κυβέρνησης ή μεμονωμένων Υπουργών. Όμως, αυτή η κριτική περί ανεπάρκειας σχεδιασμού δεν απαντάει στο ερώτημα, γιατί τόσες δεκαετίες -και με όλες τις κυβερνήσεις- μετά από σεισμούς, μετά από φωτιές, από πλημμύρες ή από χιονιάδες καταστρέφονται οι κόποι μιας ζωής του λαού, θρηνούμε νεκρούς; Γιατί είναι ένα διαχρονικά και προδιαγεγραμμένο έγκλημα. Η αιτία του είναι το σύστημα, είναι συνολικά το αστικό κράτος, το οποίο στο όνομα της θωράκισης της καπιταλιστικής κερδοφορίας, θυσιάζει την ικανοποίηση των λαϊκών αναγκών. Δεν είναι το επιτελικό κράτος. Είναι το αστικό κράτος, που είναι επιτελικά ικανό και πολύ ισχυρό για να στηρίξει τους επιχειρηματικούς ομίλους με κάθε τρόπο, για να δρομολογήσει μια ολομέτωπη επίθεση ενάντια στα εργατικά και λαϊκά δικαιώματα, για να θωρακίσει τα συμφέροντα της άρχουσας τάξης και του κεφαλαίου μέσα από τις δυνάμεις καταστολής, τη βία και την τρομοκρατία. Την ίδια ώρα, όμως, είναι επιλεκτικά ανίκανο και ανίσχυρο να ικανοποιήσει λαϊκές ανάγκες στην παιδεία, στην υγεία, να αντιμετωπίσει την ενεργειακή φτώχεια, είναι επιλεκτικά ανίκανο να προστατεύσει τη ζωή του λαού είτε από φυσικές καταστροφές, είτε από την πανδημία, μια πανδημία η οποία καλπάζει και εσείς κάνετε αντιπαράθεση πάνω στους νεκρούς. Έχουμε, βεβαίως, την εγκληματική διαχείριση της Κυβέρνησης όσον αφορά την πανδημία, που έχει μετατρέψει τα νοσοκομεία σε νοσοκομεία «μιας νόσου», με τεράστιες ελλείψεις σε υποδομές, κυρίως σε ΜΕΘ, αλλά και ιδιαίτερα σε ανθρώπινο δυναμικό, με εντατικοποίηση των υγειονομικών και με σχεδόν ανύπαρκτη πρωτοβάθμια φροντίδα υγείας. Και την ίδια ώρα ο ιδιωτικός τομέας υγείας αυξάνει τον τζίρο και τα κέρδη του. Αυτή η εικόνα δεν είναι των τελευταίων χρόνων. Είναι μια διαχρονική εικόνα. Και η αιτία είναι η εμπορευματοποίηση της υγείας, είναι η συνύπαρξη του δημόσιου και ιδιωτικού τομέα που οδηγεί στο κλείσιμο των νοσοκομείων που έκλεισαν όλες οι προηγούμενες κυβερνήσεις, που οδηγεί στην επίθεση των δικαιωμάτων των υγειονομικών. Πρόκειται για μία κοινή στρατηγική επιλογή. Γι' αυτό ακριβώς τον λόγο με την πανδημία κατέρρευσαν τα συστήματα υγείας πολύ ανεπτυγμένων και πολύ ισχυρών καπιταλιστικών οικονομιών. Όλοι σας -από θέση Κυβέρνησης, αλλά και Αντιπολίτευσης- υπηρετείτε αυτή την πολιτική. Γι' αυτό, άλλωστε, από την πρώτη στιγμή της πανδημίας το ΚΚΕ είχε τονίσει ότι ο λαός πρέπει να πάρει την υπόθεση της προστασίας της δημόσιας υγείας στα χέρια του, όταν τα άλλα κόμματα λέγατε, «θα λογαριαστούμε μετά την πανδημία» ή προτείνατε Υπουργούς Υγείας κοινής αποδοχής και βάζατε πλάτη στην υλοποίηση της κυβερνητικής πολιτικής. Και την ίδια στιγμή η ακρίβεια κατατρώει το πενιχρό εισόδημα του λαού, που το έχουν τσακίσει οι αντεργατικοί σας νόμοι, τους οποίους όλα τα κόμματα ψηφίσατε, που το έχουν τσακίσει οι ασφαλιστικές ανατροπές, οι οποίες έχουν οδηγήσει στη μείωση των συντάξεων, σε συντάξεις πείνας, οι πολιτικές της εμπορευματοποίησης της υγείας και της παιδείας που υλοποιήσατε, οι πολιτικές των φοροεπιδρομών απέναντι στο λαό. Οι αιτίες της ακρίβειας, βεβαίως, είναι κοινές. Αποτελεί «παιδί» του συστήματος που υπερασπίζεστε. Είναι η πολιτική απελευθέρωσης της αγοράς ηλεκτρικής ενέργειας και η ενεργειακή μετάβαση στην «πράσινη» ενέργεια, όπου δώσατε τεράστια κίνητρα στα αρπακτικά των ΑΠΕ με αποτέλεσμα πολύ ακριβό ρεύμα, όπου προχωρήσατε στη λογική της απολιγνιτοποίησης και μετατρέψατε το εισαγόμενο φυσικό αέριο ως μεταβατικό καύσιμο, είναι τα τέλη ρύπου για να καταστήσουν πολύ ακριβή την ενέργεια από λιγνίτη, είναι το χρηματιστήριο ενέργειας που οδηγούν σε αυτή την ακρίβεια. Είναι, επίσης, η πολιτική των ιδιωτικοποιήσεων, που με συνέπεια Νέα Δημοκρατία, ΠΑΣΟΚ, ΣΥΡΙΖΑ υλοποιήσατε, που οδηγεί σ' αυτή την ακρίβεια. Ο ΣΥΡΙΖΑ για παράδειγμα προχώρησε στην πλήρη παράδοση του ΟΛΠ στην «COSCO» με υπογραφή μάλιστα του κ. Βαρουφάκη τότε, για να μην ξεχνιόμαστε. Προχώρησε στην ιδιωτικοποίηση του ΟΛΘ, του Οργανισμού Λιμένα Θεσσαλονίκης. Προχώρησε την ιδιωτικοποίηση στα περιφερειακά αεροδρόμια, όπως και στο Ελληνικό, τον ΑΔΜΗΕ, αλλά και το Νεώριο της Σύρου. Είναι η στήριξη με κάθε τρόπο των αναγκών των επιχειρηματικών ομίλων. Η ρευστότητα της Ευρωπαϊκής Κεντρικής Τράπεζας, για να έχουν φθηνό χρήμα οι επιχειρήσεις να προχωρήσουν στα επενδυτικά τους σχέδια, έχει οδηγήσει σε έναν πληθωρισμό δυσβάσταχτο για τον λαό που κατατρώει το λαϊκό εισόδημα. Έτσι λοιπόν το φάρμακο για τους επιχειρηματικούς ομίλους μετατρέπεται σε φαρμάκι για τον λαό. Είναι αιτία η καταστροφή ή η μη αξιοποίηση πλουτοπαραγωγικών πηγών, γιατί δεν διασφαλίζει για τους επιχειρηματικούς ομίλους η αξιοποίησή τους υψηλά ποσοστά κερδοφορίας. Η Κυβέρνηση καλλιεργεί αυταπάτες ότι η ανάπτυξη θα είναι για όλους και ότι θα υπάρξει για όλους μέρισμα. Όμως ξεχνάει ή συγκαλύπτει ότι για να έρθει αυτή η ανάπτυξη, υπήρξε μια ολομέτωπη επίθεση απέναντι στους εργαζόμενους, που αξιοποιώντας τους μνημονιακούς - αντεργατικούς νόμους που ψήφισαν όλες οι κυβερνήσεις, ήρθατε να διαμορφώσετε έναν μηχανισμό αναπαραγωγής μιας πολύ φθηνής εργατικής δύναμης χωρίς συλλογικά και συγκροτημένα δικαιώματα, εργασιακά, ασφαλιστικά, συνδικαλιστικά, για να θωρακίσετε την ανταγωνιστικότητα των επιχειρηματικών ομίλων. Είναι ενάντια αυτή η ανάπτυξη στους αυτοαπασχολούμενους, στους εμπόρους και στους βιοτέχνες, γιατί συνθλίβονται από τον καπιταλιστικό ανταγωνισμό. Είναι ενάντια αυτή η ανάπτυξη στους βιοπαλαιστές αγρότες οι οποίοι τσακίζονται στις συμπληγάδες πέτρες, στον ανταγωνισμό των επιχειρηματικών ομίλων που τους προμηθεύουν ακριβά εφόδια και αγοράζουν για ένα κομμάτι ψωμί -εάν το αγοράζουν- τα αγροτικά εμπορεύματα ως πρώτη ύλη για την επεξεργασία τους. Και είναι ενάντια αυτή η καπιταλιστική ανάπτυξη στην ικανοποίηση των λαϊκών αναγκών. Ο τουρισμός αποτελεί το πιο καθοριστικό παράδειγμα. Πανηγυρίσατε όλα τα κόμματα για το Ταμείο Ανάπτυξης και Ανταγωνιστικότητας της Ευρωπαϊκής Ένωσης γιατί -λέει- προχώρησε σε κοινό δανεισμό η Ευρωπαϊκή Ένωση για πρώτη φορά στα χρονικά, συγκαλύπτοντας ότι αυτό το Ταμείο Ανάπτυξης συνοδεύεται υποχρεωτικά από ένα πανευρωπαϊκό μνημόνιο σε βάρος των δικαιωμάτων των εργαζόμενων και του λαού. Πανηγυρίζετε για το ΕΣΠΑ που μαζί με το Ταμείο Ανάπτυξης θα προχωρήσει την πράσινη και την ψηφιακή μετάβαση, δηλαδή τις επιλογές του κεφαλαίου που δίνει εκατοντάδες δισεκατομμύρια ευρώ σε επενδυτές για επενδύσεις και υποδομές, τα οποία θα κληθούν να πληρώσουν οι λαοί της Ευρώπης. Και είναι αυτή η πολιτική της Ευρωπαϊκής Ένωσης που στην προκρούστεια κλίνη του κόστους - οφέλους προχωράει σε υποδομές που εξυπηρετούν τις ανάγκες του κεφαλαίου και όχι του λαού. Γι' αυτό και οι συμβάσεις παραχώρησης -που υπηρετήσατε όλες οι κυβερνήσεις- των αυτοκινητοδρόμων δεν περιελάμβαναν αντιπλημμυρικά έργα, γιατί αύξαναν το κόστος. Γι' αυτό ακριβώς αυτές οι εταιρείες δεν είναι υποχρεωμένες να έχουν μηχανισμούς και προσωπικό για συνθήκες κρίσεις, γιατί αυξάνουν το κόστος. Αλλά και η κρατική ΕΡΓΟΣΕ προχωράει σε νέες σιδηροδρομικές υποδομές εγκλωβισμού και παγίδας μη εξόδου διαφυγής για τον λαό, όπως για παράδειγμα στην περιοχή της Αιγιάλειας, γιατί αυξάνεται το κόστος κατασκευής. Άρα, λοιπόν, σε πρώτη προτεραιότητα είναι το κόστος κατασκευής και όχι οι ανθρώπινες ανάγκες. Γιατί είναι ο ίδιος ο χαρακτήρας της καπιταλιστικής επιχείρησης όχι μόνο των ολιγαρχών, αλλά συνολικά της καπιταλιστικής επιχείρησης, που αυξάνει την εκμετάλλευση του εργαζόμενου, την εντατικοποίηση, μειώνει το κόστος για μέτρα υγιεινής και ασφάλειας στη δουλειά. Και απ' αυτή την άποψη κάνετε τα πάντα για να θωρακίσετε το σύστημα, γιατί φοβάστε την οργανωμένη ταξική πάλη. Δεν είναι τυχαίος ο τρόπος καθορισμού του κατώτερου μισθού, που είναι η εμβληματική κίνηση του ΣΥΡΙΖΑ, μετά τα μνημόνια της κυβέρνησης, να αποδεχτεί το νόμο Βρούτση. Η κυβέρνηση να καθορίζει τον μισθό και όχι η ταξική πάλη, γιατί θέλετε να φανεί ως φιλοδώρημα της εκάστοτε κυβέρνησης ο κατώτερος μισθός, να χειραγωγήσει το εργατικό κίνημα. Γι' αυτό προχωρήσατε στην καταστρατήγηση του δικαιώματος της απεργίας -το δεύτερο εμβληματικό μέτρο- ως κυβέρνηση ΣΥΡΙΖΑ. Και η Κυβέρνηση της Νέας Δημοκρατίας το ολοκλήρωσε μέσα από την προσπάθεια να μετατρέψει τα συνδικάτα πλήρως ελεγχόμενα από το κράτος και την εργοδοσία. Τσακώνεστε για τους ρυθμούς ανάπτυξης ή για το ποιον επιθετικό προσδιορισμό θα δώσετε στην καπιταλιστική ανάπτυξη. Όμως συγκαλύπτετε ότι αυτή η ανάπτυξη είναι βάρβαρη και άδικη για τον λαό. Αποκορύφωμα της στρατηγικής σας σύμπλευσης είναι η γεωστρατηγική αναβάθμιση της άρχουσας τάξης για να πάρει η άρχουσα τάξη ένα κομμάτι από το πλιάτσικο σε βάρος των λαών της περιοχής. Εμπλέκετε όλο και περισσότερο τη χώρα μας στα ευρωατλαντικά ιμπεριαλιστικά σχέδια. Την μετατρέπετε σε ορμητήριο αλλά και ταυτόχρονα σε μαγνήτη επιβολής αντιποίνων. Η κριτική σας είναι άσφαιρη από τη στιγμή που έχετε αποδεχθεί αυτές τις στρατηγικές επιλογές. Είναι μία αντιπαράθεση που όσο και εάν οξύνεται, προσπαθεί να εγκλωβίσει τη λαϊκή δυσαρέσκεια εντός των τειχών του συστήματος. Γιατί είναι δοκιμασμένες οι δυνάμεις και του ΣΥΡΙΖΑ αλλά και του Κινήματος Αλλαγής και ως κυβέρνηση και ως Αντιπολίτευση. Αλλά από κοντά είναι και άλλα κόμματα, διάττοντες αστέρες, κόμματα μιας χρήσης που καλλιεργούν αυταπάτες. Επαναφέρουν αιτήματα δοκιμασμένα και χρεοκοπημένα, όπως περί συμμετοχικότητας ή συνεταιριστικότητας. Σήμερα όμως δεν μπορείτε να επικαλείστε τον ρομαντισμό των πρώτων ουτοπικών σοσιαλιστών. Σήμερα ξέρετε και συνειδητά καλλιεργείτε αυταπάτες. Γι' αυτό είσαστε χρήσιμοι στο σύστημα, γιατί είναι χρήσιμες στο σύστημα οι υπηρεσίες στην προσπάθεια φθοράς των συνειδήσεων, αμφισβήτησης της ριζοσπαστικοποίησης. Αλλά είναι απέλπιδα η προσπάθεια που κάνετε ότι μπορείτε με αυτόν τον τρόπο να σταματήσετε τον τροχό της ιστορίας. Εντός του συστήματος, εντός του καπιταλισμού δεν μπορεί να υπάρξει φιλολαϊκή διέξοδος προς όφελος του λαού που να ικανοποιεί τόσο τις ανάγκες του κεφαλαίου όσο και του λαού. Η καπιταλιστική βαρβαρότητα ευθύνεται για τη διεύρυνση της ψαλίδας ανάμεσα στις δυνατότητες και στο επίπεδο ικανοποίησης των λαϊκών αναγκών, για τη διεύρυνση των κοινωνικών ανισοτήτων. Ευθύνεται για τις κρίσεις, τη σήψη και διαφθορά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ο ΣΥΡΙΖΑ εμφανίζει την πρόταση δυσπιστίας ως τη μοναδική λύση, ως διέξοδο σ' αυτή την κατάσταση. Αυτή η πρόταση όμως εγκλωβίζει τη λαϊκή αγανάκτηση και να παραμείνει απλά και μόνο ο λαός ως παρατηρητής και να συμμετέχει μόνο στην αλλαγή του μηχανοδηγού ενός τρένου που κινείται στις ράγες της καπιταλιστικής βαρβαρότητας. Γιατί από σωτήρες έχουμε χορτάσει και έχουν χρεοκοπήσει. Και οι αναμορφωτές του συστήματος μας τελείωσαν. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΧΑΡΑΛΑΜΠΟΣ ΑΘΑΝΑΣΙΟΥ]] Θυμηθείτε τι έλεγε ο ΣΥΡΙΖΑ το 2015, «Η Ευρώπη αλλάζει, η ελπίδα έρχεται». Και τι ήρθε; Το τρίτο και το πιο βάρβαρο μνημόνιο. Πριν από λίγο καιρό ο ΣΥΡΙΖΑ, το Κίνημα Αλλαγής και το ΜέΡΑ25 έλεγαν: «Ο κόσμος αλλάζει, η ελπίδα έρχεται» λόγω της εκλογής του Μπάιντεν. Τώρα όμως η πραγματικότητα είναι τελείως διαφορετική.
Παρακαλώ ολοκληρώστε.
Ολοκληρώνω σε ένα λεπτό, κύριε Πρόεδρε. Ευχαριστώ πολύ. Εμείς το λέμε καθαρά. Μόνο ο λαός μπορεί να σώσει τον λαό μέσα από την έκφραση της αλληλεγγύης και την οργάνωση του αγώνα για πλήρη αποκατάσταση από τις καταστροφές, για αποζημίωση στο 100% του συνόλου των ζημιών, για έργα και υποδομές προστασίας του λαού. Γιατί η σημερινή βαρβαρότητα δεν είναι μονόδρομος. Την απάντηση θα την δώσουν αύριο το πρωί στο Σύνταγμα οι εργαζόμενοι και η δημοτική αρχή από την Πάτρα, οι εργαζόμενοι της Αττικής, οι νέοι και οι νέες που θα παλέψουν για μέτρα προστασίας της ανθρώπινης ζωής. Το ΚΚΕ καταψηφίζει την Κυβέρνηση της Νέας Δημοκρατίας όπως είχε κάνει και με όλες τις προηγούμενες αντιλαϊκές κυβερνήσεις. Καταψηφίζει την πολιτική που στον βωμό του καπιταλιστικού κέρδους θυσιάζει την ζωή, την υγεία, το εισόδημα, τα εργασιακά δικαιώματα, συνολικά τις εργατικές και λαϊκές ανάγκες. Αναδεικνύουμε ταυτόχρονα και τις ευθύνες όλων των άλλων κομμάτων, ιδιαίτερα του ΣΥΡΙΖΑ και του ΚΙΝΑΛ που συμφωνούν με αυτή την πολιτική και έχουν βάλει τη σφραγίδα τους είτε από τη θέση της Κυβέρνησης είτε της Αντιπολίτευσης. Καλούμε τους εργαζόμενους, τους αυτοαπασχολούμενους, τους επαγγελματίες, τους βιοπαλαιστές αγρότες, τους νέους και τις νέες των λαϊκών στρωμάτων να δώσουν τη δική τους μομφή με τους αγώνες τους συνολικά στην αντιλαϊκή στρατηγική, στην καπιταλιστική βαρβαρότητα. Τους καλούμε να συμπορευθούν με το ΚΚΕ για να γίνει η λαϊκή αγανάκτηση δύναμη πάλης και σύγκρουσης με τα συμφέροντα του κεφαλαίου και την Ευρωπαϊκή Ένωση, με το αστικό κράτος, για να γίνει δύναμη ανατροπής. Ευχαριστώ πολύ, κύριε Πρόεδρε και για την ανοχή.
Και εγώ σας ευχαριστώ.
Κύριε Πρόεδρε, θα ήθελα τον λόγο επί προσωπικού. Ειπώθηκε κάτι που είναι εντελώς αναληθές. Θα ήθελα τριάντα δευτερόλεπτα να εξηγήσω στον κ. Καραθανασόπουλο ότι, προφανώς χωρίς να το γνωρίζει, είπε ψέματα. Έχω τριάντα δευτερόλεπτα;
Ορίστε, έχετε τον λόγο.
Ευχαριστώ, κύριε Πρόεδρε. Αγαπητέ κύριε Καραθανασόπουλε, εκτός από τον εαυτό σας εκπροσωπείτε και το Κομμουνιστικό Κόμμα Ελλάδας, το οποίο εμείς σεβόμαστε πολύ βαθιά για τους αγώνες και τις θυσίες που έχει δώσει στην πατρίδα μας. Θέλω λοιπόν να σας παρακαλέσω να ανασκευάσετε. Η πρώτη σύμβαση με την «COSCO» έχει υπογραφεί στις 10 Αυγούστου του 2015. Ο κ. Βαρουφάκης παραιτήθηκε στις 6 Ιουλίου 2015 και επομένως δεν έχει υπογράψει σε καμμία περίπτωση την κατάπτυστη αυτή σύμβαση, η οποία -να θυμίσω σε όσους μας ακούν- έναντι τιμήματος πινακίου φακής, κύριε Πρόεδρε, 368,8 εκατομμυρίων ευρώ μεταβίβασε το 67% του λιμανιού. Εάν έχετε την καλοσύνη, πείτε το. Δεν πιστεύω ότι το κάνατε από πρόθεση. Ευχαριστώ.
Θα καταθέσουμε τη σύμβαση στα Πρακτικά.
Εκ μέρους της Ελληνικής Λύσης τον λόγο έχει ο κ. Χήτας Κωνσταντίνος. Είναι ο κατά προτεραιότητα ομιλητής. Υπήρχε μία ανοχή στους κατά προτεραιότητα και διατηρήθηκε λίγο περισσότερο. Εν πάση περιπτώσει όσο μπορείτε να είστε εντός χρόνων.
Ευχαριστώ, κύριε Πρόεδρε. [[Χειροκροτήματα από την πτέρυγα της Ελληνικής Λύσης]] Κύριε Θεοδωρικάκο, οι λογογράφοι σας είναι ντεφορμέ. Εσείς το γράψατε; Τότε είστε εσείς ντεφορμέ. Δεν υπήρχε η λέξη συγγνώμη μέσα στον λόγο σας. Ήταν τουλάχιστον προκλητικά τα όσα είπατε. Ακόμα ο κόσμος έξω είναι στα κάγκελα. Πανηγυρίσατε και χειροκροτούσατε για τα 43 δισεκατομμύρια που μοιράσατε. Είναι δανεικά όμως, δεν το είπατε αυτό, ότι χρεώσατε τα παιδιά μας και τα παιδιά των παιδιών μας με 43 δισεκατομμύρια. Και δεν μας είπατε, κύριε Θεοδωρικάκο, πώς προέκυψε η ανάγκη να δώσετε 43 δισεκατομμύρια με το αχρείαστο lockdown που κάνατε. Θα τα πούμε στη συνέχεια. Κύριοι της Νέας Δημοκρατίας, κυβερνάτε δυόμισι χρόνια και έχετε πετύχει πραγματικά κάτι αμίμητο, δηλαδή να μας κάνετε να πιστεύουμε ότι τελικά δεν ήταν ο ΣΥΡΙΖΑ η χειρότερη κυβέρνηση που πέρασε ποτέ από τη χώρα αυτή. Είχαμε την αίσθηση ή τη βεβαιότητα ότι πραγματικά ίσως να ήταν και η χειρότερη κυβέρνηση. Σε αυτή την κούρσα ανικανότητας που έχετε επιδοθεί πάτε να τους φτάσετε και να τους περάσετε, συγχαρητήρια! Είναι ένας διαγωνισμός ανικανότητας! Εσείς, ξέρετε, νομίζετε ότι, έχοντας υπό τον έλεγχό σας την ενημέρωση, ελέγχοντας απροκάλυπτα τα μέσα μαζικής ενημέρωσης με τον πιο επαίσχυντο τρόπο, μη σεβόμενοι καθόλου τη δουλειά των δημοσιογράφων, και με τα χρήματα του λαού που εσείς σκορπάτε στα μέσα ενημέρωσης, θα καταφέρετε τελικά να κοροϊδέψετε τους Έλληνες πολίτες. Στα δυόμισι χρόνια, κύριοι Υπουργοί και κύριοι συνάδελφοι της Νέας Δημοκρατίας, που έχετε το τιμόνι της χώρας στα χέρια σας η χώρα ζει έναν Αρμαγεδδώνα. Και εξηγούμαστε τι εννοούμε: Φυσικές καταστροφές. Ήρθε η «Ελπίδα» για να μας δείξει και να μας πει ότι με εσάς στην Κυβέρνηση η χώρα αυτή δεν έχει καμμία ελπίδα. Ήρθε η «Ελπίδα», μια δυνατή χιονόπτωση, μάλιστα, για την οποία προειδοποίησαν όλοι οι μετεωρολόγοι εβδομάδες πριν, ήρθε αυτή η χιονόπτωση για να γελοιοποιήσει αυτό που εσείς βαφτίσατε επιτελικό κράτος και που τελικά αποδείχτηκε ότι δεν είναι τίποτα παραπάνω από ένας μηχανισμός του «γαλάζιου στρατού», ο οποίος μηχανισμός βρίσκεται σε πλήρη αποσύνθεση. Γελοιοποιηθήκατε και δεν ξέρετε σε ποιον να ρίξετε την ευθύνη. Γιατί όπου και να γυρίσετε, δεξιά και αριστερά, είναι όλοι δικοί σας, φυτεμένοι δικοί σας. Πού να τη ρίξετε; Όπου και να γυρίσετε το κεφάλι, δικό σας άνθρωπο θα βρείτε. Βρήκατε τη σύγχρονη Ιφιγένεια, τον Πατούλη. Τα ρίξατε όλα στον Πατούλη και νομίζετε ότι με έναν Πατούλη ξεχρεώσατε. Κούνια που σας κούναγε! Ξέρετε, σε μια χιονόπτωση το 2017 -είναι Πρακτικά και θα κατατεθεί του νυν Πρωθυπουργού, θα ήθελα να είναι εδώ να του φρεσκάρουμε τη μνήμη ως Ελληνική Λύση, αλλά έφυγε πριν από λίγο- είχε γράψει ο κ. Μητσοτάκης το 2017: «Αδυνατώ να αντιληφθώ τι σημαίνει πολιτική ευθύνη δίχως καμμία παραίτηση. Η ευθύνη πρέπει να συνοδεύεται από πράξη, αλλιώς εξυπηρετεί μόνο επικοινωνιακές σκοπιμότητες, όπως το σόου του Πρωθυπουργού το βράδυ της μαύρης Δευτέρας» είχε γράψει στο Twitter ο κ. Μητσοτάκης. Συγχαρητήρια, κύριε Μητσοτάκη! Τα ίδια λέμε εμείς τώρα για εσάς. Τα ίδια ακριβώς, ένα επικοινωνιακό σόου είναι και τίποτα παραπάνω. Ή να θυμηθούμε την ανακοίνωση της Νέας Δημοκρατίας στις 23-12-2017 που μιλούσε για «μια προαναγγελθείσα κακοκαιρία, η οποία αποδείχθηκε αρκετή για να ξεγυμνώσει το κράτος», «η Κυβέρνηση ολιγώρησε» κ.λπ.. Αυτά λέγατε το 2017. Τα ίδια κάνετε και εσείς. Για αυτό ο κόσμος σας σιχάθηκε όλους, σας βαρέθηκε. Γι' αυτό ο κόσμος, οι Έλληνες πολίτες, γυρνάνε την πλάτη στην πολιτική. Γι' αυτό βλέπεις μόνο αγανακτισμένους πολίτες εκεί έξω. Γιατί είναι κατάντια. Είστε όλοι σας αναξιόπιστοι. Στις πυρκαγιές περιμένουμε να φτάσει η φωτιά στο νερό για να σβήσει στη θάλασσα. Στις έντονες βροχοπτώσεις βλέπουμε παιδιά να ανεβαίνουν στα θρανία για να βγούνε από τα σχολεία, βλέπουμε λεωφορεία του ΟΑΣΑ να γίνονται υποβρύχια και στα χιόνια να εγκλωβίζονται χιλιάδες Έλληνες πολίτες. Είστε η απόλυτοι θεατές σε κάθε φυσική καταστροφή! Δεν υπάρχει κράτος! Ο Πρωθυπουργός είπε προχθές ότι μέσα σε τριάντα μήνες δύσκολα λύνονται προβλήματα δεκαετιών. Εγώ ξέρω ότι ο κ. Μητσοτάκης είναι Βουλευτής από το 2004 και στις 7 του Μάρτη κλείνει δεκαοκτώ χρόνια στη Βουλή. Δεν είναι κομμάτι του πολιτικού συστήματος του παρελθόντος, που δημιούργησε αυτό το κράτος το τέρας, το διαλυμένο, το οποίο εσείς δημιουργήσατε; Είναι άμοιρος ευθυνών; Είναι δυνατόν να βγαίνει δική σας Βουλευτίνα -δεν είναι σήμερα εδώ- και να ζητάει να βγουν στους δρόμους ορδές αστυνομικών στην Αττική Οδό και να μοιράζουν πρόστιμα στους Έλληνες πολίτες; «Ορδές», που έχει μια κακή έννοια η λέξη ορδή, σημαίνει άτακτο πλήθος που καταστρέφει και λεηλατεί. Δεν ντρέπεστε λιγάκι να βγαίνετε να ζητάτε και τα ρέστα να επιβληθούν και πρόστιμα στους Έλληνες πολίτες; Να μιλήσουμε και λίγο για τη μεταγραφή αεροδρομίου που κάνατε, τον κ. Στυλιανίδη. Δεν μας έφταναν οι δικοί μας, φέρνετε και από αλλού τώρα. «Παλτό» βγήκε ο κ. Στυλιανίδης. Δεν βγήκε ο παικταράς που φέρατε. Είναι Υπουργός εκ μεταγραφής, προσωπική επιλογή του Πρωθυπουργού, ο οποίος δεν ξέρει πού πέφτει η Ομόνοια και το Σύνταγμα. Είναι δυνατόν να βγαίνουν δικοί σας Υπουργοί, ο Υπουργός Ενέργειας, ο κ. Σκρέκας, και να λέει διακόσιες χιλιάδες σπίτια έμειναν χωρίς ρεύμα; Πού είναι ο κρατικός μηχανισμός, πού είναι το κράτος, πού είναι η πολιτεία; Τίποτα! Το μόνο που ξέρετε είναι να χαρτζιλικώνετε, είναι να δίνετε λεφτά, είναι να μοιράζετε λεφτά που δεν είναι δικά σας. Πάρε δύο χιλιάρικα εσύ, πάρε 1000 ευρώ εσύ, πάρε 100 ευρώ εσύ, πάρε 150 ευρώ εσύ, πάρε 10GB. Αυτά κάνετε. Η χώρα ζει με δανεικά, κύριε Θεοδωρικάκο. Έχετε φορτώσει τη χώρα μας 43 δισεκατομμύρια χρέη μέσα στην πανδημία. Πανηγυρίζετε που παίρνετε δάνεια. Έφτασε ο χρέος της χώρας στα 400 δισεκατομμύρια, το καταλαβαίνετε; Υποθηκεύετε το μέλλον των παιδιών μας! Είναι μια χώρα η οποία έχει ξεπουλήσει λιμάνια, αεροδρόμια, τρένα, ρεύμα, τηλεπικοινωνίες, παραλίες, εθνικές οδούς, τα πάντα! Κύριε Υπουργέ Αγροτικής Ανάπτυξης, δεν έχετε καμμία πολιτική για τη δημιουργία και παραγωγή πλούτου, καμμία πολιτική για τον πρωτογενή τομέα, για τον οποίο έχει μαλλιάσει η γλώσσα μας. Η Κυβέρνηση δίνει την εντύπωση ότι μόνο εξυπηρετεί κάποια μεγάλα συμφέροντα. Η ανεργία παραμένει σε δυσθεώρητα επίπεδα. Η Ελλάδα είναι πρωταθλήτρια Ευρώπης στην ανεργία στους νέους κάτω από των είκοσι πέντε ετών με 39,1% σύμφωνα με τη EUROSTAT τον Νοέμβριο του 2021, όχι σύμφωνα με την Ελληνική Λύση. Τα βλέπετε αυτά, που έρχεστε και πανηγυρίζετε εδώ μέσα αντί να σκύψετε το κεφάλι και να ζητήσετε μια συγγνώμη από τον κόσμο εκεί έξω; Αυτά κάνετε. Έχετε ρημάξει τον κόσμο στους φόρους. Ο προϋπολογισμός στηρίζεται στον ΦΠΑ, στους έμμεσους φόρους, στη φορολόγηση των μισθωτών. Η Ελβετία έχει ΦΠΑ 7,7% και η Ελλάδα έχει 24%. Συγγνώμη που θέλουμε να συγκρινόμαστε με την Ελβετία και όχι με την Ουγκάντα, που θέλετε εσείς. Εμείς θέλουμε να συγκρινόμαστε με την Ελβετία, που έχει 7,7%. Μέσα στο 2022 έχουν προγραμματιστεί εφτά χιλιάδες εκατόν ογδόντα ένας πλειστηριασμοί. Τα λέτε αυτά στον κόσμο έξω που υποφέρει. Το περίφημο καλάθι της νοικοκυράς έχει τρυπήσει, δεν θα βρεις ούτε αγγούρι ούτε αυγό εκεί μέσα, τίποτα! Και οι Υπουργοί σας πάνε στο σουπερμάρκετ και βγάζουν selfie, και αυταρέσκονται, και το απολαμβάνουν κιόλας με θράσος πολιτικό και ανθρώπινο μπροστά στους Έλληνες πολίτες που πεινάνε. Ο πληθωρισμός έκλεισε στο 5,1%. Είναι ρεκόρ δεκαετίας. Ούτε επί μνημονίων δεν είχαμε τέτοια νούμερα. Και έχετε το θράσος να έρχεστε εδώ μέσα και να λέτε τι καλά που τα κάνετε! Στην ενεργειακή κρίση η Ελλάδα είναι στις πρώτες θέσεις στην Ευρώπη στο κόστος ενέργειας. Οι λογαριασμοί προκαλούν σοκ και εγκεφαλικά στον κόσμο. Και φυσικά για όλα φταίνε οι εξωτερικοί παράγοντες. Εσείς κάνετε τα αγάλματα. Δεν φταίει κανείς, φταίνε οι έξω. Κλείσατε τους λιγνίτες, εγκληματείτε -φωνάζουμε από πότε;- και προχωράτε σε μία βίαιη απολιγνιτοποίηση της χώρας. Έχουμε τα ακριβότερα καύσιμα στην Ευρώπη μετά τη Σκανδιναβία και την Ολλανδία. Ο κατώτατος μισθός στην Ελλάδα στα 650 ευρώ, στην Κύπρο 900, στη Γερμανία, στη Γαλλία, στην Ολλανδία, στην Ιταλία 1.700, στην Ισπανία 1.000 ευρώ και εμείς 650! Πάμε στην πανδημία. Με αχρείαστα lockdown διαλύσατε την οικονομία. Χρεώσατε περισσότερο τη χώρα μας και καταστρέψατε τον τομέα της εστίασης. Έχετε διχάσει την κοινωνία, τους ανθρώπους, που δεν μπορέσατε να τους πείσετε είτε με αναστολές, είτε με κοινωνική απομόνωση, είτε με αποκλεισμούς, είτε με πρόστιμα. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΚΩΝΣΤΑΝΤΙΝΟΣ ΤΑΣΟΥΛΑΣ]] Αντί να μιλήσετε με ειλικρίνεια στον κόσμο και να τους εξηγήσετε, τον βάλατε να πλένει τα χεράκια και φέρεστε στους Έλληνες σαν να είναι νήπια. Χάνουμε κάθε μέρα εκατό με εκατόν δέκα ανθρώπους. Είμαστε στην κορυφή της Ευρώπης. Στην Ελλάδα χάνουμε έντεκα ανθρώπους ανά εκατομμύριο, στη Γερμανία δύο, στη Γαλλία έξι. Γιατί; Γιατί; Μιλάμε για ανθρώπινες ζωές. Έχετε αποψιλώσει το Εθνικό Σύστημα Υγείας. Επτάμισι χιλιάδες υγειονομικοί εκδικητικά παραμένουν σε αναστολή εργασίας. Τι να πω για τα εθνικά θέματα; Πού να σας πιάσουμε και πού να σας αφήσουμε; Πού να σας πιάσουμε; Τα έργα και οι ημέρες σας είναι αυτά. Έργα και ημέρες Νέας Δημοκρατίας. Με το σκοπιανό εξαπατήσατε τους Έλληνες πολίτες. Μιλούσατε προεκλογικά για προδοσίες και βγάζατε selfie στα συλλαλητήρια και μετά κάνατε λόγο για μια εθνικά συμφέρουσα συμφωνία. Υπογράψατε μειωμένη ΑΟΖ με την Αίγυπτο, μειωμένη ΑΟΖ με την Ιταλία, μειωμένη επήρεια για τα νησιά μας. Πρώτη φορά στα χρονικά αρνείστε τις εξορύξεις φυσικού αερίου και υδρογονανθράκων, αρνείστε να αξιοποιήσουμε την περιουσία της Ελλάδος, όχι τη δική σας. Επιμένετε να πάει η Ελλάδα στη Χάγη για την Τουρκία. Δώσατε γη και ύδωρ στους Αμερικανούς. Κάνατε επ' αόριστον συμφωνία για πρώτη φορά. Έχουμε εγκλήματα. Έχουμε το μεταναστευτικό. Έχετε μετατρέψει την Ελλάδα σε ένα απέραντο hot spot. Λέτε ότι μειώσατε τους μετανάστες τους παράνομους στα νησιά και τους έχετε σκορπίσει στην Ελλάδα, στην επικράτεια. Έχετε ισλαμοποιήσει την Ελλάδα. Το 13% των ενηλίκων πρακτικά που ζουν στην Ελλάδα δεν έχουν την εθνικότητα της χώρας μας. Το καταθέτουμε στα Πρακτικά. Το λέει η EUROSTAT. Είναι στοιχεία του Γενάρη του 2020. [[Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ξέρετε τι σημαίνει αυτό; Ότι αλλοιώνεται ο πληθυσμός της χώρας, ότι αν συνεχίσουμε έτσι, σε λίγα χρόνια θα έχουμε μια Ελλάδα στην οποία οι Έλληνες θα είναι μειοψηφία. Θα σας γράψει η ιστορία. Θα σας γράψει η ιστορία ως αυτούς που αλλοίωσαν τον πληθυσμό της χώρας και οδήγησαν την Ελλάδα σε μια Ελλάδα χωρίς Έλληνες. Όσον αφορά την ασφάλεια, κύριε Θεοδωρικάκο, πήρατε τα κλειδιά της χώρας και μπήκατε σα σερίφηδες να φέρετε τον νόμο και την τάξη. Έτσι είπατε, όπως λέγατε και βασιλεύει έξω η ανομία και η αταξία. Το έγκλημα κάνει πάρτι. Έχουμε δολοφονίες μέρα μεσημέρι στους δρόμους. Οι διαρρήκτες μπαινοβγαίνουν στα σπίτια και εσείς βγάζετε τους αστυνομικούς, τους έτοιμους αστυνομικούς, να ψάχνουν πιστοποιητικά και να κόβουν πρόστιμα για μάσκες. Φτιάξατε μέχρι και πανεπιστημιακή Αστυνομία, τρομάρα σας, και στα πανεπιστήμια γίνεται μπάχαλο. Κλείνω, κύριε Πρόεδρε. Αν καθίσουμε και απαριθμήσουμε όλες τις αστοχίες σας και όλα τα δεινά που έχετε προκαλέσει, θα μας πιάσει ξημέρωμα. Έχετε σπάσει όλα τα αρνητικά ρεκόρ. Η Ελληνική Λύση μπήκε στη Βουλή για να προσφέρει, να προσφέρει στις επόμενες γενιές και όχι να προετοιμαστεί η ίδια για τις επόμενες εκλογές. Μπορεί οι δημοσκόποι, οι φίλοι σας, να μη θέλουν να μας βλέπουν, μπορεί τα μέσα ενημέρωσης να μη θέλουν να μας βλέπουν, αλλά ξέρετε πολύ καλά ότι η ελληνική κοινωνία, οι Έλληνες πολίτες θέλουν να μας βλέπουν, γιατί ο ελληνικός λαός θέλει ανθρώπους που νοιάζονται γι' αυτόν. Σε όσα, λοιπόν, μας ακούσατε πήγατε καλά. Σας είπαμε για τα Ραφάλ. Σας είπαμε για τις φρεγάτες Μπελαρά. Σας είπαμε για την ελληνο - γαλλική συμφωνία. Σας είπαμε για το τείχος στον Έβρο. Σας είπε ο κ. Βελόπουλος πριν από δύο χρόνια για τα οκτώ κατασχεμένα τεθωρακισμένα στον Έβρο. Τα πήγατε. Σας λέγαμε να αποθηκεύσετε πετρέλαιο, να προαγοράσετε πετρέλαιο, να προαγοράσετε αέριο, όταν είχε 20 δολάρια το βαρέλι και δεν το κάνατε. Αν μας είχατε ακούσει για τους λιγνίτες, θα ήμασταν καλύτερα τώρα. Πρώτοι ζητήσαμε εκλογές εμείς, κύριοι του ΣΥΡΙΖΑ, στις 18 Δεκεμβρίου του 2021 μέσα από τη δήλωση του Κυριάκου Βελόπουλου, του Προέδρου της Ελληνικής Λύσης. Ζητήσαμε εκλογές 18 Δεκεμβρίου. Όμως, προλαβαίνετε να κάνετε ένα καλό στη χώρα. Είπαμε όλα όσα κάνατε τα καταστροφικά. Έχετε την ευκαιρία να κάνετε πραγματικά ένα πολύ μεγάλο καλό: Φύγετε και παραιτηθείτε. Ευχαριστώ, κύριε Πρόεδρε.
Και εγώ ευχαριστώ και τον κ. Χήτα. Γενικώς μέχρι σήμερα με μια ελάχιστη παρέκκλιση το ωράριο των ομιλιών τηρείται, ο χρόνος των ομιλιών τηρείται. Θα ήταν ευχής έργον αυτό να συνεχιστεί. Πρέπει όλοι να το επιτύχουμε, ώστε έτσι να μην αδικούμε τους συναδέλφους που θα μιλήσουν τις τελευταίες ώρες ή την τελευταία μέρα. Τον λόγο έχει τώρα, ώστε να κλείσουν οι ομιλητές του κατά προτεραιότητα κύκλου, η κ. Σακοράφα Σοφία, Αντιπρόεδρος της Βουλής, εκ μέρους του κόμματος ΜέΡΑ25. Δεν βλέπω, βέβαια, συναδέλφους του ΚΙΝΑΛ αυτή τη στιγμή, αλλά δεν θα πω κάτι το οποίο σηκώνει αντίρρηση. Συμφωνώ με τον κ. Σκανδαλίδη που είπε ότι το θέμα της Κοινοβουλευτικής Ομάδας που ήθελε να συνεδριάσει την ώρα που εξελίσσεται η συζήτηση αυτή είναι στενάχωρο. Και για εμένα είναι στενάχωρο ίσως για άλλους λόγους. Τελικώς, με πληροφορούν προ ολίγου ότι υπεβλήθη αίτημα για συνεδρίαση εκτός ωραρίου διεξαγωγής της τριήμερης συζήτησης. Αυτό είναι κάτι διαφορετικό. Μπορεί να γίνει. Όμως, η οριστική και μόνιμη λύση για το πώς θα μιλάει ο νέος Αρχηγός του ΚΙΝΑΛ, ο κ. Ανδρουλάκης, που δεν είναι κοινοβουλευτικός, θα δοθεί στη Διάσκεψη των Προέδρων. Θα το συζητήσουμε και θα πάρουμε μια μόνιμη απόφαση. Όμως, ήθελα να καταλάβετε ότι αυτό δεν αδικούσε κανέναν. Προστατεύει. Την Πέμπτη έχει μια επερώτηση σοβαρή το Κίνημα Αλλαγής προς πέντε Υπουργούς. Θα έρθουν τρεις Υπουργοί να απαντήσουν. Φαντάζεστε την ίδια ώρα να είχαμε δώσει την αίθουσα της Γερουσίας σε μια Κοινοβουλευτική Ομάδα, της Νέας Δημοκρατίας ή του ΣΥΡΙΖΑ ή της Ελληνικής Λύσης να συνεδριάζει; Πρέπει να βρούμε ένα modus vivendi με αυτή την κατάσταση, το οποίο θα το κάνει η Διάσκεψη των Προέδρων. Και δεν είναι εξωθεσμικό αυτό που αποφάσισα και ζητώ συγγνώμη από την κ. Σακοράφα. Ο Κανονισμός προβλέπει ότι οι χώροι του Κοινοβουλίου διατίθενται με αποφάσεις του Προέδρου της Βουλής και παρά ταύτα οδηγώ το θέμα στη Διάσκεψη για να δώσουμε μια μόνιμη λύση σ' αυτό το ζήτημα, το οποίο δεν είναι συχνό. Δεν είναι συχνό να εκπροσωπείται ένα μεγάλο κόμμα κοινοβουλευτικό από Αρχηγό, ο οποίος δεν είναι Βουλευτής. Έχει επικεφαλής η Κοινοβουλευτική Ομάδα. Έχει όλα τα δικαιώματα. Θα συζητήσουμε. Θα δώσουμε μια μόνιμη λύση. Είπα, κυρίες και κύριοι συνάδελφοι, ότι θα γίνει συνεδρίαση της Κοινοβουλευτικής Ομάδας εκτός ωραρίου της σημερινής μας συζήτησης και θα δώσουμε μια μόνιμη λύση σε αυτό το πρόβλημα, σ' αυτό το ζήτημα στη Διάσκεψη των Προέδρων. Όμως, να μην το συνεχίσουμε.
Κύριε Πρόεδρε, θα μπορούσα να έχω τον λόγο;
Ελάτε, κυρία Γιαννακοπούλου, έχετε τον λόγο.
Επειδή πάντα θέλουμε να είμαστε ακριβολόγοι, κύριε Πρόεδρε, εμείς δεν ζητούμε να μιλήσει ο κ. Ανδρουλάκης, ζητούμε να γίνει συνεδρίαση της Κοινοβουλευτικής μας Ομάδας, όπως δικαιούμαστε, και να μιλήσει, βεβαίως, ο Πρόεδρος της παράταξής μας, ο Νίκος Ανδρουλάκης. Θέλω να πιστεύω, όπως δεν σας άκουσα, ότι θα λυθεί το ζήτημα και θα μπορέσουμε.
Έγινε νέο αίτημα, το οποίο γίνεται δεκτό. Είναι εκτός ωραρίου αυτών των συζητήσεων. Όμως θα το λύσουμε μονίμως στη Διάσκεψη των Προέδρων. Αυτό είπα.
Αυτό είναι πάρα πολύ σημαντικό. Δεν θέλουμε να δώσουμε μεγαλύτερη έκταση σε όλο το φαινόμενο.
Όχι, όχι.
Ελπίζουμε στο μέλλον να μη μας εκπλήσσετε ξανά με τέτοιες αποφάσεις που παίρνετε μόνος σας και μ' αυτόν τον τρόπο. Σας ευχαριστώ.
Ο Κανονισμός μου δίνει το δικαίωμα να παίρνω αυτές τις αποφάσεις μόνος μου και εγώ το οδηγώ το θέμα, όπως σας είπα, στη Διάσκεψη για να το λύσουμε μόνιμα. Κυρία Σακοράφα, ζητώ συγγνώμη. Έχετε το δεκάλεπτο ολότελα δικό σας.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, από τη Μεταπολίτευση μέχρι σήμερα έχουν κατατεθεί δέκα προτάσεις δυσπιστίας. Θυμίζω: 1988 Μητσοτάκης κατά Παπανδρέου για την εξωτερική πολιτική και την οικονομία, 1989 Μητσοτάκης κατά Παπανδρέου για τα σκάνδαλα, 1993 Παπανδρέου κατά Μητσοτάκη για το μακεδονικό, 1996 Έβερτ κατά Παπανδρέου τον καιρό του Ωνασείου, 1999 Καραμανλής κατά του Υπουργού Παιδείας Γεράσιμου Αρσένη για την εκπαιδευτική μεταρρύθμιση, 2001 Καραμανλής κατά του Υπουργού Οικονομίας Γιάννου Παπαντωνίου για το Χρηματιστήριο, 2005 Γιώργος Παπανδρέου κατά του Υπουργού Οικονομίας Γιώργου Αλογοσκούφη για την οικονομική πολιτική. Ο Πρωθυπουργός ζήτησε αμέσως ψήφο εμπιστοσύνης και την πήρε. Συνεχίζω: 2007 Παπανδρέου κατά της κυβέρνησης Καραμανλή για το άρθρο 16 του Συντάγματος και τα ιδιωτικά πανεπιστήμια, 2008 Παπανδρέου κατά της κυβέρνησης Καραμανλή για το τότε ασφαλιστικό νομοσχέδιο, 2013 Τσίπρας κατά της κυβέρνησης Σαμαρά για το κλείσιμο της ΕΡΤ. Όλες χωρίς εξαίρεση απορρίφθηκαν. Η ιστορία μας, λοιπόν, από μόνη της αποδεικνύει ότι οι σχετικές διατάξεις του Συντάγματος δεν έχουν ουσιαστική εφαρμογή. Απλώς χρησιμοποιούνται για κινήσεις πολιτικής τακτικής και εκεί εξαντλούν και την ύπαρξή τους. Αλλεπάλληλες, ατελέσφορες προτάσεις δυσπιστίας ο επόμενος στον προηγούμενο, ο προηγούμενος στον επόμενο και ούτω καθ' εξής. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΧΑΡΑΛΑΜΠΟΣ ΑΘΑΝΑΣΙΟΥ]] Σε μια τέτοια διαδικασία βρισκόμαστε σήμερα, κυρίες και κύριοι συνάδελφοι. Η παταγώδης για μια φορά ακόμα αποτυχία της Κυβέρνησης Μητσοτάκη δίνει την αφορμή για μια θεαματική αντιπολιτευτική κίνηση. Το θέαμα θα συγκαλύψει την απουσία εναλλακτικής πολιτικής ή μήπως θα δεσμευτεί σήμερα η Αξιωματική Αντιπολίτευση για αναστροφή της καταλήστευσης της δημόσιας περιουσίας μέσω των ιδιωτικοποιήσεων; Μήπως θα δηλώσει σήμερα στην κατάσταση που βρίσκεται η χώρα και η κοινωνία ότι θα «ανακρούσει πρύμνα» και είναι αποφασισμένη να μην υποτάσσονται τα πάντα στα συμφέροντα της παρασιτικής ολιγαρχίας και των ισχυρών της διεθνούς σκηνής; Μήπως θα δηλώσετε -ο ΣΥΡΙΖΑ- ότι μετά τη λήξη της τωρινής σύμβασης με την Αττική Οδό οι εθνικές οδοί θα επανέλθουν στον δημόσιο έλεγχο; Μήπως θα δηλώσετε σήμερα ότι καταδικάζετε την πώληση του ΟΣΕ, τον σκόπιμο κατακερματισμό της ΔΕΗ, την ιδιωτικοποίηση των αεροδρομίων, των λιμανιών, τις παραχωρήσεις του εθνικού δικτύου οδικών μεταφορών; Μήπως είστε έτοιμοι -ο ΣΥΡΙΖΑ- να ξεστομίσετε κανένα «mea culpa»; Όχι! Καμμία εναλλακτική, λοιπόν, καμμία διέξοδος! Μία προσομοίωση πολιτικής μάχης, χωρίς πυρομαχικά, με ψεύτικα όπλα στα χαρακώματα της εξουσίας. Θα παρακολουθήσουμε το ίδιο κακόγουστο παιχνίδι, μια τριήμερη αδιέξοδη συζήτηση που θα εξαντλείται στα γνωστά δήθεν επιχειρήματα, «εσείς κάνατε αυτό», «ναι, αλλά εσείς κάνατε το άλλο». Όμως, κύριοι συνάδελφοι, αυτή η ψευτοαντιπαράθεση δεν ενδιαφέρει κανέναν, κανέναν εκτός από εσάς, τους νομείς της εξουσίας και ίσως και από τον κόσμο μόνο αυτούς που έχουν περιορίσει τους εαυτούς τους στον ρόλο του φανατικού οπαδού. Αντίθετα, όλος αυτός ο φόρτος της πολιτικής ρητορείας αποδεικνύει ένα μόνο πράγμα, ότι όσο εσείς αυτοεπιβεβαιώνεστε στην αντιπαλότητά σας η χώρα βαδίζει διαρκώς προς το χειρότερο. Από την αντιπαράθεσή σας κερδίζει μόνο έναν διαρκή κατήφορο και τις συνέπειες τις πληρώνει ο ελληνικός λαός κάθε μέρα όλο και περισσότερο. Το πρόβλημα δεν είναι, βέβαια, ο τρόπος ή η αποτελεσματικότητα της κυβερνητικής διαχείρισης. Το πραγματικό πρόβλημα για τη χώρα είναι η πολιτική που εφαρμόζετε και εκεί ο ΣΥΡΙΖΑ δεν προβάλλει καμμία ουσιαστική ή ριζική διαφοροποίηση. Επειδή, λοιπόν, το πραγματικό πρόβλημα της χώρας δεν είναι η διαχείριση, αλλά ο προσανατολισμός της πολιτικής, η πρόταση δυσπιστίας που καταθέσατε αντανακλάται και σε εσάς. Κάνατε πρόταση δυσπιστίας ή μομφής, όπως τη λέτε και κατά του εαυτού σας. Εξάλλου, δεν φαντάζομαι να ελπίζει κανείς ότι θα υποχωρήσει η ασφυκτική κομματική πειθαρχία ή ο αυτοσκοπός της κατοχής της εξουσίας και ότι θα υπάρξει ρήγμα στην κυβερνητική πλειοψηφία. Το ξέρετε όλοι ότι αυτό αποκλείεται. Αυτή η Κυβέρνηση έχει εξαπολύσει ένα νομοθετικό -και όχι μόνο- πόλεμο κατά της κοινωνίας, νόμοι που με βάση είτε σκοπιμότητες εξυπηρετήσεων είτε ιδεοληψίες είτε και τα δύο διαλύουν υγεία, παιδεία, εργασία, περιβάλλον, δικαιώματα. Τίποτα δεν μένει όρθιο. Και όλα αυτά ψηφίζονται σαν να συμφωνούν όλοι με όλα. Αυτό είναι απλώς διαστρέβλωση της κοινοβουλευτικής λειτουργίας, γιατί η Αντιπολίτευση γίνεται ένα απλό εργαλείο για νόμους που κατασκευάζονται εν κρυπτώ και παραβύστω από μία κλειστή, μικρή ομάδα ανεξέλεγκτης εξουσίας που λειτουργεί ουσιαστικά χωρίς καμμία δημοκρατική νομιμοποίηση. Κυρίες και κύριοι συνάδελφοι, ο περιορισμένος χρόνος της παρέμβασής μου δεν μου επιτρέπει να απαριθμήσω ούτε καν τα πιο προκλητικά από αυτά που έχει ψηφίσει η κυβερνητική πλειοψηφία σε αυτήν εδώ τη Βουλή, όχι μόνον ερήμην της κοινωνίας, αλλά και εναντίον αυτής και με απόλυτη περιφρόνηση του κοινού αισθήματος. Δεν μπορώ, όμως, να μην αναφερθώ στο θέμα της πανδημίας, ακριβώς γιατί αποτελεί ακραία έκφραση του τρόπου που αντιλαμβάνεστε την άσκηση της κυβερνητικής εξουσίας, μια πολιτική που είναι αλλοπρόσαλλη και επιδεικτικά προκλητική. Να θυμηθούμε τους αριθμούς για τις κλίνες ΜΕΘ που ανακοινώσατε ότι δήθεν εξασφαλίσατε τον πρώτο χρόνο. Για πάνω από χίλιες τριακόσιες μιλούσατε ακόμα και από αυτό εδώ, αυτό το Βήμα της Βουλής. Μετά ήρθε η πραγματικότητα, με λιγότερους από τους μισούς διασωληνωμένους το σύστημα είχε φρακάρει, θύματα του ιού κατέληγαν πρόχειρα διασωληνωμένοι ή και χωρίς καν αυτό στην αναμονή. Όταν ήρθε η ώρα των εκατό νεκρών την ημέρα, προσπαθήσατε να μας πείσετε ότι δεν υπάρχουν μελέτες που να αποδεικνύουν ότι η περίθαλψη εκτός ΜΕΘ είναι ελλιπής και στο τέλος, αφού η κοινωνία δεν εθιζόταν στον καθημερινό αριθμό των νεκρών, ήρθε η επικοινωνιακή ύβρις. Πράγματι, ύβρις προς την ανθρώπινη ζωή και προς την κοινωνία ότι δεν έχει συμμετοχή η Κυβέρνηση, αλλά είναι ευθύνη των γιατρών να διαλέξουν ποιος θα ζήσει, ότι ακόμα και αν χάνονται ανθρώπινες ζωές που θα μπορούσαν να σωθούν, η Κυβέρνηση που είναι εναντίον της πολυτέλειας ούτε ήθελε ούτε μπορούσε να ενισχύσει το ΕΣΥ για να αντιμετωπίσει αυτή την κατάσταση. Και τα non paper του δημοσίου κυβερνητικού λόγου ότι εν πάση περιπτώσει, όσες ΜΕΘ και να είχαμε φτιάξει δεν θα έφταναν, αυτή είναι η κυβερνητική απάντηση στους άδικους και αδόκητους θανάτους. Η φράση «αν μπορώ να σώσω ακόμα και μια ζωή, πρέπει να το κάνω» είναι μόνο για τις σχολικές αίθουσες στη δική σας Ελλάδα! Τώρα, αν μιλήσω για προκλητική και αδιανόητη αναλγησία της κυβερνητικής εξουσίας, θα με κατηγορήσετε αμέσως για λαϊκισμό. Πίσω από τους μεγάλους τίτλους, πίσω από το περίφημο επιτελικό κράτος υπάρχει μόνο ανεπάρκεια, αποτυχία, αλαζονεία και επικοινωνία. Όμως, η Ελλάδα δεν αντέχει άλλο επιτελικό κράτος, κύριε Πρωθυπουργέ. Το είδαμε και στις φωτιές, μεγαλούργησε, όμως και τις προηγούμενες μέρες. Και κυρίες και κύριοι συνάδελφοι, το αποκορύφωμα της επιτελικότητας του κράτους σας ήταν μόλις προχθές -μόλις προχθές!- ο διανομέας που ρύθμιζε μέσα στα χιόνια την κυκλοφορία στην κεντρική λεωφόρο και το Πολεμικό Ναυτικό -αν είναι δυνατόν!- που φτυάριζε τον πάγο στην Αττική Οδό. Ο μόνος τομέας επιτυχίας για το επιτελικό σας κράτος είναι τα κυβερνητικά deals, εγχώρια και διεθνή. Εξάλλου, η όλη πολιτεία της Κυβέρνησης δείχνει ότι αυτή είναι η προτεραιότητά σας και αυτό μόνο σας ενδιαφέρει. Γι' αυτό επιδιώξατε και γι' αυτό κατέχετε και απολαμβάνετε την εξουσία. Και όλος ο κόσμος καταλαβαίνει ότι για να διασώσετε τον σκληρό πυρήνα του συστήματος εξουσίας σας είστε έτοιμοι ανά πάσα στιγμή να θυσιάσετε και «Ιφιγένειες». Η αποτυχία σας έχει κόστος μεγάλο και δυστυχώς, μακροπρόθεσμο. Θα μου επιτρέψετε να πω ότι αν ζούσε σήμερα ο Γιώργος Σουρής, θα έλεγε ξανά και θα είχε ακόμα δίκιο ότι οι Έλληνες πολιτικοί έχουν μονίμως ως επάγγελμα τη σωτηρία της πατρίδας, γι' αυτό και αποφεύγουν επιμελώς να τη σώσουν, γιατί μετά τη σωτηρία δεν θα έχουν επάγγελμα. Κυρίες και κύριοι συνάδελφοι, οι καιροί είναι κρίσιμοι και η κοινωνία ζει αυτές τις πολιτικές κυριολεκτικά στο πετσί της και τις πληρώνει πολύ ακριβά. Εμείς πιστεύουμε ότι η κοινωνία πρέπει να πάρει την κατάσταση στα χέρια της, επειδή τα συστήματα εξουσίας δεν παράγουν ούτε σωτήρες ούτε ηγέτες. Στην καλύτερη περίπτωση, αν δεν υπήρχαν οι ιδιοτέλειες και τα συμφέροντα, μπορούν να παράγουν μόνο νομείς της εξουσίας και ανεπαρκείς διαχειριστές. Και στο κόμμα μας, το ΜέΡΑ25, αυτό θεωρούμε ότι είναι ο λόγος και ο σκοπός της ύπαρξής μας, η ανατροπή αυτής της κατάστασης, να βαδίσουμε δηλαδή μαζί με την κοινωνία και μέσα από αυτήν, χωρίς ηγεμονισμούς, για να συμβάλουμε με όσες δυνάμεις έχουμε και χωρίς ανέξοδες υποσχέσεις στην αγωνιώδη μάχη για να μπει ένα τέλος σε αυτό τον φαύλο κύκλο της αποτυχίας και η παταγώδης αποτυχία σας να φέρει μια καινούργια αρχή, ένα άλλο μέλλον για τον τόπο και για τους ανθρώπους του. Σας ευχαριστώ πολύ, κύριε Πρόεδρε.
Ευχαριστώ, κυρία Πρόεδρε. Τον λόγο έχει τώρα ο Υπουργός Εργασίας και Κοινωνικών Υποθέσεων κ. Κωστής Χατζηδάκης. Σας ενημερώνω, κυρίες και κύριοι συνάδελφοι, ότι η σημερινή συζήτηση θα ολοκληρωθεί μόλις ολοκληρωθεί ο τέταρτος κύκλος, δηλαδή μέχρι την κ. Αγγελική Αδαμοπούλου -όσοι έχετε κατάλογο- μέχρι και τον αριθμό τριάντα έξι και θα συνεχίσουμε με τον πέμπτο κύκλο αύριο το πρωί στις 9.00΄. Ορίστε, κύριε Υπουργέ, έχετε τον λόγο.
Κύριε Πρόεδρε, κυρίες και κύριοι συνάδελφοι, ποτέ αυτή η Κυβέρνηση δεν ισχυρίστηκε ότι είναι αλάνθαστη, πολύ περισσότερο στην αντιμετώπιση ορισμένων φυσικών καταστροφών, συμπεριλαμβανομένης, φυσικά, της τελευταίας χιονοκαταιγίδας με το όνομα «Ελπίς». Μίλησε, άλλωστε, ξεκάθαρα ο ίδιος ο Πρωθυπουργός. Ούτως ή άλλως, οι συμπολίτες μας έχουν μάτια και βλέπουν, βλέπουν και τη δική μας διαχείριση στον συγκεκριμένο τομέα, αλλά και τη δική σας, κυρίες και κύριοι του ΣΥΡΙΖΑ. Και θα με συγχωρήσετε που θα πω ότι η ίδια η πρόταση δυσπιστίας που καταθέσατε υπενθυμίζει αυτόματα τη διαχείρισή σας στο Μάτι και στη Μάντρα με τους εκατόν είκοσι τέσσερις νεκρούς. Και να μη θέλαμε εμείς να το υπενθυμίσουμε, όλα αυτά δεν διαγράφονται και προκύπτουν εντονότερα μπροστά μας με τον ίδιο τον αλαζονικό πολιτικό σας λόγο. Εμείς τουλάχιστον είχαμε το θάρρος να ζητήσουμε μία συγγνώμη. Από τότε που συμμετέχω στα δημόσια πράγματα του τόπου, δεν θυμάμαι να το έχει κάνει οποιοδήποτε άλλο ελληνικό πολιτικό κόμμα, ούτε για το παρόν του ούτε για το παρελθόν. Κι αν το κάνατε, θα ήταν ίσως ένα κέρδος για την Ελληνική Δημοκρατία. Εκπέμπετε, όμως, τον ίδιο αλαζονικό λόγο και για το θέμα της πανδημίας. Βεβαίως υπάρχουν πάρα πολλά θύματα από την πανδημία. Κανείς δεν το αρνείται. Αλίμονο! Και ένας μόνο συμπολίτης μας να έχανε τη ζωή του από τον κορωνοϊό, θα ήταν τραγικό. Ωστόσο, είναι γνωστό, και τα στοιχεία το δείχνουν, ότι από την αρχή της πανδημίας ίσα με σήμερα έχουμε κινηθεί με αυξομειώσεις κοντά στον μέσο όρο της Ευρωπαϊκής Ένωσης. Ποιοι, όμως, μας κάνουν κριτική; Εκείνοι που σχεδόν κατ' επάγγελμα λένε από την αρχή της πανδημίας ακριβώς το αντίθετο από αυτό που κάνει η Κυβέρνηση. Ανοίγουν τα σχολεία; «Να κλείσουν τα σχολεία» είναι η πρόταση του ΣΥΡΙΖΑ. Κλείνουν τα σχολεία; «Να ανοίξουν τα σχολεία» είναι η πρόταση του ΣΥΡΙΖΑ και ούτω καθεξής. Και γι' αυτό, άλλωστε, ειδικά στο θέμα της πανδημίας, για το οποίο και πάλι μας κουνάτε το δάχτυλο, η ίδια η στάση σας τα τελευταία δύο χρόνια έχει λάβει, κατά την άποψή μου, σχεδόν κωμικοτραγικά χαρακτηριστικά σε πάρα πολλές περιπτώσεις. Σήμερα, λοιπόν, μας ασκείτε πρόταση μομφής. Υποθέτω πως μας ασκείτε πρόταση μομφής και για τη στάση μας στον Έβρο και στο Αιγαίο απέναντι στην Τουρκία, για την πολυδιάστατη διπλωματία της Κυβέρνησης, για την αγορά των φρεγατών -δεν τις ψηφίσατε, άλλωστε- και των νέων πολεμικών αεροπλάνων. Μας κάνετε πρόταση μομφής, διότι έχουμε ελέγξει το μεταναστευτικό. Μας κάνετε πρόταση μομφής, διότι έχουμε προχωρήσει με πολύ γρήγορους ρυθμούς στο ψηφιακό κράτος. Μας κάνετε πρόταση μομφής, διότι στην περίοδο της πανδημίας έχουμε δώσει πάνω από 40, 43 δισεκατομμύρια ευρώ για την αντιμετώπιση των συνεπειών της σε επιχειρήσεις, σε εργαζόμενους και σε ανέργους. Πρόκειται για το μεγαλύτερο κοινωνικό πακέτο που υπήρξε ποτέ στην Ελλάδα! Αν μπορείτε, αμφισβητείστε το! Όμως, είμαι βέβαιος ότι και οι ομιλητές που θα ακολουθήσουν θα μας κατηγορήσουν -είναι η μόνιμη «καραμέλα» σας άλλωστε, το συνηθίσαμε- για την πολιτική που ασκούμε στο Υπουργείο Εργασίας και Κοινωνικών Υποθέσεων. Ό,τι και να συμβαίνει, όποια εξέλιξη και να υπάρχει, εσείς χρησιμοποιείτε την παλιά κασέτα και μιλάτε συνεχώς για ανάλγητους και νεοφιλελεύθερους. Και πριν μιλήσετε, ξέρουμε τι θα πείτε, ανεξαρτήτως των εξελίξεων. Να σας υπενθυμίσω, λοιπόν, και στον τομέα αυτόν για ποιους λόγους μας κάνετε πρόταση μομφής. Μας κάνετε προφανώς, φαντάζομαι, πρόταση μομφής, επειδή το ποσοστό της ανεργίας ήταν 17,2% το καλοκαίρι του 2019 και τώρα, τον Νοέμβριο, απ' όπου είναι τα τελευταία επίσημα στοιχεία, είχε πέσει τέσσερις μονάδες και έχει πάει στο 13,3%. Γι' αυτό μας κάνετε πρόταση μομφής! Μας κάνετε προφανώς πρόταση μομφής, επειδή το εισόδημα του εργαζόμενου που αμείβεται με τον κατώτατο μισθό μετρημένα, κάτι που έχω πει δύο, τρεις φορές από αυτό εδώ το Βήμα και δεν το έχει αμφισβητήσει κανένας, χάρη στις φορολογικές ρυθμίσεις της Κυβέρνησης, στη μείωση των ασφαλιστικών εισφορών και στη μικρή αύξηση 2% του κατώτατου μισθού έχει αυξηθεί από 305 έως 534 ευρώ ετησίως. Είναι μια αύξηση από 4%-5,5% επί του κατώτατου μισθού. Μας κάνετε πρόταση μομφής, επειδή ετοιμάζουμε μια νέα, σημαντική αυτή τη φορά, αύξηση του κατώτατου μισθού μέχρι τον Μάιο που θα τσαλακώσει ακόμη περισσότερο τη μονοπώληση της κοινωνικής ευαισθησίας από τη δική σας πλευρά. Ξέρετε, η πραγματικότητα καμμιά φορά είναι πολύ σκληρή απέναντι στα συνθήματα. Μας κάνετε πρόταση μομφής, επειδή με την ψηφιακή κάρτα εργασίας που προωθούμε και θα πάρει σάρκα και οστά τους επόμενους μήνες θα υπάρχει ένας ουσιαστικός και συνεχής έλεγχος για την τήρηση του ωραρίου των εργαζομένων, των υπερωριών τους και τον σεβασμό των δικαιωμάτων τους με σύγχρονο ψηφιακό και αντικειμενικό τρόπο. Ακόμα μια φορά η πραγματικότητα θα εκδικηθεί τα συνθήματά σας. Μας κάνετε πρόταση μομφής, διότι αποδεδειγμένα ο ΟΑΕΔ την τελευταία περίοδο βγάζει προγράμματα ενεργητικών πολιτικών απασχόλησης, προγράμματα δηλαδή για απασχόληση ανέργων, που κινούνται με τριπλάσιους ρυθμούς σε σχέση με τη δική σας περίοδο. Αποδείξτε το αντίθετο! Φαντάζομαι ότι θα έχετε να καταθέσετε, ως συνήθως, τετράγωνα επιχειρήματα και στοιχεία αδιάσειστα. Μας κάνετε πρόταση μομφής, επειδή φέραμε την ασφαλιστική μεταρρύθμιση με τους ατομικούς κουμπαράδες για τη νέα γενιά, όπως έχει κάνει η Δανία, η Ολλανδία, η Σουηδία, κυβερνήσεις τις οποίες προφανώς εσείς θεωρείτε καθυστερημένες και ανάλγητες, και η οποία μας οδηγεί με βάση την ευρωπαϊκή εμπειρία σε επικουρικές συντάξεις για τους νέους μεγαλύτερες από 43%-68%. Μας κάνετε πρόταση μομφής, επειδή πήραμε ένα εκατομμύριο πενήντα εννέα χιλιάδες εκκρεμείς ασφαλιστικές υποθέσεις, τις οποίες έχουμε αντιμετωπίσει στην πολύ μεγάλη πλειονότητά τους, ενώ την ίδια στιγμή έχουμε πετύχει την τελευταία χρονιά ρεκόρ όλων των εποχών στην έκδοση των συντάξεων. [[Χειροκροτήματα από την πτέρυγα της Νέας Δημοκρατίας]] Από εκατόν είκοσι τρεις χιλιάδες αποφάσεις το 2019 πήγαμε στις εκατόν εξήντα μία χιλιάδες αποφάσεις το 2020 και στις διακόσιες είκοσι πέντε χιλιάδες το 2021. Γι' αυτό προφανώς μας κάνετε πρόταση μομφής! Μας κάνετε, επίσης, πρόταση μομφής, επειδή μόνο το 2021 αυξήθηκαν τα κονδύλια για την κοινωνική προστασία. Το επίδομα στέγασης αυξήθηκε, κυρίες και κύριοι συνάδελφοι, 34%, το επίδομα παιδιού 14% και τα αναπηρικά επιδόματα 12%. Μας κάνετε πρόταση μομφής, επειδή ετοιμαζόμαστε να κάνουμε πραγματικότητα τον «Προσωπικό Βοηθό» για τους αναπήρους, σύμφωνα με την πρακτική των προηγμένων ευρωπαϊκών κρατών και για την κάρτα αναπηρίας, πάγιο αίτημα του αναπηρικού κινήματος στην Ελλάδα! [[Χειροκροτήματα από την πτέρυγα της Νέας Δημοκρατίας]] Μας κάνετε πρόταση μομφής για τα 2.000 ευρώ επίδομα για κάθε παιδί που γεννιέται. Ήταν πρόταση του Κυριάκου Μητσοτάκη από τότε που ήμασταν Αντιπολίτευση και την κάναμε πράξη στους πρώτους μήνες διακυβέρνησης της Νέας Δημοκρατίας! [[Χειροκροτήματα από την πτέρυγα της Νέας Δημοκρατίας]] Μας κάνετε πρόταση μομφής, επειδή προωθούμε προγράμματα, όπως οι «νταντάδες της γειτονιάς» για τη φύλαξη βρεφών σε περιοχές με χαμηλή πυκνότητα σε βρεφονηπιακούς σταθμούς. Γι' αυτό μας κάνετε πρόταση μομφής και για όλα αυτά έχετε αυτή την ιερή οργή που σας διακατέχει. Ας μην κρυβόμαστε, όμως, πίσω από το δάχτυλό μας. Ο κόσμος καταλαβαίνει. Οι βασικοί λόγοι που κάνετε την πρόταση μομφής είναι πρώτον, διότι παρά την καταστροφολογία σας εδώ και δυόμισι χρόνια, αντί να κερδίζετε σε απήχηση σε όλες ανεξαιρέτως τις δημοσκοπήσεις που δημοσιεύονται, πηγαίνετε από το κακό στο χειρότερο. Και αυτό το ξέρει μέσα η ψυχούλα σας, όσο και να καταγγέλλετε τις δημοσκοπήσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Και ακόμα περισσότερο, κάνετε την πρόταση μομφής, διότι μετά τις τελευταίες εκλογές του ΚΙΝΑΛ, φαίνεται ότι μπορεί να αμφισβητηθεί ακόμα και ο ρόλος που έχετε όλα τα τελευταία χρόνια ως ο δεύτερος βασικός πόλος του ελληνικού πολιτικού συστήματος. Στην πραγματικότητα, η υπαρξιακή σας αγωνία είναι αυτή που σας οδήγησε να κάνετε αυτήν την πρόταση μομφής. Όμως, η πρόταση μομφής είναι αυτή ακριβώς που θα δώσει τη δυνατότητα στους Έλληνες πολίτες να κρίνουν και να συγκρίνουν. Να κρίνουν το δικό μας έργο με τα όποια λάθη και τους δικούς σας ερασιτεχνισμούς και επικίνδυνες επιλογές. Είναι πρόσφατα τα γεγονότα για να ξεχάσουν οι Έλληνες πολίτες την υπερφορολόγηση της μεσαίας τάξης, τους τριάντα καινούργιους φόρους που επιβάλατε, την καταπάτηση όλων σχεδόν των προεκλογικών σας υποσχέσεων, τον κίνδυνο να οδηγηθεί η χώρα έξω από την Ευρωζώνη. Εδώ ήμασταν και τα θυμόμαστε όλοι. Θα μπορέσουν όμως οι Έλληνες πολίτες με αυτή την πρόταση μομφής να αντιπαραβάλουν και το ύφος των δύο κομμάτων και πιστεύω ότι θα γίνει ακόμα πιο σαφές ότι από τη μια πλευρά υπάρχουν αυτοί που εργάζονται, που μπορεί να κάνουν και λάθη, που τα παραδέχονται, αλλά που εν πάση περιπτώσει ακολουθούν έναν δρόμο ευρωπαϊκό, έναν δρόμο κοινής λογικής, θα έλεγα εγώ, και από την άλλη πλευρά είναι εκείνοι που παριστάνουν κατ' επάγγελμα και συνεχώς τους εισαγγελείς, με έναν χολερικό και εμπαθή λόγο, χωρίς καμμία αυτοκριτική προφανώς και χωρίς καμμία σοβαρή πρόταση, χωρίς καμμία συναίσθηση εθνικής ευθύνης, το κυριότερο. Είναι λοιπόν ξεκάθαρα τα πράγματα και συμπεραίνω τα εξής. Έχουμε να διαλέξουμε ανάμεσα σε μια Αξιωματική Αντιπολίτευση που παραμένει αμετανόητη και γίνεται ολοένα και περισσότερο πιο τοξική και σε μια Κυβέρνηση που παρά τα λάθη της παράγει έργο και είναι η μόνη δύναμη που μπορεί να εξασφαλίσει σταθερότητα και προοπτική στην Ελλάδα. Γι' αυτόν τον λόγο, την Κυριακή το βράδυ η πλειοψηφία της Βουλής θα εκφράσει τη δυσπιστία της απέναντι στην πρόταση του ΣΥΡΙΖΑ και θα δώσει την εντολή στην Κυβέρνηση να προχωρήσει μπροστά σε έναν δρόμο σοβαρότητας, σταθερότητας και προοπτικής. Σας ευχαριστώ πολύ.
Κι εγώ ευχαριστώ, κύριε Υπουργέ. Εισερχόμαστε τώρα στον τρίτο κύκλο των ομιλητών, με πρώτο ομιλητή τον κ. Ευστράτιο Σιμόπουλο από τη Νέα Δημοκρατία και αμέσως μετά θα μιλήσει η κ. Έφη Αχτσιόγλου από τον ΣΥΡΙΖΑ.
Ευχαριστώ, κύριε Πρόεδρε. Κύριοι Υπουργοί, κύριοι συνάδελφοι, στην εισήγησή μου θα επικεντρωθώ αποκλειστικά σε θέματα πολιτικής προστασίας. Εκ πρώτης όψεως κάποιος θα έλεγε ότι ο ρόλος μου είναι δύσκολος. Δεν είναι καθόλου. Θα ξεκινήσω με ένα προσωπικό χαρακτηριστικό παράδειγμα και θα καταλάβουν κυρίως από την πλευρά του ΣΥΡΙΖΑ. Ήταν 11 Ιουλίου του 2019, η Κυβέρνηση Μητσοτάκη είχε ορκιστεί δύο μέρες πριν και η σημερινή Βουλή δεν είχε ορκιστεί ακόμη. Το πρωί ήμουν έτοιμος να πάω στο πολιτικό μου γραφείο. Την προηγουμένη, κυρίες και κύριοι του ΣΥΡΙΖΑ, είχε γίνει ο μεγάλος κυκλώνας στη Χαλκιδική. Χτύπησε το τηλέφωνό μου. Από πού ήταν; Από την Πολιτική Προστασία. Τι ήθελαν; Νόμιζαν ότι ακόμη ήμουν Γενικός Γραμματέας Δημοσίων Έργων, τεσσεράμισι χρόνια μετά από την παραίτησή μου. Έτσι παραδώσατε την Πολιτική Προστασία, κυρίες και κύριοι του ΣΥΡΙΖΑ! Θα μπορούσα να ήμουν γενναιόδωρος, αλλά δεν είμαι. Θα μπορούσα να πω «Έτσι ήταν η Πολιτική Προστασία». Έρχεστε λοιπόν εδώ και κατηγορείτε μια κυβέρνηση και για τα θέματα της πολιτικής προστασίας. Και όμως η παρούσα Κυβέρνηση έχει να επιδείξει έργο εξαιρετικά σημαντικό στον τομέα της πολιτικής προστασίας. Ξεκινώ από το νομοσχέδιο το οποίο είχε φέρει τον Φεβρουάριο του 2020, ένα νομοσχέδιο το οποίο ουσιαστικά δημιουργούσε το περίγραμμα, θα έλεγα, για την πολιτική προστασία. Διότι η Γενική Γραμματεία Πολιτικής Προστασίας μέχρι τότε αυτό που ήξερε να κάνει -θα έλεγα και το έκανε καλά- είναι να δίνει στους σεισμόπληκτους σκηνές. Αυτός ήταν ο ρόλος της Πολιτικής Προστασίας ουσιαστικά μέχρι τότε και όπως τον παραλάβατε, τον κάνατε πολύ χειρότερο. Σας έφερα το χαρακτηριστικό παράδειγμα, για να καταλάβετε πού ήμασταν. Ήταν ο ν.4662 του Φεβρουαρίου του 2020, ένας νόμος που αναβάθμιζε ακόμη και το σύστημα εθελοντισμού και αναδιοργάνωνε και το Πυροσβεστικό Σώμα. Ταυτόχρονα δημιουργούσε έναν Εθνικό Μηχανισμό Διαχείρισης Κρίσεων και Αντιμετώπισης Κινδύνων, ο οποίος περιελάμβανε όλους τους εμπλεκόμενους φορείς και την τοπική αυτοδιοίκηση. Δεν χρειάζεται να τους αναφέρω αναλυτικά. Συνεχίζοντας στην ίδια κατεύθυνση, έναν μήνα μετά η παρούσα Κυβέρνηση δημιούργησε το Υφυπουργείο Πολιτικής Προστασίας, δείχνοντας ότι έχει αντιληφθεί τα μηνύματα των καιρών, ενώ συνέχιζε να εξασφαλίζει πόρους που είναι απαραίτητοι για να έχουμε ένα καλό επίπεδο πολιτικής προστασίας. Θυμίζω παρενθετικά, γιατί θα έρθω αργότερα, ότι πέρυσι είχαμε και τη «Μήδεια» με δεκάδες χιλιάδες νοικοκυριά χωρίς ρεύμα, λόγω κυρίως πτώσεων δέντρων και κλαδιών. Συνεχίζοντας όμως το κυβερνητικό έργο και αναλύοντας για τη θωράκιση της πολιτικής προστασίας, αναφέρω την εξασφάλιση 700 εκατομμυρίων ευρώ από το ΕΣΠΑ 2021-2027, ενώ για τον τομέα «Περιβάλλον και Κλιματική Αλλαγή», για τον οποίο κόπτεστε, 3,5 δισεκατομμύρια ευρώ. Εδώ είναι τα νούμερα και είναι αμείλικτα. Μεταξύ των προβλεπόμενων δράσεων, περιλαμβάνεται και η προμήθεια πολλών και σύγχρονων εναέριων μέσων. Κυρίες και κύριοι συνάδελφοι, οι φωτιές του καλοκαιριού έκαναν αναγκαία τη δημιουργία ενός Υπουργείου Κλιματικής Αλλαγής και Πολιτικής Προστασίας που θα αναλάμβανε εξ ολοκλήρου την πρόληψη και την αντιμετώπιση από φυσικές καταστροφές. Το υπουργείο αυτό δημιουργήθηκε και άρχισε να ενισχύει τις δομές του. Ο δρόμος όμως είναι μακρύς. Απαιτούνται πρωτόκολλα που θα ενεργοποιούνται αυτόματα και θα ενεργοποιούν τα κατάλληλα πρόσωπα και μέσα, ανάλογα με το μέγεθος του κινδύνου. Ταυτόχρονα, απαραίτητη είναι η δημιουργία ενός οδηγού ενεργειών με απλοποιημένες όλες τις επιμέρους ενέργειες και δράσεις, χωρίς να αφήνονται περιθώρια για λάθη και αστοχίες. Αναφέρομαι σε ένα ηλεκτρονικό σύστημα, ένα άλλο πεδίο δόξης λαμπρό για την Κυβέρνησή μας μέσα από το Υπουργείο Ψηφιακής Διακυβέρνησης. Γνωρίζω άλλωστε ότι αντίστοιχα συστήματα, έστω με διαφορετική δομή, υπάρχουν και διεθνώς. Θα ήθελα στο σημείο αυτό να τονίσω ότι έχουν εξασφαλιστεί πόροι για την πολιτική προστασία και από το Ταμείο Ανάκαμψης για εναέρια μέσα, για αντιπλημμυρικά έργα, για δεκατρία περιφερειακά κέντρα διαχείρισης κινδύνων και για σύγχρονα εργαλεία εξοπλισμού, όπως είναι οι αισθητήρες, οι κάμερες και οι σεισμογράφοι, αλλά και αυτό που ονομάζουμε «έξυπνες υποδομές» θα είναι μέσα από τον προγραμματισμό του Ταμείου Ανάκαμψης, όπως είναι παραδείγματος χάριν η οριοθέτηση των ρεμάτων, αλλά και ειδικά συστήματα μετρήσεων για αισθητήρες και για συντήρηση γεφυρών. Κύριε Πρόεδρε, η περσινή «Μήδεια», οι φωτιές του καλοκαιριού και η πρόσφατη κακοκαιρία στην Αττική ήταν ο προπομπός αντίστοιχων φαινομένων που θα έχουμε πλέον συχνά και στο μέλλον. Η χώρα μας προχωρά με σταθερά βήματα στη δημιουργία ενός σύγχρονου και αυτοματοποιημένου συστήματος πολιτικής προστασίας. Έχουμε βέβαια ως σήμερα βιώσει τραυματικές εμπειρίες. Όπως όμως ο ΔΕΔΔΗΕ αντιμετώπισε με μεγαλύτερη από ότι πέρυσι επιτυχία τα θέματα των ηλεκτρικών διακοπών, έτσι συνεχίζει μάλιστα χωρίς θύματα να ενσωματώνει και τις εμπειρίες από τις φωτιές και τα χιόνια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Στο σημείο αυτό να θυμίσω ότι άρχισε πλέον το γιγαντιαίο έργο της υπογειοποίησης των καλωδίων της ΔΕΗ με πόρους από το Ταμείο Ανάκαμψης. Σε όλο το υπό δημιουργία πλαίσιο για την αντιμετώπιση των φυσικών καταστροφών πρέπει να ενσωματώσουμε και τις ένοπλες δυνάμεις, που έχουν σχετική εμπειρία μέσω του συστήματος «ΔΕΥΚΑΛΙΩΝ» και ταυτόχρονα να στηρίξουμε την τοπική αυτοδιοίκηση στην απόκτηση τεχνογνωσίας και κατάλληλων μέσων. Διότι, ας το παραδεχθούμε, η τοπική αυτοδιοίκηση δεν είναι έτοιμη για να αντιμετωπίσει τέτοιας εκτάσεως φυσικές καταστροφές. Τέλος, η Κυβέρνησή μας δεν κάθεται με σταυρωμένα χέρια. Παρέλαβε μια πολιτική προστασία με σχεδόν μοναδικές δυνατότητες, όπως είπα, να μοιράζει σκηνές για σεισμόπληκτους και δημιουργεί μια σύγχρονη δομή, μέσα σε ένα σύγχρονο πλαίσιο λειτουργίας και με ένα όργανο διαχείρισης κρίσεων. Το κάνει μέσα στην πανδημία, με έναν δημόσιο τομέα που, παρά τα σημαντικά βήματα εκσυγχρονισμού του, απέχει πολύ από το να είναι σύγχρονος.
Ολοκληρώστε, κύριε συνάδελφε.
Ούτε τριάντα δευτερόλεπτα, κύριε Πρόεδρε. Οι αστοχίες και η έλλειψη συντονισμού που παρατηρήθηκαν στην πρόσφατη κακοκαιρία στην Αττική πρέπει και θα αποτελέσουν παρελθόν. Τέλος, κατάκτηση αποτελεί, με τη συμβολή του Πρωθυπουργού και της Κυβέρνησης, η αποζημίωση που θα καταβάλουν οι παραχωρησιούχοι σε όσους πολίτες έχουν ταλαιπωρηθεί. Ευχαριστώ πολύ.
Κι εγώ σας ευχαριστώ. Τον λόγο έχει η κ. Αχτσιόγλου και αμέσως μετά ο κ. Χαράλαμπος Παπαδημητρίου από τη Νέα Δημοκρατία. Για να κάνουμε κι έναν συντονισμό, μετά τον κ. Παπαδημητρίου θα μιλήσει η κ. Αντωνία Αντωνίου από το Κίνημα Αλλαγής, στη συνέχεια ο κ. Καββαδάς από τη Νέα Δημοκρατία, ο κ. Νικόλαος Φίλης από τον ΣΥΡΙΖΑ και μετά ο Υπουργός Εσωτερικών κ. Βορίδης. Κυρία Αχτσιόγλου, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε σήμερα την πρόταση μομφής που κατέθεσε ο ΣΥΡΙΖΑ απέναντι στην Κυβέρνηση της Νέας Δημοκρατίας, μεταφέροντας ουσιαστικά στο Κοινοβούλιο τη μομφή που απευθύνει η ίδια η κοινωνία στην Κυβέρνηση της Νέας Δημοκρατίας. Όμως η Κυβέρνηση του κ. Μητσοτάκη έχει από καιρό παραιτηθεί και κάνει ότι δεν το καταλαβαίνει. Διότι μια κυβέρνηση η οποία δεν θεωρεί τον εαυτό της υπεύθυνο σχεδόν για τίποτα, μια κυβέρνηση η οποία δεν θεωρεί τον εαυτό της αρμόδιο για να εγγυηθεί την ασφάλεια των πολιτών, της συντριπτικής πλειονότητας των πολιτών, είναι μια κυβέρνηση από καιρό παραιτημένη. Δεν είναι μια κυβέρνηση. Είναι μια ομάδα πολιτικών σε αποδρομή. Μια τέτοια συνθήκη είναι από μόνη της επαρκής λόγος για την προκήρυξη εκλογών. Μια τέτοια συνθήκη δεν αξίζει στους πολίτες ενός σύγχρονου δημοκρατικού κράτους. Δεν αξίζει στους πολίτες αυτής της χώρας ένας Πρωθυπουργός που σε κάθε πρόβλημα εξαφανίζεται. Δεν αξίζει στους πολίτες αυτής της χώρας μια Κυβέρνηση που σε κάθε κρίση οι επιτελείς της στην καλύτερη περίπτωση σωπαίνουν, στη χειρότερη περίπτωση φωτογραφίζονται ως μοντέλα του χιονιά, επιβεβαιώνοντας όχι απλώς την τεράστια απόσταση που τους χωρίζει από την κοινωνική πραγματικότητα, αλλά χλευάζοντας στην πραγματικότητα τις αγωνίες των πολιτών. Διότι αυτή η στάση χλευάζει την εξουθένωση του εργαζομένου που εγκλωβίστηκε για ώρες σε κεντρικό δρόμο της πόλης προσπαθώντας να πάει στη δουλειά του. Γιατί τι να κάνουμε; Κάποιοι άνθρωποι είναι ακόμη εξαρτημένοι από τον μισθό τους. Χλευάζει την αγωνία του πολίτη ο οποίος περίμενε σε μια στάση λεωφορείου την αστική συγκοινωνία η οποία ακινητοποιήθηκε. Χλευάζει την αγωνία του επιβάτη ενός τρένου που συγκρούστηκε, που κόλλησε στον δρόμο, την ταλαιπωρία οικογενειών που περίμεναν σε συνθήκες πανδημίας και έμειναν χωρίς ρεύμα και θέρμανση επί μέρες. Τι να περιμένει βέβαια κανείς, όταν πριν από λίγο ακούσαμε τον Υπουργό Εργασίας να μιλά για εργασιακά δικαιώματα και για προστασία αυτών, λέει, ιδίως για τους εργαζόμενους σε υπερωρίες; Ο άνθρωπος ο οποίος θεσμοθέτησε την απλήρωτη εργασία, ο άνθρωπος ο οποίος νομιμοποίησε τις απλήρωτες υπερωρίες, ο άνθρωπος ο οποίος κατήργησε τη δήλωση της υπερεργασίας και έβαλε τους εργαζόμενους να εργάζονται μία ώρα επιπλέον την ημέρα χωρίς αυτό να δηλώνεται και χωρίς να πληρώνεται και μιλάει εδώ για εργασιακά δικαιώματα! [[Χειροκροτήματα από την πτέρυγα του ΣΥΡΙΖΑ]] Και λέει ότι δεν καταλαβαίνει γιατί ο ΣΥΡΙΖΑ ασκεί πρόταση μομφής. Δεν πειράζει, το καταλαβαίνει ο κόσμος της εργασίας, κύριε Χατζηδάκη, να είστε σίγουρος γι' αυτό. Δεν ήταν όμως μόνο η πρόσφατη κακοκαιρία που έδειξε την πλήρη κατάρρευση του κρατικού μηχανισμού. Σε επάλληλες κρίσεις που βιώνουμε τον τελευταίο καιρό, σε επάλληλες κρίσεις που βιώνει η χώρα τον τελευταίο καιρό, η Κυβέρνηση εκπέμπει μια εικόνα γενικευμένης παρακμής. Στην πανδημία ξεπεράσαμε τους είκοσι τρεις χιλιάδες νεκρούς. Η χώρα μας βρίσκεται στο διπλάσιο από τον μέσο όρο της Ευρωπαϊκής Ένωσης σε ό,τι αφορά τους θανάτους ανά εκατομμύριο πληθυσμού, τα νοσοκομεία και οι υγειονομικοί έχουν προ πολλού καταρρεύσει, και η Κυβέρνηση τι κάνει; Περικόπτει τη χρηματοδότηση για τη δημόσια υγεία κατά 820 εκατομμύρια, δεν επιτάσσει τις ιδιωτικές κλινικές, αυξάνει τους μαθητές ανά τάξη αντί να τους μειώνει, επιμένει σε ένα αδιανόητο πρωτόκολλο του 50%+1, αρνείται τη δωρεάν συνταγογράφηση μοριακών τεστ. Και ο Πρωθυπουργός της χώρας εμφανίζεται στο Κοινοβούλιο όχι για να απολογηθεί, όχι για να δώσει εξηγήσεις, αλλά για να επιχειρηματολογήσει επί μακρόν ότι ένας ασθενής που νοσηλεύεται εκτός εντατικής διατρέχει τον ίδιο κίνδυνο με έναν που νοσηλεύεται εντός εντατικής και να προκαλέσει τους πολιτικούς αντιπάλους αν τυχόν έχουν κάποια μελέτη που αποδεικνύει το αντίθετο να τη φέρουν! Και αποδεικνύεται ότι η μελέτη υπήρχε και όχι απλά υπήρχε, αλλά ο ίδιος τη γνώριζε πριν από όλους! Και ο ίδιος ο άνθρωπος επανέρχεται και λέει «Εντάξει, ήταν ένα φραστικό ατόπημα». Αυτός είναι ο Πρωθυπουργός της χώρας και αναρωτιέμαι σε ποια χώρα ο Πρωθυπουργός θα παρέμενε στη θέση του μετά από μια τέτοια τραγωδία. Και στην κρίση της ακρίβειας ο πληθωρισμός καταγράφει επίπεδο ρεκόρ 5,1%, το υψηλότερο από το 2011. Εκρηκτικές αυξήσεις στο ηλεκτρικό ρεύμα, στη θέρμανση, στα βασικά είδη διατροφής. Η Κυβέρνηση πώς αποκρίνεται; Στην αρχή αγνόησε το πρόβλημα, μετά επιμένει ότι το πρόβλημα είναι προσωρινό και επαναλαμβάνει το ίδιο μοτίβο ανεπαρκών επιδοτήσεων, που αποδεικνύονται αναποτελεσματικές, ακριβώς την επομένη της ανακοίνωσής τους. Και την ώρα που οι πολίτες αγωνιούν για το κόστος διαβίωσης που διαρκώς εκτινάσσεται, τι απαντά η Κυβέρνηση; «Μα είχαμε αύξηση διαθέσιμου εισοδήματος στο πρώτο εννεάμηνο του 2021 σε σχέση με το 2020.». Την ίδια και την ίδια ξανά απάντηση. Άρα τι; Οι πολίτες θα έπρεπε να νιώθουν θωρακισμένοι. Κακώς λένε ότι έχουν πρόβλημα με το κόστος διαβίωσης, κακώς νιώθουν, κακώς βιώνουν αυτό που βιώνουν. Θα έπρεπε να βιώνουν αυτό που τους λέμε εμείς ότι βιώνουν. Είναι προφανές ότι οι αυξήσεις σε επιμέρους είδη πρώτης ανάγκης είναι υπερπολλαπλάσιες του πληθωρισμού και δεν καλύπτονται από αυτήν την συγκεκριμένη «φωτογραφία» που προσπαθείτε να βγάλετε. Είναι προφανές ότι οι ανατιμήσεις αυτές για τα βασικά είδη διαβίωσης επιβαρύνουν ιδιαίτερα τους εργαζομένους, επιβαρύνουν ιδιαίτερα τα χαμηλά και μεσαία στρώματα. Είναι προφανές ότι το βασικό, το μεγάλο κοινωνικό πρόβλημα δεν είναι μόνο ο πληθωρισμός, η αυξητική τάση που κάποια στιγμή θα σταματήσει, αλλά το νέο επίπεδο τιμών που διαμορφώνεται και στο οποίο δεν μπορούν να ανταποκριθούν εργαζόμενοι και νοικοκυριά. Σας τα είπαμε αυτά και στη συζήτηση του προϋπολογισμού. Λίγες μέρες μετά έβγαλε έκθεση και το Ινστιτούτο Εργασίας της ΓΣΕΕ, που το επιβεβαιώνει, και θα την καταθέσω. Και τι λέει; Ότι η αγοραστική δύναμη του κατώτατου μισθού μειώθηκε κατά 10,4%. Του μέσου μισθού των εργαζομένων μερικής απασχόλησης η αγοραστική δύναμη μειώθηκε κατά 13,7%. Το μέσο μηνιαίο ατομικό εισόδημα έχασε το 7% της αγοραστικής του δύναμης. Την καταθέτω στα Πρακτικά τη σχετική μελέτη. [[Στο σημείο αυτό η Βουλευτής κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτή είναι η πραγματικότητα. Αυτό βιώνουν οι εργαζόμενοι. Εσείς επιμένετε σε μια αφήγηση που σας βολεύει και θεωρείτε ότι έτσι θα πείσετε και τον κόσμο ότι δεν ζει αυτό που ζει. Και στην πράξη αρνείστε να μειώσετε τους ειδικούς φόρους κατανάλωσης, αρνείστε να αυξήσετε τον κατώτατο μισθό στα 800 ευρώ και εξαντλείτε τον δημοσιονομικό χώρο με ταξική μονομέρεια, προτάσσοντας μέτρα υπέρ λίγων. Και όταν έρχεται η ώρα που τα νοικοκυριά λένε ότι έχουν πρόβλημα επιβίωσης, τους απαντάτε ότι δεν αντέχει άλλο ο προϋπολογισμός. Τι είπε ο Υπουργός Οικονομικών για τον ΦΠΑ στο ψωμί; Ακούστε τι είπε: Να είμαστε σοβαροί, δεν μπορούμε να αυξήσουμε το έλλειμμα. Μόνο στο ψωμί μια μείωση του ΦΠΑ έχει κόστος 140 εκατομμύρια ευρώ. Λέει, 140 εκατομμύρια ευρώ έχει η μείωση του ΦΠΑ κόστος στο ψωμί και δεν μπορούμε να την κάνουμε. Πόσο άραγε κόστισαν τα μέτρα της κατάργησης του φόρου γονικών παροχών για ανώτατες περιουσίες, της μείωσης του φόρου των κερδών των μεγάλων επιχειρήσεων, του φόρου της συγκέντρωσης κεφαλαίου; [[Χειροκροτήματα από την πτέρυγα του ΣΥΡΙΖΑ]] Να σας πω πόσο κόστισαν; Το διπλάσιο κόστισαν από τη μείωση του ΦΠΑ στο ψωμί, που λέει ο κ. Σταϊκούρας ότι δεν μπορούμε να κάνουμε γιατί είναι πολύ ακριβό. Σοβαροί και αυστηροί με το ψωμί, χαλαροί και ανάλαφροι με το παντεσπάνι. Απέναντι σε όλα τα μείζονα προβλήματα που αντιμετωπίζει η χώρα αυτοαναγορευτήκατε άριστοι, αποδειχθήκατε ανίκανοι επιλεκτικά -θα έλεγα- για τη μεγάλη κοινωνική πλειοψηφία, καταλήξατε με βάση και τα τελευταία επικίνδυνοι.
Κυρία Αχτσιόγλου, παρακαλώ ολοκληρώστε, γιατί από λάθος δικό μου σας έβαλα δέκα λεπτά.
Ολοκληρώνω, κύριε Πρόεδρε. Πέρα, όμως, από τα ζητήματα που αφορούν τη δημόσια υγεία και τους όρους διαβίωσης των πολιτών, υπάρχει και μια άλλη κρίση, μια κρίση θεσμική, ένα αίσθημα γενικευμένου θεσμικού εκφυλισμού που μας καταλαμβάνει. Η Κυβέρνηση εμφανίζεται να συναλλάσσεται με υποδίκους, να συνομιλεί με ανθρώπους οι οποίοι εκβίαζαν Υπουργούς, διασπάθισαν δημόσιο χρήμα. Και με αυτό δεν είναι μόνο ότι η Κυβέρνηση βυθίζεται στη σήψη, είναι ότι προσφέρει κακές υπηρεσίες και στη δημοκρατία, απαξιώνει τους θεσμούς, ενισχύει την αντιπολιτική, δίνει χώρο τελικά στην Ακροδεξιά. Αυτοί είναι οι λόγοι που έκανε πριν ο κ. Χατζηδάκης ότι δεν καταλαβαίνει και με αλαζονεία για ακόμη μια φορά είπε ότι τα προβλήματα είναι εσωκομματικά του ΣΥΡΙΖΑ και είναι η κραυγή των πολιτών αυτή η οποία οδηγεί στην πρόταση μομφής. Κλείνω με μια φράση. Το πρόβλημα είναι πολιτικό και η απάντηση στα πολιτικά προβλήματα δεν μπορεί παρά να είναι πολιτική. Γι' αυτό και το αίτημα για πολιτική αλλαγή δεν είναι ρητορικό σχήμα. Είναι επιτακτική ανάγκη. Σας ευχαριστώ πολύ.
Και εγώ σας ευχαριστώ. Ο κ. Χαράλαμπος (Μπάμπης) Παπαδημητρίου από τη Νέα Δημοκρατία έχει τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, ο πανικός είναι κακός σύμβουλος. Ειδικά όταν προέρχεται από μια παράταξη, η οποία βρέθηκε σε μια τυχαία στιγμή της ιστορίας κατάλληλη για να γίνει από μειοψηφία κυβέρνηση, και κυβέρνησε όπως κυβέρνησε, με τις καταστροφές που προκάλεσε για να μπορέσει στη συνέχεια να πει ότι κάτι έκανε, κυριολεκτικά έχει ενδιαφέρον. Αλλά ενδιαφέρον ιστορικό. Για μας δεν νομίζω ότι έχει κανένα ιδιαίτερο ενδιαφέρον. Γιατί έχει ενδιαφέρον; Τι είναι αυτό που προκάλεσε τον πανικό; Πώς και γιατί ο κ. Τσίπρας για δεύτερη φορά μέσα σε λίγες μέρες αντιλαμβάνεται, και εν κρυπτώ προσπαθεί να προκαλέσει την έκπληξη; Προφανώς όχι στην Πλειοψηφία. Γνωρίζει πάρα πολύ καλά ότι η Πλειοψηφία δεν έχει κανένα απολύτως πρόβλημα το βράδυ της Κυριακής να επιβεβαιώσει αυτό που έγινε πριν λίγες μέρες κατά την ψήφιση του προϋπολογισμού, που είναι άλλωστε μια ψήφος εμπιστοσύνης. Πώς ο πανικός μιας μέτρησης την οποία καταγγέλλουν -διότι εδώ βλέπω ότι έχει γίνει καταγγελία να γίνει έρευνα για τη μέτρηση αυτή- ότι και πάλι βεβαίως το όργανο -ημιεπίσημο ή ανεπίσημο, όπως θέλετε, διαλέξτε εσείς- της παράταξής σας θεωρεί ότι και πάλι η οικογένεια Μητσοτάκη είναι από πίσω; Πώς μια μέτρηση, η οποία θα μπορούσε απλώς να περάσει,-θα λέγαμε όλοι «οκ», θα δούμε τι θα δείξουν οι επόμενες-, αλλά επειδή είναι η τέταρτη στη σειρά που δείχνει ότι υπάρχουν προβλήματα, προκαλεί πανικό. Και εμείς βλέπουμε ότι στις μετρήσεις της κοινής γνώμης η κοινή γνώμη στέλνει μήνυμα στην Κυβέρνηση, αλλά το καταγράφουμε ψύχραιμα. Τέτοιου είδους πανικό να προκαλέσει μια μέτρηση την οποία μάλιστα αμφισβητείτε, δεν μπορώ να το εξηγήσω. Παρά μόνο από το γεγονός ότι η μέτρηση αυτή μεταδόθηκε από ένα από τα κανάλια που έχει ο τόπος που είναι πολύ μπροστά και στην τηλεθέαση και πολύ φιλικό στην παράταξή σας. Ίσως ο κ. Τσίπρας ξέρει κάτι που δεν ξέρετε εσείς, κύριοι Βουλευτές της Αξιωματικής Αντιπολίτευσης. Ίσως για τον ίδιο λόγο, όταν με το καλό ανάρρωσε ο άνθρωπος του ήρθε η ίδια ιδέα, πώς δηλαδή να αναταράξει τα δικά σας νερά, φέρνοντας ως απόφαση πρακτικώς κάτι το οποίο συζητείται. Και αντιλαμβάνομαι γιατί ο κ. Σκουρλέτης ήταν θυμωμένος, το διαπίστωσα και στη συνομιλία σας. Γιατί είναι θυμωμένοι; Γιατί πώς είναι δυνατόν να μην συζητούνται τέτοιου είδους πρωτοβουλίες, όπως είναι αυτή για το πώς θα βγαίνει ο πρόεδρος ή όπως είναι μια πρόταση δυσπιστίας εναντίον της Κυβέρνησης, θέματα τα οποία από ό,τι φαίνεται δεν συζητούνται ούτε στο κόμμα σας, αλλά εδώ δόξα τω θεώ, εδώ είναι Βουλή και επικρατεί δημοκρατία. Με λίγα λόγια ζούμε και θα περάσουμε τρεις μέρες ευχάριστα, γιατί είναι καλό να επιβεβαιώνονται ορισμένα πράγματα, αλλά ζούμε μια δυσάρεστη κατάσταση εμείς όλοι οι υπόλοιποι, διότι δεν υπάρχει χειρότερο πράγμα με όσα έχουν συμβεί -που είναι δυσάρεστα, η πανδημία, οι καταστροφές, οι αβελτηρίες εκεί που υπάρχουν του κρατικού μηχανισμού, τα λάθη της Κυβέρνησης. Αλλά επειδή και ο λαός που παρακολουθεί δεν έχει συνηθίσει να βγαίνει κάποιος και να του λέει «ειλικρινώς ζητώ συγγνώμη». Τελεία και παύλα. Θυμάται, όμως, ότι κάποιος του είπε: «Μα, τι θα κάνεις τα δύο χιλιάρικα; Θα τα ξοδέψεις». Θυμόμαστε ακόμη ότι στήθηκε ολόκληρο πανηγύρι ότι δορυφόροι κινούνταν από πάνω μας και έριχναν κάτω φωτιές. Ούτε στα κόμικς τα οποία λάτρευα όταν ήμουν νεότερος. Δυστυχώς αυτό περνά κάποια στιγμή.
Και ακόμη τα λατρεύουμε.
Και ακόμη τα λατρεύουμε. Ευχαριστώ. Όπως δεν μπορώ να ξεχάσω ότι έχετε στήσει ένα πανηγύρι ότι μας κυνηγάει το Συμβούλιο της Ευρώπης, ότι η «LE MONDE» γράφει άρθρα, ότι όλοι είναι εναντίον της Ελλάδος, ότι η Ελλάδα πάτωσε στις ελευθερίες, ένα από τα ωραιότερα ανέκδοτα που έχω ακούσει, ότι δεν έχουμε ελευθερίες σε αυτόν τον τόπο και ειδικά ότι δεν έχουν ελευθερία οι συνάδελφοι δημοσιογράφοι. Ατελείωτη! Ό,τι θέλουν, όπως θέλουν, δόξα τω θεώ. Και ξεχνάτε ότι κυνηγούσατε τον Ανδρέα Πετρουλάκη επειδή έγραψε ένα άρθρο με αγωγή 2 εκατομμυρίων, έναν γιατρό, σκιτσογράφο, δημοσιογράφο. Ξεχνάτε ότι κυνηγούσατε τον κ. Κουρτάκη στέλνοντας αστυνομικούς στα γραφεία της εφημερίδας «ΠΑΡΑΠΟΛΙΤΙΚΑ» να τον συλλάβουν, ότι κυνηγούσατε τον συνάδελφο και αγαπητό φίλο, τον Άρη Πορτοσάλτε, ως ηθικό αυτουργό επίθεσης, ότι κυνηγούσατε την «Athens Review of Books» επειδή έγραψε κάπου μια γνώμη. Εγώ την έχω πει στον αγαπητό Νίκο Κοτζιά εκατοντάδες φορές, τα παλιά χρόνια, όταν μιλούσαμε διαφορετικά μεταξύ μας, ότι έχει κάτι το σταλινικό. Κανείς σας δεν βρέθηκε να πει στον κ. Κοτζιά: «Κάτσε ρε συ Νίκο, μαζέψου λίγο. Δεν είναι δυνατόν να κυνηγάμε την «Athens Review of Books» που είναι ένα καμάρι. Ότι κυνηγούσατε τον Γιώργο Παπαχρήστο στα «ΝΕΑ» και τον ξανακυνηγάτε τώρα. Δικαίωμά σας οι αγωγές, δεν λέω. Ότι κυνηγούσατε τον «ΣΚΑΪ» και μάλιστα δεν δεχόσασταν να έρχεστε στον «ΣΚΑΪ» μέχρις ότου ο «Ρουβίκωνας» ανέλαβε δράση. Το κατάλαβα, διότι η βόμβα έσκασε στο γραφείο μου, μου πήρε λίγο χρόνο να μαζέψω τα συντρίμμια. [[Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Μετά από όσα είχαν συμβεί κυνηγούσατε ανθρώπους, τους μιλούσατε άσχημα όταν βγήκαν να σας πουν τι συνέβη στο Μάτι. Ξεχνάτε ότι κυνηγούσατε τη σύζυγο του Γιάννη Στουρνάρα, ότι ο Αρχηγός σας δεν βρήκε το κουράγιο και την τιμιότητα να επισκεφθεί τον Παπαδήμο στο νοσοκομείο που τον είχε χτυπήσει η τρομοκρατία. Με όλα αυτά τα πράγματα προσπαθείτε να ελέγξετε ποιον; Εμάς; Όσες φορές θέλετε. Αλλά ο λαός σας βλέπει. Και τι βλέπει; Βλέπει αυτό που δεν έχουμε. Αυτό που δεν έχουμε είναι μια αντιπολίτευση και μάλιστα αξιωματική που έχει ρόλο από το Σύνταγμα, η οποία θα σταθεί δίπλα του στη δύσκολη στιγμή. Είσαστε απέναντι. Έχετε καταψηφίσει οτιδήποτε ήρθε εδώ για να ενισχύσει την κατάσταση στην πανδημία, τα πάντα. Μην διαβάσω τον κατάλογο, γιατί δεν ψηφίσατε σχεδόν τίποτε. Πουθενά δεν σταθήκατε αρωγοί σε αυτήν την προσπάθεια, που είναι προσπάθεια του κράτους. Η Κυβέρνηση μπορεί να εισηγείται κάτι, αλλά το κράτος το κάνει. Αρνηθήκατε να υπερψηφίσετε αποζημίωση των γιατρών για να κάνουν εμβολιασμούς. Είναι είκοσι πέντε περίπου οι ρυθμίσεις που αρνηθήκατε να ψηφίσετε. Με δυο λόγια ναι μεν η ευκαιρία υπάρχει να σας θυμίσουμε τι έχει γίνει, αλλά το ερώτημα στο οποίο εγώ ακόμη δεν βρίσκω απάντηση είναι γιατί τόσος πανικός. Και γιατί με απασχολεί; Δεν θέλω να ανακατευτώ στα δικά σας. Αλλά επειδή ο πανικός είναι κακός σύμβουλος. Θα μας λείψετε αν σταματήσετε να έχετε την ίδια τακτική που έχετε τα δυο αυτά χρόνια. Ειλικρινώς γι' αυτό, μέχρι και να σας ευχαριστήσω θα μπορούσα.
Ευχαριστώ τον κ. Παπαδημητρίου και για την συνέπεια στον χρόνο. Θα παρακαλέσω θερμά όλους για την τήρηση του χρόνου. Γιατί κάθε παραβίαση σημαίνει ότι αδικούμε κάποιους συναδέλφους που δεν θα μιλήσουν καθόλου. Γι' αυτό παράκληση θερμή όλοι να ολοκληρώνετε στα επτά λεπτά. Τον λόγο τώρα έχει η Βουλευτής του Κινήματος Αλλαγής, η κ. Αντωνία Αντωνίου για επτά λεπτά.
Κύριε Πρόεδρε, κυρίες και κύριοι συνάδελφοι, ως Κίνημα Αλλαγής θα ψηφίσουμε την πρόταση μομφής επειδή δεν στηρίζουμε μια κυβέρνηση που έχει αποτύχει παταγωδώς σε όλες τις κρίσεις που έχει διαχειριστεί και δεν έχει καταφέρει να τηρήσει τις στοιχειώδεις δεσμεύσεις της απέναντι στον ελληνικό λαό. Ταυτόχρονα θα αξιοποιήσουμε αυτή την κοινοβουλευτική διαδικασία ως ευκαιρία για να ακουστούν οι θέσεις και οι προτάσεις του Κινήματος Αλλαγής. Την ίδια στιγμή οι πολίτες από την πλευρά τους παρακολουθούν άναυδοι ένα θέατρο του παραλόγου βλέποντας τις δύο πολιτικές δυνάμεις που έχουν διαχειριστεί τις τύχες της χώρας τα τελευταία χρόνια, τη Νέα Δημοκρατία και τον ΣΥΡΙΖΑ, σε έναν συναγωνισμό μεταξύ τους για το ποιος απέτυχε περισσότερο. Η Νέα Δημοκρατία κέρδισε τις εκλογές το 2019 έχοντας για σημαία της το ζήτημα της προστασίας και της ασφάλειας των πολιτών. Σχεδόν τρία χρόνια μετά δεν μπορεί να κοιτάξει τους πολίτες στα μάτια. Το επιτελικό κράτος έχει καταρρεύσει, οι άριστοι έχουν αποδειχθεί ανίκανοι και οι πολίτες μετρούν ήδη πολλές επαναλαμβανόμενες συγγνώμες από πλευράς Πρωθυπουργού. Το ερώτημα είναι στις πόσες αποτυχίες καίγεσαι και αποχωρείς. Γιατί οι πολίτες δεν ενδιαφέρονται αν ο Πρωθυπουργός έχει καλούς κοινωνικούς τρόπους. Ενδιαφέρονται για το αν η συγγνώμη του μπορεί να είναι έμπρακτη. Ποια δείγματα έμπρακτης συγγνώμης είδαν τον τελευταίο χρόνο; Τις συνεχείς αναθεωρήσεις των σχεδίων διαχείρισης κρίσεων; Τις αναβαθμίσεις στα χαρτιά του τομέα της πολιτικής προστασίας από το επίπεδο της γενικής γραμματείας στο επίπεδο του Υφυπουργού και μετά του Υπουργείου που μεταφράστηκαν τελικά σε μια ακόμη διαχειριστική πανωλεθρία; Πώς μπορεί μετά από τόσους σχεδιασμούς επί χάρτου να αιτιολογήσει η Κυβέρνηση τον άμεσο κίνδυνο που αντιμετώπισαν χιλιάδες συμπολίτες μας οι οποίοι εγκλωβίστηκαν και παρέμειναν αβοήθητοι για πάρα πολλές ώρες; Πώς μπορεί να αιτιολογήσει την κατάσταση απόγνωσης στην οποία βρέθηκαν χιλιάδες νοικοκυριά, σε διάφορες περιοχές της Αθήνας αλλά και όλης της Ελλάδας από τη διακοπή ηλεκτρικού ρεύματος που δεν έλεγε να επανέλθει; Πολίτες από τις περιοχές της νότιας Αθήνας -το ξέρει και ο αγαπητός φίλος και πρώην δήμαρχος του Φαλήρου- μείνανε με πάνω από σαράντα πέντε ώρες κομμένο ρεύμα. Αν αυτά συμβαίνουν στην Αθήνα όλοι αντιλαμβανόμαστε τι συμβαίνει στην υπόλοιπη Ελλάδα. Κι όλα αυτά σε μια περίοδο αποτυχημένης διαχείρισης της πανδημίας, αποτυχημένων επιλογών της οικονομίας και μεγάλης ακρίβειας για τους Έλληνες πολίτες. Εγώ θα επικεντρωθώ στον τομέα της πολιτικής προστασίας, έναν τομέα στον οποίο δεν έχετε ούτε σχέδιο ούτε στρατηγική. Με το θεσμικό πλαίσιο που έχετε δημιουργήσει τα τρία τελευταία χρόνια αντί να απλοποιούνται οι διαδικασίες και οι λειτουργίες γίνονται πιο πολύπλοκες και οι ευθύνες διαχέονται με έναν τέτοιο τρόπο, ώστε τελικά να μην μπορούν να εντοπίζονται. Κι αυτό έγινε τελικά εργαλείο στα χέρια της Κυβέρνησης που επιδίωξε να αποποιηθεί τις δικές της ευθύνες και να τις μεταθέσει είτε στους μετεωρολόγους, λέγοντας ότι δήθεν δεν την ενημέρωσαν έγκαιρα, είτε στην ιδιωτική εταιρεία «ΑΤΤΙΚΗ ΟΔΟΣ». Όμως άλλο ζήτημα οι δεδομένες ευθύνες μιας εταιρείας και άλλο οι πολιτικές ευθύνες της Κυβέρνησης για την έλλειψη σοβαρού σχεδιασμού, σωστού συντονισμού και έγκαιρων παρεμβάσεων. Από τη στιγμή όμως που ο Πρωθυπουργός αναγκάστηκε να ομολογήσει την αποτυχία προκύπτουν νέα ερωτήματα: ποιοι, πότε και πού έλαβαν τις αποφάσεις που οδήγησαν στο επιτελικό φιάσκο της πρόσφατης καταιγίδας. Πείτε μας, τελικά, ποιοι έχουν τις ευθύνες. Κύριοι της Κυβέρνησης, να σας θυμίσουμε ότι τον χειμώνα του 2020 ψηφίσατε τον ν.4662, τον οποίο όμως, ουσιαστικά, αναστείλατε με την πράξη νομοθετικού περιεχομένου που εκδόθηκε στις 14-3-2020. Μια σειρά από κανονιστικές διατάξεις δεν έχουν εκδοθεί και η πολιτική προστασία εξακολουθεί να λειτουργεί με το προηγούμενο καθεστώς. Ζητάμε να μας ενημερώσετε: ποιες πρόνοιες του ν.4662/2020 έχουν ολοκληρωθεί; Πότε θα ανασταλεί η ισχύς της πράξης νομοθετικού περιεχομένου; Πότε θα πάμε σε ένα ξεκάθαρο, ενιαίο και λειτουργικό θεσμικό πλαίσιο στην πολιτική προστασία; Οι δικές μας προτάσεις επικεντρώνονται στα εξής ζητήματα. Πρώτον, έμφαση στην πρόληψη, για την οποία δεν προβλέπεται τίποτα στο δικό σας πλαίσιο, γιατί όπως αποδείχθηκε στην πράξη η εκ των υστέρων αντιμετώπιση, εκτός από πολλαπλάσια δαπανηρή είναι και αναποτελεσματική. Δεύτερον, ουσιαστική ενίσχυση του νέου Υπουργείου Πολιτικής Προστασίας, που σήμερα είναι ένα αδειανό πουκάμισο χωρίς πόρους και αρμοδιότητες και πάνω απ' όλα χωρίς προσωπικό. Τρίτον, χρειάζεται να τεθούν στόχοι ανθεκτικότητας του κράτους ώστε υπό οποιεσδήποτε συνθήκες να μην τίθενται εκτός λειτουργίας οι κεντρικές αρτηρίες της Αττικής και της χώρας, η ηλεκτροδότηση και τα αεροδρόμια. Σε ό,τι αφορά στην ηλεκτροδότηση αυτό μπορεί να επιτευχθεί με την υπογειοποίηση των καλωδίων, την οποία είχε εξαγγείλει ο Πρωθυπουργός πριν έναν χρόνο και τώρα εξήγγειλε ξανά. Τέταρτον, χρειάζεται αναβάθμιση της Πυροσβεστικής σε επίπεδο εκπαίδευσης και αξιοκρατικής δομής, χωρίς βέβαια πελατειακές λογικές. Πέμπτον, χρειάζεται σχέδιο πολιτικής προστασίας με ξεκάθαρες διαδικασίες, χωρίς επικαλύψεις αρμοδιοτήτων ανάμεσα στο κράτος, τις περιφέρειες και τους δήμους, ώστε να μη μεταθέτει ο ένας την ευθύνη στον άλλον. Έκτον, χρειάζεται προμήθεια των αναγκαίων επιχειρησιακών μέσων στη διάθεση των υπηρεσιών που σηκώνουν το βάρος της πολιτικής προστασίας. Κυρίες και κύριοι συνάδελφοι, οι μονομάχοι των ερειπίων της Μάνδρας, των καμένων στο Μάτι και την Εύβοια και, βέβαια, της επιτελικής αποδόμησης του κράτους βλάπτουν σοβαρά την κοινή λογική. Βλάπτουν σοβαρά τους κοινοβουλευτικούς θεσμούς και, εν τέλει, βλάπτουν σοβαρά την Κοινοβουλευτική Δημοκρατία, καθώς στα μάτια του πολίτη η πολιτεία δεν είναι ποτέ δίπλα του ως οφείλει σε μια δύσκολη στιγμή. Κυρίες και κύριοι συνάδελφοι, το Κίνημα Αλλαγής δεν κραυγάζει «εκλογές» μέσα στην πανδημία, γιατί έχει αποδείξει ότι είναι μια υπεύθυνη πολιτική δύναμη. Το έχει αποδείξει όλα τα χρόνια της Μεταπολίτευσης.
Ολοκληρώστε παρακαλώ.
Αν όμως προκηρυχθούν εκλογές, έρχεται πανέτοιμο να ανατρέψει τους σημερινούς πολιτικούς συσχετισμούς. Το αίτημα των πολιτών για νέα αλλαγή είναι ηχηρό και οι πολίτες είναι αυτοί που θα την επιβάλλουν. Η ώρα φτάνει. Σας ευχαριστώ πολύ.
Κι εμείς ευχαριστούμε την κ. Αντωνίου. Τον λόγο έχει ο Βουλευτής της Νέας Δημοκρατίας κ. Καββαδάς για επτά λεπτά.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, η κατάθεση πρότασης δυσπιστίας αποτελεί μια πολύ σοβαρή θεσμική διαδικασία. Ωστόσο ο κ. Τσίπρας τη χρησιμοποιεί για μικροκομματικούς και εσωκομματικούς λόγους. Κατέθεσε πρόταση δυσπιστίας στον απόηχο σοβαρών εσωκομματικών διαφωνιών, που εκδηλώθηκαν το προηγούμενο διάστημα για τις επιλογές του. Παράλληλα, προσπαθεί να αυξήσει τη συσπείρωση του ΣΥΡΙΖΑ, ο οποίος μετράει πλέον σημαντικές απώλειες. Ο στόχος, λοιπόν, του κ. Τσίπρα δεν είναι η Κυβέρνηση, που το βράδυ της Κυριακής θα επιβεβαιώσει ότι διαθέτει την εμπιστοσύνη της Βουλής. Ο στόχος του κ. Τσίπρα είναι η εσωκομματική του αντιπολίτευση και το Κίνημα Αλλαγής, διότι ο Αρχηγός της Αξιωματικής Αντιπολίτευσης βλέπει να αμφισβητείται και αυτή ακόμα η δεύτερη θέση. Πιο πάνω δεν μπορεί ούτε να κοιτάξει ούτε και να ελπίζει. Ακόμα όμως και κάτω από αυτές τις συνθήκες, η κοινοβουλευτική αυτή διαδικασία μάς δίνει και πάλι την ευκαιρία για να κρίνουν και να συγκρίνουν οι πολίτες, να κρίνουν και να συγκρίνουν πολιτικές, να κρίνουν και να συγκρίνουν την αξιοπιστία του Πρωθυπουργού και του Αρχηγού της Αξιωματικής Αντιπολίτευσης. Και είναι μια ευκαιρία για να θυμηθούν όλοι τα χαρακτηριστικά της διακυβέρνησης ΣΥΡΙΖΑ, τη διαχειριστική ανεπάρκεια σε όλα τα επίπεδα, τα ψέματα, την υπερφορολόγηση, την ανευθυνότητα και την περιφρόνηση απέναντι στον πολίτη. Βεβαίως, σε ό,τι αφορά στα πρωτόγνωρα για την Αττική ακραία καιρικά φαινόμενα αυτών των ημερών και τις επιπτώσεις τους, δεν υπάρχει καμμία αμφιβολία ότι υπήρξαν αστοχίες. Ο Πρωθυπουργός, ευθέως, με ειλικρίνεια και γενναιότητα, ζήτησε συγγνώμη από τους πολίτες, ξεκάθαρα. Πότε το έκανε αυτό ο κ. Τσίπρας και οι Υπουργοί του; Πότε ανέλαβαν τις ευθύνες τους για το Μάτι και τη Μάνδρα, εκεί που δεν ζήσαμε απλά φυσικές καταστροφές, αλλά βιώσαμε την απώλεια εκατόν είκοσι πέντε συνανθρώπων μας; Πότε ακούστηκε μία συγγνώμη; Να θυμηθούμε την εμφάνιση του κ. Τσίπρα το ίδιο βράδυ και τις δηλώσεις Υπουργών που έλεγαν ότι ψάχνουν να βρουν μεγάλα λάθη και δεν βρίσκουν; Να θυμηθούμε τη δικαιολογία ότι οι νεκροί ήταν απλά επειδή «έκατσε στραβή στη βάρδιά τους»; Θα καταθέσω μετά στα Πρακτικά αυτά τα οποία είπαν. Αντίθετα η Κυβέρνηση της Νέας Δημοκρατίας και ανέλαβε και θα αποδώσει ευθύνες. Κυρίως, όμως, θέτει ως προτεραιότητα τη βελτίωση των δομών και της αποτελεσματικότητας της πολιτικής προστασίας, όπως και κάθε άλλης πτυχής του κράτους και της διακυβέρνησης. Κυρίες και κύριοι συνάδελφοι, η Κυβέρνηση έχει δώσει εξετάσεις σε πολλούς τομείς. Το έργο της στην οικονομία, την ανάπτυξη, τις επενδύσεις, τα τεχνικά θέματα, μιλάει από μόνο του. Έχει δοκιμαστεί σε πρωτοφανείς κρίσεις, ακραία φυσικά φαινόμενα, εξωτερικές προκλήσεις. Και όχι μόνο έχει κρατήσει όρθια την κοινωνία και την οικονομία, αλλά οδηγεί τη χώρα σε μια εποχή ανάπτυξης και ευημερίας. Χωρίς να έχει επιβάλει ούτε έναν φόρο, αντιθέτως, μειώνοντας συστηματικά τις επιβαρύνσεις για τους πολίτες, έχει κατορθώσει μέσα από τις επενδύσεις και την ανάπτυξη να φέρει θετικούς ρυθμούς στην οικονομία. Και να μην ξεχνάμε είκοσι εννέα νέους φόρους είχε επιβάλει η κυβέρνηση ΣΥΡΙΖΑ. Είκοσι φορές πετσόκοψε τις συντάξεις τσακίζοντας τους πολίτες. Αντίθετα, εδώ και δυόμισι χρόνια, θεσπίσαμε, μεταξύ άλλων, μειώσεις ΕΝΦΙΑ, φόρου εισοδήματος, προκαταβολής και παρακράτησης φόρου, πάγωμα της εισφοράς αλληλεγγύης στον ιδιωτικό τομέα, μείωση των ασφαλιστικών εισφορών και πολλά άλλα. Η ανεργία μειώθηκε, το διαθέσιμο εισόδημα των νοικοκυριών αυξήθηκε. Η διεθνής οικονομική κοινότητα και οι οίκοι αξιολόγησης δίνουν ψήφο εμπιστοσύνης στην Ελλάδα. Ενδεικτικό πρόσφατο παράδειγμα αποτελεί η μεγάλη επένδυση «JP MORGAN». Η πορεία της οικονομίας αποτιμάται θετικά και πιθανώς σε λίγους μήνες να βγούμε από την ενισχυμένη εποπτεία. Η Κυβέρνηση και ο ίδιος ο Πρωθυπουργός διεκδίκησε και πέτυχε τη δημιουργία ενός χρηματοδοτικού και αναπτυξιακού εργαλείου, του Ταμείου Ανάκαμψης, που θα φέρει τα επόμενα χρόνια στη χώρα μας 32.000.000.000 ευρώ επιπλέον των 40.000.000.000 ευρώ του νέου ΕΣΠΑ και της Κοινής Αγροτικής Πολιτικής. Στήριξε την κοινωνία και την πραγματική οικονομία την περίοδο της πανδημίας, με πάνω από 43.700.000.000 ευρώ. Θωράκισε τη χώρα απέναντι στις εξωτερικές απειλές. Ενίσχυσε την αποτρεπτική ισχύ των Ενόπλων Δυνάμεων. Χτίζει ισχυρές συμμαχίες για την ειρήνη και τη σταθερότητα στην περιοχή. Έχει μεγάλες διπλωματικές επιτυχίες με αποκορύφωμα τη στρατηγική συμμαχία με τη Γαλλία, που εξασφάλισε στη χώρα μας τη ρήτρα αμοιβαίας αμυντικής συνδρομής. Εξασφάλισε είκοσι τέσσερα κορυφαία αεροσκάφη Ραφάλ, τρεις υπερσύγχρονες φρεγάτες Μπελαρά, μαζί βεβαίως με τη συμφωνία αναβάθμισης των F-16 και των Μιράζ της Πολεμικής μας Αεροπορίας που είχε προηγηθεί. Αυτές τις συμφωνίες, οι οποίες υπαγορεύουν εθνική ενότητα και υπευθυνότητα απέναντι στην πατρίδα, η Αξιωματική Αντιπολίτευση είτε τις καταψήφισε είτε δήλωσε «παρών». Σε μια εποχή κρίσιμη για την εξωτερική μας πολιτική έχουμε την ατυχία να έχουμε μια Αξιωματική Αντιπολίτευση που επένδυσε και επενδύει στην καταστροφή. Όμως, κυρίες και κύριοι συνάδελφοι, η στάση αυτή του ΣΥΡΙΖΑ δεν κάνει τίποτα άλλο παρά να πείθει τους πολίτες ότι έχουν κάνει τη σωστή επιλογή. Γιατί οι πολίτες γνωρίζουν ότι ο Πρωθυπουργός είναι συνεπής σε όσα λέει, είναι αληθινός και αποτελεσματικός. Γιατί συνειδητοποιούν τον κίνδυνο για τη χώρα αν μια κυβέρνηση ΣΥΡΙΖΑ είχε κληθεί να διαχειριστεί την απόπειρα εισβολής στον Έβρο, την πανδημία, τις τουρκικές προκλήσεις στο Αιγαίο. Οι Έλληνες πολίτες δεν θα επιστρέψουν ποτέ στην παράνοια, στον λαϊκισμό, στον διχασμό, στους αυτοσχεδιασμούς, στις καταστροφικές και μειοψηφικές ιδεοληψίες. Ο ΣΥΡΙΖΑ δεν θα επιστρέψει ποτέ ξανά στην Κυβέρνηση. Την Κυριακή η Βουλή θα καταψηφίσει την πρόταση δυσπιστίας και μια άλλη μέρα, που θα είναι και τότε Κυριακή, οι Έλληνες πολίτες θα καταψηφίσουν και πάλι τον ΣΥΡΙΖΑ και τον κ. Τσίπρα και θα επαναβεβαιώσουν την εμπιστοσύνη στο πρόσωπο του Κυριάκου Μητσοτάκη και στην Κυβέρνηση της Νέας Δημοκρατίας. Στηρίζω αταλάντευτα την Κυβέρνηση και την προκοπή του τόπου για την ευημερία των πολιτών. Σας ευχαριστώ πολύ.
Κι εμείς ευχαριστούμε τον κ. Καββαδά και για τη συνέπεια στον χρόνο. Τον λόγο τώρα έχει, αφού τακτοποιηθεί το Βήμα, ο Βουλευτής του ΣΥΡΙΖΑ κ. Νικόλαος Φίλης, για επτά λεπτά.
Ευχαριστώ, κύριε Πρόεδρε. Ξεκινώ με μία ερώτηση προς τους Υπουργούς που είναι εδώ. Πληροφορούμαι, ακούω ότι στη σύσκεψη που έγινε των αρμόδιων Υπουργείων με τις εταιρείες για τους δρόμους και με τους άλλους εμπλεκόμενους φορείς την Κυριακή για να αντιμετωπιστεί το κύμα του χιονιά που ερχόταν: Πρώτον, δεν ήταν εκεί ο Υπουργός Προστασίας του Πολίτη. Αληθεύει; Ποιος συμμετείχε εκ μέρους του Υπουργείου αυτού; Δεύτερον, ότι το Υπουργείο Παιδείας επέμενε μέχρι τέλους να ανοίξουν τα σχολεία τη Δευτέρα και την Τρίτη. Προσέξτε, με το χιόνι, με την παγωνιά, με την κατάσταση που όλοι ζήσαμε, φανταστείτε να υπάρχει αυτή η διακίνηση σχολικών λεωφορείων, παιδιών, γονιών στις πόλεις με τα χιόνια. Αληθεύουν αυτά; Θα ήθελα μια απλή απάντηση από την Κυβέρνηση, γιατί είναι πολύ σοβαρό θέμα και κυρίως να κατατεθούν στη Βουλή τα πρακτικά της σύσκεψης της Κυριακής, αυτής στην οποία αναφέρθηκα. Είναι κρίσιμο θέμα. Ας αφήσουμε, λοιπόν, τα περί συγγνώμης. Τι αξία έχουν, όλοι καταλαβαίνουμε. «Από τότε που ανακαλύφθηκε η συγγνώμη, χάθηκε το φιλότιμο» λέει ο λαός μας κι ας έρθουν τα επίσημα ντοκουμέντα αυτής της σύσκεψης. Για να δούμε, επιτέλους, αν την ευθύνη για την ασφάλεια των δρόμων την έχει το κράτος, η κυβέρνηση ή μια ιδιωτική επιχείρηση, όπως ακούσαμε από τον κ. Θεοδωρικάκο νωρίτερα. Η χώρα μας βρίσκεται στη δίνη πολλών κρίσεων. Είναι σε ελεύθερη πτώση. Δεν δεχόμαστε μοιρολατρικά ότι δεν μπορούμε να βγούμε από αυτές τις κρίσεις όρθιοι. Δεν συμβιβαζόμαστε με την ιδέα ότι η Ελλάδα είναι αναλογικά στην τρίτη χειρότερη θέση ως προς τους νεκρούς της πανδημίας, ανάμεσα στις δυτικές χώρες της Ευρωπαϊκής Ένωσης. Αυτό είναι αποτέλεσμα της χρεοκοπίας της Κυβέρνησης στο πρόγραμμα του εμβολιασμού, αλλά και στις επιλογές της να μην ενισχύσει το ΕΣΥ, ακόμα και μέσα στις συνθήκες της πανδημίας. Η χώρα μας αντιμετωπίζει τα επίχειρα μιας αυξανόμενης οικονομικής κρίσης που η έντασή της δεν ήταν προδιαγεγραμμένη από την πανδημία, αλλά παροξύνθηκε από τις επιλογές της Κυβέρνησης να μετατρέψει την πανδημία σε ευκαιρία πλουτισμού των φίλων της, διασπάθισης του δημοσίου χρήματος, σκανδάλων και ενίσχυσης των μεγάλων επιχειρηματικών ομίλων εις βάρος της εργασίας και των μικρομεσαίων επιχειρήσεων. Πανηγυρίζει η Κυβέρνηση για τις επενδύσεις που δήθεν θα έρθουν. Τα στοιχεία όμως είναι αμείλικτα. Η Ελλάδα είναι στην τρίτη χειρότερη θέση στην Ευρωπαϊκή Ένωση ως προς τον οικονομικό και κοινωνικό αποκλεισμό, λίγο πάνω από τη Βουλγαρία και τη Ρουμανία. Η χώρα μας καταγγέλλεται διεθνώς για το ολοένα και χαμηλότερο επίπεδο δημοκρατικών δικαιωμάτων. Το Συμβούλιο της Ευρώπης και η Ευρωβουλή -όχι ο ΣΥΡΙΖΑ- στηλιτεύουν συμπεριφορές -προφανώς με κυβερνητική εντολή- των ελληνικών αρχών που μετατρέπουν το Αιγαίο σε νεκροταφείο προσφύγων και μεταναστών, όπως είπε και ο Πάπας Φραγκίσκος. Άλλες διεθνείς οργανώσεις, όπως οι «Δημοσιογράφοι χωρίς Σύνορα» κατατάσσουν πλέον τη χώρα μας στις χειρότερες βαθμίδες ως προς το επίπεδο της ελευθεροτυπίας: διώξεις δημοσιογράφων, μεγάλα οικονομικά συμφέροντα ή και η Κυβέρνηση που επηρεάζει την ελευθεροτυπία. Δηλαδή, είμαστε λίγο παραπάνω από την Ουγγαρία, τη Βουλγαρία και τη Μάλτα, εκεί όπου βέβαια εκτελούν δημοσιογράφους. Φαινόμενα αστυνομικής βίας, όπως αυτό με τον φόνο του νεαρού Ρομά συγκαλύπτονται από την Κυβέρνηση, που φτάνει να χάνει ολόκληρο αυτοκίνητο - πειστήριο, ενώ ο αρμόδιος Υπουργός επισκέφθηκε τους δράστες αστυνομικούς και όχι την οικογένεια του θύματος. Και ακόμα άλλα ειδεχθή εγκλήματα, όπως ο βιασμός νέων κοριτσιών, αντιμετωπίζονται με κάτι που μοιάζει με γραφειοκρατική αδιαφορία. Στην πραγματικότητα όμως πρόκειται για συγκάλυψη, χωρίς να ελέγχεται ποιοι και γιατί ολιγώρησαν, ιδιαίτερα όποτε οι φερόμενοι βιαστές είναι γόνοι της υψηλής ελίτ στη χώρα μας. Δεν αξίζει ο λαός και η νεολαία μας μια τέτοια τύχη. Είναι αναγκαίο να γίνει το γρηγορότερο δυνατό πολιτική αλλαγή. Γνωρίζουμε όμως ότι η πτώση της Κυβέρνησης Μητσοτάκη δεν είναι ένα αριθμητικό γεγονός. Γύρω της συνασπίζονται μεγάλα συμφέροντα, η διαπλοκή, οι τραπεζίτες, τα κυρίαρχα μέσα ενημέρωσης, με λάφυρο τα χρήματα από τα ευρωπαϊκά κονδύλια. Πρόκειται για την προσπάθεια ανασυγκρότησης του αστικού πολιτικού συστήματος που έχει απονομιμοποιηθεί από τη χρεοκοπία των μνημονίων και επιζητεί τώρα να πάρει ρεβάνς απέναντι στην Αριστερά και τον λαό. Πρόκειται για μια μεγάλη κοινωνική και πολιτική αντιπαράθεση ανάμεσα σε δύο πόλους, που οργανώνονται προγραμματικά και ιδεολογικά γύρω από τη Δεξιά που πηγαίνει ολοένα και δεξιότερα και από την Αριστερά. Δεν υπάρχουν ενδιάμεσες ουδέτερες συναινέσεις σε συνθήκες εντεινόμενης κρίσης. Το μήνυμα αυτό είναι διεθνές και ευρωπαϊκό και από αλλού. Η σύγχρονη Αριστερά προβάλλει ως εκείνη η δύναμη που μπορεί να εκπροσωπήσει τα συμφέροντα της μεγάλης λαϊκής πλειοψηφίας, να διαμορφώσει τις αναγκαίες πολιτικές και κοινωνικές συμμαχίες, ώστε η επιδιωκόμενη ανάπτυξη να στηρίζεται στην εργασία για όλους και ιδιαίτερα για τους νέους, στη δημιουργία ενός νέου κοινωνικού κράτους με κατοχυρωμένα τα δημόσια δικαιώματα στην υγεία, στην παιδεία, στη στέγη, στην κοινωνική ασφάλιση, για μια ανάπτυξη που θα σέβεται το περιβάλλον και θα προωθεί τη συνεννόηση ανάμεσα στις χώρες της περιοχής χωρίς να υποκύπτει σε χίμαιρες τύπου EastMed, που κατέρρευσαν, καθώς συγκρούονται με την ανάγκη απεξάρτησης από τους υδρογονάνθρακες. Κύριοι της Κυβέρνησης, δεν έχετε δικαίωμα να εμπλέκετε τη χώρα στη φωτιά της ουκρανικής κρίσης παραχωρώντας το λιμάνι της Αλεξανδρούπολης σε αμερικανικές δυνάμεις. Κυρίες και κύριοι συνάδελφοι, καταψηφίζουμε την Κυβέρνηση και ειδικότερα το Υπουργείο Παιδείας, γιατί προωθεί την εμπορευματοποίηση της εκπαίδευσης και υποβαθμίζει το δικαίωμα των παιδιών στη μόρφωση, πριμοδοτεί τον άκρατο ανταγωνισμό μέσα στη σχολική τάξη, την υποβάθμιση της διδασκαλίας και τη μετατροπή του σχολείου σε εξεταστικό κέντρο, σπρώχνει τα δεκαπεντάχρονα παιδιά εκτός εκπαίδευσης, στην πρώιμη κατάρτιση. Συρρικνώνετε, κύριοι της Κυβέρνησης, τη φυσιογνωμία του σχολείου. Υπηρετείτε τον σκοταδισμό, τη θρησκοληψία, την υποταγή της διδασκαλίας της ιστορίας σε εθνικιστικές σκοπιμότητες. Πνίγετε την καλλιτεχνική εκπαίδευση και τα μαθήματα κοινωνικής και πολιτικής διαπαιδαγώγησης. Και όλα αυτά σε μια περίοδο που η κρίση του πολιτικού φαινόμενου, η ενίσχυση των φαινομένων ατομικισμού και καταναλωτισμού, καθώς και οι κοινωνικές ανισότητες εκτοξεύονται και καθιστούν αναγκαίο να αντιμετωπίζουμε με κατανόηση και γνώση τις νέες δυσκολίες που υπονομεύουν τη ζωή και τη φυσιολογική ισορροπία των εφήβων. Η πολιτική σας εμποδίζει τους μαθητές του λυκείου να ολοκληρώσουν τις σπουδές τους με την περιβόητη τράπεζα θεμάτων και με την ελάχιστη βάση εισαγωγής, που διώχνει είκοσι περίπου χιλιάδες παιδιά ετησίως από την ανώτατη εκπαίδευση, δημιουργώντας πελατεία για τα ιδιωτικά κολλέγια και ακόμα σκοτώνει το όνειρο των παιδιών που σπουδάζουν στα νυχτερινά σχολεία να συνεχίσουν τις σπουδές τους. Σε μια περίοδο που η έξαρση της πανδημίας δημιουργεί την ανάγκη να ξαναμάθουν τα παιδιά την ιδιότητα του μαθητή και να αντιμετωπίσουμε τις πλευρές μιας υπόγειας αποσχολειοποίησης, δηλαδή να εφαρμόσουμε πολιτικές ενός σχολείου συμπεριληπτικού, με ενσυναίσθηση, εσείς επενδύετε στην ψευδώνυμη αριστεία, δηλαδή στον ατομισμό και οδηγείτε στη διάλυση συλλογικών οραμάτων για τη δημοκρατία και την αλληλεγγύη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πρόκειται για ένα μοντέλο εκπαίδευσης των λίγων που έρχεται σε αντίθεση με τις κατευθύνσεις της Ευρωπαϊκής Ένωσης, η οποία στοχεύει σε διαρκώς μεγαλύτερο αριθμό παιδιών με ανώτερη μόρφωση. Εφαρμόζετε ένα μοντέλο υποβαθμισμένης εκπαίδευσης που αντιστοιχεί σε μια ανάπτυξη με θέσεις εργασίας χαμηλών προσόντων, κακοπληρωμένες και χωρίς κοινωνικά δικαιώματα, για ένα μοντέλο ανάπτυξης τουρισμού, καζίνο και real estate που θα οδηγήσει και πάλι σε οικονομική και κοινωνική χρεοκοπία. Και ενώ ενισχύετε τα ιδιωτικά κολλέγια, αφήνετε υποχρηματοδοτούμενα και υποστελεχωμένα τα δημόσια πανεπιστήμια. Συγκροτείτε αστυνομικά τμήματα στα πανεπιστήμια. Ακούσαμε τι μας είπε νωρίτερα ο κ. Θεοδωρικάκος. Μπράβο! Πανεπιστημιακούς θέλουμε και διοικητικούς υπαλλήλους στα πανεπιστήμια, όχι αστυνομικούς.
Ολοκληρώστε, κύριε Φίλη, σας παρακαλώ. Λειτουργείτε εις βάρος συναδέλφων. Σας παρακαλώ θερμά.
Τελειώνω, κύριε Πρόεδρε. Υποτάσσετε την όποια έρευνα στις επιδιώξεις των επιχειρήσεων και όχι στην ανάγκη μετασχηματισμού της οικονομίας και δημιουργίας προϊόντων υψηλής προστιθέμενης αξίας. Οι πολιτικές των κοινωνικών και οικονομικών αποκλεισμών που ακολουθείτε, δημιουργούν εύλογα αντιδράσεις στη νεολαία, τους γονείς και τους εκπαιδευτικούς. Η απάντησή σας κάθε φορά είναι μια και μοναδική: αυταρχισμός, αυταρχισμός, αυταρχισμός και καταστολή. Το σκάνδαλο της «CISCO», με τα προσωπικά δεδομένα που πήγαν εις βάρος των παιδιών, των εκπαιδευτικών, το ζήσαμε όλοι. Το Υπουργείο αρνούνταν επί τόσο καιρό να συμμορφωθεί, παρ' ότι καταδικάστηκε από την Αρχή Προστασίας Προσωπικών Δεδομένων.
Κύριε Φίλη, ολοκληρώστε παρακαλώ.
Τελειώνω, κύριε Πρόεδρε.
Το «τελειώνω» το λέτε πολλές φορές. Σας παρακαλώ θερμά.
Κυρίες και κύριοι συνάδελφοι, όπως έχει συμβεί και άλλοτε στην ιστορία της χώρας μας, η νεολαία και η εκπαίδευση αποτελούν τον μετεωρολογικό σταθμό που προειδοποιεί για την επερχόμενη κοινωνική και πολιτική κρίση. Καταψηφίζουμε την Κυβέρνηση κατ' εντολή της νεολαίας, των ανθρώπων της εκπαίδευσης και των γονιών. Αυτή η ψήφος δυσπιστίας δεν θα τελειώσει αύριο με τους δεδομένους συσχετισμούς μέσα στη Βουλή. Αποτελεί την αρχή ανυποχώρητων αγώνων για τη μόρφωση, τη δουλειά και το μέλλον της νέας γενιάς. Σήμερα ξεκινάμε. Ευχαριστώ.
Τον λόγο έχει ο Υπουργός Εσωτερικών κ. Βορίδης για δέκα λεπτά.
Ευχαριστώ πολύ, κύριε Πρόεδρε. Να ευχαριστήσουμε κατ' αρχάς θερμά κιόλας γι' αυτή την ευκαιρία. [[Θόρυβος από την πτέρυγα του ΣΥΡΙΖΑ]] Να είστε καλά και πάντα τέτοια! Να ευχαριστήσουμε θερμά γιατί αυτή η πρόταση δυσπιστίας προφανώς υποτίθεται ότι αφορά την αστοχία στη διαχείριση της κακοκαιρίας.
Όχι μόνο.
Συμπληρώνω, κύριε Σκουρλέτη. Τα διαβάζω. Ίσαμε εκεί, αυτή τη μισή σελίδα τη διάβασα. Υποτίθεται ότι αφορά τα ζητήματα της ακρίβειας και αφορά και τα θέματα της διαχείρισης πανδημίας. Τα θέματα της διαχείρισης πανδημίας είναι προφανές ότι η Αίθουσα τα έχει συζητήσει πλείστες όσες φορές, όχι μία, όχι δύο. Επί δύο χρόνια συζητούμε τη διαχείριση της πανδημίας. Ποια η προστιθέμενη αξία αυτής της παρενθετικής συζήτησης; Καμμία. Για τα ζητήματα της ακρίβειας επίσης είχατε τη δυνατότητα και να κάνετε κοινοβουλευτικό έλεγχο και να τα συζητήσετε, αλλά επίσης έχουν αποτελέσει αντικείμενο συζήτησης. Τι απομένει ως κάτι πρόσθετο; Να συζητήσουμε τα θέματα της κακοκαιρίας. Είχατε δυνατότητες εστιασμένου κοινοβουλευτικού ελέγχου, να προξενήσετε συζητήσεις με επίκαιρη ερώτηση, ειδική συζήτηση για τα θέματα αυτά, ώστε να είναι εστιασμένη η συζήτηση. Μας κάνατε το δώρο να διευρύνετε αυτή τη συζήτηση. Μας κάνατε το δώρο να μας επιτρέψετε να συζητήσουμε συνολικά για το κυβερνητικό έργο. Άκουσα, επίσης, έναν υπαινιγμό από την κ. Αχτσιόγλου, που τον άκουσα και τώρα από τον κ. Φίλη ειδικότερα, ο οποίος μιλάει για κάποιου είδους θεσμικής κρίσης, θεσμικού ευτελισμού. Υπάρχει ένα ζήτημα θεσμικών ολισθημάτων. Μιλάτε για κάποιες συνομιλίες. Μίλησε ο κ. Φίλης για διώξεις δημοσιογράφων. Πραγματικά μάς προκαλείτε. Εκεί που θέλουμε κάτι να ξεχάσουμε και να ξεπεράσουμε, ανακαλείτε στη μνήμη μας τα πεπραγμένα σας, υποχρεωτικά. Έρχεστε, αλήθεια, εσείς σ' αυτή την Αίθουσα και θέτετε τέτοια ζητήματα; Προσέξτε, υπάρχουν διάφορες κατηγορίες που απεδόθησαν σε πολιτικά πρόσωπα πράγματι και τιμωρήθηκαν πολιτικά πρόσωπα πράγματι στη διαδρομή της χώρας αυτής. Είναι αληθές. Ήταν τα περισσότερα, για να μην πω όλα, για ζητήματα οικονομικής διαχείρισης. Μέχρι σήμερα ζητήματα κατηγοριών για σκευωρίες εναντίον των πολιτικών τους αντιπάλων, για κατάχρηση εξουσίας προκειμένου να επέμβουν στο δικαστικό σύστημα για να στηθούν κατηγορίες και να κατηγορηθούν αθώοι άνθρωποι, αυτό το προνόμιο το έχετε μόνο εσείς. Δικοί σας είναι δύο κατηγορούμενοι Υπουργοί γι' αυτές τις κατηγορίες από την ελληνική δικαιοσύνη. Κι έρχεστε εδώ και μιλάτε εσείς για διώξεις δημοσιογράφων; Επί δικής σας κυβερνήσεως δεν οδηγούνταν δημοσιογράφοι σιδηροδέσμιοι τη υποδείξει, παρακαλώ, της κυρίας Υπουργού που συνομιλούσε με τις αρχές; Μιλάτε για συνομιλίες εσείς που Υπουργός σας συνομιλούσε με καταδικασμένο ισοβίτη μέσα στη φυλακή για να οργανώσει τις κατηγορίες; Μιλάτε εσείς μετά από το τέλος της υποθέσεως και της σκευωρίας «NOVARTIS»; Θυμάστε, συνάδελφοι, αυτή τη συνεδρίαση στην οποία ήρθαν κατηγορούμενοι άνθρωποι, όπου σήμερα υιοθετήθηκαν οι υποθέσεις τους, και αναρωτιέμαι: Πώς τοποθετείστε απέναντι σ' αυτό; Τι θα πείτε τώρα, εσείς που κουνάτε το δάχτυλο για τη θεσμική ακεραιότητα; Ξεχνιούνται αυτά; Κι εμείς μπορεί να θέλουμε να τα ξεχάσουμε, αλλά όταν έρχεστε και μας εγκαλείτε μπορούμε να τα ξεχάσουμε; Όμως, ακούστε, εγώ θα έρθω για να ανοίξουμε και την ευρύτερη συζήτηση για τη λειτουργία του δημοσίου και τη λειτουργία του κράτους το οποίο, σωστά, είναι μεγάλο, τεράστιο και κεντρικό ζήτημα το οποίο απασχολεί. Για πείτε μου, ήσασταν τεσσεράμισι χρόνια στην κυβέρνηση και ήσασταν μια κυβέρνηση της Αριστεράς η οποία ήρθε για να διοικήσει ένα κράτος ταξικό, ένα κράτος μεροληπτικό, ένα κράτος το οποίο μέσα στους θεσμούς του -Έτσι δεν λέει η θεωρία σας; Αυτά δεν λέγατε;- είναι διαπλεκόμενο, επικροτεί και συνάπτει σχέσεις με συμφέροντα και υπηρετεί τα συμφέροντα των ολιγαρχών. Αυτά δεν λέγατε; Και ήρθατε να αλλάξετε το κράτος και να κάνετε θεσμικές τομές. Στα τεσσεράμισι χρόνια πόσους νόμους φέρατε και τι περιεχόμενο είχαν αυτοί οι νόμοι; Κυρίες και κύριοι συνάδελφοι, στα τεσσεράμισι χρόνια ο ριζοσπάστης ΣΥΡΙΖΑ και η επαναστατική του ορμή στα ζητήματα της διοικητικής μεταρρύθμισης εξηντλήθη σε τρεις νομούς. Σε τεσσεράμισι χρόνια έφεραν τρεις νόμους. Έφεραν την κινητικότητα, έφεραν το Μητρώο Στελεχών και την αλλαγή της αξιολόγησης και έφεραν έναν νόμο που τον έλεγαν «Ενδυνάμωση του ΑΣΕΠ». Έφεραν τρεις νόμους. Να δούμε τι έχουμε κάνει εμείς που είμαστε συντηρητικοί, εμείς που είμαστε αυτοί οι οποίοι σε τελευταία ανάλυση δεν ευαγγελιζόμαστε και τη μεγάλη αλλαγή, λέμε να διορθώσουμε τα κακώς κείμενα. Εδώ ήρθαν οι ριζοσπάστες, όμως, για να αλλάξουν τα πάντα και έφεραν αυτά τα τρία. Προσέξτε, η κινητικότητα δεν εφαρμόστηκε στην ολότητά της ποτέ. Μετά από πολλές θεσμικές αλλαγές η πρώτη που εφαρμόζει την κινητικότητα στην πληρότητά της είναι η δική μας Κυβέρνηση για πρώτη χρονιά το 2021. Το Μητρώο Στελεχών δεν εφαρμόστηκε ποτέ. Η αξιολόγηση ήταν βέβαια μεγάλη αλλαγή. Την κλίμακα από μηδέν έως δέκα της βαθμολογίας την έκαναν από μηδέν έως εκατό. Συγκλονιστικό, μνημειώδες. Το δε αποτέλεσμα της αξιολόγησης αυτής είναι ότι σήμερα οι αξιολογούμενοι σε ποσοστό 95% παίρνουν τον βαθμό «Άριστα», παίρνουν «Πολύ καλά» και «Άριστα». Αυτό είναι το αποτέλεσμα της μεταρρύθμισής τους. Οι διατάξεις του νόμου: «Ενδυνάμωση του ΑΣΕΠ» δεν εφαρμόστηκαν ποτέ. Τι ήρθατε να κάνετε για να μας μιλήσετε για το κράτος σήμερα; Τι ήρθατε να κάνετε, σκληροί μεταρρυθμιστές; Ήρθατε να αλλάξετε τα πάντα στη δημόσια διοίκηση. Και τι κάναμε εμείς, που όπως μας είπε ο Αρχηγός σας είμαστε η πιο άχρηστη και η πιο ανίκανη Κυβέρνηση που έχει υπάρξει στη Μεταπολίτευση; Εσείς ήσασταν οι πάρα πολύ καλοί και κάνατε αυτά. Πάμε τώρα να δούμε τι έχουμε κάνει εμείς που είμαστε άχρηστοι όχι σε τεσσεράμισι αλλά σε δυόμισι χρόνια: Νόμος για τους αναπτυξιακούς οργανισμούς στους ΟΤΑ. Νόμος για τον εσωτερικό έλεγχο ο οποίος εφαρμόζεται, όχι δεν εφαρμόζεται. Ήδη έχουν εκπαιδευτεί από το Εθνικό Κέντρο Δημόσιας Διοίκησης και Αυτοδιοίκησης διακόσιοι εσωτερικοί ελεγκτές. Ήδη εφαρμόζεται το ολοκληρωμένο σύστημα με τις επιτροπές ελέγχου. Εφαρμόζεται ο εσωτερικός έλεγχος με συγκεκριμένο προγραμματισμό και παράγει αποτελέσματα. Νόμος για το ΑΣΕΠ όπου πλέον ετοιμάζουμε τον πανελλήνιο διαγωνισμό που είναι να γίνει τον Σεπτέμβριο ή τον Οκτώβριο, αλλά θα γίνει, προχωράει.
Θα γίνει;
Βεβαίως και θα γίνει, κύριε Ζαχαριάδη, και μην το αμφισβητείτε. Έχετε αρχίσει και βγάζετε ανακοινώσεις, στις οποίες προβλέπετε το μέλλον. Σας συμβουλεύω να είστε επιφυλακτικός, για δύο λόγους. Πρώτον, για λόγους τακτικούς. Όταν εσείς προβλέπετε το μέλλον για κάτι που δεν έχω κάνει, είναι πιθανόν να το κάνω. Άρα θα μείνετε εκτεθειμένος. Και, δεύτερον, για τον λόγο ότι ακόμα και αν δεν ήθελα να το κάνω αυτό, γιατί εγώ δεν κάνω τέτοια πράγματα, όπως ξέρετε, δεν φέρομαι με αυτόν τον τρόπο, όμως, δεν είναι δυνατόν να προβλέπετε το μέλλον. Νόμος για την τηλεργασία την οποία καταψηφίσατε και σήμερα έρχεστε και μας φωνάζετε γιατί δεν την εφαρμόζουμε. Είναι κωμωδία. Η αντιπολίτευση είναι κωμική. Καταψηφίζετε τον νόμο και μας λέτε γιατί δεν κάνουμε τηλεργασία. Όμως, καταψηφίσατε τον νόμο για την τηλεργασία. Όμως, το προεδρικό διάταγμα για την προστασία των δεδομένων στην τηλεργασία είναι ήδη έτοιμο και προχωράει στην αρμόδια αρχή. Νόμος για τα ζώα συντροφιάς. Νόμος για το lobbying μαζί με τον νόμο των εσωτερικών ελεγκτών είναι δυο κεντρικά νομοθετήματα που μας επέτρεψαν να ανέβουμε επτά θέσεις στον δείκτη διαφθοράς, που μας είχατε κατακρημνίσει εσείς οι ακέραιοι, που ήρθατε με βασικό αίτημα να αντιμετωπίσετε τη διαφθορά των θεσμών και πέσαμε επτά θέσεις. Ξανανεβήκαμε τώρα χάρη σε αυτά τα νομοθετήματα. Νόμος για την κοινωνία των πολιτών. Σε επίπεδο ΟΤΑ, ο νόμος για την κατάργηση της απλής αναλογικής. Ελπίζω να καταλαβαίνετε τι καταστροφή κάνατε με την απλή αναλογική, γιατί αυτός είναι ο μόνος νόμος που φέραμε για την τοπική αυτοδιοίκηση, η αλλαγή του εκλογικού συστήματος. Μαζεύουμε τα ασυμμάζευτα με διαρκείς παρεμβάσεις όλο αυτό το χρονικό διάστημα, για να μπορέσουμε να αντιμετωπίσουμε τα ζητήματα που δημιουργήσατε. Άρα κατάργηση του 50% των παρεκκλίσεων. Προσέξτε, νομοθέτησαν την κινητικότητα και την ίδια χρονική στιγμή που νομοθέτησαν την κινητικότητα, νομοθέτησαν εντός της διετίας και εκατό παρεκκλίσεις από την κινητικότητα και ακύρωσαν όλο το σύστημα. Και έρχεστε τώρα να κουνήσετε το δάχτυλο για τη δημόσια διοίκηση και το κράτος; Έρχεστε να πείτε τι σε ποιους; Είμαστε ξαναλέω πολύ χαρούμενοι και ευτυχείς γι' αυτή την πρόταση δυσπιστίας, κυρίες και κύριοι συνάδελφοι, γιατί για μια ακόμη φορά δίνεται η δυνατότητα στον ελληνικό λαό, αλλά και στους συναδέλφους στο Κοινοβούλιο, να έχουν μια καθαρή σύγκριση του τι έκανε η κυβέρνηση του ΣΥΡΙΖΑ και του τι έκανε η Κυβέρνηση της Νέας Δημοκρατίας. Και δεν σταματάμε βεβαίως σε αυτό. Οι φιλοδοξίες μας είναι πολύ μεγαλύτερες. Και, ναι, θα έρθει νόμος για καινούργια αξιολόγηση και, ναι, θα έρθει νόμος για καινούργιο σύστημα στοχοθεσίας και, ναι, θα έρθει νόμος με τον οποίο θα αλλάξουμε τον Κώδικα Ιθαγένειας και, ναι, θα έρθει νόμος με τον οποίο θα κάνουμε τον Ενιαίο Κώδικα Αυτοδιοίκησης. Κύριε Ζαχαριάδη, εγώ χαίρομαι γιατί την τελευταία φορά σας άκουσα να μας εγκαλείτε γιατί καθυστερήσαμε να κάνουμε τη μεταβίβαση των αρμοδιοτήτων. Εγώ χαίρομαι όταν μας παρακινείτε να εφαρμόσουμε πιο γρήγορα το πρόγραμμά μας, αλλά είναι σημαντικό, αφού σας αρέσει και θέλετε να εφαρμοστεί γρήγορα, να το ψηφίζετε κιόλας. Γιατί απ' όλα αυτά δεν έχετε ψηφίσει τίποτα. Η απάντηση, λοιπόν, είναι η εξής. Είναι προφανές, κύριε Πρόεδρε, -και τελειώνω- ότι αυτή η πρόταση δυσπιστίας δεν έχει κανένα πολιτικό αντικείμενο σε σχέση με την Κυβέρνηση. Κατανοητό είναι αυτό. Ξέρετε από τώρα το αποτέλεσμα της Κυριακής. Ξέρετε ότι η Κοινοβουλευτική μας Ομάδα θα είναι συμπαγής. Ξέρετε ότι πρόκειται η Βουλή να δώσει την εμπιστοσύνη της την Κυριακή το απόγευμα στην Κυβέρνηση του Κυριάκου Μητσοτάκη. Αυτά είναι γνωστά. Τι, λοιπόν, σας κάνει να το κάνετε; Γιατί το αποφάσισε ο Αρχηγός σας; Ο κ. Τσίπρας, από χαρισματικός και σπουδαίος νέος ηγέτης, ένα λαμπρό παιδί της Αριστεράς, στο οποίο επενδύθηκαν όλα τα ευρωπαϊκά όνειρα, είναι σήμερα ηττηθείς τρεις φορές, επί δυόμισι χρόνια με διψήφια διαφορά από τον Κυριάκο Μητσοτάκη και τη Νέα Δημοκρατία. Και τώρα τελευταία στις δημοσκοπήσεις αγωνιά μήπως βγει η επόμενη και τον έχει τρίτο. Και μέσα στην αγωνία τι είπε; Να καταθέσει και μια πρόταση δυσπιστίας.
Κλείστε, κύριε Υπουργέ.
Έτσι δεν οικοδομείται αντιπολίτευση ούτε και φτιάχνονται κοινωνικές αναφορές. Η απάντηση θα δοθεί την Κυριακή το βράδυ από το σύνολο της Κοινοβουλευτικής Ομάδας της Νέας Δημοκρατίας, που συμπαγής θα στηρίξει την Κυβέρνηση του Κυριάκου Μητσοτάκη.
Ευχαριστούμε τον κύριο Υπουργό. Τον λόγο έχει ο Βουλευτής της Νέας Δημοκρατίας κ. Κωνσταντίνος Βλάσης, για επτά λεπτά.
Κυρίες και κύριοι συνάδελφοι, η σημερινή πρόταση δυσπιστίας που κατατέθηκε από την Κοινοβουλευτική Ομάδα του ΣΥΡΙΖΑ κατά της Κυβέρνησής μας, όσο και αν ο κ. Τσίπρας φρόντισε να την παρουσιάσει ως επιβεβλημένη ανάγκη, επί της ουσίας δεν είναι τίποτα παραπάνω από μια κίνηση εντυπωσιασμού, με απώτερο στόχο τη συσπείρωση ενός φυλλορροούντος κομματικού ακροατηρίου. Σε κάθε περίπτωση, η σημερινή συζήτηση, όχι μόνο δεν μας φοβίζει, αλλά αντιθέτως αποτελεί μια πρώτης τάξεως ευκαιρία για έναν απολογισμό του κυβερνητικού έργου των τελευταίων τριάντα μηνών. Και είμαι βέβαιος πως μετά το πέρας της συζήτησης αυτής κάθε Έλληνας πολίτης θα μπορεί με ευκολία να δώσει απάντηση στο ερώτημα αν η Νέα Δημοκρατία και ο Κυριάκος Μητσοτάκης αξίζει να βρίσκονται στο τιμόνι της πατρίδας μας. Στις τοποθετήσεις του κ. Τσίπρα περί κοινωνικών και εθνικών τραγωδιών εμείς απαντάμε με τα πεπραγμένα της διακυβέρνησής μας. Για όσους το ξέχασαν ή επέλεξαν να το ξεχάσουν, να σας θυμίσω ότι παραλάβαμε τη διακυβέρνηση της χώρας σε μια στιγμή που η Ελλάδα αντιμετωπιζόταν από τους εταίρους της ως το «μαύρο πρόβατο» της ευρωπαϊκής οικογένειας και φάνταζε ως ο εύκολος στόχος για όσους ήθελαν να τη βλάψουν ή να τη χρησιμοποιήσουν προς ίδιον όφελος. Από την πρώτη κιόλας στιγμή αφήσαμε πίσω μας την περίοδο που η θάλασσα δεν είχε σύνορα και η χώρα μας ήταν ξέφραγο αμπέλι και υπερασπιστήκαμε στο έπακρο την εθνική μας κυριαρχία. Το μεταναστευτικό-προσφυγικό, που είχε εξελιχθεί σε άλυτη εξίσωση, αντιμετωπίστηκε αποτελεσματικά από την Κυβέρνησή μας, με τις ροές να παρουσιάζουν μείωση της τάξης του 90%. Και όλα αυτά ενώ οι προκλήσεις από την Τουρκία ήταν συνεχείς και ιδιαίτερης έντασης. Η επιτυχής αντιμετώπιση των γεγονότων στον Έβρο, αλλά και των συνεχών εντάσεων δεν ήταν προϊόν τύχης, ήταν το αποτέλεσμα της αποφασιστικότητας και της ορθής κρίσης του Κυριάκου Μητσοτάκη και της Κυβέρνησής μας. Ίσως -και λέω ίσως- αν κάποιοι άλλοι είχαν την ευθύνη της διαχείρισης αυτών των καταστάσεων, τότε όντως να είχαμε να κάνουμε με τραγωδίες. Μέσα σε δυόμισι χρόνια καταφέραμε να κάνουμε όσα δεν έκαναν οι κυβερνήσεις του ΣΥΡΙΖΑ και του ΠΑΣΟΚ δεκαετίες ολόκληρες. Δομήσαμε ισχυρές σχέσεις με στρατηγικούς εταίρους. Υπογράψαμε σημαντικές συμφωνίες. Καταφέραμε να έχουμε την υποστήριξη της διεθνούς κοινότητας, ισχυροποιώντας τη θέση της πατρίδας μας στη Νοτιοανατολική Μεσόγειο. Δεν μείναμε, όμως, στον άνευ προηγουμένου διπλωματικό μαραθώνιο, αλλά ενισχύσαμε στην πράξη την αποτρεπτική δύναμη της χώρας μας μέσα από ένα σημαντικό εξοπλιστικό πρόγραμμα. Κάναμε πράξη αυτά που πολλοί ονειρεύονταν, αλλά δεν τολμούσαν να αγγίξουν. Η χώρα μας από ρόλο κομπάρσου πήρε ρόλο πρωταγωνιστή, γιατί αυτός ήταν ο στόχος του Κυριάκου Μητσοτάκη από την πρώτη στιγμή που ανέλαβε τη διακυβέρνηση της χώρας. Μήπως ξεχνάτε ότι εμείς ήμασταν οι πρωτεργάτες για τη σύσταση του Ευρωπαϊκού Ταμείου Ανάκαμψης, μέσα από το οποίο θα αντληθούν 32 δισεκατομμύρια ευρώ; Ή μήπως σκόπιμα παραβλέπετε την αναπτυξιακή τροχιά της χώρας, που αποτυπώνεται περίτρανα τόσο στους αριθμούς όσο και στα μεγάλα έργα και επενδύσεις που μετά από χρόνια παίρνουν μπρος; Η διεθνής κοινότητα και οι εταίροι μας κάνουν διαρκώς εγκωμιαστικά σχόλια, την ίδια ώρα που εσείς βλέπετε τραγωδίες. Ακόμα και στην πρωτοφανή υγειονομική κρίση που προέκυψε λόγω της πανδημίας του κορωνοϊού η εικόνα που θέλει να παρουσιάσει η Αξιωματική Αντιπολίτευση σίγουρα δεν είναι η σωστή. Μεγάλη ενίσχυση του Εθνικού Συστήματος Υγείας την τελευταία διετία με δεκατέσσερις χιλιάδες άτομα ιατρικού και παραϊατρικού προσωπικού, ενώ στο θέμα των κρεβατιών ΜΕΘ μην ξεχνάτε ότι παραλάβαμε πεντακόσιες πενήντα επτά κλίνες το 2019 και σήμερα είναι χίλιες τριακόσιες. Θεωρείτε, αλήθεια, πως μπορείτε να πείσετε τον μέσο Έλληνα ότι θα διαχειριζόσασταν την κατάσταση καλύτερα, εσείς που στο πρώτο κύμα της πανδημίας μας κατηγορούσατε γιατί κάναμε lockdown και κλείσαμε τα σχολεία; Αυτό θα είχατε κάνει αν ήσασταν στη διακυβέρνηση της χώρας; Θα είχατε δημιουργήσει εικόνες Μπέργκαμο στην Αθήνα; Και βέβαια η στάση σας αρνητική σε όλες τις κρίσιμες ψηφοφορίες για την πανδημία στη Βουλή. Προφανώς και μέσα στο διάστημα της διακυβέρνησής μας έγιναν και λάθη και παραλείψεις. Τα λάθη μας, όμως, απέχουν κατά πολύ από το να δικαιολογούν την πρόταση δυσπιστίας. Σε όλες τις πρωτοφανείς καταστάσεις που είχαμε να διαχειριστούμε, όπως τις σφοδρές κακοκαιρίες των δύο τελευταίων ετών ή τις φωτιές του καλοκαιριού, θέσαμε ως πρώτη προτεραιότητα την ανθρώπινη ζωή και καταφέραμε να την προστατεύσουμε σε αντίθεση με αντίστοιχες περιπτώσεις στο παρελθόν. Σίγουρα ο κρατικός μηχανισμός θα μπορούσε να τα έχει πάει καλύτερα. Όμως, δεν είναι εύκολο μέσα σε τριάντα μήνες να αλλάξουμε τις παθογένειές του, τις οποίες οι δικές σας κυβερνήσεις έθρεψαν και δεν αντιμετώπισαν. Και σίγουρα δεν παίζουμε θέατρο, όπως έκανε ο κ. Τσίπρας και τα στελέχη του ΣΥΡΙΖΑ μετά την τραγωδία στο Μάτι, ούτε βγήκαν ποτέ Υπουργοί της δικής μας Κυβέρνησης να πουν ότι «ψάχνω να βρω λάθος, αλλά δεν βρίσκω», όπως έλεγε τότε ο αρμόδιος Υπουργός κ. Τόσκας. Ο κ. Τσίπρας δεν ήταν αυτός που είχε το θράσος να πει σε πυρόπληκτο: «Τι να τα κάνεις τα δύο χιλιάρικα; Θα τα ξοδέψεις.»; Για μια ειλικρινή συγγνώμη ούτε λόγος. Εμείς, όμως, είχαμε και την ευθιξία και την ειλικρίνεια να ζητήσουμε συγγνώμη και έμπρακτα να αντιμετωπίσουμε τις παραλείψεις μας. Κάθε λάθος μας γίνεται εφαλτήριο για βελτίωση. Κυρίες και κύριοι συνάδελφοι, o χρόνος είναι πολύ περιορισμένος για να απαριθμηθούν όλα αυτά που στο σύντομο διάστημα των δυόμισι ετών έχει κάνει η Κυβέρνηση του Κυριάκου Μητσοτάκη. Ενδεικτικά και μονολεκτικά θα αναφέρω: την καταπολέμηση της βίας στα πανεπιστήμιά μας, τη δημιουργία ξενόγλωσσων τμημάτων, την πρώτη ουσιαστική διεκδίκηση της επιστροφής των Μαρμάρων του Παρθενώνα στην Ελλάδα, τον ψηφιακό μετασχηματισμό του κράτους σε χρόνο ρεκόρ, την αυστηροποίηση του Ποινικού Κώδικα, αλλά και στα οικονομικά μεγέθη τη μείωση του ΕΝΦΙΑ και σημαντικών φορολογικών συντελεστών. Είμαι βέβαιος ότι ο Πρωθυπουργός στην ομιλία του θα δώσει όλες τις απαντήσεις που πρέπει. Αν θέλατε πάντως -και τελειώνω, κύριε Πρόεδρε- να είστε ειλικρινείς με τους εαυτούς σας, αλλά και τους πολίτες, θα έπρεπε να παραδεχτείτε ότι είναι ιδιαίτερα βολικό για σας το γεγονός ότι αυτό το διάστημα των τεράστιων προκλήσεων είσαστε στην Αντιπολίτευση. Τα δύσκολα είναι για τους ικανούς και τους υπεύθυνους. Ο Κυριάκος Μητσοτάκης και η Κυβέρνηση της Νέας Δημοκρατίας έχουν αποδείξει στην πράξη τόσο την ικανότητα όσο και την υπευθυνότητά τους, πάντα με γνώμονα το συμφέρον της πατρίδας και των Ελλήνων. Ευχαριστώ πολύ.
Κι εμείς ευχαριστούμε. Τον λόγο τώρα έχει ο Βουλευτής του Κομμουνιστικού Κόμματος Ελλάδας κ. Χρήστος Κατσώτης, για επτά λεπτά.
Ευχαριστώ, κύριε Πρόεδρε. Ένα πρώτο σχόλιο για τον κ. Χατζηδάκη. Κύριε Χατζηδάκη, όλες οι υποδομές που είχατε βάλει στην τούρτα των γενεθλίων σας, αυτές που παραδώσατε στα επιχειρηματικά συμφέροντα, ΔΕΗ, δρόμους, και άλλα, τότε που σας έδειχνε σαν Σούπερμαν -ή Μπάτμαν, δεν θυμάμαι ακριβώς- αυτές κατέρρευσαν μέσα στην κακοκαιρία. Ο «Σούπερμαν» δεν πήγε καλά, κύριε Χατζηδάκη, όπως βέβαια και τα υπόλοιπα που κάνετε σήμερα. Καμμιά συγγνώμη από καμμιά κυβέρνηση και καμμιά μομφή δεν μπορεί να μετριάσει τις βαριές συνέπειες, να κλείσει πληγές των εργατικών λαϊκών οικογενειών, από την υλοποίηση μιας πολιτικής απ' όλα τα κόμματα, ενταγμένης στην ενιαία στρατηγική της πλουτοκρατίας για θωράκιση της εξουσίας της και της κερδοφορίας της. Η διαχείριση των φυσικών φαινομένων, σεισμοί, πυρκαγιές, πλημμύρες, χιονιάς, γίνεται με κριτήριο τις επιλογές της Ευρωπαϊκής Ένωσης για επιλέξιμα έργα, στη λογική του κόστους και του οφέλους κι όχι την προστασία της ζωής. Γι' αυτό και οι βαριές συνέπειες. Κυβέρνηση, περιφερειάρχες και δημοτικές αρχές κάθε φορά παρουσιάζουν την ετοιμότητα του μηχανισμού του κεντρικού και τοπικού κράτους και κάθε φορά διαψεύδονται. Κι αυτές τις μέρες αποδείχθηκε ότι το κέρδος με την ασφάλεια και την ποιότητα δεν συμβιβάζονται, όπως στο ιδιωτικοποιημένο οδικό δίκτυο, εν προκειμένω την «ΑΤΤΙΚΗ ΟΔΟ», την «ΤΡΑΙΝΟΣΕ», τη «ΔΕΗ». Όλοι σχεδόν οι δρόμοι στην Αττική, με την πλειονότητα των δημάρχων να στηρίζει και να υλοποιεί την κεντρική πολιτική, ταλαιπώρησαν χιλιάδες ανθρώπους. Γιατί η λογική του κόστους και του οφέλους δεν επιτρέπει δαπάνες για προσωπικό, μηχανήματα, υποδομές συνολικά. Η δικαιολογημένη οργή και αγανάκτηση δεν πρέπει να ξεθυμάνει. Χρειάζεται να γίνει οργάνωση, αγώνας, διεκδίκηση, για να έχει αποτελέσματα. Γι' αυτό χαιρετίζουμε την πρωτοβουλία του Δήμου της Πάτρας για τη συγκέντρωση αύριο με συμμετοχή εκατοντάδων φορέων της Αττικής. Καλούμε τον λαό να δώσει μαζικό «παρών», να κάνει μομφή σ' αυτή την πολιτική, ανεξάρτητα ποια κυβέρνηση την εφαρμόζει, για να μην τρέμει με τα καιρικά φαινόμενα, για να διεκδικήσει τη ζωή και το μέλλον που του αξίζει. Η στρατηγική της καπιταλιστικής ανάπτυξης είναι αυτή που μπαίνει εμπόδιο στην ικανοποίηση των λαϊκών αναγκών. Αυτή σαρώνει τη ζωή των εργατικών λαϊκών οικογενειών. Σ' αυτή υποτάσσονται όλα τα κόμματα του κεφαλαίου, πλην του ΚΚΕ. Η μία κυβέρνηση χτίζει πάνω στην άλλη το αντεργατικό, αντιλαϊκό μέλλον των εργατικών λαϊκών οικογενειών και ιδιαίτερα των νέων. Το αντεργατικό νομοθετικό πλαίσιο δύσκολα ξεχωρίζεις τίνος έργο είναι. Έχει τις υπογραφές όλων των κομμάτων του κεφαλαίου. Για τους μισθούς που έχουν καταρρεύσει και χύνονται κροκοδείλια δάκρυα είστε όλοι συνένοχοι. Να θυμίσουμε ότι Νέα Δημοκρατία - ΠΑΣΟΚ με την πράξη νομοθετικού περιεχομένου 6/2012 μείωσε τον κατώτατο μισθό σε ένα βράδυ 22% και 32% για τους νέους κάτω των είκοσι πέντε ετών. Ο ΣΥΡΙΖΑ το διατήρησε στη θητεία του και στο τέλος, το 2019, έδωσε αύξηση, αρνούμενος την κατάργηση του εκτρωματικού νόμου, την επαναφορά των συλλογικών συμβάσεων του κατώτατου μισθού στα 751 ευρώ. Αυτό σήμερα υπολείπεται κατά 101 ευρώ από το 2012. Τώρα προτείνει 800 ευρώ, αλλά με διατήρηση του νόμου Βρούτση - Αχτσιόγλου. Όλοι μαζί, κύριοι, απορρίψατε την πρόταση πεντακοσίων τριάντα σωματείων, που κατέθεσε το ΚΚΕ επανειλημμένως, για την επαναφορά των συλλογικών συμβάσεων εργασίας, του κατώτερου μισθού στα 751 ευρώ ως βάση για αυξήσεις. Ποιο είναι το αποτέλεσμα αυτής της πολιτικής; Ένας στους τρεις εργαζόμενους να βγάζουν τον μήνα με 345 ευρώ, κύριοι! Το επαναλαμβάνω, 345 ευρώ. Ο μέσος μισθός να έχει φτάσει στα 785 ευρώ. Η κυριακάτικη αργία τελείωσε. Οκτώ η Νέα Δημοκρατία και το ΠΑΣΟΚ πριν, τριάντα δύο ο ΣΥΡΙΖΑ και συνεχίζει, βέβαια, τώρα η Νέα Δημοκρατία. Όσον αφορά τις εργασιακές σχέσεις, από το 1990 κάθε κυβέρνηση νομοθετούσε ευέλικτες μορφές, ολιγόμηνα, κακοπληρωμένα προγράμματα κοινωφελούς εργασίας, τα οποία ανακυκλώνουν την ανεργία. Κατά το εντεκάμηνο Ιανουαρίου - Νοεμβρίου του 2011 οι απολύσεις, κύριοι, ήταν δύο εκατομμύρια εξήντα έξι χιλιάδες επτακόσιες σαράντα μία, όσο και το σύνολο των μισθωτών στον ιδιωτικό τομέα, και οι προσλήψεις, ταυτόχρονα, αυτό το ίδιο διάστημα ήταν δύο εκατομμύρια διακόσιες δύο χιλιάδες. Η ευελιξία και οι μισθοί πείνας είναι πλέον μια μόνιμη κατάσταση. Δικό σας έργο! Όλων σας! Η ακρίβεια, οι ανατιμήσεις στα είδη πρώτης ανάγκης, με το ρεύμα να οδηγεί σε ενεργειακή φτώχεια και σε δυστυχία. Αυξάνει το ποσοστό που βρίσκεται κάτω από τα στατιστικά όρια της φτώχειας. Όλοι σας θωρακίζετε την πλουτοκρατία, με περιορισμό των συνδικαλιστικών και δημοκρατικών ελευθεριών. Στο περιοριστικό πλαίσιο προστέθηκε ο απεργοκτόνος νόμος Αχτσιόγλου και εμπλουτίστηκε με τον νόμο Χατζηδάκη, που το απλό μοίρασμα μιας ανακοίνωσης θεωρείται ψυχολογική βία, προβλέποντας το δικαίωμα στην εργοδοσία για απαίτηση αποζημίωσης από το σωματείο και κήρυξη της απεργίας ως παράνομης και καταχρηστικής. Με τον ίδιο νόμο νομοθετήθηκε το δεκάωρο με αποδοχές οκταώρου, η αύξηση των ωρών υπερεργασίας, των ωρών υπερωρίας, με ταυτόχρονη μείωση της αμοιβής τους. Λέτε να σας χειροκροτούν οι εργαζόμενοι, κύριε Χατζηδάκη, γι' αυτό το έργο; Ντροπή σας! Χιλιάδες κρούσματα, εκατοντάδες διασωληνωμένοι και οι νεκροί να ξεπερνούν τις είκοσι τρεις χιλιάδες. Αυτό είναι το αποτέλεσμα της ταξικής διαχείρισης της πανδημίας! Οι χώροι δουλειάς, τα μέσα μαζικής μεταφοράς, τα σχολεία είναι χωρίς μέτρα, με τους εργαζόμενους να βιώνουν τις συνέπειες. Οι εκβιασμοί της εργοδοσίας έχουν απογειωθεί, έχουν πάρει αέρα στα πανιά τους. «Πάρε Depon κι έλα στη δουλειά» ή -προχθές- «κόψε τον λαιμό σου να έρθεις στη δουλειά με τον χιονιά»! Στους χώρους δουλειάς δεν τηρούνται ούτε οι στοιχειώδεις κανόνες ασφάλειας και προστασίας. Τα εργοδοτικά εγκλήματα είναι καθημερινά. Το Σώμα Επιθεωρητών Εργασίας έγινε, δήθεν, ανεξάρτητη αρχή, πλήρως εξαρτημένη από τους στόχους και τις στρατηγικές της καπιταλιστικής ανάπτυξης, που δεν χωρά εργασιακά και ασφαλιστικά δικαιώματα, συνδικαλιστικές ελευθερίες, δεν χωρά ελέγχους. Διαχρονικά, όλα τα κόμματα που παρουσιάζονται κάθε φορά ως σωτήρες, έχουν ως προτεραιότητα την ιδιωτικοποίηση της κοινωνικής ασφάλισης. Στο ασφαλιστικό οι κυβερνήσεις χτίζουν, εναλλάξ, πάνω στο οικοδόμημα της άλλης. Ο νόμος του ΣΥΡΙΖΑ, ο νόμος Κατρούγκαλου, ήταν ο πιο εμβληματικός, επεκτάθηκε από την Κυβέρνηση της Νέας Δημοκρατίας και με τον νόμο για τις επικουρικές συντάξεις με την υλοποίηση, διάταξη του νόμου Κατρούγκαλου, τώρα, για την περικοπή της λεγόμενης «εθνικής», που φτάνει στα 245 ευρώ. Τις επόμενες ημέρες φέρνει η Νέα Δημοκρατία νομοσχέδιο για τον ΕΦΚΑ, όπου αποκαλύπτεται ότι δεν έχει τέλος η επίθεση στην κατεύθυνση της ιδιωτικοποίησης, συνολικά, του ασφαλιστικού. Να ποιο είναι το έργο σας: Πάνω από εκατόν πενήντα χιλιάδες κύριες συντάξεις βρίσκονται σήμερα σε εκκρεμότητα και εκατόν είκοσι πέντε χιλιάδες είναι οι επικουρικές. Αυτό είναι ντροπή! Το 27% των συνταξιούχων καλείται να τα βγάλει πέρα με 370 ευρώ, κύριοι! Το 38% των συνταξιούχων, ένα εκατομμύριο περίπου, παίρνει σύνταξη 580 ευρώ καθαρά. Πού θέλετε να πάνε οι συντάξεις τέλος πάντων, κύριοι; Θα σταματήσετε; Όχι!
Κλείστε, κύριε Κατσώτη.
Τελειώνω, κύριε Πρόεδρε. Η καπιταλιστική ανάπτυξη, που όλοι εξυπηρετείτε, ούτε είναι ούτε μπορεί να γίνει ποτέ ανάπτυξη για όλους. Οι ρυθμοί ανάπτυξης ανεβαίνουν όσο σαρώνονται εργασιακά και ασφαλιστικά δικαιώματα, όσο μεγαλώνει η αδικία σε βάρος των πολιτών. Οι νικηφόροι αγώνες της «EFOOD», της «COSCO» δείχνουν τη δύναμη του εργατικού συνδικαλιστικού κινήματος και των οργανώσεών του ενάντια στην πολιτική που διαλύει εργατικά ασφαλιστικά δικαιώματα. Οι αγώνες της «ΛΑΡΚΟ», τα «ΠΕΤΡΕΛΑΙΑ ΚΑΒΑΛΑΣ», των οικοδόμων, των εργατών γης…
Κλείστε, κύριε Κατσώτη. Σας παρακαλώ.
…δίνουν απάντηση -και τελειώνω, κύριε Πρόεδρε- στην εργοδοσία και την Κυβέρνηση της Νέας Δημοκρατίας.
Ναι, το είπατε τρεις φορές. Τελειώστε. Κλείστε.
Για την εργατική τάξη δεν υπάρχει καμμία ελπίδα…
Λειτουργείτε εις βάρος συναδέλφων που δεν θα μιλήσουν καθόλου.
…αν δεν οργανώσει τον δικό της αγώνα…
Κλείστε.
Τελειώνω, κύριε Πρόεδρε, μισό λεπτό. …με ισχυρή αμφισβήτηση της κυριαρχίας του κεφαλαίου, του πολιτικού της προσωπικού. Δεν μπορεί να καταδικάζονται σε μισθούς…
Κύριε Κατσώτη, σας παρακαλώ θερμά!
…και σε συντάξεις πείνας και εργασιακή…
Κύριε Κατσώτη, όλο λέτε ότι τελειώνετε και όλο γυρίζετε σελίδες. Όχι! Τελειώσατε!
Τελείωσα.
Κλείστε.
…και σύγχρονη δουλεία και να παραμένουν ακόμη σε αυτά τα κόμματα, που τους στερούν την ευημερία, την ευτυχία. Να συμπορευθούν τώρα με το ΚΚΕ στον δρόμο της ανατροπής, της άλλης μορφής οργάνωσης της κοινωνίας. Ψηφίζουμε «ναι» στη μομφή…
Εσείς στερείτε, όμως, σε κάποιους συναδέλφους το δικαίωμα να μιλήσουν. Εάν ο καθένας πάρει δύο και δυόμισι λεπτά παραπάνω, τότε είκοσι, τριάντα συνάδελφοι δεν θα μιλήσουν. Τον λόγο τώρα έχει ο Βουλευτής της Νέας Δημοκρατίας κ. Κωνσταντίνος Καραγκούνης για επτά λεπτά. Παράκληση θερμή: Όλοι γνωρίζετε τον χρόνο…
Δεν διακόψατε τον Βορίδη, που μίλησε δεκαπέντε λεπτά.
Δεν μίλησε τόσο και μη διαμαρτύρεστε.
Δεκαπέντε λεπτά μίλησε.
Και τον κ. Βορίδη εγώ τον…
Δεν τον διακόψατε!
Του έκανα τέσσερις φορές παρατήρηση. Θέλετε να κλείσω το μικρόφωνο; Σας το έκλεισα; Ακούστε κάτι: Θέλετε κάποιοι συνάδελφοί μας να μη μιλήσουν; Ο χρόνος είναι δεδομένος, ο κάθε Βουλευτής μιλάει επτά λεπτά, επομένως -παράκληση θερμή- προσαρμόστε τα κείμενά σας. Όλοι μιλάτε από κειμένου. Προσαρμόστε τα κείμενά σας στα επτά λεπτά. Δίδεται μία ανοχή ενός λεπτού, αλλά από εκεί και πέρα δεν μπορεί να συνεχιστεί αυτό, γιατί τότε δεν θα μιλήσουν κάποιοι συνάδελφοι. Ωραία, μιλάτε όσο θέλετε και δεν θα μιλήσουν κάποιοι συνάδελφοι. Κύριε Καραγκούνη, έχετε τον λόγο για επτά λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, τρία πράγματα προσδιορίζουν την πρόταση δυσπιστίας που κατέθεσε ο ΣΥΡΙΖΑ και οδηγούν στην αυτονόητη απόρριψή της: η αφορμή της, η αιτία της και το πολιτικό της πρόσωπο. Θα ξεκινήσω με την αφορμή της. Η πρόταση εγείρεται σε συνέχεια μιας πρωτοφανούς κακοκαιρίας, ενός φυσικού φαινομένου που, πράγματι, έπληξε και ταλαιπώρησε τους πολίτες. Και έρχεται η Αξιωματική Αντιπολίτευση με την πρότασή της, με αφορμή ένα τέτοιο φυσικό φαινόμενο, να αποδώσει στην Κυβέρνηση τη μορφή της γενικής ανικανότητας. Δεν θέλω να υπεκφύγω. Άλλωστε, ο ίδιος ο Πρωθυπουργός με θάρρος και υπευθυνότητα ζήτησε συγγνώμη από τους πολίτες για όποια προβλήματα προέκυψαν, άσχετα αν το κύριο πρόβλημα προκλήθηκε από την αναποτελεσματική διαχείριση μιας ιδιωτικής εταιρείας. Εμείς δεν υπεκφύγαμε, λοιπόν. Πήραμε μια ευθύνη, ακόμη και στο μέτρο που δεν μας αναλογεί, ακριβώς γιατί αναγνωρίζουμε και εκτιμούμε το πρόβλημα που δημιουργήθηκε στον πολίτη. Και δεν θυμάμαι άλλη εποχή και άλλη κυβέρνηση να προβαίνει προκαταβολικά και να υποχρεώνει τους ιδιώτες να δώσουν αποζημιώσεις και χρηματικές ικανοποιήσεις σε όσους είχαν πρόβλημα. Όπως είπα, όμως, εμείς το πράξαμε, γιατί είναι εντός του αξιακού μας πλαισίου και της πολιτικής μας κουλτούρας. Και ήδη το Υπουργείο Ενέργειας, σε συνεργασία με την Ευρωπαϊκή Ένωση, προχωρά και έχει ξεκινήσει το πολύ σημαντικό έργο της υπογειοποίησης των καλωδίων της ΔΕΗ. Οπότε εμείς ούτε ανεύθυνοι είμαστε ούτε ευκαιριακοί. Και ακριβώς η ευθύνη και η πρόβλεψη αποτελούν το κλειδί για κάθε μακροχρόνια διαχείριση φυσικών καταστροφών και για κάθε πολιτική προστασία, που στο κάτω-κάτω αυτό ενδιαφέρει, ουσιαστικά, τους πολίτες. Κλείνω, όμως, την παρένθεση και πάω πίσω, εκεί από όπου ξεκίνησα, στην αφορμή της πρότασης δυσπιστίας, γιατί, όπως είπα, το γεγονός ότι εγείρεται πρόταση δυσπιστίας με αφορμή μια φυσική καταστροφή αποκαλύπτει και την ποιότητα αυτής της πρότασης. Και ξέρετε γιατί; Γιατί οι φυσικές καταστροφές και τα προβλήματα στις ζωές των ανθρώπων, που αναπόφευκτα δημιουργούν, ενώνουν ακόμα και εχθρούς. Να θυμίσω την περίφημη διπλωματία των σεισμών, όπου ακόμα και η Ελλάδα και η Τουρκία τα έβαλαν όλα στην άκρη, γιατί τα φαινόμενα αυτά είναι τόσο υπέρτερα ημών και ο πόνος των ανθρώπων τόσο αληθινός, που ακόμη και παραδοσιακοί αντίπαλοι αντιλαμβάνονται ότι δεν ταιριάζει στον πολιτικό μας πολιτισμό να γίνονται αυτά τα θλιβερά πράγματα αφορμή για φθηνή εκμετάλλευση. Εμείς πρόταση μομφής δεν κάναμε ούτε στη Μάνδρα ούτε στο Μάτι, παρ' ότι είχαμε εκατοντάδες νεκρούς. Αυτόν τον πολιτικό πολιτισμό, τον οποίο μπορεί να δείξει ακόμα και η Τουρκία προς την Ελλάδα και αντιστρόφως, ακόμα και το Πακιστάν στην Ινδία και αντιστρόφως, ακόμα και το Αζερμπαϊτζάν στην Αρμενία και αντιστρόφως, ο ΣΥΡΖΑ δεν μπορεί να τον δείξει. Η πρόταση αυτή είναι μια πρόταση πολιτικής χαιρεκακίας, μια πρόταση πολιτικής τυμβωρυχίας, μια πρόταση ανθρώπων κατώτερων των περιστάσεων. Γιατί περί αυτού πρόκειται. Θα μου πείτε, δεν είναι και περίεργο που ο ΣΥΡΙΖΑ λειτουργεί με αυτόν τον τρόπο, γιατί όλη του η πορεία έχει υπάρξει πορεία ενός πολιτικού ξενιστή, ενός ευκαιριακού εκμεταλλευτή των γεγονότων. Με αυτόν τον τρόπο κατόρθωσε να γίνει από ένα κόμμα του 3%, κυβέρνηση και πλειοψηφία. Όπως, δηλαδή, σήμερα επιχειρεί να εκμεταλλευτεί τα ανθρώπινα προβλήματα μιας φυσικής καταστροφής, έτσι και τότε είχε αναλάβει εργολαβία την εκμετάλλευση του οικονομικού πόνου που δημιούργησε η κρίση και τα μνημόνια και, τελικά, κατέληξε να γίνει, όταν ανέλαβε την εξουσία, το καλύτερο και το πιο υπάκουο παιδί της λιτότητας. Ίδιοι ήταν, κυρίες και κύριοι συνάδελφοι, και οι ίδιοι παραμένουν. Εμπόριο πόνου έκαναν και εμπόριο πόνου κάνουν. Η διαφορά είναι, βέβαια, ότι ο κόσμος τούς έχει καταλάβει. Ξέρετε, έχω υπάρξει από τους πρώτους -αν όχι ο πρώτος- που σε αυτή την Αίθουσα είχα πει ότι ο ΣΥΡΙΖΑ θα γυρίσει στα ιστορικά του ποσοστά. Και είναι ζήτημα χρόνου, όπως φαίνεται, ο ΣΥΡΙΖΑ να καταλήξει τρίτο κόμμα. Το είπα τότε, το επαναλαμβάνω και σήμερα. Και τα ποιοτικά χαρακτηριστικά κυρίως των δημοσκοπήσεων το δικαιώνουν. Και ειλικρινά πιστεύω πως όταν θα πάμε σε εκλογές, στο τέλος τετραετίας, ο ΣΥΡΙΖΑ όντως θα αναδειχθεί τρίτο κόμμα και ο Τσίπρας θα δει στη θέση του Αρχηγού της αξιωματικής αντιπολίτευσης τον κ. Ανδρουλάκη. Η αιτία, λοιπόν, της πρότασης μομφής είναι ο διάχυτος πανικός. Ο ΣΥΡΙΖΑ κατανοεί ότι δεν θα παραμείνει για πολύ καιρό Αξιωματική Αντιπολίτευση. Όμως, υπάρχει και ένας τρίτος λόγος που η απόρριψη της συζητούμενης πρότασης δυσπιστίας αποτελεί μονόδρομο. Δεν είναι μόνο θέμα κοινοβουλευτικών αριθμών και συσχετισμών. Ο βασιλιάς είναι γυμνός όχι μόνο ως προς την αφορμή και την αιτία, όπως ήδη ανέπτυξα, αλλά ως προς το πολιτικό της πρόσημο και το πολιτικό της περιεχόμενο, που αμφότερα είναι κενά. Κυρίες και κύριοι συνάδελφοι, αποτελεί φαιδρολόγημα να κατηγορεί για ανικανότητα ο ΣΥΡΙΖΑ την Κυβέρνηση της Νέας Δημοκρατίας, η κυβέρνηση του τρίτου μνημονίου και του νόμου Κατρούγκαλου, η οποία κατέκλεψε τη μεσαία τάξη στην Ελλάδα, διέλυσε τη μικρή επιχειρηματικότητα και κήρυξε ταξικό πόλεμο στις παραγωγικές δυνατότητες του λαού. Αυτή η Κυβέρνηση δεν δέχεται μαθήματα ικανότητας από τους αποτυχημένους του ΣΥΡΙΖΑ. Η πρότασή σας θα καταψηφιστεί όχι γιατί το θέλουν οι κοινοβουλευτικοί αριθμοί, αλλά γιατί το επιβάλλει η πολιτική πραγματικότητα και η πολιτική λογική. Και ξέρετε τι λέει αυτή η λογική; Ότι ο κόσμος θέλει στα πανεπιστήμια να γίνεται μάθημα και όχι να τρώνε ξύλο οι καθηγητές, θέλει στους δρόμους να κυκλοφορούν οι πολίτες και όχι να κάνουν πάρτι οργανωμένες μειοψηφίες. Ο κόσμος θέλει σύγχρονο εξοπλισμό για τις Ένοπλες Δυνάμεις και όχι τον Αρχηγό σας να λέει -όπως πρόσφατα- ότι δεν πρέπει να κάνουμε κούρσα εξοπλισμών, προκαλώντας κύματα συμπάθειας στην Τουρκία και την «ΤΖΟΥΜΧΟΥΡΙΕΤ» να τον επικροτεί σε πρωτοσέλιδο. Ο κόσμος θέλει κατάργηση της εισφοράς αλληλεγγύης -όπως την κάναμε-, θέλει εξορθολογισμό του ΕΝΦΙΑ -όπως τον δρομολογούμε-, θέλει δίκαιες ασφαλιστικές εισφορές -όπως αυτές που εφαρμόσαμε- και όχι τα χαράτσια του νόμου Κατρούγκαλου, όπως, φυσικά, ο κόσμος ήθελε και εκτίμησε ότι κρατήσαμε την οικονομία όρθια σε στιγμές πανδημίας, με τις επιστρεπτέες προκαταβολές, με τις επιδοτήσεις των ενοικίων, με τις αναστολές των φορολογικών υποχρεώσεων και με τη διασφάλιση των θέσεων εργασίας. Και βλέπετε το παράδοξο; Αυτές τις πολιτικές ενίσχυσης της ζήτησης τις εγγυηθήκαμε και τις εφαρμόσαμε εμείς, οι δήθεν νεοφιλελεύθεροι και οι δήθεν ανάλγητοι, οι δήθεν οπαδοί της λιτότητας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μόνο ένα λεπτό, κύριε Πρόεδρε, και τελειώνω. Και δεν μας συγχωρείτε για το ότι, τελικά, με αυτή μας την πολιτική κάναμε το τελευταίο φύλλο συκής της δήθεν Αριστεράς να καταπέσει. Γιατί οι πραγματικοί θιασώτες της λιτότητας είστε εσείς. Αντίθετα εμείς είμαστε η παράταξη της ανάπτυξης και της ενίσχυσης των λαϊκών εισοδημάτων. Και όλα αυτά χωρίς τη μεθοδολογία των δανεικών, στην οποία είστε παραδοσιακά εθισμένοι, χωρίς τα εισπρακτικά πογκρόμ τα οποία επιβάλλετε στον ελληνικό λαό και κυρίως όχι με άφρονες πολιτικές, που κλείσατε τις τράπεζες το 2015. Και επομένως -κλείνω- για όλους αυτούς τους λόγους, την αφορμή της, την αιτία της, το πολιτικό της πρόσημο και περιεχόμενο, η συζητούμενη πρόταση μομφής σας δεν θα έχει και ούτε θα μπορούσε να έχει ελπίδα επιτυχίας. Αλλά ίσως πρέπει να σας την αφήσουμε να τη χαρείτε, έστω και σαν φαντασίωση, γιατί, όπως σας είπα, στις επόμενες εκλογές θα αναδειχθείτε τρίτο κόμμα και εφεξής οι δυνατότητες εκ μέρους σας υποβολής πρότασης δυσπιστίας θα είναι πλέον δραστικά περιορισμένες. Σας ευχαριστώ πολύ.
Και εγώ ευχαριστώ τον κ. Καραγκούνη και για την προσέγγιση στον χρόνο. Τον λόγο έχει, αφού τακτοποιηθεί το Βήμα, η Βουλευτής του ΣΥΡΙΖΑ - Προοδευτική Συμμαχία κ. Χαρά Καφαντάρη για επτά λεπτά.
Ευχαριστώ πολύ, κύριε Πρόεδρε. Βέβαια ο προλαλήσας συνάδελφος της Νέας Δημοκρατίας εξέφρασε ευσεβείς πόθους. Φοβάμαι όμως ότι θα διαψευστεί. Κυρίες και κύριοι Βουλευτές της Νέας Δημοκρατίας, που στηρίζετε την Κυβέρνηση Μητσοτάκη, είστε πραγματικά ευχαριστημένοι για αυτό που ζήσαμε και ζούμε την τελευταία εβδομάδα; Είστε ευχαριστημένοι με το «κρατήσαμε το κράτος λειτουργικό», που πολλάκις εξέφρασε ο Υπουργός Κλιματικής Κρίσης και Πολιτικής Προστασίας; Είστε ευχαριστημένοι με τη δήλωση του κ. Πέτσα, που τυχαίνει να είναι εδώ: «Η πολιτική προστασία είναι σε καλό επίπεδο.»; «Χτίζουμε ένα νέο Υπουργείο με προσόντα το μεράκι και το κέφι», αυτή είναι η δήλωση του κ. Μητσοτάκη στη ΔΕΘ πέρυσι τον Σεπτέμβρη. Ιδρύθηκε δηλαδή ένα νέο Υπουργείο και πέντε μήνες είναι χωρίς οργανόγραμμα, χωρίς σαφές νομοθετικό πλαίσιο, χωρίς νόμο ο οποίος να εφαρμόζεται, γιατί δεν έχουν εκδοθεί οι κανονιστικές πράξεις, παρά μόνο επιλεκτικά χρησιμοποιούνται κάποια άρθρα, όπως είναι το ειδικής κινητοποίησης, το άρθρο 26 δηλαδή, όπου πάλι και σε αυτό αποτύχατε όταν το εφαρμόσατε. Γιατί το θέμα των Δρυάδων είναι πολύ κοντά, τον Αύγουστο συνέβη, στα δεκαοκτώ σημεία της Αττικής. Το αποτέλεσμα ποιο ήταν; Αποτυχία και εκεί. Κάηκε 1,4 εκατομμύριο στρέμματα γης. Από την ανάληψη της διακυβέρνησης της χώρας από τον κ. Μητσοτάκη και την Κυβέρνησή του έχουμε πολλές φυσικές καταστροφές οι οποίες συνέβησαν. Ήταν ο «ΙΑΝΟΣ», η «ΜΗΔΕΙΑ», οι πυρκαγιές του καλοκαιριού, ο «ΜΠΑΛΛΟΣ» και βέβαια το πρόσφατο, που βιώνουμε ακόμα, η «ΕΛΠΙΣ». Όμως το μεράκι και το κέφι του κ. Μητσοτάκη γλίστρησε στις λάσπες και τα χιόνια της «Ελπίδος». Και βέβαια εγκλωβίστηκε. Το τραγικό βέβαια είναι ότι εγκλωβίστηκαν πολλοί συμπολίτες μας, πολλοί συμπατριώτες μας, ακόμα και είκοσι τέσσερις ώρες μέσα στην Αττική Οδό. Πράγματι στην προσπάθειά σας να αλλάξετε τη συζήτηση, να το ξεπεράσετε θα έλεγα εγώ, διαστρεβλώνετε θέσεις, παραποιείτε πράγματα. Και το χαρακτηριστικό -και αυτό, ξέρετε, για μία ευνομούμενη πολιτεία είναι τραγικό θα έλεγα- είναι να παραποιείτε αλλά και να αγνοείτε προειδοποιήσεις επιστημόνων και ειδικών επιστημονικών φορέων και ιδρυμάτων της χώρας σας, είτε του Αστεροσκοπείου είτε της Εθνικής Μετεωρολογικής Υπηρεσίας. Ακόμα και για τον χρόνο έναρξης του φαινομένου είχατε συγκεκριμένες προειδοποιήσεις από τον επιστημονικό κόσμο. Χρησιμοποιείτε το επιχείρημα ότι ήταν πρωτοφανής η χιονόπτωση. Όμως έρχεται το Εθνικό Αστεροσκοπείο -και καταθέτω εδώ την ανάρτηση που έχει γίνει και την ανακοίνωσή του- και αναφέρει συγκεκριμένα ότι στα εκατόν δώδεκα χρόνια είχαμε τέτοιες μεγάλες και σοβαρές χιονοπτώσεις ακόμα και μέσα στην πρωτεύουσα. [[Στο σημείο αυτό η Βουλευτής κ. Χαρούλα (Χαρά) Καφαντάρη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτό είναι ένα ζήτημα πάρα πολύ σοβαρό και πρέπει να σας απασχολήσει και απασχολούν και την κοινωνία αυτά τα οποία γίνονται σήμερα. Εσάς όμως σας ενδιαφέρει ένα πράγμα. Σας ενδιαφέρει η επικοινωνία, σας ενδιαφέρει να κάνετε συσκέψεις επικοινωνιακού τύπου διαδοχικές και στο νέο Υπουργείο, ενώ δεν έχετε καμμία πολιτική πρόληψης, καμμία προετοιμασία ούτε ετοιμότητα του επιχειρησιακού μηχανισμού ούτε βέβαια και καταφέρατε και στοιχειώδη συντονισμό, πολύ περισσότερο βέβαια για πολιτικές βραχείας αποκατάστασης. Ποιος φταίει για εσάς; Φταίνε άλλοι. Η Κυβέρνηση, το επιτελικό κράτος δεν φταίει σε τίποτα. Ο κ. Μητσοτάκης δεν έχει καμμία ευθύνη. Έχει ευθύνη -λέτε- η «ΑΤΤΙΚΗ ΟΔΟΣ», μπορεί να έχει ευθύνη και η Περιφέρεια Αττικής και πράγματι υπάρχουν ευθύνες εκεί και δεν θέλουμε να τις ξεπεράσουμε. Χαρακτηριστικά θα πω ότι το Συντονιστικό Όργανο Πολιτικής Προστασίας στον Βόρειο Τομέα της Αθήνας συνεδρίασε τη Δευτέρα, τη στιγμή που τη Δευτέρα το πρωί ξεκίνησε το εν λόγω φαινόμενο. Δεν υπάρχουν, λοιπόν, άλλες ευθύνες κεντρικά στην Κυβέρνηση και στον Πρωθυπουργό, πάντα κάποιος άλλος φταίει. Αλλά η ευθύνη είναι βασικά στο ανεπαρκές και στο ανίκανο, θα έλεγα, επιτελικό σας κράτος. Επίσης κρύβεστε πίσω από την κλιματική αλλαγή, που κανείς δεν αρνείται φυσικά. Αλλά είναι ένα πολύ φθηνό επιχείρημα για την ανεπάρκεια στην εφαρμογή πολιτικών προσαρμογής στην κλιματική αλλαγή. Ήταν από τα πρώτα που νομοθέτησε η κυβέρνηση ΣΥΡΙΖΑ το 2016 και σε περιφερειακό επίπεδο δεν υλοποιείται τίποτα. Διδασκόμαστε από τα λάθη μας, είπε ο κ. Μητσοτάκης προχθές στο Υπουργικό Συμβούλιο. Κάθε φορά λέει ότι διδασκόμαστε! Ανεπίδεκτοι μαθήσεως η Κυβέρνηση και ο Πρωθυπουργός, όλο διδάσκεται. Στην εφαρμογή επάνω στο πεδίο, όταν υπάρχει το πρόβλημα, το αποτέλεσμα πάντα είναι τραγικό και μια μεγάλη αποτυχία. Αλλά βέβαια και το καινούργιο σας Υπουργείο αυτό που το ενδιαφέρει -και το έχει πει και ο κ. Μητσοτάκης πολύ έντονα- είναι αυτό το λεγόμενο πρόγραμμα «ΑΙΓΙΣ», ένα πρόγραμμα της τάξης του 1,71 εκατομμυρίου ευρώ το οποίο θα αφορά εξοπλισμό, προμήθεια από διεθνή μέσα, ουσιαστικά με αεροπλάνα -τα οποία ακόμα δεν έγιναν, τα Καναντέρ από το 2025 θα παράγονται-, με άλλα επιστημονικά όργανα, διαφόρων ειδών εξοπλισμό. Βέβαια δεν έχετε ξεχάσει στον ν.4662, που εμείς καταψηφίσαμε και αναδείξαμε στη Βουλή τις ανεπάρκειες, ότι υπάρχουν και τα απόρρητα κονδύλια. Υπάρχει συγκεκριμένο άρθρο που μιλάει για απόρρητα κονδύλια στην Πολιτική Προστασία. Ο καθένας που μας ακούει, Έλληνας και Ελληνίδα, αυτή τη στιγμή, βγάζει κάποια συμπεράσματα. Κυρίες και κύριοι Βουλευτές, εμείς ως ΣΥΡΙΖΑ πάντα και στην κριτική την οποία κάνουμε προβάλλουμε θέσεις συγκεκριμένες. Και επειδή πάντα προσπαθείτε -και σήμερα ξεκίνησε αυτό και είμαι σίγουρη ότι και τις άλλες μέρες θα γίνει- έναν συμψηφισμό, ότι τι κάνατε εσείς και τι κάναμε εμείς, θα πούμε με υπευθυνότητα ότι μετά το τραγικό γεγονός στο Μάτι συντάχθηκε ένα συγκεκριμένο σχέδιο νόμου, το οποίο κατατέθηκε το φθινόπωρο του 2019 στο ελληνικό Κοινοβούλιο, για τη δημιουργία της Εθνικής Αρχής Πολιτικής Προστασίας και Ανθεκτικότητας, με ουσιαστική συμμετοχή του επιστημονικού κόσμου, με αναβαθμισμένο επιχειρησιακό μηχανισμό και βέβαια με επικεφαλής άτομο διεθνούς κύρους μέσα από διεθνείς διαδικασίες, βασισμένοι και στο πρόγραμμα Γκολντάμερ, μιας ομάδας επιστημόνων. Εσείς τότε το ψηφίσατε, συμφωνήσατε, συμφωνούσε και η ΚΕΔΕ. Η ανικανότητά σας είναι παροιμιώδης σε όλα τα επίπεδα. Τι να πω για την πανδημία, για την ακρίβεια, για τις τιμές, για την παιδεία, για τους μικρομεσαίους, για τα πάντα! Μιλάτε για επενδύσεις, και με αυτό θα ήθελα να κλείσω. Κοιτάξτε, πανηγυρίσατε μέσα στη διαδικασία του «ΕΛΠΙΣ», του φυσικού φαινομένου αυτού που συμβαίνει αυτή την εβδομάδα, για μεγάλες επενδύσεις που έρχονται στη χώρα, συμφωνίες κ.λπ.. Βέβαια πρέπει να πούμε το εξής: Ο διασυρμός της πατρίδας, όταν η Αθήνα είναι σε διεθνή και ευρωπαϊκά πρωτοσέλιδα, το κέντρο της Αθήνας, η κατάσταση με τα χιόνια και την έλλειψη δυνατότητας κυκλοφορίας, ε, αυτό δεν είναι και το καλύτερο για την πατρίδα μας.
Κυρία Καφαντάρη, κλείστε.
Κλείνω, κύριε Πρόεδρε, και ευχαριστώ. Οι επενδυτές θέλουν ένα σταθερό φορολογικό καθεστώς, θέλουν κανόνες, θέλουν κτηματολόγια, θέλουν πολεοδομικό σχεδιασμό, δασικούς χάρτες, για να έρθουν να επενδύσουν. Αλλά εσείς, φαίνεται, θέλετε ευκαιριακούς επενδυτές, που έρχονται στην πατρίδα μας για να κερδίσουν και μόνο, χωρίς καμμία προστιθέμενη αξία.
Κλείστε, κυρία Καφαντάρη. Δεν είναι ευγενικό να κλείσω εγώ το μικρόφωνο.
Για αυτόν τον λόγο και εμείς, για όλα αυτά, καταψηφίζουμε την Κυβέρνηση. Ψηφίζουμε την πρόταση μομφής και καλούμε τη δημοκρατική Αντιπολίτευση σε κοινό βηματισμό για μία πολιτική λύση, για μία δημοκρατική προοδευτική αλλαγή. Να φύγει η χειρότερη Κυβέρνηση της Μεταπολίτευσης.
Κυρία Καφαντάρη, με συγχωρείτε, αλλά αν κάθε Βουλευτής παίρνει δύο με δυόμισι λεπτά, κάθε τρεις Βουλευτές στερούν έναν Βουλευτή που βρίσκεται στις τελευταίες θέσεις από το να μιλήσει. Εγώ είμαι υποχρεωμένος να προστατεύσω όλους τους συναδέλφους. Αυτό που κάνετε, με αυτή την υπερβολική υπέρβαση, δεν είναι καθόλου σωστό. Παράκληση θερμή είναι αυτή. Τον λόγο έχει ο κ. Αντώνιος Μυλωνάκης από την Ελληνική Λύση για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, κύριοι Υπουργοί, παρακολουθώντας η τσακισμένη κοινωνία, όπως την έχετε φέρει σε τέτοιο σημείο, σήμερα, ακούγοντας εδώ τη συζήτηση για την πρόταση δυσπιστίας της Αξιωματικής Αντιπολίτευσης κατά της Κυβέρνησης, αναρωτιέται «πού έχω μπλέξει», «με ποιους έχω μπλέξει», «ποιους έχω στείλει εκεί μέσα να με εκπροσωπούν». Είναι μία πρόταση δυσπιστίας η οποία γίνεται, κύριοι του ΣΥΡΙΖΑ, ετεροχρονισμένα. Τώρα καταλάβατε ότι αυτή η Κυβέρνηση δεν μπορεί άλλο να τραβήξει το κάρο; Δεν έχετε καταλάβει από την πρώτη στιγμή, που φωνάζαμε εδώ μέσα, η Ελληνική Λύση, ότι η Κυβέρνηση αυτή πάει σε λάθος μονοπάτια; Άκουσα προηγουμένως, γιατί βιάστηκε η λογική μας εδώ, το ΠΑΣΟΚ ή ΚΙΝΑΛ ή όπως αλλιώς λέγεται και τον κ. Σκανδαλίδη να λέει ότι «εμείς είμαστε υπέρ της πρότασης δυσπιστίας, την υπερψηφίζουμε, αλλά δεν ζητάμε εκλογές». Δηλαδή τι θέλει το ΚΙΝΑΛ; Να γίνει κανένας συμψηφισμός εδώ μέσα και να γίνει καμμία κυβέρνηση ενώ δεν έχουν γίνει εκλογές; Εκτός εάν ο κ. Ανδρουλάκης, που ακόμα δεν το είδαμε τον βγάλαμε έτοιμο για να κυβερνήσει, θέλει να κυβερνήσει τη χώρα. Και πρέπει να το ξεκαθαρίσετε, κυρία Γιαννακοπούλου, αυτό το πράγμα. Είστε υπέρ της πρότασης δυσπιστίας και να φύγει αυτή η κακή Κυβέρνηση, να πάμε σε εκλογές, να αποφασίσει ο ελληνικός λαός ή θέλετε νταλαβέρι; Γιατί κάπως έτσι είναι το πράγμα. Και μη μου πείτε ότι μέσα στην πανδημία δεν γίνονται εκλογές, γιατί εκλογές κάνατε και εσείς και επιλέξατε τον νέο Αρχηγό σας. Όσο για το σόου το οποίο ζητήσατε να γίνει, νομίζω ότι είχατε άδικο. Εν μέσω μίας κοινοβουλευτικής διαδικασίας, έχουν παγώσει τα πάντα, συζητείται μια πρόταση να φύγει αυτή η κακή Κυβέρνηση και εσείς ζητάτε να κάνετε Κοινοβουλευτική Ομάδα την ώρα που θα μιλάνε οι πολιτικοί Αρχηγοί; Νομίζω ότι εδώ πρέπει να καθίσουμε κάτω να σκεφτούμε σε ποιους απευθυνόμαστε. Απευθυνόμαστε στον ελληνικό λαό. Ο ελληνικός λαός είναι, πιστεύω, ένας σοβαρός λαός. Δεν ανέχεται άλλα. Πάμε τώρα στην Κυβέρνηση. Κύριοι, σας το είχαμε πει από την πρώτη στιγμή ότι το επιτελικό κράτος θα είναι η καταστροφή σας. Δεν μας ακούσατε. Ο Κυριάκος Βελόπουλος και η Ελληνική Λύση έντιμα, από την πρώτη στιγμή, έκανε σοβαρή, εποικοδομητική αντιπολίτευση. Σας λέγαμε αυτά τα οποία πρέπει να αποφύγετε. Σας κάναμε προτάσεις. Σας δίναμε λύσεις. Και εσείς, αντί να μας ακούτε, μας γράφατε στα παλαιότερα των υποδημάτων σας, ταΐζατε τα κανάλια για να μη μας βγάζουν καθόλου, τις δημοσκοπικές εταιρείες για να μας δίνουν 2%, να σας φέρνουν εσάς στο 40%, το ΚΙΝΑΛ - ΠΑΣΟΚ στο 20%, ο ΣΥΡΙΖΑ στο 23% και οι υπόλοιποι εξαφανισμένοι, να παίζεται το τρικομματικό παιχνίδι. Δεν καταλαβαίνω τι γίνεται εδώ. Πιστεύτε ότι ο ελληνικός λαός δεν το καταλαβαίνει; Είπε ο κ. Θεοδωρικάκος ότι χρειάζεται χρόνο το Υπουργείο Κλιματικής Αλλαγής. Το ίδιο άκουσα και από τον αγαπητό κ. Πέτσα, ο οποίος λέει ότι «χρειαζόμαστε χρόνο». Τι είστε; Προπονητές ομάδας και χρειάζεστε χρόνο; Τελείωσε ο χρόνος σας. Δεν υπάρχει χρόνος για χάσιμο. Πεθαίνουν άνθρωποι κάθε ημέρα. Είναι εδώ και η κ. Γκάγκα και θα ρωτήσω ορισμένα πράγματα να μας απαντήσει. Το λέω, κυρία Γκάγκα, ξέρετε γιατί; Γιατί πρέπει να μας απαντήσετε γιατί σε ορισμένα νοσοκομεία η θνησιμότητα είναι πάρα πολύ υψηλή στις ΜΕΘ και μιλάω για το Νοσοκομείο «Αλεξάνδρα». Θέλω να το δείτε αυτό το πράγμα, αν δεν το γνωρίζετε. Η θνησιμότητα στις ΜΕΘ είναι απίστευτη. Το λένε γιατροί, δεν το λέω εγώ. Έτσι μας μεταφέρουν. Εάν είναι λάθος, να το πούμε. Δεν έχετε, κύριοι της Κυβέρνησης, καθόλου χρόνο. Ο χρόνος σας τελείωσε. Από την πανδημία αυτά τα οποία αποκόμισε ο ελληνικός λαός είναι αδιαλλαξία, αυταρχισμός, τρομοκρατία και έναν Πρωθυπουργό ο οποίος όποτε έβγαινε μας έλεγε και από ένα παραμύθι. Μέχρι που έφτασε να πει ότι αυτοί οι άνθρωποι οι οποίοι είναι εκτός ΜΕΘ είναι το ίδιο με αυτούς που είναι εντός ΜΕΘ. Δηλαδή κοροϊδεύατε τον ελληνικό λαό, φτάσαμε στις είκοσι τρεις χιλιάδες και παραπάνω νεκρούς και έχουμε την υψηλότερη θνητότητα σε όλη την Ευρώπη ανά εκατομμύριο. Είναι απίστευτο! Και φταίει ποιος; Φταίει η επιδημία των ανεμβολίαστων ακόμα; Μα έχουμε τόσους εμβολιασμένους όσους έχει και η Γερμανία, τόσους εμβολιασμένους περίπου όσους έχει και η Γαλλία. Τι είμαστε εμείς, δηλαδή, οι Έλληνες; Οι κακοί; Στην οικονομία, έχετε βγει στον κόσμο να ρωτήσετε πώς περνάει ο μέσος Έλληνας πολίτης; Έχετε δει τι γίνεται με τους λογαριασμούς της ΔΕΗ; Έχετε καταλάβει πού πάει το πράγμα; Σας λέγαμε: Μην κλείσετε τους λιγνίτες. Εκλιπαρούσε από εδώ ο Πρόεδρος, ο Κυριάκος Βελόπουλος, τον κύριο Πρωθυπουργό «μην κλείνεις, αδελφέ, τους λιγνίτες», θα πάθουμε ζημιά. Έχουμε την αυτονομία του ρεύματός μας. Γιατί να μπούμε σε περιπέτειες; Μπήκαμε σε τεράστια περιπέτεια. Και τώρα να βάλουμε μπροστά πάλι τα εργοστάσια με τους λιγνίτες. Μα, τι να προλάβουμε; Αγοράζουμε το ηλεκτρικό ρεύμα πανάκριβο από αυτούς οι οποίοι το παράγουν με λιγνίτη. Δηλαδή όλα τα κακά, όλα τα δεινά ένας ελληνικός λαός θα τα τραβάει; Δέκα χρόνια μνημόνιο. Ήρθε τούτη εδώ η Κυβέρνηση εκτός από τον ΣΥΡΙΖΑ, ο οποίος κατέστρεψε ό,τι βρήκε και έφερε και τρίτο μνημόνιο. Ναι, εσείς κάνατε τρίτο μνημόνιο και τώρα θέλετε να ξανακυβερνήσετε. Επειδή τελειώνει ο χρόνος, η Ελληνική Λύση λέει ότι είστε, κύριοι, η Κυβέρνηση της επιτελικής αποτυχίας, η Κυβέρνηση που εξαθλίωσε τον ελληνικό λαό και τον βυθίζει ακόμα περισσότερο στον οικονομικό μαρασμό. Εθελοτυφλείτε. Ζητάτε χρόνο, μόνο που ο χρόνος δεν υπάρχει πλέον. Οι Έλληνες είναι ένας περήφανος λαός. Τον έχετε υποτιμήσει, τον έχετε τρομοκρατήσει, τον έχετε απαξιώσει, τον έχετε ευτελίσει. Ήρθε η ώρα να φύγετε, για να πει ο ελληνικός λαός τι θέλει από εδώ και πέρα, ποιος θέλει να τον κυβερνήσει. Πιστεύω ότι δεν θα θελήσει να τον κυβερνήσει ούτε το ΠΑΣΟΚ, το οποίο τον κυβέρνησε τόσα χρόνια και τον κατέστρεψε, ούτε ο ΣΥΡΙΖΑ. Θα δώσει μία ευκαιρία στην Ελληνική Λύση. Ζητάμε μία τετραετία να αλλάξουμε τα πάντα. Το κράτος δεν θα έχει συνέχεια με την Ελληνική Λύση. Θα τα ξεκινήσουμε όλα από την αρχή, και την εξωτερική πολιτική και την άμυνα και, κυρίως, την οικονομία. Να είστε καλά, σας ευχαριστώ πολύ.
Και εγώ ευχαριστώ ιδιαιτέρως τον κ. Μυλωνάκη για τη συνέπεια στον χρόνο. Τον λόγο τώρα έχει η Βουλευτής του ΜέΡΑ25, η κ. Μαρία Απατζίδη, για επτά λεπτά και αμέσως μετά τον λόγο θα πάρει η Αναπληρώτρια Υπουργός Υγείας, η κ. Γκάγκα. Ορίστε, κυρία Απατζίδη, έχετε τον λόγο.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, αυτές τις ημέρες αποκαλύφθηκε μια αλήθεια. Αυτό που αποκάλυψε η σφοδρή κακοκαιρία που ονομάστηκε «Ελπίδα» είναι ότι ο ιδιωτικός τομέας δεν είναι καλύτερος από τον δημόσιο. Και ήρθε ο χιονιάς μαζί με την ακρίβεια και την πανδημία για να καταρρίψουν το φρικτό ψέμα της παρούσας Κυβέρνησης, αλλά και όλων των μνημονιακών κυβερνήσεων, που ξεπούλησαν τα πάντα χωρίς ντροπή, το ψέμα ότι δήθεν πρέπει να αποδώσουμε τις δομές του δημοσίου σε ιδιώτες, που δήθεν τα καταφέρνουν καλύτερα. Τι είδαμε, όμως, και στις τρεις περιπτώσεις; Στην πανδημία είδαμε τους ιδιώτες κλινικάρχες να μη λερώνονται με τον κορωνοϊό, σε μια περίοδο που γιατροί και νοσηλευτές του δημοσίου έδιναν μάχες μέχρις εσχάτων, με τεράστια σωματική και ψυχική εξάντληση, για να σώσουν ζωές. Η Κυβέρνηση έκανε τα δημόσια νοσοκομεία μονοθεματικά, για να ωθήσει τη λοιπή νοσηρότητα στις COVID free ιδιωτικές κλινικές, οι οποίες κλινικές, απερίσπαστες, κερδοφόρησαν χυδαία πάνω στη θυσία των γιατρών και νοσηλευτών του δημοσίου και πάνω στις απώλειες όλου του ελληνικού λαού. Στην ακρίβεια, όμως, τι είδαμε; Είδαμε τα καρτέλ των σουπερμάρκετ και τα καρτέλ του ηλεκτρικού ρεύματος να κάνουν πάρτι ανατιμήσεων, με τιμές πολύ πάνω από την αύξηση κόστους ενέργειας και των πρώτων υλών, χάριν του Χρηματιστηρίου Ενέργειας που θέσπισε ο ΣΥΡΙΖΑ. Και έρχεται ως τρίτη και χαριστική βολή ο χιονιάς. Την ίδια ώρα που οι δήμοι προσπαθούσαν πάση θυσία να κρατήσουν τους δρόμους ανοιχτούς, οι ολιγάρχες που εκμεταλλεύονται τους μεγάλους αυτοκινητόδρομους, όπως η Αττική Οδός, δεν φρόντισαν να δουλέψουν τα εκχιονιστικά, δεν απεγκλώβισαν τους οδηγούς. Μάλιστα, Βουλεύτριά σας, η κ. Παπακώστα, μας είπε ότι φταίει ο λαός, φταίει ο κόσμος. Είναι μόνο ανικανότητα, θα μου πείτε; Σίγουρα είναι και ανικανότητα, αλλά πάνω από όλα είναι ότι οι συνθηκολογημένες από την ολιγαρχία και τους δανειστές κυβερνήσεις από το 2010 έχουν παραδώσει και παραδίδουν ακόμη σε συγκεκριμένες εταιρείες τους σημαντικούς δρόμους ως μονοπώλιο. Οπότε οι ολιγάρχες δεν έχουν κανέναν λόγο να ξοδέψουν έστω και ένα ευρώ για να λειτουργήσουν τα εκχιονιστικά ή για να απεγκλωβίσουν τους οδηγούς, πολύ απλά γιατί ο σκοπός των ιδιωτών είναι το περισσότερο κέρδος και όχι η κοινή ωφέλεια. Κέρδος, κέρδος, κέρδος. Στο ΜέΡΑ25, όμως, θεωρούμε ότι η πραγματική ελπίδα θα έρθει αν βγάλουμε τα διδάγματα από την κακοκαιρία «Ελπίδα». Και το δίδαγμα είναι ότι τον καλό καιρό οι ολιγάρχες βγάζουν αμέτρητα λεφτά από πανάκριβα διόδια, στην κακοκαιρία, επειδή έχουν τη δύναμη του μονοπωλίου, αφήνουν τους οδηγούς να υποφέρουν. Γιατί; Γιατί απλά μπορούν, γιατί μπορούν να μην ξοδέψουν ούτε ένα ευρώ για εκχιονιστικά, αφού πάντα θα υπάρχει ένας πρόθυμος Πρωθυπουργός να μεσολαβεί για αυτούς. Οπότε ας μη γελιόμαστε. Η Κυβέρνηση Μητσοτάκη, την οποία και εμείς ως ΜέΡΑ25 μεμφόμαστε, κατηγορούμε, είναι και ανίκανη, αλλά είναι και κάτι χειρότερο. Είναι ένοχη, γιατί οδηγεί το δημόσιο σε μια προγραμματισμένη και προσχεδιασμένη αποτυχία σε όλους τους τομείς, υγεία, υπηρεσίες, δίκτυα, ώστε να τα ωθήσει στην ιδιωτικοποίηση και τη λεηλασία από τους ολιγάρχες. Ελπίδα δεν είναι η κακοκαιρία, ελπίδα είναι η αλήθεια και η αλήθεια -ως ΜέΡΑ25 θα σας υπενθυμίζουμε ξανά και ξανά- είναι η αλήθεια που αναδύθηκε αυτές τις τελευταίες μέρες, ότι οι ολιγάρχες στην Ελλάδα είναι παρασιτικοί, κρατικοδίαιτοι εισοδηματίες και η ελπίδα θα έρθει μόνο αν επανεθνικοποιηθούν το ταχύτερο δυνατό οι θεμελιώδεις υποδομές, υπηρεσίες, δίκτυα και αγαθά κοινής ωφέλειας, που αυτή τη στιγμή καταστρέφονται στα χέρια των παρασιτικών ολιγαρχών. Ναι, μεμφόμαστε αυτή την Κυβέρνηση, την καταγγέλλουμε. Όμως, πρέπει να θέσουμε και στους συναδέλφους του ΣΥΡΙΖΑ το ερώτημα: Να φύγουν αυτοί οι ολιγάρχες και να αντικατασταθούν από άλλους ολιγάρχες; Να φύγει, δηλαδή, μια δεξιά Κυβέρνηση ολιγαρχών και να έρθει μια δήθεν αριστερή, μια δήθεν προοδευτική κυβέρνηση πάλι ολιγαρχών; Δυστυχώς, όμως, συνάδελφοι του ΣΥΡΙΖΑ, δεν έχετε πρόβλημα με την παραχώρηση δημόσιου πλούτου είτε στον κ. Λάτση, είτε στην «ΑΚΤΩΡ», είτε στην «ΤΕΡΝΑ». Είχατε απαξιώσει τα τρένα μας -το θυμάστε πολύ καλά-, τα οποία τελικά δώσατε σε μια εταιρεία η οποία στην Ιταλία τελεί υπό πτώχευση. Και τα αεροδρόμια τα είχατε δώσει. Πώς θέλετε αυτός ο ελληνικός λαός -εξηγήστε μου- να σας εμπιστευτεί ξανά, για δεύτερη φορά; Έχετε, δηλαδή, ένα αφήγημα, ότι όλα αυτά τα απαιτούσε η τρόικα και τα δώσατε με βαριά καρδιά, δηλαδή ξεπερνώντας αυταπάτες του παρελθόντος, όπως δηλώσατε μετά τη συνθηκολόγηση. Τότε η πραγματική εναλλακτική ήταν αυταπάτη. Να το δεχτώ. Τώρα υποτίθεται ότι είστε η πραγματική εναλλακτική. Τώρα, όμως, έχει έλθει η στιγμή της αλήθειας. Το 2024 λήγει η σύμβαση με την «Αττική Οδό». Τι θα κάνετε τότε, κύριοι συνάδελφοι του ΣΥΡΙΖΑ; Οπότε, ναι, κατηγορούμε μια Κυβέρνηση η οποία ουσιαστικά δίνει εντολή να μη γίνεται τίποτα προληπτικά και απλώς εκ των υστέρων δίνει αποζημιώσεις στους εγκλωβισμένους, με τρόπο τελείως εξωθεσμικό, σαν φεουδάρχης σε υποτελή αντιπροσώπου ιδιώτη, αποζημιώσεις όμως που οι ιδιώτες ολιγάρχες θα τις πάρουν πίσω, μέσω του γνωστού τεχνάσματος των διαφυγόντων κερδών. Καταγγέλλουμε την Κυβέρνηση, η οποία κατά τη διάρκεια της πανδημίας, την ώρα που πέθαναν, πεθαίνουν είκοσι τρεις χιλιάδες συνάνθρωποί μας, δεν δίνει λεφτά για ΜΕΘ και προσλήψεις γιατρών και νοσηλευτών, αλλά δίνει 4,88 εκατομμύρια ευρώ στην «ΕΛΛΑΚΤΩΡ» της «Αττικής Οδού» για διαφυγόντα κέρδη. Κατηγορούμε, δηλαδή, μια Κυβέρνηση η οποία έχει ανακαλύψει ένα λεφτόδεντρο εκατομμυρίων για τη «FRAPORT», την «AEGEAN». Δυσπιστούμε απέναντι σε μια Κυβέρνηση όπου ο Πρωθυπουργός Κυριάκος Μητσοτάκης κάνει απευθείας συνεννοήσεις με τον Πρόεδρο του Διοικητικού Συμβουλίου του ομίλου «ΕΛΛΑΚΤΩΡ» της «Αττικής Οδού», ο οποίος όλως τυχαίως είναι και νομικός σύμβουλος του ίδιου του Πρωθυπουργού από το καλοκαίρι του 2019, όπως δηλώνει το βιογραφικό της δικηγορικής εταιρείας του. Αποδοκιμάζουμε μια Κυβέρνηση η οποία μοιράζει διχίλιαρα για να πνίξει το δίκαιο και αυτονόητο αίτημα που έχει ο ελληνικός λαός: Επανεθνικοποίηση τώρα κάθε υποδομής, κάθε δικτύου, γιατί ο ιδιωτικός τομέας δομικά, εγγενώς, αποτυγχάνει στη διαχείρισή του, ακριβώς επειδή δεν τα διαχειρίζεται με γνώμονα την κοινή ωφέλεια, αλλά -ποιο;- το μετοχικό κέρδος. Ναι, μεμφόμαστε μια Κυβέρνηση για όλους αυτούς τους λόγους. Επειδή, όμως, όλο το μνημονιακό τόξο -ΣΥΡΙΖΑ - ΚΙΝΑΛ - Νέα Δημοκρατία- δεν μπορεί να πει μαζί μας την ίδια πρόταση, δηλαδή την επανεθνικοποίηση τώρα κάθε υποδομής και κάθε δικτύου, μεμφόμαστε όλο το μνημονιακό τόξο.
Κλείστε, κυρία Απατζίδη.
Γιατί ως ΜέΡΑ25 δεν θέλουμε να αντικατασταθεί ένα ολιγαρχικό καθεστώς από ένα άλλο. Το δικό μας αίτημα είναι συγκεκριμένο: Θέλουμε τη ρήξη με την ολιγαρχία, για ένα δημοκρατικό μέλλον. Σας ευχαριστώ πολύ για την ανοχή σας.
Και εμείς ευχαριστούμε την κ. Απατζίδη. Τον λόγο τώρα έχει η Αναπληρώτρια Υπουργός Υγείας, η κ. Γκάγκα, για δέκα λεπτά.
Καλησπέρα σας. Θα ξεκινήσω με μια ιστορία για το ΕΣΥ, για το πώς ήταν τα τελευταία χρόνια, γιατί τα τελευταία δέκα χρόνια βιώσαμε ένα ΕΣΥ που μειωνόταν συνεχώς το προσωπικό, μειωνόντουσαν συνεχώς οι εξοπλισμοί, με την οικονομική κρίση, μειώθηκαν οι απολαβές των υγειονομικών, των γιατρών και είδαμε μια φοβερή «αιμορραγία» προσωπικού, κυρίως νέων γιατρών, να φεύγει προς το εξωτερικό. Άρα το ΕΣΥ δεν ήταν σε καλή κατάσταση για πολλά χρόνια. Η πανδημία το βρήκε με λιγότερο, λοιπόν, προσωπικό, με γερασμένο προσωπικό και με λίγα μέσα. Είπε κάποιος προηγούμενα ότι δεν υπήρχε πρόληψη. Πρέπει να σας πω ότι ως γιατρός στο «Σωτηρία» σχέδιο για την πανδημία μάς δόθηκε τον Ιανουάριο του 2020, όταν ακόμη η πανδημία δεν είχε φθάσει στην Ιταλία, δεν είχε φθάσει στην Ευρώπη. Το σχέδιο ήταν για το δικό μας νοσοκομείο να είναι το πρώτο νοσοκομείο αναφοράς για την 1η ΥΠΕ και δεν φανταζόταν κανείς το μέγεθος της πανδημίας που ήρθε. Σχέδιο υπήρχε, αλλά πρέπει να πω ότι το βασικό κομμάτι ήταν οι άνθρωποι που δούλευαν μέσα στο ΕΣΥ, που έγιναν ομάδα, ξέχασαν οτιδήποτε άλλο και δούλεψαν ενωμένοι, κρατώντας ο ένας τον άλλο, προσέχοντας ο ένας τον άλλο, διατηρώντας τα πρωτόκολλα και το πρώτο κύμα πήγε πολύ καλά. Πήγε πολύ καλά, γιατί η Κυβέρνηση του Κυριάκου Μητσοτάκη έκανε πρόληψη, γιατί έλαβε μέτρα νωρίς για το lockdown, δεν είχαμε πάρα πολλά κρούσματα και στα νοσοκομεία μπορέσαμε να αντιμετωπίσουμε όλο το πρώτο κύμα πάρα πολύ αποτελεσματικά, έχοντας όλο τον κόσμο, βασικά συναδέλφους από όλες τις χώρες του εξωτερικού, να μας λένε πόσο καλά τα πήγε η Ελλάδα. Αυτό ήταν πάρα πολύ καλό. Υπήρχε αντίλογος, «γιατί κλείσατε, γιατί ανοίξατε», αλλά η πανδημία αντιμετωπίστηκε εξαιρετικά καλά στο πρώτο κύμα. Υπήρξε ένα δεύτερο κύμα πάρα πολύ βαρύ, κυρίως στη βόρειο Ελλάδα, με αθρόες εισαγωγές αρρώστων και πραγματικές δυσκολίες, γιατί νοσοκομεία που ήταν φτιαγμένα και σχεδιασμένα για να έχουν τριάντα παθολογικούς αρρώστους απέκτησαν ξαφνικά εκατόν σαράντα παθολογικούς αρρώστους, που ήθελαν και όλοι οξυγονοθεραπεία. Υπήρξαν τεράστια προβλήματα, τα οποία αντιμετωπίστηκαν, δηλαδή μπήκαν δεύτερες δεξαμενές στα νοσοκομεία, σε πάρα πολλά πέρασαν δεύτερα δίκτυα. Υπήρχαν θάνατοι; Φυσικά υπήρχαν θάνατοι. Ποτέ δεν φτάσαμε, φυσικά, στο επίπεδο της Ιταλίας. Και άκουσα πριν κάποιον να λέει ότι η Ελλάδα έχει περισσότερους θανάτους. Να σας διαβάσω λίγο τα δεδομένα στην Ευρώπη: Η Πολωνία -και σας μιλάω για την Πολωνία, δεν μιλάω για Ρουμανία, Βουλγαρία, χώρες που έχουν τέσσερις χιλιάδες και περισσότερους θανάτους ανά εκατομμύριο κατοίκων, σας μιλάω για την Πολωνία- είναι μια χώρα που έχει πάει πάρα πολύ μπροστά, έχει ένα καλό σύστημα υγείας και έχει δύο χιλιάδες επτακόσιους σαράντα έξι θανάτους ανά εκατομμύριο κατοίκων. Το Βέλγιο έχει δύο χιλιάδες τετρακόσιους πενήντα τέσσερις θανάτους ανά εκατομμύριο κατοίκων. Η Ιταλία έχει δύο χιλιάδες τετρακόσιους τέσσερις θανάτους ανά εκατομμύριο κατοίκων. Η Αγγλία έχει δύο χιλιάδες διακόσιους εξήντα και είναι η Ελλάδα από πίσω με δύο χιλιάδες εκατόν είκοσι. Ναι, είναι πολλοί, σαφώς είναι πολλοί, σαφώς δεν είναι οι περισσότεροι στην Ευρώπη. Και να πω και κάτι. Έχουν γίνει τεράστια βήματα, δηλαδή…
Δύο χιλιάδες διακόσιους πενήντα τέσσερις έχουμε, κυρία Γκάγκα.
Ωραία, εντάξει, έχω ίσως τα χθεσινά στοιχεία. Και πάλι δεν αλλάζει η σειρά, αυτή είναι η σειρά που σας είπα.
Το τελευταίο εξάμηνο…
Να ολοκληρώσει η Υπουργός, κύριε Πρόεδρε, και θα τα αποκαταστήσει ο κ. Πολάκης.
Μη διακόπτετε!
Να σας πω, θα αναφέρω, λοιπόν, τους χθεσινούς θανάτους τότε, γιατί είναι πράγματι πολλοί.
Συνεχίστε, κυρία Υπουργέ.
Έχουμε, λοιπόν, θανάτους από τους οποίους ένα 80% είναι άνθρωποι ανεμβολίαστοι. Επίσης, πάνω από εξήντα άτομα είναι ηλικίας άνω των ογδόντα ετών. Όπως καταλαβαίνετε, ένας συνδυασμός μεγάλων σε ηλικία ανθρώπων που έχουν πολλαπλά προβλήματα, νεφρικές ανεπάρκειες, διάφορα προβλήματα, μεγάλη ηλικία και λοιμώξεις του αναπνευστικού, είναι ένας φοβερός συνδυασμός για να έχουμε θανάτους. Έχουμε λίγους θανάτους σε νεότερους ανθρώπους. Αυτό πρέπει να σας το πω. Και βέβαια, νομίζω ότι για όλους τους ανθρώπους του ΕΣΥ, που πραγματικά παλεύουν να κάνουν ό,τι καλύτερο μπορούν, είναι φοβερό να χρησιμοποιούνται οι θάνατοι μικροπολιτικά. Να δούμε όλοι μαζί πώς μπορούμε να βοηθήσουμε, αυτό να το κάνουμε, αλλά να χρησιμοποιούμε τους θανάτους για πολιτικούς λόγους είναι λάθος ως πολιτική. Λυπάμαι που το λέω, αλλά είναι λάθος. Θεωρώ ότι ο συμπαγέστερος και ο πιο σημαντικός κρίκος στην όλη αντιμετώπιση της πανδημίας είναι οι άνθρωποι του ΕΣΥ, που πραγματικά δουλεύουν συνεχώς δύο χρόνια χωρίς διάλειμμα και αυτό είναι πάρα πολύ σημαντικό. Υπάρχει πρόληψη, υπήρχε πρόληψη από την αρχή, δηλαδή υπήρχαν μάσκες στα νοσοκομεία, υπήρχαν μέσα ατομικής προστασίας με πολύ κόπο, με πολλή φασαρία, γιατί δεν υπήρχαν σε πολλές άλλες χώρες. Εμείς είχαμε στολές σε όλο το διάστημα, είχαμε μάσκες σε όλο το διάστημα. Φόβος υπήρχε; Φυσικά, φόβος υπήρχε! Ήταν ένα καινούργιο φαινόμενο, που το αντιμετωπίσαμε για πρώτη φορά και φυσικά υπήρχε φόβος. Αρχίσαμε να αισθανόμαστε καλύτερα όσο περνούσε η πανδημία και αρχίσαμε να διαχειριζόμαστε τους πρώτους ασθενείς και πήγαμε καλά. Άρα από κει και πέρα, να πω, λοιπόν, ότι πρόληψη υπήρξε, σχέδιο υπήρξε και πράγματι όσον αφορά το ΕΣΥ, παρ' όλο που λέμε τι πρέπει να γίνει και τι δεν πρέπει να γίνει, πεντακόσια πενήντα κάτι ήταν τα κρεβάτια των μονάδων, τόσα ήταν. Τα παρέλαβε η Κυβέρνηση του Κυριάκου Μητσοτάκη και τα έκανε πάνω από διπλάσια. Προσελήφθη προσωπικό, πάρα πολύ προσωπικό, πάνω από δώδεκα χιλιάδες συνολικά και στα νοσοκομεία ήρθαν γιατροί και νοσηλευτικό προσωπικό για τις ΜΕΘ. Και θα με ρωτήσετε γιατί δεν παίρνουμε περισσότερους εντατικολόγους, γιατί δεν παίρνουμε περισσότερους αναισθησιολόγους. Πολύ απλά, γιατί δεν τους έχουμε, γιατί η Εταιρεία Εντατικολογίας μετράει λιγότερους εντατικολόγους από όσους έχουμε αυτή τη στιγμή ανάγκη και οι ιατρικές ειδικότητες δεν είναι κάτι για το οποίο μπορείς να πατήσεις το κουμπί και να αποκτήσεις την άλλη μέρα. Κάποιος πρέπει να σχεδιάσει να τις έχει. Άρα, για να έχουμε εντατικολόγους, πρέπει να φροντίσουμε σήμερα να βάλουμε σε πρόγραμμα εκπαίδευσης γιατρούς που είναι ήδη ειδικευμένοι σε μία άλλη ειδικότητα -αυτό παίρνει πέντε χρόνια- και να τους κάνουμε άλλα δύο χρόνια εκπαίδευση για να μπορέσουν να βγουν εντατικολόγοι. Πρέπει, λοιπόν, να υπάρχει ένα σχέδιο. Το σχέδιο αυτό δεν είναι ότι δεν υπήρξε σε αυτή την Κυβέρνηση, δεν υπήρξε στις προηγούμενες κυβερνήσεις. Άρα εμείς αλλάζουμε τον τρόπο των ειδικοτήτων. Ξεκινάμε έναν τρόπο να συνδέσουμε τις ειδικότητες που παράγουμε, τους γιατρούς που παράγουμε και που ειδικεύουμε με τις ανάγκες των ανθρώπων. Πόσους αναισθησιολόγους χρειάζεται η χώρα; Τόσους πρέπει να παραγάγουμε. Πόσους εντατικολόγους χρειάζεται η χώρα; Τόσους πρέπει να παραγάγουμε. Αυτό είναι το σχέδιο για τις ειδικότητες. Δεν είναι όποιος θέλει κάνει ό,τι θέλει, αυτό το σχέδιο δεν υπάρχει πουθενά στον κόσμο. Να πω και για τη διαχείριση της πανδημίας ότι ομολογώ πως την είδα ως γιατρός και όχι από την πλευρά του Υπουργείου. Τη διαχείριση της κρίσης τώρα, της χιονοθύελλας -αν θέλετε- τώρα την είδα από την πλευρά του Υπουργείου και μπορώ να σας πω το εξής, γιατί έχουν ακουστεί πολλά πράγματα. Σήμερα βγήκε ένα δημοσίευμα ότι είκοσι νοσοκομεία δεν είχαν πρόσβαση. Δεν υπήρξε νοσοκομείο χωρίς πρόσβαση. Πράγματι, στα τριακόσια είκοσι στρέμματα του «Σωτηρία» έπεσαν δέντρα. Είναι λογικό, είναι μεγάλα δέντρα, είναι πεύκα, σπάνε τα κλαδιά, τα δέντρα πέσανε, έπεσαν πάνω σε σωλήνα οξυγόνου, διορθώθηκε αμέσως και δεν κινδύνευσαν ασθενείς. Κόψαμε μεγάλους δρόμους. Το «Σωτηρία» έχει πάνω από τέσσερα χιλιόμετρα δρόμων και χιονίζει πολύ. Και είχαμε προηγούμενα -και στο παρελθόν- πριν από κάποια χρόνια πλημμύρες. Είχε κυκλοφορήσει στο ίντερνετ άνθρωπος με βάρκα πριν από τέσσερα χρόνια μέσα στο «Σωτηρία». Άρα είναι πράγματα που μπορούν να συμβούν σε σφοδρά καιρικά φαινόμενα, αντιμετωπίστηκαν και αντιμετωπίστηκαν γρήγορα. Να σας πω ότι έφτασε οξυγόνο σε όλα τα νοσοκομεία που το χρειάζονταν και το χρειάζονται καθημερινά σχεδόν με τις ανάγκες που υπάρχουν για οξυγόνο με τους ασθενείς με COVID και έφτασαν όλα τα φορτία οξυγόνου είτε από τον δρόμο -που δεν ήταν εύκολο- είτε με καράβι -που είχε κακοκαιρία και δεν ήταν εύκολο-, έφτασαν πάντως όλα. Άρα η κακοκαιρία από την πλευρά του Υπουργείου αντιμετωπίστηκε. Αντιμετωπίστηκε με τη δουλειά της ομάδας, δούλεψαν όλοι. Η επαφή που έχουμε καθημερινά με τους διοικητές των υγειονομικών περιφερειών, με όλους τους ανθρώπους που μεταφέρουν οτιδήποτε χρειάζεται για την τροφοδοσία των νοσοκομείων και των κέντρων υγείας είναι καθημερινή και η διαχείριση έγινε σωστά. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Νομίζω, λοιπόν, ότι είναι πάρα πολύ σημαντικό -και θα το ξαναπώ- ένα πράγμα, ότι πρέπει να υπάρχει σχέδιο και υπάρχει. Πρέπει να βασιζόμαστε στους ανθρώπους και βασιζόμαστε και πρέπει να ευχαριστήσω ξανά τους ανθρώπους στο ΕΣΥ, γιατί πραγματικά αυτό που προσφέρουν καθημερινά είναι ασύλληπτα σημαντικό για όλους μας. Να πω και πάλι ότι είναι πολύ σημαντικό όλοι μας να κάνουμε κάτι όταν έχουμε περίεργα ή πολύ δύσκολα θέματα να αντιμετωπίσουμε και αυτό σημαίνει ότι, για να μην έχουμε πάρα πολλά κρούσματα, προσέχουμε όλοι, για να μη φτάνουμε στα νοσοκομεία, να μη φτάνουμε στα νοσοκομεία σε τεράστιους αριθμούς. Επίσης, είναι πάρα πολύ σημαντικό, όταν έχουμε προβλήματα, να φτάνουμε εγκαίρως, γιατί και αυτός είναι ένας λόγος για τους θανάτους στην Ελλάδα. Έχουμε ανθρώπους που φτάνουν αργά. Και βέβαια, επειδή μιλάτε για θνητότητα, πρέπει να σας πω ότι έχουμε θνητότητα σε νοσοκομεία, βγήκε και ένας κατάλογος με νούμερα νοσοκομείων, έχουμε νοσοκομεία που έχουν οκτώ χιλιάδες εισαγωγές, όπως είναι το «Σωτηρία».
Μονοκλωνικά γιατί δεν φέρνετε άλλα, κυρία Γκάγκα;
Παρακαλώ, ένα λεπτό!
Τα μονοκλωνικά δεν φαίνεται να λειτουργούν στην «Όμικρον», γι' αυτό δεν παίρνουμε άλλα μονοκλωνικά και παίρνουμε αντιιικά φάρμακα που τα έχουμε. Μελέτες, λοιπόν, δείχνουν αυτό για τα μονοκλωνικά, έχουμε ήδη πάρει ποσότητες από τα καινούργια χάπια της «PFIZER» και θα τα έχουμε σύντομα και πήραν άδεια, οπότε είναι πάρα πολύ καλό το ότι έχουμε ήδη κάνει την παραγγελία. Στο σημείο αυτό, θα ήθελα να απαντήσω και σε δύο άλλα πράγματα. Άκουσα να μιλάτε για deal για τα εμβόλια. Συγγνώμη, αλλά τα deal για τα εμβόλια είναι ευρωπαϊκές συμφωνίες με συμφωνημένη τιμή για όλη την Ευρώπη και συμφωνημένες δόσεις ποσοστιαία, ανάλογα με τον πληθυσμό, για όλη την Ευρώπη. Όμως, το να μιλάμε για deal για τα εμβόλια είναι τουλάχιστον παλαβό. Συγγνώμη που σας το λέω, αλλά τα εμβόλια δόθηκαν με συγκεκριμένη τιμή και συγκεκριμένη ποσόστωση για όλη την Ευρώπη. Αυτός ο μηχανισμός είναι πάρα πολύ σημαντικός, όπως πάρα πολύ σημαντικός είναι και ο μηχανισμός του RRF που θα χρησιμοποιήσουμε, για να μπορέσουμε να έχουμε καλύτερη υγεία για όλους και καλύτερη πρόσβαση για όλους παντού, σε όλη την Ελλάδα και με έμφαση στην επείγουσα αντιμετώπιση των ανθρώπων παντού στην Ελλάδα. Όλα αυτά είναι σχέδια που έχει το Υπουργείο και τα οποία βάζει μπρος. Είχαμε ξεκινήσει ήδη την εκπαίδευση, η οποία βέβαια σταμάτησε λόγω του μεγάλου κύματος της πανδημίας. Πριν κλείσω, θα ήθελα να ευχαριστήσω από αυτό το Βήμα όλο το προσωπικό του ΕΣΥ. Είμαστε εδώ και θα είμαστε εδώ. Φτάσαμε ακόμη και σε επίταξη, για να βοηθήσουμε εκεί που δεν υπήρχαν θέσεις και άνθρωποι να βοηθήσουν τους ανθρώπους του ΕΣΥ. Θα είμαστε εδώ για οτιδήποτε χρειαστεί. Σας ευχαριστώ.
Ευχαριστούμε. Τον λόγο έχει ζητήσει τώρα ο Κοινοβουλευτικός Εκπρόσωπος του ΣΥΡΙΖΑ κ. Σκουρλέτης. Ορίστε, κύριε Σκουρλέτη, έχετε τον λόγο για τρία λεπτά.
Ευχαριστώ, κύριε Πρόεδρε. Κυρία Υπουργέ, σας άκουσα πριν να μιλάτε, αλλά νομίζω ότι είπατε μισές αλήθειες. Ποια ήταν η αλήθεια που είπατε, ίσως σε μια κρίση ειλικρίνειας; Ότι πράγματι την περίοδο των μνημονίων το δημόσιο σύστημα υγείας είχε μια φθίνουσα πορεία, ήταν εγκαταλελειμμένο και ήταν αποτέλεσμα των δύο πρώτων κυβερνήσεων του πρώτου και του δεύτερου μνημονίου. Ναι ή όχι; Επικαλούμαι, λοιπόν, τη δική σας προσωπική εμπειρία. Ανατράπηκε αυτή η καθοδική πορεία, από τη στιγμή που ανέλαβε ο ΣΥΡΙΖΑ, με συγκεκριμένα βήματα; Άνοιξαν δομές που είχατε κλείσει; Επανήλθαν άνθρωποι οι οποίοι είχαν διωχθεί; Έγιναν τα εκατόν είκοσι ΤΟΜΥ; Βρήκαν πρόσβαση στα νοσοκομεία οι ανασφάλιστοι, όταν εσείς τους το αρνιόσασταν; Αυτά τα θυμάται ο κόσμος, διότι είναι καλό να κάνουμε σύγκριση με τα περασμένα, αλλά ακόμα καλύτερο είναι να κάνουμε σύγκριση και με τα προπερασμένα. Μιλήσατε για την πρόσφατη χιονόπτωση και τη διαχείρισή της. Αλήθεια, το μόνο πρόβλημα ήταν στο «Σωτηρία»; Η Μεσογείων ήταν ανοικτή; Πόσα νοσοκομεία υπάρχουν στη Μεσογείων; Η Κηφισίας ήταν ανοικτή; Όμως και ο κ. Πατούλης, παρά το γεγονός ότι φωτογραφιζόταν με τα θηρία, υποτίθεται, για τα οποία είχε δώσει 500.000 ευρώ για να τα νοικιάσει με απευθείας αναθέσεις, ούτε καν με πρόχειρους διαγωνισμούς, ήταν εξαφανισμένος. Και το χειρότερο είναι -και αυτό πρέπει να ακουστεί στη Βουλή- ότι άσκησε μεροληπτική πολιτική και δεν πήγαινε σε δημάρχους, όταν αυτοί δεν ήταν της αρεσκείας του, να ανοίξει τους δρόμους, όπως έκανε στο Χαλάνδρι. Και τα γκρέιντερ της περιφέρειας ξεκίνησαν από τα Βριλήσσια, την Πεντέλη και όταν έφτασαν στο Χαλάνδρι σταμάτησαν και γύρισαν πίσω. Αυτός είναι ο κ. Πατούλης, αυτός είναι ο κ. Πατούλης της παράταξής σας, που τώρα τον κατηγορείτε! Σας ρωτώ, λοιπόν, γιατί εδώ τώρα έφυγε πια η ιατρική ιδιότητα και αρχίσατε τα τρικ, το εξής: Οι μέσοι όροι νεκρών ανά εκατομμύριο, στους οποίους αναφερθήκατε, είναι από την αρχή της πανδημίας και δεν είναι των τελευταίων μηνών, στους οποίους είμαστε συνέχεια πρώτοι ή δεύτεροι. Γι' αυτή τη θνητότητα, λοιπόν, έχετε ευθύνες, διότι είκοσι δύο μήνες τώρα δεν κάνατε τίποτα ουσιαστικό με όλα αυτά που περιγράψατε. Ενώ, λοιπόν, αναγνωρίσατε ότι παραιτούνται γιατροί από τα νοσοκομεία, ότι φεύγουν ειδικευόμενοι και ότι οι επικουρικοί δεν αντέχουν, γιατί δεν αυξήσατε τους μισθούς αυτών των ανθρώπων; Διότι δεν είναι προτεραιότητά σας το δημόσιο σύστημα υγείας. Γιατί αρνείστε να ενταχθούν στα βαρέα και ανθυγιεινά οι γιατροί της πρώτης γραμμής και οι νοσηλευτές; Για ποιον λόγο δεν τα κάνατε όλα αυτά; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Υπάρχει απάντηση. Και ξέρετε πολύ καλά ότι τα deal που έγιναν αφορούν τα τεστ, τα μοριακά, τα rapid. Σας εξευτέλισαν οι δήμαρχοι με τις τιμές που έβγαλαν στη φόρα με τις συμφωνίες που έκαναν και τις οποίες δεν μπορέσατε να κάνετε εσείς. Διότι το σχέδιό σας είναι ένα: Να ανοίξετε χώρο για τους ιδιώτες επιχειρηματίες. Τι να κάνουμε; Το δημόσιο κοινό αγαθό της υγείας θέλει δημόσιο σύστημα, το οποίο δεν μπορείτε να υπηρετήσετε, γιατί είστε δογματικοί νεοφιλελεύθεροι.
Κύριε Σκουρλέτη, ολοκληρώστε, σας παρακαλώ.
Ολοκληρώνω, κύριε Πρόεδρε. Και όσον αφορά τη μικροπολιτική με τους νεκρούς, αυτό να το απευθύνετε στον Πρωθυπουργό, που είπε την προηγούμενη φορά, το καλοκαίρι, για τις φωτιές στην Εύβοια ότι τώρα μετράμε καμένα στρέμματα, όταν στο Μάτι μετρούσαμε καμένους και φέρετρα. Ποιος κάνει, λοιπόν, τυμβωρυχία; Αυτά, για να γνωρίζουν όλοι τι γίνεται. Σας ευχαριστώ.
Τον λόγο έχει ζητήσει η Κοινοβουλευτική Εκπρόσωπος του Κινήματος Αλλαγής κ. Γιαννακοπούλου.
Κύριε Πρόεδρε…
Κυρία Υπουργέ, να μιλήσει και η κ. Γιαννακοπούλου και θα σας δώσω τον λόγο για να απαντήσετε συνολικά. Ορίστε, κυρία Γιαννακοπούλου, έχετε τον λόγο.
Κυρία Υπουργέ, είναι αδιανόητο να έχουμε εκατό νεκρούς κάθε μέρα. Είναι αδιανόητο να χάνεται κάθε μέρα ένα χωριό και από τη μεριά της Κυβέρνησης να περνά ουσιαστικά ένα μήνυμα εφησυχασμού. Συγκρινόμενοι με άλλες χώρες, αυτή τη στιγμή έχουμε ξεπεράσει την Ισπανία και τη Γαλλία. Θυμόμαστε όλοι τι συνέβη σε αυτές τις χώρες. Όμως, όλα αυτά συνέβαιναν σε εκείνες τις χώρες, όταν δεν είχε πάει το εμβόλιο, ενώ σε εμάς συμβαίνουν τώρα που έχουμε το εμβόλιο, κυρία Υπουργέ, και εσείς δίνετε μήνυμα εφησυχασμού και χαλαρώνετε τα μέτρα για ακόμη μία φορά. Για μία ακόμη φορά δίνετε το μήνυμα ότι βρισκόμαστε στο τελευταίο μίλι. Θυμάστε ποιος το έλεγε αυτό; Ο Πρωθυπουργός της χώρας. Σας λέμε, λοιπόν, ότι δυστυχώς η πανδημία είναι ακόμα εδώ και ότι έχετε κάνει πολλά λάθη. Πολύς εφησυχασμός από τη μεριά της Κυβέρνησης, πολλές οι ολιγωρίες, μεγάλη η αναποτελεσματικότητα. Ξέρετε τι είναι το μόνο που έχετε κάνει ουσιαστικά σε αυτά τα δυόμισι χρόνια; Οι κατά παρέκκλιση συμβάσεις προμηθειών, χωρίς κανέναν έλεγχο και καμμία λογοδοσία. Μας είπατε, κυρία Υπουργέ, για προσλήψεις προσωπικού. Δεν μας είπατε, όμως, ότι αυτό το προσωπικό είναι επικουρικό. Προσλήψεις μονίμων πότε θα κάνετε; Θέλετε να μας δώσετε μία απάντηση; Η υπερβάλλουσα θνητότητα, η οποία καταγράφεται καθημερινά στη χώρα μας, είναι απότοκος των τεράστιων ανισοτήτων που υπάρχουν ανάμεσα στο κέντρο και την περιφέρεια. Τι θα κάνετε γι' αυτά; Τι θα κάνετε με την πρωτοβάθμια φροντίδα υγείας, που αργήσατε πάρα πολύ να την εντάξετε σε εμβολιαστικό πρόγραμμα; Έχετε ευθύνες! Έχετε κάνει πολύ μεγάλα λάθη και δυστυχώς για μία ακόμη φορά είστε αμετανόητοι και δίνετε ένα μήνυμα χαλάρωσης, όπως έδωσε και ο αρμόδιος Υπουργός, ο κ. Πλεύρης, με τη χαλάρωση των μέτρων τις προηγούμενες μέρες. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Δυστυχώς, όμως, η πραγματικότητα είναι πολύ πολύ πιο άσχημη.
Κύριε Πρόεδρε, θα ήθελα τον λόγο.
Κυρία Υπουργέ, έχει ζητήσει τον λόγο και ο κ. Βρούτσης. Μετά, αν θέλετε, θα έχετε εσείς τον λόγο.
Κύριε Πρόεδρε, με συγχωρείτε, αλλά οι Υπουργοί μιλάνε κατά συρροή. Πού θα φτάσει ο κατάλογος;
Σας κατανοώ, κύριε συνάδελφε, αλλά έχει γίνει μία συμφωνία για τους Κοινοβουλευτικούς Εκπροσώπους όλων των κομμάτων.
Για τους Υπουργούς το είπα αυτό.
Η συμφωνία είναι, εφόσον ζητούν τον λόγο, να τον έχουν για τρία λεπτά. Κοινοβουλευτικοί Εκπρόσωποι των κομμάτων σας είναι και πρέπει να το αποδεχθείτε. Ορίστε, κύριε Βρούτση, έχετε τον λόγο.
Ευχαριστώ, κύριε Πρόεδρε. Σε συνέχεια των ερωτήσεων που διατυπώθηκαν και επειδή η συζήτηση που διεξάγεται, κύριε Πρόεδρε, κυρίες και κύριοι συνάδελφοι, είναι ιδιαίτερα ενδιαφέρουσα, ειδικά για τα ζητήματα και της πανδημίας αλλά και των θεμάτων που αφορούν τη χιονόπτωση, εγώ, κυρία Υπουργέ, δράττομαι της ευκαιρίας και θα ήθελα να επαναλάβετε πιο συγκεκριμένα και να δώσετε απάντηση σε τρία ερωτήματα, τα οποία θεωρώ πολύ κρίσιμα για τη συζήτηση, όπως αυτή αναπτύχθηκε και από τους συναδέλφους των άλλων κομμάτων αλλά και τους Κοινοβουλευτικούς Εκπροσώπους. Πρώτον, θέλω να μας πείτε, και με την εγκυρότητα της ιδιότητάς σας ως γιατρού αλλά και με την ιδιότητα της Υπουργού, πόσες ήταν οι ΜΕΘ το 2019 και πόσες είναι σήμερα. Δεύτερη ερώτηση: Ποιος είναι ο αριθμός του ιατρικού προσωπικού που προσελήφθη στα νοσοκομεία όλο αυτό το κρίσιμο διάστημα από το 2019 μέχρι σήμερα; Τρίτον, επειδή χύθηκε πολύ μελάνι σε αυτό, θέλω να σας ρωτήσω εάν την κρίσιμη περίοδο αυτών των δύο ημερών οι ασθενείς είχαν πρόσβαση στα νοσοκομεία. Κύριε Πρόεδρε, εγώ αυτές τις τρεις ερωτήσεις ήθελα να υποβάλω στην κυρία Υπουργό. Σας ευχαριστώ πολύ.
Έχετε τον λόγο, κυρία Υπουργέ.
Ευχαριστώ. Τα νούμερα για τις μονάδες τα είπε ήδη ο κ. Βλάσης και τα ακούμε και κάθε μέρα. Ήταν πεντακόσια πενήντα επτά για την ακρίβεια το 2019 και είναι χίλια διακόσια σήμερα, με δυνατότητα κιόλας να μπορούν να αυξηθούν λόγω των ΜΑΦ. Είναι σαφώς περισσότερα και το προσωπικό στα νοσοκομεία είναι πολύ περισσότερο. Και βέβαια, είναι ένα μέρος που είναι κυρίως μόνιμοι γιατροί και αρκετοί επικουρικοί, αφ' ενός γιατί οι διαδικασίες των μόνιμων, όπως ξέρετε, κρατάνε πολύ περισσότερο καιρό, οι προσλήψεις δηλαδή είναι πολύ πιο εύκολες να γίνουν σε μια περίοδο ιδιαίτερα αυξημένης ανάγκης με τις θέσεις των επικουρικών. Οι θέσεις των μονίμων προκηρύσσονται τώρα και αλλάζουμε τα κριτήρια, για να μπορούν να προκηρυχθούν, να τελειώσουν διαδικασίες πιο γρήγορα, δηλαδή τα γυρνάμε από τις υγειονομικές περιφέρειες στα νοσοκομεία, για να μπορούν τα νοσοκομεία να τις τελειώσουν μέσα σε πολύ λίγο χρονικό διάστημα. Σήμερα έχουμε κρίσεις που δεν έχουν γίνει από το 2016 και το 2014, για να σας δώσω να καταλάβετε. Άρα είναι πολύ σημαντικό το ότι αλλάζουμε τον τρόπο των κρίσεων. Η προσβασιμότητα υπήρχε σε όλα τα νοσοκομεία, η εφημερία έγινε κανονικά σε όλα τα νοσοκομεία. Να σας πω ότι την Τρίτη δεκατέσσερις αιμοκαθαιρόμενοι έφθασαν στο «Λαϊκό» και μαζί με την εφημερία έγινε και η αιμοκάθαρση κανονικά, όπως ήταν προγραμματισμένη, άρα έγινε παντού. Και η τροφοδοσία των νοσοκομείων έγινε επίσης παντού, άρα δεν υπήρξε ουσιαστικό θέμα προβλήματος υγείας ή οποιοδήποτε πρόβλημα σοβαρό στα νοσοκομεία αυτές τις μέρες.
Συνεχίζουμε τώρα με τον κ. Μανούσο Βολουδάκη. Θα συνεχίσει μετά η κ. Παπανάτσιου, ο κ. Καλλιάνος, ο κ. Κωνσταντόπουλος και θα μιλήσει και ο Υπουργός κ. Βαρβιτσιώτης.
Ευχαριστώ, κύριε Πρόεδρε. Κυρίες και κύριοι συνάδελφοι, ναι μεν η πρόταση δυσπιστίας που συζητάμε κατατέθηκε με αφορμή τη διαχείριση της κακοκαιρίας, αλλά έγινε με αναφορά στο σύνολο της πολιτικής που έχει ασκηθεί τα δυόμισι τελευταία χρόνια. Αναρωτιέται κανείς γιατί κατατέθηκε η πρόταση δυσπιστίας. Για να πέσει η Κυβέρνηση; Δεν πέφτει. Όλοι το ξέρουμε ότι η Κοινοβουλευτική Ομάδα της Νέας Δημοκρατίας σύσσωμη θα στηρίξει την Κυβέρνηση. Να συζητηθούν συνολικά τα πεπραγμένα μας; Μα, δεν έχουν περάσει δύο μήνες από όταν είχαμε την πενθήμερη συζήτηση του προϋπολογισμού, που τα συζητήσαμε όλα. Τα ακούμε όλοι ξανά, δεύτερη φορά, και το κοινό και ο κόσμος που μας ακούει. Άρα για κάποιον άλλο λόγο έγινε η πρόταση δυσπιστίας. Έγινε για να στριμωχτεί το ΚΙΝΑΛ, γιατί όποια απόφαση και να έπαιρνε, είναι αλήθεια, κάποιους θα στεναχωρούσε, είτε έτσι είτε αλλιώς. Η αλήθεια επίσης είναι ότι πράγματι το ΚΙΝΑΛ οδηγήθηκε σε ένα λάθος. Διότι το να λες «ψηφίζω την πρόταση δυσπιστίας, αλλά δεν θέλω εκλογές» είναι μια προφανής αντίφαση και δίνει, κυρίες και κύριοι συνάδελφοι του ΚΙΝΑΛ, ένα πολύ κακό μήνυμα. Δίνει ένα μήνυμα ότι, ενώ κάνετε ένα καινούργιο ξεκίνημα, κινείστε με βάση τις εντυπώσεις και αυτό δεν είναι καλό για τον τόπο. Πάμε τώρα στα της ουσίας. Η αφορμή της πρότασης δυσπιστίας ήταν βέβαια η διαχείριση της κακοκαιρίας, όπου πράγματι έγιναν μεγάλα λάθη. Διότι είναι αδιανόητο να εγκλωβίζονται οδηγοί στην Αττική Οδό. Είναι αδιανόητο αυτό που έγινε και σε άλλους μεγάλους δρόμους του Λεκανοπεδίου και ήταν απαράδεκτο να μένουν τόσες χιλιάδες νοικοκυριά στην Αττική χωρίς ρεύμα, αν και πρέπει να πούμε ότι ειδικά στον τομέα αυτό υπήρξε πρόοδος σε σχέση με προηγούμενες κακοκαιρίες, έγιναν βήματα προόδου. Όμως ο Πρωθυπουργός ζήτησε ήδη συγγνώμη από τους πολίτες για όσα έγιναν. Και βέβαια θα έπρεπε και άλλοι να ζητήσουν συγγνώμη και να μην κρύβονται πίσω από τη γενναία πράγματι στάση του Πρωθυπουργού. Ο αγαπητός Υπουργός Εσωτερικών κ. Πέτσας σήμερα έστειλε ένα μήνυμα στην αυτοδιοίκηση, την περιφέρεια και τους δήμους. Και ήταν αφορμή βεβαίως τα όσα συνέβησαν στην Αττική. Ένα μήνυμα που είχε πολύ νόημα για όσους το βλέπουν, γιατί καλεί τους φορείς της τοπικής αυτοδιοίκησης να ασκήσουν την αρμοδιότητά τους. Όμως, όπως και να κρίνει κανείς τη διαχείριση κακοκαιρίας, δεν πιστεύω ότι υπάρχει κάποιος σε αυτή την Αίθουσα ή σε αυτή τη χώρα που πιστεύει ότι αυτή η διαχείριση, καλή ή κακή, ειδικά με τη συνέχεια την οποία σας ανέφερα, ότι είναι λόγος να σταθεί ή να πέσει μια κυβέρνηση. Να μιλήσουμε, λοιπόν, για τα γενικά, γιατί χθες θέσατε και το θέμα της οικονομίας. Ποια είναι η εικόνα στην οικονομία τα τελευταία δυόμισι χρόνια; Φέτος, μετά την πανδημία, πάμε για 7% αύξηση του ΑΕΠ και την εκτιμούμε εμείς λιγότερο από όσο προβλέπει η Ευρωπαϊκή Ένωση. Έχουμε μείωση 3% της ανεργίας, έχουμε αύξηση 19 δισεκατομμύρια σε καταθέσεις, με το 55% αυτής της αυξήσεως να είναι οι καταθέσεις των νοικοκυριών. Και πώς έγιναν αυτά, κυρίες και κύριοι συνάδελφοι; Έγιναν γιατί ακολουθήθηκε μια συνεπής οικονομική πολιτική, την οποία ζήτησε ο ελληνικός λαός, μια πολιτική μείωσης των φόρων, ελαφρύνσεων των φόρων και των εισφορών και βέβαια ακολουθήθηκε αυτό και από μια πολιτική ενίσχυσης της οικονομίας κατά τη διάρκεια της πανδημίας με 43 δισεκατομμύρια ευρώ. Είναι όλα λυμένα; Όχι, έχουμε το πρόβλημα της ακρίβειας -είναι γεγονός- με την ενεργειακή κρίση. Έχουν γίνει εδώ τα πρώτα βήματα και έχουμε και άλλα να κάνουμε πολλά. Εσείς τι προτείνετε; Εσείς το μόνο που έχετε να προτείνετε είναι συνταγές της δεκαετίας του '80, να κόψουμε χρήμα να δώσουμε στον κόσμο, καμμία προσαρμογή στα σημερινά δεδομένα. Είμαστε, υποτίθεται, εμείς ανάλγητοι φιλελεύθεροι και εσείς κάνατε κοινωνική πολιτική. Προσέξτε τώρα πού καταρρέει το αφήγημά σας. Εμείς, λοιπόν, οι ανάλγητοι φιλελεύθεροι κόβουμε τους φόρους και παίρνει μπρος η οικονομία, αλλά δεν κόβουμε τα επιδόματα τα οποία εσείς δίνατε και τα οποία εσείς νομίζετε ότι είναι το άπαν της οικονομικής πολιτικής. Σας τα είπε ο Υπουργός Εργασίας κ. Χατζηδάκης πριν από λίγο. Επί των ημερών μας ακόμη κι αυτά τα επιδόματα αυξήθηκαν: το επίδομα στέγασης κατά 34%, το επίδομα παιδιού κατά 14%, τα αναπηρικά επιδόματα κατά 12%. Δεν θέλω να συνεχίσω περαιτέρω. Ακόμα στις μέρες της Κυβέρνησης αυτής, μιλώντας για τα γενικά συνολικότερα, ενισχύθηκε η διεθνής θέση και η ασφάλεια της χώρας. Δεν θα πω πολλά. Θα θυμίσω μόνο την αμυντική συμφωνία με τη Γαλλία, την οποία καταψηφίσατε, την αγορά των Ραφάλ και των γαλλικών φρεγατών, που αλλάζουν τα δεδομένα στην περιοχή μας και εξασφαλίζουν την κυριαρχία της πατρίδας μας, αλλά βέβαια και την επιτυχία που έχει δείξει η Κυβέρνησή μας μέχρι σήμερα στη διαχείριση του μεταναστευτικού, με 90% μείωση των παράνομων μεταναστευτικών ροών. «Τα πετύχατε όλα σε αυτόν τον τομέα;» θα μου πείτε. Όχι, έχουμε να κάνουμε ακόμα πολλά. Γιατί είμαι από αυτούς που λένε ότι και η παροχή ασύλου πρέπει να γίνει υπό αυστηρότερους όρους και ότι πρέπει να βρούμε τον τρόπο να διαχειριστούμε και το τι συμβαίνει με όσους παρανόμως μπήκαν στη χώρα και βρίσκονται ακόμα εδώ. Όμως ποια κυβέρνηση μπορεί να χειριστεί καλύτερα αυτή την υπόθεση; Ποιος μπορεί να διορθώσει, αν θέλετε, και τυχόν μέχρι τώρα αβλεψίες; Αυτοί που έκαναν τα πρώτα βήματα. Ο χρόνος δεν μου επιτρέπει να μιλήσω για τα της πανδημίας. Τα είπε η Υπουργός κ. Γκάγκα πριν από λίγο αναλυτικότατα. Θα πω μόνο ότι ναι, πράγματι, τον πρώτο χρόνο της πανδημίας ήμασταν πρωτοπόροι στην Ευρώπη και τον δεύτερο έχουμε υποχωρήσει σε κάποια σημεία. Γιατί έχουμε υποχωρήσει; Τι άλλαξε; Το επίπεδο του εμβολιασμού μας σε σχέση με την Ευρώπη. Και όταν εσείς, κυρίες και κύριοι συνάδελφοι του ΣΥΡΙΖΑ, έχετε τόσον καιρό ακολουθήσει μια πολιτική κλεισίματος ματιού στους αντιεμβολιαστές, δεν έχετε σήμερα κανένα δικαίωμα να έρχεστε να αναρωτιέστε γιατί δήθεν τα πράγματα δεν πάνε καλά. Για όλους αυτούς τους λόγους, θα καταψηφίσω την πρόταση δυσπιστίας του ΣΥΡΙΖΑ. Πολλοί λένε ότι γίνονται λάθη, αλλά στηρίζουμε την Κυβέρνηση της Νέας Δημοκρατίας γιατί, αν ερχόταν ο ΣΥΡΙΖΑ, θα ήταν καταστροφή. Εγώ δεν λέω αυτό. Δεν είναι αυτός ο λόγος, αν και δεν υπάρχει αμφιβολία ότι η ανάμνηση ΣΥΡΙΖΑ είναι θλιβερή. Σκέφτομαι διαφορετικά. Στηρίζω πρώτα από όλα, γιατί το ισοζύγιο της μέχρι τώρα πολιτικής μας είναι θετικό, αλλά και για κάτι ακόμη. Γιατί είμαι πεπεισμένος ότι και σε όσα σημεία χρειάζονται διορθώσεις, η Κυβέρνηση αυτή, η Κυβέρνηση που τη στηρίζει η πατριωτική κεντροδεξιά παράταξη της Νέας Δημοκρατίας, είναι αυτή που μπορεί καλύτερα να οδηγήσει την πατρίδα μας στο μέλλον. Σας ευχαριστώ πολύ.
Ευχαριστούμε. Τον λόγο έχει η κ. Παπανάτσιου από τον ΣΥΡΙΖΑ.
Σας ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, η πρόταση δυσπιστίας απέναντι στην Κυβέρνηση της Νέας Δημοκρατίας δεν έρχεται απλώς να υπογραμμίσει την ανεπάρκειά της, αλλά έρχεται να ενισχύσει τη φωνή των πολιτών με ένα τεράστιο: «Δεν πάει άλλο». Η πρόταση μομφής του ΣΥΡΙΖΑ εκφράζει την αποδοκιμασία των πολιτών και της κοινωνίας απέναντι σε μία Κυβέρνηση που το μόνο που την ενδιαφέρει είναι να λειτουργεί σωστά η προπαγάνδα. Όλα βαίνουν καλώς, μεταθέτοντας τις ευθύνες πάντοτε στους άλλους. Καιρό τώρα ζούμε σε μια δυστοπία, με τη χώρα μας να μετρά πάνω από πεντακόσιες απώλειες ζωής τις τελευταίες μόνο μέρες. Η Ελλάδα βρίσκεται δύο φορές πάνω από τον μέσο όρο της Ευρωπαϊκής Ένωσης σε απώλειες αναλογικά με τους κατοίκους της και εν μέσω πολιτικής υπονόμευσης του Εθνικού Συστήματος Υγείας. Παράλληλα, την τελευταία βδομάδα, γίναμε για ακόμη μια φορά μάρτυρες ενός πραγματικά πρωτοφανούς χάους: χιλιάδες συμπολίτες μας αποκλεισμένοι χωρίς τροφή, χωρίς νερό, μέσα στον χιονιά, για πολλές ώρες. Όχι στο Πήλιο, αλλά σε κεντρικούς αυτοκινητόδρομους της πρωτεύουσας, άνθρωποι παρέμειναν εκτεθειμένοι στο κρύο, χωρίς τα απαραίτητα και ο Κυβερνητικός Εκπρόσωπος έσπευσε να δηλώσει πως η λεωφόρος Κατεχάκη και η λεωφόρος Μαραθώνος δεν είναι στην ευθύνη του κράτους. Είναι απύθμενο το θράσος σας, κύριοι της Κυβέρνησης. Τόσος κυνισμός και κοροϊδία, που οι λέξεις δεν επαρκούν για να τον περιγράψουν. Δηλώσατε ως Κυβέρνηση πως οι μετεωρολόγοι δεν σας είχαν προειδοποιήσει για τη σφοδρότητα και τον ακριβή χρόνο εξέλιξης του φαινομένου. Σας διαψεύδουν όλοι, κύριοι! Και ο ίδιος ο Διευθυντής της Εθνικής Μετεωρολογικής Υπηρεσίας σάς διαψεύδει. Σας είναι τόσο οικεία η μετάθεση των ευθυνών σε όλους τους άλλους εκτός της «άριστης» Κυβέρνησής σας, που δεν διστάζετε σε κάθε κρίση να εργαλειοποιείτε την επιστήμη, πρώτα για την πανδημία, τώρα και για τον καιρό. Απίστευτα πράγματα! Είναι προφανές ότι δεν ενδιαφέρεστε για τους πολίτες, για οποιαδήποτε πρόνοια. Το μόνιμο άγχος είναι η επικοινωνία. Είναι το ίδιο άγχος που το καλοκαίρι σάς έφερε να δηλώνετε πως η άπνοια ευνοεί την εξάπλωση της πυρκαγιάς και δυσκολεύει και το έργο της πυρόσβεσης. Θα ήταν αστείο αν δεν μιλούσαμε για τον άνθρωπο, αν δεν μιλούσαμε για ανθρώπινες ζωές. Απαράδεκτες δηλώσεις, που δείχνουν πως βρίσκεστε σε μια συνεχή άρνηση της πραγματικότητας. Είστε επικίνδυνοι. Η τραγική αυτή κατάσταση έρχεται μάλιστα εν μέσω ακραίας ανόδου του πληθωρισμού και της ακρίβειας, ρεκόρ 5,1% τον Δεκέμβριο και από ό,τι μας ενημερώνει η ΕΛΣΤΑΤ οδεύει τον Γενάρη στο 6%. Βαρυχειμωνιά λοιπόν και στους οικογενειακούς προϋπολογισμούς. Απλησίαστα για την πλειονότητα των νοικοκυριών βασικά αγαθά και είδη διατροφής, με την κοινωνική συνοχή να απειλείται για ακόμη μια φορά εξαιτίας της αχαρακτήριστης πολιτικής σας. Εδώ και μήνες προειδοποιούμε την Κυβέρνηση ότι αν συνεχίσει να παρακολουθεί το φαινόμενο ως σχολιαστής αυτή η άνοδος θα μετατραπεί σε καθεστώς. Το κύμα ακρίβειας συνεχίζεται ανεξέλεγκτο καταγράφοντας επίπεδα ρεκόρ υψηλότερα από το 2011, με τεράστιες αυξήσεις στο φυσικό αέριο, στο ρεύμα, στο πετρέλαιο θέρμανσης, στα καύσιμα αλλά και στα βασικά είδη διατροφής, με ανατιμήσεις που κυμαίνονται από 5% μέχρι 20%. Η Κυβέρνηση όμως δεν πτοείται. Πάσχει από το φιλελεύθερο σύνδρομο του τροχονόμου. Στην αρχή μιλούσε για καταστροφολογία του ΣΥΡΙΖΑ, μετά επένδυε στην παροδικότητα του φαινομένου και στο τέλος κατέληξε πως είναι ένα διεθνές πρόβλημα που θα κοπάσει. Άλλα αντ' άλλων, ένα μόνιμο κομφούζιο, και οι πολίτες εν τω μεταξύ να ζουν μέσα στον φόβο και την ανασφάλεια. Αυτό είναι το κράτος που έχει δημιουργήσει το καθεστώς του κ. Μητσοτάκη και της Κυβέρνησής του. Ο προηγούμενος ομιλητής της Νέας Δημοκρατίας, παρ' όλα αυτά, βλέπει ότι η οικονομία πηγαίνει καλά και μας ρωτάει για τις προτάσεις του ΣΥΡΙΖΑ. Ο ΣΥΡΙΖΑ έχει καταθέσει προτάσεις, και ακριβείς και κοστολογημένες, για κάθε ένα από τα παραπάνω ζητούμενα, από την συνταγογράφηση των τεστ και την ενίσχυση του Εθνικού Συστήματος Υγείας, μέχρι τη μείωση των ειδικών φόρων κατανάλωσης και την αύξηση του κατώτατου μισθού. Η Κυβέρνηση αρνείται να συζητήσει αυτές τις προτάσεις. Πλέον δεν ζητάμε να μας ακούσετε. Ζητάμε να φύγετε, για να εφαρμόσουμε ένα πρόγραμμα ανασυγκρότησης του κράτους και ενίσχυσης της κοινωνίας. Δύο χρόνια τώρα γινόμαστε μάρτυρες μιας άνευ προηγουμένου κατάρρευσης βασικών πυλώνων του κράτους. Η χρυσή λίρα, που υποσχέθηκε στους πολίτες η Κυβέρνηση της Νέας Δημοκρατίας, αποδείχθηκε κάλπικη. Δεν υπάρχει ένα πεδίο, μια κατάσταση, μια κρίση που να κλήθηκε να αντιμετωπίσει η Κυβέρνηση των «αρίστων» η οποία να στέφθηκε με επιτυχία. Μια ολόκληρη κοινωνία ζει σε ένα μόνιμο καθεστώς ανασφάλειας και φόβου, παρακολουθώντας μουδιασμένη ένα κυνικό κυβερνητικό επιτελείο να της κουνά το δάχτυλο, από την υγειονομική κρίση και την τραγική διαχείρισή της, που οδήγησε στην απώλεια χιλιάδων ζωών, κάποιες εκ των οποίων θα μπορούσαν να είχαν σωθεί, αν η Κυβέρνηση δεν εγκλωβιζόταν στις νεοφιλελεύθερες εμμονές της. Από την ακρίβεια και την έλλειψη παρεμβάσεων για τη συγκράτησή της, που οδηγεί την κοινωνία σε μαζική αδυναμία πρόσβασης σε βασικά αγαθά, στο ρεύμα, στη θέρμανση, στα είδη διατροφής. Από τις φωτιές, τις πλημμύρες, τα χιόνια, τις απευθείας αναθέσεις. Από το αισχρό δόγμα ότι η Κυβέρνησή σας έχει μόνο δικαιώματα και καμμιά υποχρέωση προς τους πολίτες. Αρκετά πια με αυτή τη δυστοπία! Αρκετά με την πανδημία της Νέας Δημοκρατίας! Αρκετά με τη μόνιμη κακοκαιρία Μητσοτάκη στις ζωές μας! Δεν πάει άλλο. Ο κόσμος ζητάει να απεγκλωβιστεί από σας κι ο ΣΥΡΙΖΑ θα γίνει η φωνή αυτού του κόσμου. Ήρθε η ώρα να φύγετε. Σας ευχαριστώ.
Ευχαριστούμε κι εμείς. Τον λόγο έχει ο κ. Καλλιάνος και ακολουθεί ο κ. Κωνσταντόπουλος.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η πρόταση δυσπιστίας που κατέθεσε ο κ. Τσίπρας δεν προκάλεσε απολύτως καμμία έκπληξη ούτε σε εμάς σε αυτήν εδώ την Αίθουσα ούτε και στους πολίτες. Νομίζω ότι μετά και από τα όσα είπε χθες ο κ. Τσίπρας αλλά και από τις τοποθετήσεις που είδα εδώ από τους συναδέλφους του ΣΥΡΙΖΑ μέχρι αυτή την ώρα έχουμε ανάγλυφη την ομολογία του πολιτικού αδιεξόδου στο οποίο έχουν περιέλθει και αυτό ακριβώς αντανακλά, κυρίες και κύριοι, η πρόταση δυσπιστίας, με την οποία επιχειρούν να κάνουν προβολή στην Κυβέρνηση τη δική τους κοινωνική απομόνωση. Είστε σε αδιέξοδο, αγαπητοί συνάδελφοι του ΣΥΡΙΖΑ -και θα σας εξηγήσω τον λόγο- και το πολιτικό σας αδιέξοδο είναι απόλυτο και επιβεβαιώνεται από την κίνησή σας αυτή, μια κίνηση εντυπωσιασμού, αλλά στην πραγματικότητα μια κίνηση απόλυτα προβλέψιμη, ύστερα και από τα τελευταία δημοσκοπικά ευρήματα. Δεν είναι, όμως, καλός σύμβουλος στην πολιτική να άγεσαι και να φέρεσαι από τις δημοσκοπήσεις, γιατί είναι ξεκάθαρο σε όλους μας ότι αυτές σας οδήγησαν στην κίνηση αυτή, στην απόφαση δηλαδή ενώ την ίδια ώρα προσπαθείτε να πείσετε ότι είναι αναξιόπιστες οι όποιες δημοσκοπήσεις και «πετσωμένες», όπως σας αρέσει να λέτε, μη καταλαβαίνοντας ότι οι πράξεις σας και ο πανικός σας μαρτυρούν ακριβώς το αντίθετο. Σας ευχαριστούμε, όμως, που προχωρήσατε σε αυτή την πράξη κοινοβουλευτικού ελέγχου, είναι πάρα πολύ σημαντικό, γιατί ενώ ο στόχος σας είναι να διαπιστώσει η Βουλή τη δήθεν αναντιστοιχία κοινωνίας και Κυβέρνησης, το μόνο που θα καταφέρετε είναι να επιβεβαιώσετε με τρόπο αποκαλυπτικό τη δική σας αναντιστοιχία με την Ελλάδα του σήμερα. Έχει μεγάλη συμβολική σημασία και η χρονική στιγμή κατά την οποία καταθέτετε, κυρίες και κύριοι του ΣΥΡΙΖΑ, τη συγκεκριμένη πρόταση μομφής, τη στιγμή δηλαδή που στη Βουλή συζητείτο ο αναπτυξιακός νόμος και στο Μέγαρο Μαξίμου ο Πρωθυπουργός κ. Κυριάκος Μητσοτάκης είχε συνάντηση με τον επικεφαλής ενός από τους μεγαλύτερους χρηματοπιστωτικούς οργανισμούς παγκοσμίως για μια ακόμη υψηλής σημασίας επένδυση, σαν αυτές που αγαπούσατε να φέρνετε τότε. Την ίδια στιγμή, λοιπόν, που οι αγορές, οι επενδυτές και οι εταίροι επενδύουν στην Ελλάδα μας, εσείς στον ΣΥΡΙΖΑ αποφασίζετε να επενδύσετε πολιτικά εκεί που ξέρετε καλύτερα. Και τι ξέρετε να κάνετε καλύτερα; Να επενδύετε στον διχασμό και τη μιζέρια της μικροπολιτικής αντιπαράθεσης, προτάσσοντας τα ανούσια ενώπιον των πραγματικά σημαντικών ζητημάτων, αντανακλώντας έτσι την αποτυχία σας να τοποθετηθείτε πολιτικά σε κρίσιμα θέματα. Παρένθεση. Χθες ήμουν σε ένα κανάλι και ήταν ένας συνάδελφός σας. Δεν θα πω το όνομά του, δεν υπάρχει λόγος να ακουστεί. Έλεγε ότι «εσείς φταίτε, ο Κυριάκος Μητσοτάκης, η Νέα Δημοκρατία, η Κυβέρνηση, όλοι σας, για τους εκατόν δέκα θανάτους την ημέρα» κ.λπ.. Στο ερώτημα τι θα κάνατε εσείς, λοιπόν, για να μην είχαμε εκατόν δέκα θανάτους την ημέρα και να είχαμε είκοσι θανάτους την ημέρα ή ακόμα καλύτερα να είχαμε και μηδέν θανάτους την ημέρα, όπως καταλαβαίνετε, δεν μπορούσε να απαντήσει τίποτα. Μπέρδευε τη γλώσσα του, προσπαθούσε να βγάλει κάποια επιχειρήματα κ.λπ.. Καλό θα ήταν, λοιπόν, να έχετε και προτάσεις και να ξέρετε ότι δεν ευθύνεται ο Κυριάκος Μητσοτάκης που έχουμε εκατό θανάτους την ημέρα. Από την πρώτη στιγμή ο Κυριάκος Μητσοτάκης προσπαθεί να σας δείξει πόσο σημαντικό είναι να εμβολιαστούμε. Από την πρώτη στιγμή ο Κυριάκος Μητσοτάκης προσπαθεί να επικοινωνήσει το μήνυμα και η συγκεκριμένη Κυβέρνηση και οι αρμόδιοι Υπουργοί ότι είναι καλό να έχουμε αυτό το δώρο που μας έχει δώσει η επιστήμη, να πάμε στα νοσοκομεία και να εμβολιαστούμε. Δεν υπάρχει άλλος τρόπος, δεν υπάρχει άλλη λύση. Έρχεται τώρα και το αντιιικό χάπι. Θα βοηθήσει και αυτό, αλλά καλό είναι να εμβολιαζόμαστε και όχι να πατάμε σε δύο βάρκες, όπως πατούσατε μέχρι πρότινος. Μόνος σας στόχος, λοιπόν, αγαπητοί φίλοι του ΣΥΡΙΖΑ και αγωνία εδώ και δυόμισι χρόνια είναι να θολώσετε τη μεγάλη μεταρρυθμιστική προσπάθεια που λαμβάνει χώρα στην Ελλάδα και να κρατήσετε στο υπόστρωμα τη συντελούμενη αναβάθμιση της χώρας οικονομικά, επενδυτικά, αλλά και γεωπολιτικά. Άλλωστε η αποστροφή του κ. Τσίπρα που πριν λίγους μήνες στη Βουλή μιλούσε για μια μικρή Ελλάδα -αν θυμάστε καλά- κατά τη διάρκεια της συζήτησης της ιστορικής ελληνογαλλικής συμφωνίας συμπυκνώνει τον τρόπο που ασκείτε πολιτική, τον τρόπο που κυβερνήσατε και σήμερα αντιπολιτεύεστε. Εξηγεί πολλά για τη σημερινή σας στάση. Όταν θεωρείς ότι η χώρα σου είναι μικρή και ως εκ τούτου αδύναμη συμπεριφέρεστε ανάλογα, όπως συμπεριφέρεστε εσείς σήμερα. Η Κυβέρνηση του Κυριάκου Μητσοτάκη αντίθετα πιστεύει βαθιά σε μια Ελλάδα με εθνική αυτοπεποίθηση, ισχυρή σε όλα τα επίπεδα και αυτό προσπαθούμε να κάνουμε καθημερινά, να γίνουμε πιο δυνατοί και να είμαστε μια ισχυρή χώρα της Ευρώπης που ανήκουμε στον σκληρό πυρήνα της Ευρώπης, μια χώρα πραγματικά με μεταρρυθμίσεις σωστές που να πηγαίνει με βήματα μπροστά. Και αυτή ακριβώς η πίστη μας μετουσιώνεται σε πράξεις που διαπερνούν όλους τους τομείς της πολιτικής. Κυρίες και κύριοι συνάδελφοι του ΣΥΡΙΖΑ δεν μπορώ να μη σχολιάσω την αφορμή της κατάθεσης τής εν λόγω πρότασης δυσπιστίας προς την Κυβέρνηση. Η αφορμή ήταν η κακοκαιρία που έπληξε την Αττική, για τη διαχείριση όμως της οποίας και για τα λάθη που έγιναν ζήτησε συγγνώμη ο ίδιος ο Πρωθυπουργός, μια λέξη «συγγνώμη» άγνωστη σε εσάς. Τεσσεράμισι, πέντε χρόνια κυβερνήσατε, δεν ακούσαμε μία συγγνώμη για κάποια λάθη που κάνατε. Εγώ δεν θα πω ότι τα κάνατε όλα λάθος. Αλλά για τα λάθη τα σοβαρά που κάνατε μια συγγνώμη δεν βγήκε ένας αρμόδιος Υπουργός να πει, ένα στέλεχός σας, ένας Βουλευτής σας, ο πρωθυπουργός ο ίδιος τότε, ο πρώην πρωθυπουργός. Δεν γίνεται, λοιπόν, να έχουμε μπροστά μας παραδείγματα αποδεδειγμένα ότι έχετε αποτύχει σε πολλούς τομείς όταν κυβερνήσατε και να μη βγει ένας άνθρωπος από εσάς να πει: «Συγγνώμη, κάναμε ένα λάθος». Μα, αυτή είναι η διαφορά μας. Ζητάμε συγγνώμη. Εσείς λέτε ότι με τη συγγνώμη χάθηκε το φιλότιμο. Φοβάστε μη χάσετε το φιλότιμό σας, γι' αυτό δεν είπατε συγγνώμη τότε σε πολλά παραδείγματα. Έδωσε η κ. Καφαντάρη, αν δεν κάνω λάθος…
Τελικά, η ΕΜΥ είχε προβλέψει την κακοκαιρία;
Θα σας πω. Αυτά θέλω να πω, κύριε Σκουρλέτη. Έδωσε η κ. Καφαντάρη έναν πίνακα του Εθνικού Αστεροσκοπείου Αθηνών, ο οποίος έλεγε ότι δεν ήτανε μία εκ των σημαντικότερων κακοκαιριών τα τελευταία εκατό δέκα χρόνια η συγκεκριμένη κακοκαιρία η οποία ήρθε. Καλό θα ήταν η κ. Καφαντάρη όταν ασχολείται με θέματα μετεωρολογίας να κατέχει και το θέμα το συγκεκριμένο. Όπως και εγώ δεν θα το παίξω γιατρός ή νομικός ή μηχανικός, καλό θα ήταν και άλλοι να μην το παίζουν μετεωρολόγοι. Προσέξτε, όμως, τώρα. Σε ό,τι αφορά τα στοιχεία του καιρού πράγματι η συγκεκριμένη κακοκαιρία ήταν μία εκ των ισχυρότερων κακοκαιριών των τελευταίων δέκα ετών. Μέσα σε λιγότερο από μιάμιση ώρα η χιονόστρωση στο κέντρο της Αθήνας ξεπέρασε τα είκοσι εκατοστά. Κακοκαιρίες στο παρελθόν ξεπέρασαν τα δεκαπέντε με είκοσι εκατοστά μέσα σε σαράντα οκτώ ώρες. Η συγκεκριμένη κακοκαιρία έδωσε χιονόστρωση τριάντα εκατοστά στο Σύνταγμα μέσα σε λιγότερο από μιάμιση με δύο ώρες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε, σε μισό λεπτό. Άρα καταλαβαίνετε ότι μιλάμε για μία πάρα πολύ ισχυρή κακοκαιρία. Επίσης, πρέπει να σας πω ότι πράγματι είκοσι τέσσερις ώρες πριν την έναρξη της κακοκαιρίας όλα τα δεδομένα έδειχναν ότι η κακοκαιρία θα ξεκινήσει το μεσημέρι της Δευτέρας και όχι τις πρώτες πρωινές ώρες. Δώδεκα ώρες πριν την έναρξη της κακοκαιρίας άλλαξαν τούμπα τα μοντέλα.
Εκεί το χάσατε, στο εξάωρο;
Αφήστε με να ολοκληρώσω και θα καταλάβετε ακριβώς τι εννοώ. Ακούστε με να σας εξηγήσω. Αυτό προσπαθώ να κάνω και θέλω να σεβαστείτε αυτό που κάνω αυτή την ώρα. Πολύ λίγες ώρες πριν την έναρξη της κακοκαιρίας άλλαξαν τα μοντέλα και πράγματι όλα εναρμονίστηκαν σε ένα γεγονός, ότι η κακοκαιρία αυτή θα ξεκινήσει νωρίς το πρωί.
Δώδεκα ώρες πριν.
Δέκα με δώδεκα ώρες πριν.
Δεν φτάνουν δώδεκα ώρες για να προετοιμαστεί ο κρατικός μηχανισμός;
Εγώ σας εξήγησα ότι πρόκειται για μία πολύ ισχυρή κακοκαιρία, για μία κακοκαιρία για την οποία θα μιλάμε πολλά χρόνια μετά, με πολλά εκατοστά χιονόστρωσης όχι μόνο στο κέντρο της Αθήνας, αλλά μέχρι τη Βούλα.
Κύριε Καλλιάνο, τα μετεωρολογικά θα τα πείτε μετά στον κ. Φάμελλο.
Είναι πολύ σημαντικό, όμως, να εξηγήσουμε, γιατί είναι το ζήτημα της ημέρας. Ας μου επιτρέψετε τριάντα δευτερόλεπτα ακόμα. Σας εξήγησα, λοιπόν, πόσο σημαντική ήταν η κακοκαιρία. Ήταν τόσο σφοδρές οι χιονοπτώσεις, κύριε Σκουρλέτη, και χαρακτηριστικά λέω σε πολλές συνεντεύξεις μου τον τελευταίο καιρό…
Το 2002 δεν ήταν σφοδρή; Το 2004 δεν ήταν σφοδρή;
Το 2008 ήταν μεγαλύτερη ή μικρότερη;
Από ποια;
Κύριε Καλλιάνο, δεν είστε εδώ για τα μετεωρολογικά.
Μα, δεν με αφήνει να ολοκληρώσω. Ήταν τόσο σφοδρή η κακοκαιρία…
Το 2008…
Μα, σας παρακαλώ.
Αφήστε με να ολοκληρώσω, σας παρακαλώ πάρα πολύ.
Κύριε Πολάκη, σας παρακαλώ.
Το 2008 ήταν μεγαλύτερη ή μικρότερη;
Ήταν μεγαλύτερη η κακοκαιρία, διότι, κύριε Πολάκη, σε λιγότερο χρονικό διάστημα είχαμε περίπου τα ίδια ύψη χιονόστρωσης. Άρα να είμαστε σωστοί σε αυτά που λέμε.
Μπορείτε να τους φωνάξετε εκτός να πείτε τις απορίες για τα μετεωρολογικά.
Ωραία, τελειώνω με αυτό.
Ολοκληρώστε.
Ήταν τόσο σφοδρές οι χιονοπτώσεις που χαρακτηριστικά λέω ακόμα και ένα γκρέιντερ να είχαμε σε κάθε δρόμο της πόλης και πάλι θα δημιουργούνταν προβλήματα. Ήταν σφοδρότατη η κακοκαιρία.
Ωραία, το καταλάβαμε.
Κλείνοντας να πω το εξής. Μιλάω εννιάμισι λεπτά. Κλείνω εδώ. Σας ευχαριστώ πολύ. Απλώς, ήθελα να εξηγήσω, γιατί γράφτηκαν πάρα πολλοί τίτλοι και στεναχωρήθηκα πάρα πολύ με αυτά που διάβασα, ότι ο Καλλιάνος τα ρίχνει στην Κυβέρνηση.
Καλά, αυτό είναι δικό σας θέμα. Μην μπλέκουμε τώρα τα μετεωρολογικά με τα πολιτικά.
Μισό λεπτό, απαντώ στους Έλληνες πολίτες και απαντώ στην Κυβέρνηση. Ο Καλλιάνος ο Γιάννης τιμά τη Νέα Δημοκρατία.
Ωραία.
Ακούστε με λίγο, είναι σημαντικό.
Μα, όλα σημαντικά είναι.
Ο Καλλιάνος ο Γιάννης δεν εκθέτει τη Νέα Δημοκρατία. Ο Καλλιάνος ο Γιάννης παλεύει για τη Νέα Δημοκρατία, γιατί ο Κυριάκος Μητσοτάκης είναι μια ηγετική φυσιογνωμία και πρέπει να είμαστε όλοι δίπλα του. Να είστε καλά. Καλό σας βράδυ.
Τώρα που κατέβηκε ο κ. Καλλιάνος ρωτήστε τον ό,τι θέλετε. Κύριε Κωνσταντόπουλε, έχετε τον λόγο.
Κύριε Πρόεδρε, σας ευχαριστώ. Κυρίες και κύριοι συνάδελφοι, κύριοι Υπουργοί, κατατέθηκε και συζητείται η πρόταση δυσπιστίας του ΣΥΡΙΖΑ κατά της Κυβέρνησης μετά από μια αποτυχημένη διαχείριση κρίσης. Μια έγκαιρα ανακοινωθείσα, θα έλεγα, κακοκαιρία αποκάλυψε την προχειρότητα, την ολιγωρία, την αναποτελεσματικότητα της Κυβέρνησης. Εμείς, το ΠΑΣΟΚ, το Κίνημα Αλλαγής, δηλώνουμε την αρνητική μας αξιολόγηση στην Κυβέρνηση όχι μόνο για την κακή διαχείριση της κακοκαιρίας αλλά και για την κακή διαχείριση της πανδημίας, την κακή διαχείριση της ακρίβειας που πλήττει όλα τα νοικοκυριά. Να αναφέρω εδώ τον βαριά πληττόμενο κλάδο των καλλιτεχνών και συναφών επαγγελμάτων του πολιτισμού, έναν κλάδο που πλήττεται βάναυσα και περιμένει ουσιαστική στήριξη από την Κυβέρνηση. Κυρίες και κύριοι συνάδελφοι, ότι θα ψηφίσουμε την πρόταση μομφής στην Κυβέρνηση δεν σημαίνει ότι συντασσόμαστε με την Αξιωματική Αντιπολίτευση που φάσκει και αντιφάσκει, που δεν έβλεπε εκλογές πριν λίγο καιρό και μάλιστα λόγω της πανδημίας έλεγε ότι δεν υπάρχουν εκλογές. Μετά από λίγο καιρό, βέβαια, προ ημερών, ζητά εκλογές με πολλαπλάσια κρούσματα και με εκατό νεκρούς ανά ημέρα. Βγάλτε, λοιπόν, τα συμπεράσματά σας. Εν κατακλείδι, κύριοι του ΣΥΡΙΖΑ και της Νέας Δημοκρατίας, θα έλεγα να κάνετε ένα πολιτικό ταμείο μεταξύ σας, να βαθμολογήσετε τους εαυτούς σας για το Μάτι, για τη Μάνδρα, για τη «Μήδεια», για τις πρόσφατες πυρκαγιές του καλοκαιριού, για τις εικόνες ντροπής της Αττικής Οδού και αφού κάνετε ταμείο, ανακοινώστε τον βαθμό που βάλατε στους εαυτούς σας. Να θυμίσω εδώ, λοιπόν, ότι από το 1987 μέχρι και σήμερα καμμία κυβέρνηση δεν έπεσε από πρόταση μομφής. Κι αυτό ας κρατηθεί. Κύριοι της Κυβέρνησης, το επιτελικό κράτος που ευαγγελίζεστε θα έλεγα ότι έχει βυθιστεί στο χιόνι. Είχατε έγκαιρη ενημέρωση από την ΕΜΥ. Τι δεν είχατε; Δεν είχατε επιχειρησιακό σχέδιο, σχέδιο αντιμετώπισης. Οι ενέργειές σας καθυστερημένες και χωρίς κεντρικό συντονισμό. Μια υπερσυγκέντρωση, μια επικάλυψη αρμοδιοτήτων και φυσικά μετάθεση ευθυνών. Ακούσαμε συγγνώμες. Δεκτές. Αλλά δεν αρκούν. Γιατί; Γιατί δεν φέρνουν αποτέλεσμα. Πράγματι τεράστιες οι ευθύνες της εταιρείας που διαχειρίζεται σήμερα την Αττική Οδό. Και σωστά αυτές οι ευθύνες αναζητήθηκαν. Χιλιάδες συμπολίτες μας εγκλωβίστηκαν, ταλαιπωρήθηκαν, κινδύνευσαν. Ήρθε η ώρα, αγαπητοί συνάδελφοι, να συζητήσουμε εξαρχής εφ' όλης της ύλης τις συμβάσεις παραχώρησης των μεγάλων έργων στη χώρα, τη λειτουργία, την εκμετάλλευση, το χρηματοδοτικό μοντέλο και την πολιτική διοδίων σε αυτά τα έργα που πλήρωσε ο Έλληνας φορολογούμενος. Πολλά τα προβλήματα και σε κεντρικούς δρόμους εντός του λεκανοπεδίου. Τεράστια η ευθύνη της περιφέρειας αλλά και των δήμων. Η Τροχαία ωστόσο δεν ανταποκρίθηκε στην κρισιμότητα της κατάστασης με κλειστή τη ΛΕΑ στην Αττική Οδό, χωρίς επιβεβλημένο έλεγχο στις εισόδους της Αττικής Οδού, καμμία τήρηση του ΚΟΚ. Τι απαντούν οι αρμόδιοι Υπουργοί για την εκπόνηση του σχεδίου δράσης για την κακοκαιρία που η ΕΜΥ προανήγγειλε; Περιμένουμε ακόμα την απάντησή τους. Κυρίες και κύριοι συνάδελφοι, σε κάθε περιφέρεια, σε κάθε δήμο υπάρχει θεσμοθετημένη υπηρεσία πολιτικής προστασίας για την αντιμετώπιση φυσικών φαινομένων. Εκ του αποτελέσματος αναρωτιέται κανείς για τις προχθεσινές εικόνες ποιο σχέδιο εκπονήθηκε, ποια στρατηγική εφαρμόστηκε. Επιβάλλεται, αγαπητοί συνάδελφοι, να συζητήσουμε εξαρχής και εφ' όλης της ύλης το μέλλον της τοπικής αυτοδιοίκησης, εν μέσω μάλιστα της κλιματικής κρίσης. Τι σημαίνει αποκέντρωση; Τι σημαίνει επιτελικό κράτος, επιτέλους; Φαίνεται, αγαπητοί συνάδελφοι, ότι η εμπειρία της χιονόπτωσης του Φεβρουαρίου του 2021 δεν αξιοποιήθηκε από τη ΔΕΔΔΗΕ κι έτσι χιλιάδες συμπολίτες μας και φέτος έμειναν χωρίς ρεύμα μέσα σε αντίξοες συνθήκες. Αξιολογώντας τα πράγματα θα έλεγα: καμμία πρόληψη. Η γραφειοκρατία καλά κρατεί. Εμείς στο Κίνημα Αλλαγής, στο ΠΑΣΟΚ προτείναμε το Υπουργείο Κλιματικής Αλλαγής να αποκτήσει ουσιαστικό ρόλο, αρμοδιότητες, πόρους, προσωπικό. Να αναβαθμιστεί η Πυροσβεστική υλικοτεχνικά. Να υπάρξει αξιοκρατική και όχι πελατειακή δομή. Να αναβαθμιστούν τα σχέδια πολιτικής προστασίας βάσει των βέλτιστων ευρωπαϊκών πρακτικών. Να θυμίσω ότι για την υπογειοποίηση των καλωδίων που ήταν αρμοδιότητα της ΔΕΔΔΗΕ, δήλωνε ο αρμόδιος Υπουργός, ο κ. Σκρέκας, πέρυσι στη Βουλή ότι θα δοθεί προτεραιότητα υπογειοποίησης στον βόρειο τομέα της Αττικής. Τι απαντά σήμερα; Ποιο είναι το χρονοδιάγραμμα; Είναι εντός ή εκτός; Ή περιμένει τους πόρους από το Ταμείο Ανάκαμψης; Εδώ να τονιστεί ότι η Κυβέρνηση από το Ταμείο Ανάκαμψης δίνει 60 εκατομμύρια για αναβάθμιση του δικτύου της πόλης και 40 εκατομμύρια ευρώ για τις δασικές εκτάσεις. Βέβαια τα ποσά αυτά θα έπρεπε να είναι πολλαπλάσια σύμφωνα με τις ανάγκες. Πανδημία: Είμαστε δέκατοι έκτοι ως προς τον εμβολιασμό πανευρωπαϊκά. Στέλνουμε λάθος μήνυμα ότι ξεπεράστηκε η πανδημία, όταν η χώρα θρηνεί εκατό νεκρούς ημερησίως. Εξακολουθούν να υπάρχουν χαλαρά πρωτόκολλα, όταν στις ευρωπαϊκές χώρες αυτά έχουν αυστηροποιηθεί. Η θέση του ΠΑΣΟΚ, του Κινήματος Αλλαγής, είναι αυστηρό Covid Pass παντού. Κύριοι συνάδελφοι, μείζον ζήτημα είναι η ακρίβεια, η οποία οξύνει τις ανισότητες, πλήττει τα ευάλωτα κοινωνικά στρώματα που διαθέτουν σημαντικό μέρος του εισοδήματός τους σε δαπάνες όπως θέρμανση, τρόφιμα, καύσιμα. Ο πληθωρισμός στη χώρα μας είναι 5,1%, όταν στην Ευρωζώνη είναι στο 4,9%. Το αποτέλεσμα είναι οι καταναλωτές να επιβαρύνονται με σημαντικές αυξήσεις στο φυσικό αέριο, στο πετρέλαιο θέρμανσης, στα καύσιμα, στο ηλεκτρικό ρεύμα. Κύριοι Υπουργοί, όλες οι ευρωπαϊκές κυβερνήσεις σχεδίασαν άμεσες και μακροπρόθεσμες πολιτικές για την αναβάθμιση της ακρίβειας. Η Ελλάδα ωστόσο βρέθηκε απροετοίμαστη. Και οι ευθύνες σας είναι τεράστιες. Εμείς, το Κίνημα Αλλαγής, το ΠΑΣΟΚ, σας προτείναμε τη συγκράτηση των τιμών στην ενέργεια, στοχευμένα και όχι οριζόντια επιδόματα με κοινωνικά και εισοδηματικά κριτήρια, φυσικά με διαρκή αξιολόγηση από τις ρυθμιστικές αρχές. Επίσης, μείωση φόρων και ΦΠΑ σε βασικά αγαθά διατροφής και ενέργειας, αξιοποίηση των πόρων του Ταμείου Ανάκαμψης για τη διάχυση της παραγωγής ενέργειας από τις ανανεώσιμες πηγές με την προώθηση της ενεργειακής αυτονομίας, καθώς και άμεση αύξηση του κατώτατου μισθού, όπως όλες οι ευρωπαϊκές χώρες κάνουν. Μιλάμε για το δημογραφικό με 633 ευρώ κατώτατο μισθό. Ποιο νέο ζευγάρι μπορεί να ερωτευθεί, ποιο νέο ζευγάρι μπορεί να οραματισθεί ότι μπορεί να ζήσει σε αυτή τη χώρα, να κάνει οικογένεια; Είναι ένα θέμα το οποίο θα πρέπει να έρθει προς συζήτηση στη Βουλή και μάλιστα άμεσα. Κύριοι της Κυβέρνησης, η αναποτελεσματική σας διαχείριση σε πολλαπλές κρίσεις που βιώνει η ελληνική κοινωνία, μας οδηγεί να υπερψηφίσουμε την πρόταση μομφής του ΣΥΡΙΖΑ. Σε καμμία περίπτωση όμως δεν σημαίνει ότι δίνουμε σωσίβιο στον ΣΥΡΙΖΑ και άλλοθι στα εσωτερικά του. Εμείς πήραμε εντολή από διακόσιες εβδομήντα χιλιάδες πολίτες για αυτονομία με καθαρό, γόνιμο, προγραμματικό αντιπολιτευτικό λόγο. Και αυτό θα πράξουμε συνειδητά. Άκουσα τον κ. Βολουδάκη να αναφέρει ότι αφ' ενός ψηφίζουμε τη μομφή, από την άλλη πλευρά βέβαια δεν θέλουμε εκλογές, ότι βρισκόμαστε σε αντίφαση. Αυτό είναι θετικό. Γιατί είναι θετικό; Γιατί εμείς δεν ακολουθούμε κανέναν. Είμαστε αυτόνομοι κι έχουμε τη δική μας πολιτική. Κι αυτό μας πιστώνεται. Σε ό,τι αφορά τον κ. Μυλωνάκη που είπε για τον κ. Ανδρουλάκη ότι δεν τον είδε, εγώ θα του πω ότι και θα τον δει και θα τον ακούσει. Ίσως το ότι είναι άφθαρτος να ενοχλεί. Ερχόμαστε. Το ΠΑΣΟΚ επιστρέφει, η δημοκρατική παράταξη επιστρέφει. Εμείς θα είμαστε εδώ να λύσουμε τα προβλήματα και να δώσουμε αυτές τις λύσεις που χρειάζεται η ελληνική κοινωνία. Ευχαριστώ.
Τον λόγο έχει ο κ. Βαρβιτσιώτης.
Κυρίες και κύριοι συνάδελφοι, οφείλουμε να ευχαριστήσουμε τους Βουλευτές του ΣΥΡΙΖΑ για την πρόταση δυσπιστίας της Κυβέρνησης, γιατί μας δίνεται η ευκαιρία όχι μόνο να επαναλάβουμε τη συγγνώμη του Πρωθυπουργού απέναντι στους πολίτες που ταλαιπωρήθηκαν και να τους διαβεβαιώσουμε ότι κάνουμε οτιδήποτε είναι δυνατόν για να αποζημιωθούν γι' αυτή τους την ταλαιπωρία για πρώτη φορά στην ιστορία, αλλά γιατί μας δίνεται και η ευκαιρία να κάνουμε μια συνολική αξιολόγηση της κυβερνητικής πολιτικής. Η Κυβέρνηση Μητσοτάκη από την ημέρα που εκλέχθηκε διαχειρίζεται μια σειρά από κρίσεις: κρίσεις εθνικές, κρίσεις μεταναστευτικές, κρίσεις υγειονομικές, κρίσεις κλιματικής αλλαγής. Και απέναντι στη διαχείριση την οποία έχει κάνει σε αυτές τις κρίσεις, η Αντιπολίτευση μας κρίνει ως ανεπαρκείς. Θέλω, όμως, να ρωτήσω, πραγματικά, αν ήμασταν ανεπαρκείς, τι διαφορετικό θα έκανε από αυτά που κάναμε στον τομέα της κατοχύρωσης της ασφάλειας της χώρας και της εξωτερικής πολιτικής. Ξέρω ότι καταψήφισε όλες τις πρωτοβουλίες μας. Καταψήφισε την επέκταση των χωρικών υδάτων, καταψήφισε την καθιέρωση -για πρώτη φορά στην ιστορία μας- ΑΟΖ τόσο με την Ιταλία όσο και με την Αίγυπτο. Το ξέρουμε ότι καταψήφισε τις αμυντικές συμφωνίες με τη Γαλλία και τις Ηνωμένες Πολιτείες. Το ξέρουμε ότι καταψήφισε την προμήθεια κρίσιμων εξοπλιστικών συστημάτων, Ραφάλ και φρεγατών, που προστατεύουν το Αιγαίο και προστατεύουν και τον εναέριό μας χώρο. Και τα καταψήφισε όλα αυτά, ουσιαστικά, λέγοντας ότι θα ασκούσε μια διαφορετική πολιτική, μια δηλαδή πολιτική τι; Υποχωρητικότητας; Μια πολιτική στην οποία τα εθνικά μας δίκαια δεν θα γινόντουσαν μέρος της ευρωπαϊκής πολιτικής; Ότι δεν θα πρέπει η χώρα απέναντι σε μία υπαρκτή απειλή να θωρακίζεται τόσο στρατιωτικά όσο και διπλωματικά; Ότι δεν θα πρέπει να βρίσκει συμμαχίες; Ότι δεν θα πρέπει να λύνει προβλήματα, που κουβαλά εδώ και δεκαετίες στην εξωτερική της πολιτική, ώστε να εκπέμπει την εικόνα μιας χώρας ασφαλούς, μιας χώρας η οποία πιστεύει στον εαυτό της, μιας χώρας η οποία παίζει τον σταθεροποιητικό της ρόλο στην περιοχή; Αυτό θα κάνατε; Εγώ δεν θέλω να πιστέψω ότι κάνετε πρόταση μομφής απέναντι στις δικές σας αστοχίες και κακές τοποθετήσεις στη Βουλή. Αλλά, δυστυχώς, θα ακούσετε την κριτική γι' αυτήν τη στάση της ανεύθυνης αντιπολίτευσης. Γιατί όταν κρίνουμε συνολικά μια κυβέρνηση ως τη «χειρότερη κυβέρνηση» -όπως είπε ο Αρχηγός σας- «που πέρασε από τη Μεταπολίτευση μέχρι σήμερα» τότε θα πρέπει να δούμε τον τρόπο με τον οποίο διαχειριζόμαστε όλες αυτές τις κρίσεις. Και η Ελλάδα κατάφερε αυτά τα δυόμισι χρόνια να χτίσει την εικόνα του σοβαρού, αξιόπιστου και ενεργητικού Ευρωπαίου εταίρου, να φτιάξει συμμαχίες που δεν είχε στο παρελθόν, να μιλάει και να βρίσκεται σε ευθυγράμμιση με χώρες τις οποίες αποκλείατε γιατί θεωρούσατε ότι ήταν νεοναζιστικές ή οτιδήποτε άλλο οι κυβερνήσεις τους, να βρίσκει συμπαράσταση απέναντι στην προσφυγική κρίση στον Έβρο -πρωτοφανή ευρωπαϊκή συμπαράσταση- να έχει μετατρέψει τις ελληνοτουρκικές σχέσεις σε ευρωτουρκικό πρόβλημα, να έχει καταστήσει τη χώρα μας βασικό διεκδικητή για την αναστροφή των δυσκολιών που έρχονται από την πανδημία. Να θυμίσω ότι το Ταμείο Ανάκαμψης ξεκίνησε από μία πρωτοβουλία του Έλληνα Πρωθυπουργού με άλλους επτά συναδέλφους του; Να θυμίσω ότι από το Ταμείο Ανάκαμψης και τη διαπραγμάτευση που κάναμε, η Ελλάδα βγήκε κερδισμένη, όσο καμμία άλλη χώρα της Ευρωπαϊκής Ένωσης, γιατί πήρε κατά κεφαλήν περισσότερα χρήματα από οποιαδήποτε άλλη χώρα; Να θυμίσω ότι η δικιά μας πρωτοβουλία, αυτό που γελοιοποιούσε ο Αρχηγός σας, ο πρώην Πρωθυπουργός ο κ. Τσίπρας, το ψηφιακό πιστοποιητικό κι έλεγε «ποτέ δεν θα συμβεί», ήταν το βασικό εργαλείο με το οποίο κινήθηκε ο τουρισμός την περσινή χρονιά και πάνω στο οποίο έχουμε βασίσει τις ελπίδες μας για μία πάρα πολύ καλή τουριστική χρονιά, αυτήν που έρχεται; Άρα, τι θα κάνατε; Τι διαφορετικό θα κάνατε; Αν ήταν η λογική «δεν θα κάναμε τίποτα από όλα αυτά», τότε βεβαίως η κριτική σας απέναντί μας, όχι μόνο προσκρούει απέναντι στη λογική και στην πραγματικότητα, αλλά προσκρούει και στο αίσθημα των Ελλήνων πολιτών. Και, κυρίες και κύριοι συνάδελφοι, επειδή άκουσα και πριν από λίγο συνάδελφο να αμφισβητεί το τι καταφέραμε και στον τομέα των επενδύσεων, θα σας πω, επειδή δεν θα έχει την ευκαιρία ο συνάδελφος ο κ. Φραγκογιάννης να αναφερθεί, ότι μόνο μέσα από τις προσπάθειες ένταξης στρατηγικών επενδύσεων διαμέσου του καναλιού του Υπουργείου Εξωτερικών, τα νούμερα είναι συντριπτικά. Την προηγούμενη πενταετία -που κυβέρνησε ο ΣΥΡΙΖΑ- το σύνολο αυτών των επενδύσεων, ως στρατηγικές επενδύσεις που ήρθαν στη χώρα, ήταν 1.300.000.000 ευρώ. Από τον Ιούλιο του 2019 ως τον Δεκέμβριο του 2021 έχουν ενταχθεί 4.800.000.000 ευρώ επενδύσεις μέσα από το κανάλι του Υπουργείου Εξωτερικών και αυτήν τη στιγμή βρίσκονται υπό εξέταση άλλα 7.000.000.000 ευρώ επενδύσεις. Αυτή είναι η διαφορετική πολιτική που κάνουμε και γι' αυτό η οποιαδήποτε κριτική σε υψηλούς τόνους, την οποία θέλετε να κάνετε για να προστατεύσετε το ισχνό δημοσκοπικό σας πλεονέκτημα απέναντι στο ΚΙΝΑΛ, ουσιαστικά, θα σας φέρει για άλλη μία φορά αντιμέτωπους απέναντι στη δικιά σας ανικανότητα, να προγραμματίσετε, να ασκήσετε μια διεθνή πολιτική η οποία θα φέρνει ερείσματα και θα φέρνει και αποτελέσματα. Κυρίες και κύριοι συνάδελφοι, τα λέω όλα αυτά γιατί πραγματικά αισθάνομαι ότι έχουμε μπροστά μας ορισμένες προκλήσεις και κλιματικής αλλαγής πρωτοφανούς έντασης. Μόνο την περσινή χρονιά εκατόμβες νεκρών θρηνήθηκαν στο Βέλγιο, στη Γερμανία, από τις φονικές πλημμύρες. Πριν από δύο χρόνια, υπήρχαν χιλιάδες νεκροί στη Γαλλία από ένα πρωτοφανές κύμα καύσωνα. Και εμείς βιώνουμε ακραία φυσικά φαινόμενα. Γι' αυτά τα ακραία φυσικά φαινόμενα οφείλουμε να θωρακίσουμε τη χώρα μας με τον καλύτερο δυνατό τρόπο. Και θα θυμίσω εδώ ότι για πρώτη φορά στο πλαίσιο της ευρωπαϊκής μας πολιτικής έχουμε τόσα πολλά χρήματα να διαθέσουμε σε εξοπλισμό, απαραίτητα για την πολιτική προστασία. Από το Ταμείο Ανάκαμψης 1.700.000.000 ευρώ θα πάνε σε πολιτικές που έχουν σχέση με την κλιματική αλλαγή και τη θωράκιση της πολιτικής προστασίας κι άλλα 11.000.000.000 ευρώ θα πάνε για την ενεργειακή αναβάθμιση, για παράλληλες πολιτικές αναστροφής της κλιματικής αλλαγής. Είναι ένα τεράστιο ποσό, το οποίο είμαι σίγουρος ότι εάν αφήναμε τον ΣΥΡΙΖΑ να το διαχειριστεί, δυστυχώς, ούτε προγραμματισμός θα υπήρχε ούτε και αποτέλεσμα. Κυρίες και κύριοι συνάδελφοι, απέναντι σε αυτές τις προκλήσεις κάποιες φορές χρειάζεται να υπάρχει κι ένας μεστός πολιτικός λόγος. Οι άναρθρες αντιπολιτευτικές κραυγές δεν ταιριάζουν ούτε στην εποχή ούτε στο συναίσθημα ούτε στην κρίση την οποία βλέπει μπροστά του ο μέσος Έλληνας πολίτης, αλλά και ο Ευρωπαίος πολίτης. Ήμουν στο Στρασβούργο το Σαββατοκύριακο στη διάσκεψη για το μέλλον της Ευρώπης. Εκεί συζητήσαμε τα θέματα μιας πιο πράσινης Ευρώπης. Ακούσαμε τις συστάσεις των πολιτών και ένα έχω να σας πω μέσα από αυτόν τον ευρύ διάλογο ευρωπαϊκών θεσμών και Ευρωπαίων πολιτών, ότι πολλές από αυτές τις συστάσεις που σήμερα κάνουν οι πολίτες, η Κυβέρνηση Μητσοτάκη ήδη έχει πρωτοπορήσει και τις έχει υιοθετήσει. Και θα συνεχίσουμε να είμαστε στην πρωτοπορία για την αντιμετώπιση, όχι μόνον των προκλήσεων της κλιματικής αλλαγής, αλλά πάνω απ' όλα για τη θωράκιση αυτού του οποίου πάντοτε πιστεύαμε σαν πατριωτική παράταξη, τη θωράκιση του εθνικού χώρου, τη θωράκιση της χώρας μας ως παίκτη στην ευρύτερη περιοχή και βέβαια τη θωράκιση και αγκίστρωση της Ελλάδος με γερά θεμέλια μέσα στο πλαίσιο της Ευρωπαϊκής Ένωσης, όχι αμφισβητώντας την ευρωπαϊκή πορεία, αλλά συμβάλλοντας στην ευρωπαϊκή πορεία, ώστε να είναι μια πορεία που θα εγγυάται καλύτερο μέλλον για τους πολίτες μας. Ευχαριστώ πολύ.
Τον λόγο έχει τώρα ο κ. Παναγής Καππάτος από τη Νέα Δημοκρατία.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, η συζήτηση επί της πρότασης δυσπιστίας που κατέθεσε ο επικεφαλής και τα μέλη της Αξιωματικής Αντιπολίτευσης αποτελεί κοινοβουλευτική διαδικασία με ιδιαίτερη βαρύτητα. Συνταγματικά, θεσμικά και ουσιαστικά η εμπιστοσύνη του Σώματος προς την Κυβέρνηση επιβεβαιώνεται ή αποσύρεται με το πέρας των προβλεπόμενων εργασιών. Αναμένεται επομένως από τις κοινοβουλευτικές δυνάμεις που συγκροτούν το Σώμα η πολιτική τοποθέτηση στο πλαίσιο της οικείας διαδικασίας να είναι συνετή, αλλά και ειλικρινής ως προς το τι επιδιώκεται να αναδειχθεί από την παρούσα συζήτηση. Τι επιδιώκει τέλος πάντων να αναδείξει ο ΣΥΡΙΖΑ με αυτήν την κίνηση; Τον κατακερματισμό των αρμοδιοτήτων της αλυσίδας πολιτικής προστασίας που ανέδειξε η πρόσφατη κακοκαιρία; Μήπως τα προβλήματα που εύλογα προκύπτουν κατά τη διαχείριση της πανδημίας του COVID-19; Μα και στα δύο έχουμε έγκαιρα και ευθέως απαντήσει. Δεν κρύβουμε τα λάθη κάτω από το χαλί, αλλά τα αξιολογούμε επανακαθορίζοντας τη στρατηγική μας κάθε φορά που οι συνθήκες το απαιτούν. Δεν αγνοούμε ότι δυσλειτουργίες υφίστανται. Είμαστε όμως εδώ για να τις επιλύσουμε. Αυτή είναι και η βαθύτερη ποιοτική μας διαφορά. Την ίδια ώρα που αναγνωρίζοντας τα δικά μας λάθη σπεύδουμε άμεσα να τα διορθώσουμε, βλέπουμε τον ΣΥΡΙΖΑ και τον κ. Τσίπρα να παραμένουν αδιόρθωτοι. Πώς μπορεί να χαρακτηριστεί μια πολιτική δύναμη που επιχειρεί να επιλύσει το εσωκομματικό της πρόβλημα με όχημα την κοινοβουλευτική διαδικασία της πρότασης δυσπιστίας; Πώς αλλιώς μπορεί να χαρακτηριστεί ο πολιτικός αρχηγός εκείνος που βλέπει την παρούσα συζήτηση ως ευκαιρία επίλυσης της εσωτερικής του αποσυσπείρωσης; Τα ερωτήματα είναι προφανώς ρητορικά, αφού οι Έλληνες πολίτες γνωρίζουν καλά. Φρόντισε γι' αυτό άλλωστε η εμπειρία της περιόδου 2015 - 2019, μιας περιόδου που κυβερνήσατε, κριθήκατε και μετρηθήκατε. Οι πολίτες έχουν πλέον τη δυνατότητα να συγκρίνουν όχι μόνο προγράμματα ή προεκλογικές υποσχέσεις, αλλά το αποτέλεσμα μιας κυβερνητικής εμπειρίας που ευτυχώς έχουμε αφήσει πίσω. Λάθος δεν κάνει όποιος δεν κάνει τίποτα. Η Κυβέρνηση της Νέας Δημοκρατίας με επικεφαλής τον Κυριάκο Μητσοτάκη ούτε κρύβεται, ούτε επαναπαύεται, ούτε αρνείται να παραδεχθεί τις όποιες αδυναμίες και να ζητήσει γι' αυτές συγγνώμη, μια συγγνώμη που οι Έλληνες πολίτες ακόμη περιμένουν από εσάς, κύριε Τσίπρα, και απ' ό,τι φαίνεται θα περιμένουν για πολύ ακόμη. Κυρίες και κύριοι συνάδελφοι, μπορεί στη σκέψη των συναδέλφων του ΣΥΡΙΖΑ η πρόταση δυσπιστίας που κατέθεσαν να είναι η ευκαιρία να ξεπεράσουν την όποια πίεση υφίστανται από τις έρευνες της κοινής γνώμης, μπορεί να πιστεύουν στα σοβαρά ότι ξεχάσαμε τόσο γρήγορα ή τόσο εύκολα το δικό τους στίγμα που το καλοκαίρι του 2019 οι πολίτες με την ψήφο τους απέρριψαν. Ό,τι και να πιστεύουν, δεν αναιρεί τη δική μας ευθύνη να εξηγήσουμε τι έχουμε πράξει μέχρι σήμερα, πώς σχεδιάζουμε να ολοκληρώσουμε την τρέχουσα κοινοβουλευτική θητεία και πώς μπορούν οι συμπολίτες μας να δουν, να συγκρίνουν και να αποφασίσουν όταν η ώρα της κάλπης επέλθει. Στη δική μας ανάγνωση βρεθήκαμε αντιμέτωποι με δύο κεντρικές προκλήσεις. Η πρώτη αφορά στην πανδημία και τη διαχείριση που κληθήκαμε να κάνουμε από κοινού με την ευρωπαϊκή και διεθνή συγκυρία. Με την επιβολή των αναγκαίων μέτρων περιορισμού και κοινωνικής αποστασιοποίησης πετύχαμε τη θωράκιση και την ενίσχυση του Εθνικού Συστήματος Υγείας. Με το ιατρικό, νοσηλευτικό και διοικητικό προσωπικό να υπερβάλλουν εαυτόν στη μεγάλη κοινή μας προσπάθεια κρατήσαμε το σύστημα όρθιο. Ακολούθως η έλευση των εμβολίων μάς έδωσε τη δυνατότητα να αισιοδοξούμε για τον περιορισμό, αλλά και το αίσιο τέλος της πανδημίας. Μας έφερε ταυτόχρονα ενώπιον μιας ιστορικής υποχρέωσης: να σχεδιάσουμε, να οργανώσουμε και να υλοποιήσουμε το αναγκαίο και το φιλόδοξο πρόγραμμα εμβολιασμού. Τα όποια προβλήματα που επιμέρους αντιμετωπίσαμε δεν επηρέασαν στο ελάχιστο την επιτυχία του εγχειρήματος. Η συμμετοχική άλλωστε λογική που εισαγάγαμε στην επιχείρηση «ΕΛΕΥΘΕΡΙΑ» δεν μπορεί παρά να επιβεβαιώσει την ωριμότητα με την οποία η πλειοψηφία των Ελλήνων πολιτών ανταποκρίθηκαν και εξακολουθούν να ανταποκρίνονται στη διαδικασία. Η δεύτερη πρόκληση αφορά στην οικονομία. Η Κυβέρνηση της Νέας Δημοκρατίας από την πρώτη στιγμή της συγκρότησής της επιχείρησε και υλοποίησε τη μείωση των φόρων και των ασφαλιστικών εισφορών. Προκειμένου μάλιστα να στηρίξουμε τα νοικοκυριά και τις επιχειρήσεις στο πλαίσιο των επιπτώσεων της πανδημίας, προχωρήσαμε σε μέτρα ανακούφισης 43 δισεκατομμυρίων ευρώ. Σε αυτά προστίθενται πολιτικές όπως οι αναστολές καταβολής φορολογικών υποχρεώσεων, η μείωση ασφαλιστικών εισφορών κατά τρεις μονάδες, καθώς και η μεσοσταθμική μείωση του ΕΝΦΙΑ κατά 22%. Έχοντας σήμερα ανακτήσει πλήρως και ταχύτερα από την πλειοψηφία των ευρωπαϊκών χωρών το χαμένο έδαφος της οικονομίας, επιστρέφουμε σε τροχιά ισχυρής μακροπρόθεσμης ανάπτυξης, μιας ανάπτυξης τα οφέλη της οποίας αφορούν στο σύνολο των Ελλήνων πολιτών. Η ευθύνη όμως της άσκησης δημόσιας πολιτικής δεν περιορίζεται και δεν πρέπει να περιορίζεται στα πεδία που προανέφερα. Από τον Ιούλιο του 2019 μια σειρά παρεμβάσεων αφορούσαν τον ευαίσθητο χώρο της εργασίας, της κοινωνικής ασφάλισης και του κράτους πρόνοιας. Με τον νόμο για την προστασία της εργασίας προβλέψαμε την ψηφιακή κάρτα εργασίας. Πολλοί έσπευσαν να αμφισβητήσουν τις προθέσεις μας. Η πραγματικότητα τους διέψευσε, αφού αποδείχτηκε μια σπουδαία καινοτομία που θωρακίζει τα δικαιώματα των εργαζομένων για το ωράριό τους και εφαρμόζεται αυτές τις μέρες, ένα βασικό μέτρο κοινωνικής δικαιοσύνης και διαφάνειας που απαντά αποτελεσματικά στην πρόκληση της αντιμετώπισης της αδήλωτης και υποδηλωμένης εργασίας. Την ώρα μάλιστα που ο ΣΥΡΙΖΑ μας κατηγορεί για αναλγησία, έρχεται η πραγματικότητα να τους εκδικηθεί. Με στοιχεία της ΕΛΣΤΑΤ, που μόλις προ δεκαημέρου είδαν το φως της δημοσιότητας, αποδεικνύεται ότι η ανεργία την οποία παραλάβαμε στο 17,2% και πέρυσι τον Νοέμβριο ήταν 16,1%, σήμερα εν μέσω πανδημίας μειώνεται στο 13,3%. Έπεσε δηλαδή τέσσερις μονάδες συνολικά και τρεις μονάδες τον τελευταίο χρόνο. Στο κοινωνικό πεδίο αυξήσαμε κατά 24% τα προνοιακά επιδόματα και χορηγήσαμε στους δικαιούχους έκτακτη οικονομική ενίσχυση για τον μήνα Δεκέμβριο. Αυξήσαμε κατά 34% το επίδομα στέγασης. Με το πρόγραμμα «Στέγαση και Εργασία» εξασφαλίζουμε την επιδότηση ενοικίου, την κάλυψη δαπανών για οικοσκευή και την παροχή ψυχοκοινωνικής στήριξης για όσους ζουν σε συνθήκες ακραίας φτώχειας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Μισό λεπτό, κύριε Πρόεδρε, παρακαλώ. Με το πρόγραμμα «Δημιουργία δικτύου κοινωνικά και οικονομικά προσιτής κατοικίας» στηρίζουμε άτομα και οικογένειες που κινδυνεύουν ή βιώνουν έλλειψη στέγης. Εφαρμόζουμε, τέλος, στην απογραφή των αστέγων το αργότερο στα μέσα του τρέχοντος έτους. Ο στόχος μας είναι να μην αφήσουμε κανέναν πίσω. Δεν αφορά στα λόγια, αλλά στις πράξεις μας. Κυρίες και κύριοι συνάδελφοι, κατά την προεκλογική περίοδο του 2019 ο κ. Τσίπρας, έχοντας προκαταβάλει το εκλογικό αποτέλεσμα, δήλωσε πως επιθυμούσε τον Κυριάκο Μητσοτάκη να παραμείνει, αν και ηττημένος, στην προεδρία του κόμματος, κάτι που τάχα θα βόλευε τον ΣΥΡΙΖΑ, μια ήττα που ευτυχώς για τον τόπο παρέμεινε ευσεβής πόθος του κ. Τσίπρα επιβεβαιώνοντας κάτι που από καιρό οι Έλληνες πολίτες είχαμε καταλάβει: την αμετροέπεια και την ασέβεια με την οποία ο ΣΥΡΙΖΑ εξακολουθεί μέχρι και σήμερα να πολιτεύεται.
Ολοκληρώστε, παρακαλώ.
Οι πολίτες αντιθέτως έχουν μνήμη και κρίση. Πώς άλλωστε μπορούν να ξεχάσουν ότι ο ΣΥΡΙΖΑ ήταν το μόνο κόμμα που καταψήφισε το άρθρο του σχεδίου νόμου του Υπουργείου Υποδομών που αφορούσε στη διαδικασία ανακατασκευής και επισκευής των εργατικών κατοικιών Ληξουρίου μετά τους καταστροφικούς σεισμούς του 2014;
Κύριε συνάδελφε…
Τελειώνω, κύριε Πρόεδρε. Πώς μπορούν να μην θυμούνται ότι η Αξιωματική Αντιπολίτευση αρνήθηκε να υπερψηφίσει τα μέτρα στήριξης των πολιτών της Κεφαλονιάς και της Ιθάκης που επλήγησαν από τον μεσογειακό κυκλώνα «Ιανό»; Ολοκληρώνω την τοποθέτησή μου επισημαίνοντας κάτι που ως πολίτη με προσβάλλει. Η αναφορά του κ. Τσίπρα για το καθεστώς Μητσοτάκη είναι προσβλητική κατ' αρχάς για τον ίδιο. Από το ΄74, οπότε και αφήσαμε πίσω κάθε ίχνος καθεστωτικής διακυβέρνησης, έχουν μεσολαβήσει δεκάδες εκλογές. Η ομαλή διαδοχή στην εξουσία δεν αμφισβητήθηκε ποτέ. Μπορεί η απώλεια της εξουσίας να δημιούργησε την αγωνία στον ΣΥΡΙΖΑ να την επανακαταλάβει. Αυτό όμως θα γίνει όταν οι πολίτες το εκφράσουν με εκλογές δημοκρατικά και ελεύθερα. Καθεστώς σημαίνει δημοκρατικός περιορισμός, κυρίες και κύριοι συνάδελφοι. Σας καλώ να είστε πιο προσεκτικοί όταν αναφέρεστε στην παράταξη που έφερε τη δημοκρατία στον τόπο. Εμείς, λοιπόν, δεν θα σας πούμε ότι μας εξυπηρετεί όσο παραμένει στην ηγεσία της Αξιωματικής Αντιπολίτευσης ο κ. Τσίπρας. Δεν θα το πούμε γιατί δεν είμαστε ίδιοι και δεν επιθυμούμε να γίνουμε, γιατί δεν ταιριάζει στο δικό μας τρόπο σκέψης και γιατί ο αντίπαλός μας είναι το σήμερα και οι προσδοκίες του ελληνικού λαού. Με εκείνες μετριόμαστε, σε εκείνες ανταποκρινόμαστε και για εκείνες θα κριθούμε στο τέλος της τετραετίας. Ευχαριστώ.
Κύριοι συνάδελφοι, θέλω να σας πω το εξής. Όσο υπάρχει καθυστέρηση στον χρόνο, ο τελευταίος συνάδελφος αντί να μιλήσει στις 3.00΄ θα μιλήσει στις 4.00΄. Αν πάρετε όλοι οι συνάδελφοι που είναι να μιλήσετε, δηλαδή μέχρι το νούμερο τριάντα πέντε, από τρία λεπτά, θα τελειώσουμε περίπου στις 3.45΄. Αξιολογήστε το. Κύριε Φάμελλε, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι Βουλευτές, η πρόταση δυσπιστίας εκφράζει και αποτυπώνει την έντονη κοινωνική δυσαρέσκεια κατά της Κυβέρνησης Μητσοτάκη. Δύσκολα θα βρει κάποιος κοινωνική ομάδα που να μην πλήττεται από αυτήν την πολιτική, που να μην νιώθει ανασφάλεια. Με την πρόταση μομφής καταθέτουμε ένα ξεκάθαρο αίτημα της ελληνικής κοινωνίας για ουσιαστική απόδοση ευθυνών και όχι για υποκριτικές συγγνώμες, αλλά και για πολιτική αλλαγή, για να μην βρίσκουμε συνεχώς μπροστά μας αδιέξοδα, για να αλλάξει πορεία η χώρα μας. Κουράστηκε η ελληνική κοινωνία, κουράστηκε η ελληνική επιχειρηματικότητα να ακούει δικαιολογίες και μετάθεση ευθυνών από τον κ. Μητσοτάκη. Αν διδάσκεται από τα λάθη του, όπως είπε υποκριτικά στο Υπουργικό Συμβούλιο, ήρθε η ώρα να φύγει, γιατί το λάθος στην ελληνική κοινωνία είναι ο ίδιος ο κ. Μητσοτάκης και αυτό το παρασιτικό σύστημα εξουσίας που έχει γύρω του, που είναι όλοι γκρουπιέρηδες συμφερόντων. Είναι τέτοιου μεγέθους οι καταστροφικές επιπτώσεις στην ελληνική κοινωνία και την οικονομία από την πολιτική σας που είναι αυθόρμητο το «δεν πάει άλλο». Πρέπει να φύγετε τώρα. Από πού να ξεκινήσει κανείς; Από τα τραγικά αποτελέσματα της πανδημίας με τις εκατοντάδες θύματα ημερησίως, με διπλάσιο αριθμό θυμάτων από τον μέσο όρο της Ευρώπης μέσα και έξω από τις υποστελεχωμένες ΜΕΘ, σε ένα αδυνατισμένο ΕΣΥ το οποίο στέκεται όρθιο χάρη στη φιλοτιμία και την αυταπάρνηση των στελεχών του στα οποία φέρεστε με αυταρχισμό; Να μην μιλήσουμε για την ακατανόητη επιλογή να μην επιταχθούν ιδιωτικές κλινικές, να μην συνταγογραφούνται τα τεστ ή για τα είκοσι τρεις χιλιάδες διακόσια θύματα εκ των οποίων το 38% οφείλεται στις δικές σας επιλογές, όπως απέδειξε η μελέτη Τσιόδρα - Λύτρα. Να αναφερθούμε στο συνεχιζόμενο κύμα ακρίβειας στα βασικά αγαθά και ιδιαίτερα στο φυσικό αέριο, στο ρεύμα, στα καύσιμα που απειλούν τη βιωσιμότητα των νοικοκυριών αλλά και των επιχειρήσεων; Πρόκειται για ένα κύμα ακρίβειας που, προειδοποιούμε, θα ενταθεί το επόμενο διάστημα στις πρώτες ύλες όλων των παραγωγών. Ποια είναι η αλήθεια; Η Κυβέρνηση Μητσοτάκη επέλεξε να ξεκινήσει την ακρίβεια στο ρεύμα με αυξήσεις τον Σεπτέμβρη του 2019. Επέλεξε από το 2020 να χειραγωγήσει τις τιμές με ευθύνη και της ΔΕΗ, να επιτρέψει την αισχροκέρδεια, να λειτουργεί στην Ελλάδα τα τελευταία δύο χρόνια ένα καρτέλ, με δικές σας επιλογές. Έτσι φτάσαμε στην πρώτη θέση στην ακρίβεια στην Ευρώπη που ισχύει και σήμερα. Η ακρίβεια στην ενέργεια οφείλεται ξεκάθαρα σε επιλογές σας: Πρώτον, με την πρόσδεση της χώρας στο φυσικό αέριο, ένα ξεκάθαρο deal που κάνατε με λίγους επιχειρηματίες πίσω από την υποκριτική απολιγνιτοποίηση, γιατί επιτρέπετε να υπάρχει αγορά χωρίς ρύθμιση και χωρίς έλεγχο και όπου οι ρυθμιστικές αρχές βλέπουν απλά τους γκάνγκστερ να περνάνε, χωρίς μακροπρόθεσμα διμερή συμβόλαια -δεν υπάρχουν σήμερα διμερή συμβόλαια μακροπρόθεσμα στην Ελλάδα-, ενώ έχετε μπλοκάρει και τις ενεργειακές κοινότητες και την πράσινη ενέργεια. Και αυτή είναι η επίσημη θέση της Ευρωπαϊκής Ένωσης και της Κομισιόν. Στα νοικοκυριά οι λογαριασμοί είναι αβάσταχτοι, μέχρι και τριπλάσιοι. Δεν έχει εφαρμοστεί ακόμα κανένα εργαλείο σε επαγγελματίες, επιχειρήσεις, αγρότες, δημοτικές επιχειρήσεις. Οι βιομηχανίες της Αττικής επισήμως δήλωσαν στον κ. Σκρέκα ότι κλείνουν ή αναστέλλουν την παραγωγή τους. Μετά από πέντε μήνες από τις εξαγγελίες Μητσοτάκη στη ΔΕΘ ακόμα περιμένουμε μια υπουργική απόφαση, ενώ έχετε κάνει τρεις υπουργικές τροπολογίες για το θέμα. Στους αγρότες όμως σε ατομικές επιχειρήσεις της Θεσσαλίας ήρθαν μηνιαίοι λογαριασμοί πάνω από 2.000 ευρώ χαράτσι επιπλέον της κατανάλωσης ρεύματος. Σε αυτήν την κρίσιμη στιγμή της ενεργειακής μετάβασης, κάνατε την τραγική επιλογή να πουλήσετε, να ιδιωτικοποιήσετε την περιουσία της χώρας στους ενεργειακούς φορείς. Το 100% των δικτύων φυσικού αερίου δόθηκαν σε μια εταιρία η οποία αποφασίζει αυτή για το δίκτυο που ανήκει εν μέρει στο ιταλικό δημόσιο, αλλά ούτε 1% στο ελληνικό δημόσιο. Το 49% του δικτύου διανομής δόθηκε σε ένα fund το οποίο δεν έχει υποχρέωση επενδύσεων, αλλά έχει σίγουρα έσοδα. Την πλειοψηφία της ΔΕΗ τη δώσατε με αύξηση μετοχικού κεφαλαίου έξω από τη Βουλή, όπως δώσατε και την πλειοψηφία στο Διοικητικό Συμβούλιο των ΕΛΠΕ που είχε κατοχυρωμένο το δημόσιο. Θέλετε να μιλήσουμε για τη σπατάλη μήπως; Θέλετε να μιλήσουμε για τις απευθείας αναθέσεις των 5 δισεκατομμυρίων με την πρόφαση της πανδημίας; Θέλετε να μιλήσουμε για τα σοβαρά ζητήματα δημοκρατίας; Φτάσαμε στην Ελλάδα να διώκονται δημοσιογράφοι οι οποίοι αποκαλύπτουν τα σκάνδαλα της Κυβέρνησης. Θέλετε να μιλήσουμε για τα μείζονα ζητήματα διαφθοράς όταν Υπουργοί εκτίθενται και εκβιάζονται από υπόδικους τηλεπαρουσιαστές; Γιατί δεν μιλάτε για όλα αυτά; Να μιλήσουμε, όμως, και για την απίστευτη ταλαιπωρία, τη διακινδύνευση δεκάδων χιλιάδων πολιτών στους δρόμους και εκατοντάδων χιλιάδων πολιτών που έμειναν τη Δευτέρα το βράδυ χωρίς ρεύμα και χωρίς θέρμανση; Η απόκρυψη και το μπαλάκι ευθυνών, το οποίο παίζετε πολύ εύκολα, δημιουργεί οργή, αλλά επιβεβαιώνουν ότι είστε επικίνδυνοι. Δεν είναι γελοίες οι δικαιολογίες του κ. Οικονόμου ότι δεν ξέρατε πότε θα έρθει η κακοκαιρία ή ότι δεν είναι ευθύνη του κράτους η Μεσογείων και η Κατεχάκη. Είναι επικίνδυνες για την Ελλάδα. Εσείς είστε που θα εκκενώνατε το Μάτι σε τριάντα λεπτά; Αλήθεια, πού χάθηκε εκείνος ο κ. Συνολάκης; Οι διακοπές ρεύματος στην Αττική, που υπάρχουν ακόμα και σήμερα, πέμπτη μέρα μετά από την κακοκαιρία, είναι μια διάψευση δική σας. Είναι εξοργιστικό, ενώ κινδυνεύουν πολίτες χωρίς θέρμανση και χωρίς ρεύμα, η Κυβέρνηση να λέει το ένα ψέμα μετά το άλλο. Τη Δευτέρα δηλώσατε ότι σε λίγη ώρα θα ολοκληρωθεί η ρευματοδότηση με διακόσιες χιλιάδες κομμένες συνδέσεις, όταν δεν μπορείτε να ανοίξετε δρόμο για τα συνεργεία του ΔΕΔΔΗΕ. Ούτε αυτό δεν μπορείτε να κάνετε. Και έτσι κρύβετε όχι την ανεπάρκεια μόνο, κάτι πιο επικίνδυνο, την άγνοιά σας για το ποιο είναι το πρόβλημα της ηλεκτροδότησης. Την Τρίτη ο κ. Σκρέκας δήλωνε ότι ως το βράδυ θα έχει αποκατασταθεί η συντριπτική πλειοψηφία των προβλημάτων. Σήμερα είμαστε στην πέμπτη μέρα. Και δεν ντρέπεστε να έρχεστε να μιλάτε εδώ στη Βουλή; Είναι πέντε μέρες χωρίς ρεύμα οι πολίτες της Αττικής και έχετε τα μούτρα να έρχεστε εδώ και να μιλάτε; [[Χειροκροτήματα από την πτέρυγα του ΣΥΡΙΖΑ]] Η ανεπάρκεια της Κυβέρνησης, όμως, να λύσει τα προβλήματα της ηλεκτροδότησης ήταν αναμενόμενη. Ξέρετε γιατί; Γιατί αυτό τον φορέα επιλέξατε να ιδιωτικοποιήσετε, αφήσατε χωρίς τεχνικά στελέχη και χωρίς προσωπικό, σε αυτόν τον φορέα διορίσατε δεκάδες διευθυντές «γαλάζια παιδιά» χωρίς διαγωνισμό, με χρυσά πριμ τα οποία τους δώσατε στο τέλος του χρόνου για έναν απολογισμό που είχε γίνει ήδη και εκεί κάνατε αδιαφανή προμήθεια υπέρογκων υγειονομικών δαπανών. Σε εκείνο τον φορέα έγιναν όλα αυτά και τα φέρατε εδώ στη Βουλή. Και όλα αυτά τα πληρώνουν οι καταναλωτές. Τα πληρώνουν στο «χαράτσι Μητσοτάκη» που έρχεται σε κάθε λογαριασμό. Η σημερινή πρόταση του ΣΥΡΙΖΑ δεν σας επιτρέπει να δραπετεύσετε με επικοινωνιακά τρικ και με δημοσκοπήσεις. Οφείλετε να απολογηθείτε γιατί αφήνετε απροστάτευτους τους πολίτες, τους επαγγελματίες, τις επιχειρήσεις απέναντι στις πυρκαγιές, στην ακρίβεια, στις πλημμύρες, στον χιονιά. Τα περιφερειακά σχέδια προσαρμογής στην κλιματική αλλαγή, τα σχέδια ανθεκτικότητας της κοινωνίας νομοθετήθηκαν από τον ΣΥΡΙΖΑ το 2016 και τα έχετε σταματήσει. Γι' αυτό δεν είναι ανθεκτική η κοινωνία μας. Το σχέδιο Μητσοτάκη είναι ξεκάθαρο. Δεν είναι ανεπάρκεια. Έχετε ένα ξεκάθαρο σχέδιο για μια αδύναμη και απούσα πολιτεία, με ανασφαλείς και αβοήθητους πολίτες και επιχειρήσεις, για να γίνονται πίσω από την πλάτη τους εξυπηρετήσεις και deal με τους «κολλητούς του Μαξίμου» και τα «γαλάζια παιδιά». Κάνετε πλιάτσικο στη δημόσια περιουσία. Ακόμα και στην Πολιτική Προστασία είχατε αναθέσεις 10.000.000 ευρώ από τον κ. Χαρδαλιά με την πρόφαση των πυρκαγιών στις περιοχές που κάηκαν, στη Βαρυμπόμπη, στην Ιπποκράτειο Πολιτεία, στο Τατόι. Γι' αυτά δεν μιλάτε. Τα φέραμε στη Βουλή, όλα αυτά, όμως. Η πολιτική αμφισβητεί τη βιωσιμότητα των νοικοκυριών και των επιχειρήσεων. Η δική σας πολιτική οδηγεί στην αποδυνάμωση του κράτους, στην αποδυνάμωση του δικαίου, στην ενεργειακή φτώχεια, σε κοινωνικές ανισότητες, σε υποβάθμιση του περιβάλλοντος…
Κύριε συνάδελφε, παρακαλώ ολοκληρώστε.
Και όλα αυτά τα αντιμετωπίζετε με αλαζονεία και έλλειψη σεβασμού. Ενώ με τυμπανοκρουσίες διαφημίζετε την επιτελικότητά σας, κάθε μέρα ο πολίτης βιώνει τη μοναξιά, την ανασφάλεια και μια καταιγίδα προπαγάνδας. Όποτε ο κ. Μητσοτάκης αποδεικνύεται για ακόμη μια φορά λίγος, έρχεται μια δημοσκόπηση. Είναι προφανές. Τι λέτε στους πολίτες, όμως; «Βγάλε τα πέρα μόνος σου στην πανδημία, βγάλε τα πέρα μόνος σου στην Αττική Οδό». Αυτό νιώθουν οι πολίτες που έμειναν εγκαταλειμμένοι ακόμα και στα νοσοκομεία. Η Κυβέρνηση βγάζει φωτογραφίες και κάνει χειραψίες. Πρόκειται για μια Κυβέρνηση που χρησιμοποίησε όλα τα μέσα για να πάρει την εξουσία και να γαντζωθεί σε αυτήν, ακόμα και τυμβωρυχία. Και τι εφαρμόζει στην Ελλάδα;
Κύριε συνάδελφε, ολοκληρώστε. Πριν από λίγο τα λέγαμε.
Ολοκληρώνω, κύριε Πρόεδρε. Ένα κράτος, μια πολιτική του Γκόρτσου. Αυτό κάνετε. Ένα κρατικοδίαιτο παρασιτικό σύστημα είστε, που τρώει την Ελλάδα μας και τη μειώνει. Η συζήτηση για την πρόταση της δυσπιστίας δεν κατατίθεται μόνο στη Βουλή, κατατίθεται στην ελληνική κοινωνία γιατί υπάρχει εναλλακτική πρόταση απέναντι σε αυτό το καταστρεπτικό σχέδιο. Υπάρχει η πρόταση της προόδου και της ασφάλειας ώστε κανείς να μη μείνει μόνος του, κανείς να μην μείνει πίσω. Και είναι ευθύνη των προοδευτικών δημοκρατικών δυνάμεων να πάρουν την πρόταση δυσπιστίας και να την κάνουν πρόταση προοδευτικής διακυβέρνησης. Ήρθε η ώρα της ελληνικής κοινωνίας να πάρει την τύχη της στα χέρια της. Ευχαριστώ πολύ, κύριε Πρόεδρε.
Κύριε συνάδελφε, πριν από λίγο τα λέγαμε.
Είμαι πιο γρήγορος από τον κ. Καππάτο. Πρέπει να το ομολογήσετε.
Αν αυτό σας βοηθάει, δεν υπάρχει πρόβλημα, αλλά σας λέω ότι όσο καθυστερείτε, ο τελευταίος συνάδελφος θα μιλήσει μια ώρα μετά. Εγώ δεν έχω πρόβλημα. Παρακαλώ την κ. Παρασκευή Βρυζίδου να έρθει στο Βήμα.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, συζητάμε σήμερα την πρόταση μομφής που γίνεται από την Αξιωματική Αντιπολίτευση σε μία περίοδο που εξελίσσεται η πανδημία, σε μία περίοδο που έχουμε να αντιμετωπίσουμε πολλά οικονομικά ζητήματα στο πλαίσιο των ανατιμήσεων, σε μία περίοδο όπου υπάρχει κακοκαιρία, δυσμενείς συνθήκες και πρέπει ιδίως σε κάποιες περιοχές να υπάρξει συστράτευση για να αντιμετωπιστούν αυτές οι δυσκολίες. Οι πολίτες έχουν όντως αυτήν τη στιγμή ενοχληθεί, έχουν προβληματιστεί και έχουν βρεθεί σε δύσκολη θέση. Αν ειλικρινώς η Αξιωματική Αντιπολίτευση νοιαζόταν τους πολίτες, θα έπρεπε να δώσει λύσεις, προτάσεις και εισηγήσεις προς την κατεύθυνση των προβλημάτων των πολιτών. Αντίθετα, έρχεται με μία πρόταση μομφής αποπροσανατολίζοντας την κατεύθυνση που πρέπει να οδηγηθούμε, λες και οι πολίτες σήμερα, που όντως έχουν ζητήματα, χρειάζονται αυτή τη συζήτηση της πρότασης μομφής με πιθανή εκλογική διαδικασία. Αν και όλοι ξέρουν ότι δεν θα οδηγηθούν εκεί τα πράγματα, απλώς θα επαναλάβουμε 90% συζητήσεις που πολλές φορές έχουμε κάνει εδώ μέσα και απλώς θα πούμε και κάποια πρόσθετα στοιχεία. Βέβαια, αν το δει από άλλη οπτική γωνία κανείς, θα πει ότι δεν είναι αντιπολιτευτική στάση, διότι πιάνει τρία επιμέρους ζητήματα, όπως το αναλύει στην πρόταση μομφής, τα οποία είναι μεγάλα προβλήματα παγκόσμιας εμβέλειας, τα συναντούμε σε όλο τον κόσμο. Και θα σκεφτεί κάποιος: «Δεν υπάρχει τίποτε τρωτό σε αυτήν την Κυβέρνηση; Δεν έχουν γίνει λάθη στη διακυβέρνηση ώστε να γίνει μομφή ή συζήτηση ή αυστηρή κριτική και πιάνει η αντιπολίτευση θέματα πανδημίας, θέματα ανατιμήσεων, που απασχολούν το σύνολο του κόσμου;». Θα πει βέβαια κάποιος ότι «ναι, είναι παγκόσμια, είναι σε όλη την Ευρώπη, αλλά εμείς εξετάζουμε τον τρόπο της διαχείρισης». Αλλά και εδώ τα γεγονότα και τα νούμερα δίνουν τις απαντήσεις. Στο θέμα της πανδημίας πολλές συζητήσεις σε πολλά επίπεδα, που δεν χρειάζονται. Τέσσερα είναι τα επίπεδα που πρέπει να συζητηθούν. Πρώτον, η πανδημία χρειάζεται υγειονομικό σύστημα, χρειάζεται ΜΕΘ, γιατρούς και νοσηλευτές. Η προηγούμενη κυβέρνηση δεν είχε εξασφαλίσει αυτά τα κρεβάτια, είχε έναν συγκεκριμένο αριθμό και χωρίς πανδημία είχαμε ελλείψεις. Η σημερινή Κυβέρνηση έχει τριπλασιάσει τα κρεβάτια ΜΕΘ, έχει προσλάβει επικουρικούς και μόνιμους γιατρούς και νοσηλευτές και ανταποκρίθηκε σε αυτή την πολύ μεγάλη κρίση. Το δεύτερο που απαιτείται είναι η διαδικασία του εμβολιασμού, που απεδείχθη ότι είναι το όπλο προστασίας. Ήθελε μια οργάνωση, η οποία έγινε αποδεδειγμένα με τον καλύτερο δυνατό τρόπο. Ενημερώθηκαν οι πολίτες, υπήρξαν τα εμβόλια στα αστικά κέντρα και προχώρησε η διαδικασία. Και το τελευταίο, κρίνεται μία διαχείριση εκ του αποτελέσματος. Οι άνθρωποι οι οποίοι νόσησαν, οι άνθρωποι οι οποίοι έχασαν τη ζωή τους αναλογικά με όλη την Ευρώπη είναι σε τέτοιο επίπεδο που το αποτέλεσμα αποδεικνύει ότι η διαχείριση έγινε προς τη σωστή κατεύθυνση. Αν πιάσουμε τώρα επιμέρους τα ζητήματα, είμαστε σε αποπροσανατολισμό και σε λάθος κατεύθυνση. Το δεύτερο ζήτημα το οποίο προβληματίζει και τίθεται προς συζήτηση είναι οι ανατιμήσεις, η ακρίβεια και τα οικονομικά προβλήματα. Και εδώ πάλι είναι λάθος της Αξιωματικής Αντιπολίτευσης και βέβαια άλλων κομμάτων, που, όπως προέκυψε από την κουβέντα, στηρίζουν αυτήν την πρόταση. Διότι στα θέματα της οικονομίας έχει κάνει πάρα πολλά βήματα η σημερινή Κυβέρνηση και έχει βοηθήσει σε όλους τους τομείς τους πολίτες, τους επαγγελματίες και τους επιχειρηματίες, και από τα αποτελέσματα της μακροχρόνιας οικονομικής κρίσης, αλλά και από την οικονομική κρίση που προέκυψε λόγω της πανδημίας. Αυτά σε αντίθεση με την προηγούμενη κυβέρνηση, που δεν έχει να πει κάτι που έχει κάνει σε κάθε ένα από αυτά τα μέτρα που στήριξαν τους πολίτες, τους επαγγελματίες, τους επιχειρηματίες, παρά μόνον τη σταθερή απάντηση μετά από όλα όσα λέει: «Εμείς δεν μπορούσαμε να κάνουμε τίποτε από όλα αυτά, γιατί είχαμε μνημόνια». Δεν είναι έτσι. Τα μνημόνια ήταν απαγορευτικά σε ορισμένους τομείς. Αυτά, όμως, που ζούμε σήμερα σε συνδυασμό με την πανδημία είναι ακόμη μεγαλύτερα εμπόδια και ακόμη μεγαλύτερες δυσκολίες. Ωστόσο, η Κυβέρνηση και τα αρμόδια Υπουργεία ποτέ δεν εκμεταλλεύτηκαν αυτά τα πράγματα για να βρουν δικαιολογίες, παρά αγωνίστηκαν, πάλεψαν, βρήκαν προτάσεις και στάθηκαν δίπλα στους πολίτες και στήριξαν τους εργαζόμενους και καταπολέμησαν την ανεργία. Γιατί όσο και αν βοηθήσεις τον πολίτη με μια επιδότηση για να πληρώσει το ρεύμα ή για να αντιμετωπίσει την καθημερινότητα, όταν δεν έχει δουλειά ή όταν δουλεύει ένα μέλος της οικογένειας ή κανένα, τα πράγματα είναι πάρα πολύ δύσκολα. Γι' αυτό η Κυβέρνηση έδωσε έμφαση στο θέμα των εργαζομένων και τους διασφάλισε με την αναστολή εργασιών καθ' όλο το διάστημα της πανδημίας και βρίσκεται δίπλα. Και πάλι στις αρχές του ΄22 αυξάνει τον κατώτατο μισθό με στόχο να τον ανεβάσει τους επόμενους μήνες και βοηθά με τα προγράμματα του ΟΑΕΔ για να εξασφαλίσουν όλο και περισσότεροι θέσεις εργασίας. Και οι επιδοτήσεις στις επιχειρήσεις και οι χρηματοδοτήσεις γίνονται με αυτή την προϋπόθεση, να μην απολυθούν εργαζόμενοι, ένα πολύ σημαντικό κομμάτι, γιατί στηρίζει πραγματικά τον πολίτη. Επίσης, στηρίζει τους επιχειρηματίες με πολλές φορολογικές και ασφαλιστικές ελαφρύνσεις, με μείωση του ΦΠΑ, με μείωση του φόρου, με αναστολή της εισφοράς αλληλεγγύης, με μείωση κατά τρεις μονάδες των ασφαλιστικών εισφορών. Όλα αυτά είναι βήματα τα οποία βοηθούν τον πολίτη. Ωστόσο, ακούμε κι εμείς τη φωνή του καθενός από εμάς που λέει ότι ναι, μεν υπάρχει βοήθεια, αλλά ακόμη υπάρχουν δυσκολίες. Πρέπει να γίνουν περαιτέρω βήματα για να πάρει ανάσα η οικονομία, για να μπορέσουμε να τραβήξουμε μπροστά. Και έρχεται η Κυβέρνηση με τα μεγάλα βήματα και με τα σχέδια τα οποία για πρώτη φορά έρχονται στο τραπέζι, τις στρατηγικές επενδύσεις, τις εμβληματικές επενδύσεις, το κορυφαίο σχέδιο της δίκαιης μετάβασης σε μια περιοχή που έτσι όπως εξελισσόταν έφθινε και αγωνιούσε και μαράζωνε, όμως, τώρα έχει ελπίδα και θα ακουμπήσει και θα πατήσει για να κάνει το επόμενο βήμα. Όλα αυτά είναι η μέριμνα της Κυβέρνησης, είναι η μέριμνα του Υπουργείου, είναι η αληθινή προσπάθεια που γίνεται για τον πολίτη.
Παρακαλώ κλείστε.
Κλείνοντας θέλω να πω μόνον ότι όταν κολλάς σε κάποια θέματα όπως είναι να μην γίνουν μεγάλα έργα γιατί θα τα πάρει ένας μεγάλος επιχειρηματίας και θα κερδίσει, καταστρέφουμε και καταδικάζουμε δεκάδες πολίτες, δεκάδες επιχειρηματίες, εργαζόμενους που θα δουλέψουν σε αυτά τα έργα και θα συμμετέχουν στις επενδύσεις και θα έχουν δουλειά και θα φέρουν την ανάπτυξη στον τόπο μας. Για όλα αυτά έχω να πω ότι η πρόταση μομφής πραγματικά δεν βασίζεται πουθενά. Θεωρώ ότι έδωσε την ευκαιρία στην Κυβέρνηση, παρ' ότι η δουλειά της ήταν να δουλέψει για τον πολίτη, να αναφέρει το έργο της σε όλους τους τομείς, σε όλα τα Υπουργεία. Και νομίζω ότι η απάντηση στον πολίτη είναι ότι ναι, γνωρίζουμε ότι υπάρχει δύσκολη κατάσταση τώρα με την κακοκαιρία και γι' αυτό διορθώνουμε όσα λάθη έγιναν, συμπληρώνουμε ό,τι άλλο απαιτείται, έτσι ώστε την επόμενη φορά να μην υπάρξουν ξανά δυσάρεστες καταστάσεις, αλλά κοιτάζουμε τον άνθρωπο και το καλό του τόπου μας. Σας ευχαριστώ.
Τον λόγο έχει ο κ. Συντυχάκης από το Κομμουνιστικό Κόμμα Ελλάδας.
Το Κομμουνιστικό Κόμμα Ελλάδας δεν περίμενε καμμία πρόταση δυσπιστίας και από κανέναν για να αποκαλύψει μπροστά στον λαό τον βαθιά αντιλαϊκό και ταξικό χαρακτήρα της πολιτικής της Κυβέρνησης της Νέας Δημοκρατίας. Το πράττει εξάλλου καθημερινά στους δρόμους του αγώνα, σε κάθε χώρο δουλειάς, σε κάθε πόλη και χωριό. Είναι αυτονόητη η καταψήφιση της Κυβέρνησης της Νέας Δημοκρατίας. Είναι αυτονόητη η καταψήφιση της αντιλαϊκής της πολιτικής, που θυσιάζει τη ζωή, την υγεία, το εισόδημα και τα εργασιακά δικαιώματα για να διασφαλίσει τα κέρδη της πλουτοκρατίας. Όμως, δεν θα αφήσουμε να περάσει απαρατήρητο ότι αυτό το επαναλαμβανόμενο παιχνίδι των προτάσεων της δυσπιστίας, αυτή τη βολική κόντρα με το αναποδογύρισμα ρόλων, το ζούμε συχνά-πυκνά. Είναι γνωστό το κόλπο. Τώρα η πρόταση δυσπιστίας από τον ΣΥΡΙΖΑ προς την Κυβέρνηση της Νέας Δημοκρατίας, πριν με κυβέρνηση της «πρώτης φοράς Αριστερά» πρόταση δυσπιστίας από τη Νέα Δημοκρατία προς τον ΣΥΡΙΖΑ, παλαιότερα ανάμεσα στους δύο εταίρους του τότε δικομματισμού, στη Νέα Δημοκρατία και το ΠΑΣΟΚ. Όλος, λοιπόν, αυτός ο ντόρος -και αυτό είναι που πρέπει να κρατήσουν οι εργαζόμενοι- είναι για να κρύψουν τη στρατηγική τους σύμπλευση στην πιο βαθιά ταξική, απάνθρωπη πολιτική, με διαρκή μνημόνια και κόφτες, αντιλαϊκά μέτρα, ευρωπαϊκά εξάμηνα, για να διασώσουν τα ιερά και όσια του καπιταλισμού, την ανταγωνιστικότητα και κερδοφορία των επιχειρηματικών ομίλων, σερβίροντας στον λαό τα ψίχουλα που θα περισσέψουν από το φαγοπότι της πράσινης και ψηφιακής καπιταλιστικής κερδοφορίας. Είστε, πραγματικά, βαθιά γελασμένοι εάν νομίζετε ότι με τέτοια παιχνίδια θα θολώσετε τα νερά, κουκουλώνοντας τις ευθύνες για τα εγκλήματα που διαπράττετε διαρκώς σε βάρος της κοινωνικής εργατικής, λαϊκής πλειοψηφίας. Όλες οι θεσμικές μεταρρυθμίσεις μέχρι σήμερα «ΚΑΠΟΔΙΣΤΡΙΑΣ», «ΚΑΛΛΙΚΡΑΤΗΣ», «ΚΛΕΙΣΘΕΝΗΣ Ι», αργά, αλλά σταθερά, μετέτρεψαν τους δήμους σε τμήματα των κρατικών υπηρεσιών, για να υπηρετήσουν την καπιταλιστική ανάπτυξη, να ρυθμίσουν τους κανόνες ανταγωνισμού των επιχειρηματικών ομίλων που λυμαίνονται τα έργα και υπηρεσίες στους δήμους. Αυτόν τον ρόλο θα έχουν και οι αναπτυξιακοί οργανισμοί, οι γνωστές από το παρελθόν χρεωκοπημένες αναπτυξιακές εταιρείες που διασπάθισαν τα χρήματα του ελληνικού λαού. Προϋπόθεση γι' αυτό, βέβαια, είναι η συρρίκνωση της κρατικής χρηματοδότησης σε δήμους και περιφέρειες, η ανταποδοτικότητα των υπηρεσιών, η παράδοση της πολιτικής προστασίας στις μη κυβερνητικές οργανώσεις και τις τεχνικές υπηρεσίες σε εργολάβους, χωρίς μέσα και προσωπικό, η συρρίκνωση των κοινωνικών δομών, η ιδιωτικοποίηση βασικών υπηρεσιών όπως η αποκομιδή και διαχείριση των απορριμμάτων, εμπορευματοποίηση της γης, των ελεύθερων χώρων, αναπλάσεις περιοχών, τη συνολικότερη επιχειρηματική αξιοποίηση της γης, των υποδομών και των πόρων, η γενίκευση των ελαστικών εργασιακών σχέσεων. Επιτελικό κράτος, δήμοι και περιφέρειες και ιδιωτικό κεφάλαιο είναι το τρίγωνο της αμαρτίας. Αυτό αποδείχθηκε με το φιάσκο της Αττικής Οδού και το σόου ο ένας να επιρρίπτει την ευθύνη στον άλλον, εγκλωβίζοντας σαν ποντίκια χιλιάδες οδηγούς, ηλικιωμένους, γυναίκες, παιδιά και αναξιοπαθούντες. Το ίδιο κάνετε όλοι σας στην Κρήτη, με την υπόθεση κατασκευής του Βόρειου Οδικού Άξονα. Ένα έργο αναγκαίο για την ασφάλεια κατοίκων και επισκεπτών, το οποίο παραδίδεται από τη μελέτη έως την κατασκευή και χρήση στους ιδιώτες με σύμπραξη δημόσιου και ιδιωτικού τομέα, με τσάμπα κρατικό και κοινοτικό χρήμα για τους κατασκευαστικούς ομίλους, με τον κρητικό λαό να τον χρυσοπληρώνει εσαεί, με τα δυσβάσταχτα, πανάκριβα διόδια, τη στιγμή που το λαϊκό εισόδημα εξαϋλώνεται από την ακρίβεια, τις ανατιμήσεις στα καύσιμα, στα είδη πλατιάς κατανάλωσης. Τριάντα, σαράντα χρόνια κοροϊδεύατε τους Κρητικούς, θεωρώντας τους δεδομένους εκλογικά. Δυόμισι χιλιάδες και επάνω τα θανατηφόρα ατυχήματα επί εποχών δικών σας κυβερνήσεων και τώρα τους λέτε ότι ήρθε η ώρα για ένα έργο σωτήριο για τον λαό; Όχι βέβαια. Δεν σας έπιασε ο πόνος για την ανθρώπινη ζωή, αλλά η ανάγκη για να υπηρετηθούν οι στόχοι του κεφαλαίου κι αυτό γιατί η Κρήτη, λόγω της θέσης της είναι σημαντικός κόμβος στα ενεργειακά σχέδια των μονοπωλιακών ομίλων. Τσακώνεστε μεταξύ σας για το ποιος θα έχει την πατρότητα του έργου, για να πάρει τα εύσημα των επιχειρηματικών ομίλων. Εμπορευματοποίηση λέει ο ένας, εμπορευματοποίηση λέει και ο άλλος. Διόδια λέει η Νέα Δημοκρατία, διόδια λέει ο ΣΥΡΙΖΑ και το ΠΑΣΟΚ. ΣΔΙΤ λέει ο ένας, ΣΔΙΤ λέει και ο άλλος. Ποιος, όμως, θα κληθεί «να πληρώσει το μάρμαρο» είτε με Νέα Δημοκρατία είτε με ΣΥΡΙΖΑ είτε με ΠΑΣΟΚ; Ο λαός. Στην ίδια γραμμή πλεύσης οι Δήμαρχοι, ο Περιφερειάρχης Κρήτης, οι παρατάξεις στα δημοτικά συμβούλια, η τρικομματική πλειοψηφία Νέας Δημοκρατίας, ΣΥΡΙΖΑ, ΠΑΣΟΚ στο περιφερειακό συμβούλιο Κρήτης. Και κάπως έτσι συνεχίζονται τα βάσανα για τον λαό, σεισμοί και καταποντισμοί, με τα λαϊκά στρώματα να καίγονται το καλοκαίρι και να πνίγονται τον χειμώνα. Από τη μια να τους λέτε «μείνετε στα σπίτια σας για να μην πνιγείτε» και από την άλλη «φύγετε για να σωθείτε». Να σας θυμίσω τους φονικούς σεισμούς στο Αρκαλοχώρι, αφήνοντας άστεγους και αβοήθητους χιλιάδες σεισμόπληκτους. Τέσσερις μήνες μετά και συνεχίζουν να βρίσκονται εκτεθειμένοι στον χιονιά και στο ψύχος εκατοντάδες σεισμόπληκτοι άστεγοι. Δεν λειτούργησαν ούτε τα κλιματιστικά. Φωνάζουν για αποζημίωση στο 100%, για τρόφιμα, ρουχισμό, εξοπλισμό των οικίσκων, για διαγραφή χρεών σε ΔΕΗ, ΟΤΕ, τράπεζες, εφορίες, για κατάργηση του ΕΝΦΙΑ, για μέτρα στήριξης σε ανέργους, φτωχούς, αγροτοκτηνοτρόφους, αυτοαπασχολούμενους και ελεύθερους επαγγελματίες. «Αγρόν ηγόρασε», όμως, η Κυβέρνηση. Ούτε καν 1 σεντ ως πρώτη στοιχειώδη οικονομική ενίσχυση ως όφειλε. Και πολλά άλλα. Όλα αυτά σε μια εποχή που η «ΤΕΡΝΑ» επενδύει εκατομμύρια ευρώ με κρατικό χρήμα για ένα ιδιωτικό αεροδρόμιο με συμβάσεις επί ΣΥΡΙΖΑ, ισοπεδώνοντας γη υψηλής παραγωγικότητας, αλλοιώνοντας τα εδαφολογικά δεδομένα, με αποτέλεσμα τις μεγάλες πλημμύρες το 2020. Πρόκειται για μια διαχρονική πολιτική που θεωρεί τις υποδομές, την προστασία του λαού, κόστος και τις θυσιάζει στον βωμό του κέρδους των επιχειρηματικών ομίλων. Γι' αυτό και τα φαινόμενα αυτά επαναλαμβάνονται κατ' εξακολούθηση, με ακόμα μεγαλύτερη ένταση. Κι έχετε το θράσος τώρα να μιλάτε για διαχειριστικές ανεπάρκειες και για έλλειψη συντονισμού και να τα ρίχνετε όλα στην κλιματική αλλαγή; Η κλιματική αλλαγή δεν ήρθε ως θεϊκή τιμωρία. Είναι το αποτέλεσμα του καπιταλιστικού τρόπου ανάπτυξης. Ποιος, λοιπόν, θα προστατέψει το κλίμα και τη φύση; Εσείς; Η Ευρωπαϊκή Ένωση; Το κεφάλαιο; Δηλαδή, εκείνοι που τα κατέστρεψαν; Μπορεί ο λύκος να φυλάξει τα πρόβατα; Γι' αυτό και προκαλούν το λαϊκό αίσθημα οι υποκριτικές συγγνώμες σας. Ενώ οι κίνδυνοι, για φαινόμενα όπως αυτά που ζούμε, ήταν αναμενόμενοι, δεν είχε παρθεί κανένα μέτρο πρόληψης, κανένας σχεδιασμός αντιπλημμυρικής, αντιπυρικής και αντισεισμικής θωράκισης της χώρας. Γιατί όλα τα βάζετε στο ζύγι του κόστους-οφέλους. Το ΚΚΕ, λοιπόν, είναι απέναντί σας, σας αντιμάχεται και σας καταψηφίζει. Στέκεται απέναντι και σε όσους υπηρετούν την καπιταλιστική σαπίλα, ένα σύστημα εχθρικό στην εργατική τάξη και δεν το βάζει κάτω. Πολεμάει για τα δίκαια του λαού και κάνει προσκλητήριο συστράτευσης για τους αγώνες του σήμερα, δείχνοντας, όμως, τον δρόμο για τις κατακτήσεις του μέλλοντος και για την οριστική κατάργηση της εκμετάλλευσης ανθρώπου από άνθρωπο, για να αποσπάσει από τους πλουτοκράτες τα μέσα παραγωγής και τον πλούτο που του κλέβουν, για να γίνει πραγματικά αφέντης του εαυτού του, για μια πιο δίκαιη κοινωνία. Κι όπως λέει και η μαντινάδα, «άμα μονιάσει ο λαός και τα δεσμά του σπάσει, μπορεί να χτίσει ένα ντουνιά και τούτο να χαλάσει». Ευχαριστώ.
Ευχαριστούμε. Τον λόγο τώρα έχει ο Υπουργός, ο κ. Πέτσας.
Ευχαριστώ, κύριε Πρόεδρε. Πριν προχωρήσω, κυρίες και κύριοι Βουλευτές, στην ομιλία μου, να σταχυολογήσω δύο-τρία σημεία που ακούστηκαν από προηγούμενους ομιλητές. Κατ' αρχάς, για μια αποστροφή του λόγου του κ. Σκουρλέτη που μίλησε για πολιτικά χαρακτηριστικά σε σχέση με τον αποχιονισμό στο Χαλάνδρι, έχω να πω, όπως είπε και ο ίδιος ο Δήμαρχος Χαλανδρίου, ότι η συνεργασία μας είναι άριστη και όλες τις προηγούμενες ημέρες ήμασταν συνεχώς σε επικοινωνία. Όσον αφορά σ' αυτά που είπε για την Περιφέρεια Αττικής, μετά από επικοινωνία που είχα και με τον κ. Πατούλη, αλλά και τις προηγούμενες ημέρες με τον κ. Κόκκαλη, τον αρμόδιο Αντιπεριφερειάρχη, έχω να πω ότι η περιφέρεια ήταν παρούσα σε διάφορα σημεία του Χαλανδρίου και στο Νομισματοκοπείο και φυσικά στην Παπανικολή και αλλού όλες τις προηγούμενες μέρες και χθες και τη Δευτέρα και την Τρίτη. Άρα, το θέμα δεν είναι να βρίσκουμε πολιτικά χαρακτηριστικά, κύριε Σκουρλέτη. Το θέμα είναι να δούμε πού υπήρξε πρόβλημα, πού υπήρξαν δυσλειτουργίες -όπως κι εγώ επισήμανα σήμερα στην επιστολή μου- και να καθίσουμε από κοινού να τις αντιμετωπίσουμε και όχι να κρυβόμαστε πίσω από υποτιθέμενα πολιτικά χαρακτηριστικά που δεν υπάρχουν. Σχετικά με την αναφορά της κ. Καφαντάρη και τον πίνακα τον οποίο κατέθεσε θα πω τα εξής: Απάντησε ο κ. Καλλιάνος για το θέμα αυτό, αλλά νομίζω πως όλοι όσοι είμαστε στην Αθήνα τα τελευταία χρόνια, μπορούμε να διαπιστώσουμε μόνοι μας ότι το μέγεθος της χιονόπτωσης, τουλάχιστον στο κέντρο της Αθήνας, ήταν πρωτοφανές για τις πολλές τελευταίες δεκαετίες σε πολύ σύντομο χρονικό διάστημα. Επομένως, οποιαδήποτε δυνατότητα αποχιονισμού από τους δήμους, την περιφέρεια και τους άλλους μηχανισμούς πολιτικής προστασίας ήταν πολύ πιο περιορισμένη γι' αυτό το χρονικό διάστημα. Και είδαμε τα προβλήματα που δημιουργήθηκαν σε περιοχές ιδίως των βορείων προαστίων -αλλά όχι των πολύ βορείων- όπως είναι το Χαλάνδρι, περιοχές στο Μαρούσι, στο Ψυχικό, στη Φιλοθέη, στα Βριλήσσια, όπου εκεί δεν έχουν τον εξοπλισμό τον οποίο έχουν άλλες περιοχές όπως στον Ωρωπό, στον Διόνυσο, στις Αχαρνές και που ήταν πολύ πιο συνηθισμένες σε τέτοιες χιονοπτώσεις ώστε να δράσουν άμεσα, έγκαιρα, μέσα σε τόσο -επαναλαμβάνω- σύντομο χρονικό διάστημα που υπήρχε η χιονόστρωση. Άρα, χρειάζεται πολύ μεγαλύτερη ανάλυση και όχι ένας επιφανειακός πίνακας, για να μας πει, κυρία Καφαντάρη, τι πρέπει να κάνουμε. Όσον αφορά σ' αυτά που είπε ο κ. Μυλωνάκης: Ανέφερε συγκεκριμένα ότι αυτή η Κυβέρνηση εξαθλίωσε τους Έλληνες. Μα, είμαστε σοβαροί; Να κοιτάζουμε λίγο τα στοιχεία πριν μιλήσουμε, για να έχουν νόημα αυτά τα οποία λέμε. Ο ρυθμός ανάπτυξης το τρίτο τρίμηνο του 2021 ήταν 13,4% σε σχέση με το 2020. Τι είναι αυτό; Εξαθλίωση; Μείωση της ανεργίας κατά τρεις ποσοστιαίες μονάδες, από περίπου 16,2% στο 13,2%, δηλαδή εκατόν είκοσι μία χιλιάδες πεντακόσιοι εξήντα συμπολίτες μας βρήκαν δουλειά τον τελευταίο χρόνο. Αυτοί εξαθλιώθηκαν; Δεν τρώνε κορώνες αυτοί. Έχουν ανάγκη από εισόδημα και αυτοί και τα νοικοκυριά τους. Όσον αφορά σ' αυτά που είπε ο κ. Φάμελλος: Είπε πάρα πολλά. Θα μείνω μόνο στην ουσία. Ο λαός μας λέει, «Ο πνιγμένος από τα μαλλιά του πιάνεται» και η πρόταση δυσπιστίας κατά της Κυβέρνησης που υπέβαλε η Αξιωματική Αντιπολίτευση το επιβεβαιώνει. Και αυτό γιατί συνιστά απέλπιδα προσπάθεια εντυπωσιασμού, υποκινούμενη από καθαρά μικροπολιτικά κριτήρια. Στην πραγματικότητα ο κ. Τσίπρας βλέπει, πρώτον, την πολιτική απήχηση τόσο του δικού του προσώπου, όσο και του κόμματός του, να διαγράφει φθίνουσα πορεία στις σφυγμομετρήσεις της κοινής γνώμης και, δεύτερον, το πολιτικό μέλλον του χώρου του, ως Αξιωματικής Αντιπολίτευσης, να απειλείται εξαιτίας της διαρροής ψηφοφόρων του προς το τρίτο κόμμα. Γι' αυτό ζητά εκλογές και καταθέτει πρόταση δυσπιστίας, όχι, δηλαδή, γιατί πιστεύει ότι θα βγει πρώτος, αλλά γιατί φοβάται ότι θα βγει τρίτος. Η κοινωνία, όμως, το αντιλαμβάνεται αυτό και δεν «τσιμπάει» σε τέτοιου είδους μικροπολιτικά παιχνίδια. Πολύ περισσότερο όταν η Αξιωματική Αντιπολίτευση παραμένει τόσο βαρετά ίδια και οι κορώνες της, όταν τολμά να πει ότι η Κυβέρνηση αυτή είναι η χειρότερη της Μεταπολίτευσης, της γυρίζουν μπούμερανγκ. Γιατί, κυρίες και κύριοι Βουλευτές, η χειρότερη κυβέρνηση της Μεταπολίτευσης είναι η «πρώτη φορά Αριστερά» κυβέρνηση του κ. Τσίπρα. Έπαιξε στα ζάρια τη συμμετοχή της χώρας στην Ευρωπαϊκή Ένωση και στην Eυρωζώνη. Έκλεισε τις τράπεζες. Επέβαλε capital control. Υπέγραψε ένα τρίτο, αχρείαστο μνημόνιο.
…(Δεν ακούστηκε)
Υποθήκευσε την περιουσία της χώρας στους δανειστές για έναν αιώνα και φόρτωσε πάνω από 100 δισεκατομμύρια ευρώ στους Έλληνες…
…(Δεν ακούστηκε)
Σας παρακαλώ!
...που θα πληρώνουν αυτή την ανεκδιήγητη κυβέρνηση για δεκαετίες, κύριε Φάμελλε. Στο σπίτι του κρεμασμένου, λοιπόν, δεν μιλάνε για σχοινί. Αντίθετα, η Κυβέρνηση του Κυριάκου Μητσοτάκη, αφουγκραζόμενη τις πραγματικές ανάγκες των πολιτών για ένα καλύτερο αύριο, κοιτά μπροστά συνεχίζοντας τις μεταρρυθμίσεις για να κάνουμε τη ζωή των Ελλήνων καλύτερη.
…(Δεν ακούστηκε)
Ας αφήσουμε τους πολίτες να το κρίνουν, κύριε Φάμελλε. Κυρίες και κύριοι Βουλευτές, το τελευταίο πενθήμερο ήταν δύσκολο ειδικά για τους συμπολίτες μας στην Αττική, η οποία δοκιμάστηκε από αυτή την πρωτοφανή, εδώ και αρκετές δεκαετίες, χιονόπτωση κατά τη διάρκεια της κακοκαιρίας «Ελπίδα». Τα σημαντικά προβλήματα που ανέκυψαν, καταδεικνύουν την ανάγκη το νέο πλαίσιο για την πολιτική προστασία να εξελιχθεί ακόμη περισσότερο, προκειμένου ο κρατικός μηχανισμός να φτάσει στο επιθυμητό σημείο ετοιμότητας, το οποίο απαιτείται, ώστε να αντιμετωπίζει φαινόμενα τόσο μεγάλης έντασης όπως η κακοκαιρία αυτή. Είναι ανάγκη να βελτιωθεί ο συντονισμός μεταξύ κράτους, αυτοδιοίκησης και ιδιωτών. Πέραν, επομένως, της ειλικρινούς συγγνώμης, την οποία ζητούμε από τους συμπολίτες μας και έχοντας αποδείξει ότι αναγνωρίζουμε τα λάθη μας και μαθαίνουμε από αυτά, εργαζόμαστε για να έχουμε ένα καλύτερο αποτέλεσμα στο μέλλον. Θέτουμε τον πήχη των απαιτήσεων υψηλότερα από το αποτέλεσμα της διαχείρισης που υπήρξε και σε αυτό το πλαίσιο προσπαθούμε συνεχώς να βελτιωνόμαστε απέναντι στις διαρκώς αυξανόμενες ανάγκες αντιμετώπισης τέτοιων ασυνήθιστων καιρικών φαινομένων, τα οποία εκδηλώνονται ως συνέπεια της κλιματικής κρίσης. Έχουμε αποδείξει, όχι στα λόγια, αλλά στην πράξη, ότι διαθέτουμε τις λύσεις για την ανόρθωση της οικονομίας και τη στήριξη του κόσμου της εργασίας, την αναβάθμιση της άμυνας της πατρίδας μας, την προστασία της δημόσιας υγείας, την προάσπιση του κράτους δικαίου, το άλμα του ψηφιακού μετασχηματισμού, την ασφάλεια των πολιτών, την ενδυνάμωση της αυτοδιοίκησης με αναπτυξιακούς πόρους. Δεν πρέπει να λησμονούμε, ότι καθώς κράτη, κυβερνήσεις και κοινωνίες σε ολόκληρο τον κόσμο δοκιμάζονται εδώ και δύο χρόνια από τους ισχυρούς κλυδωνισμούς της σοβαρότερης υγειονομικής κρίσης των τελευταίων εκατό ετών και τη συνεπαγόμενη μεγαλύτερη οικονομική ύφεση στη μεταπολεμική ιστορία, η Ελλάδα τα κατάφερε. Και τα κατάφερε, πρώτον, με την αποφασιστική διαχείριση της υγειονομικής κρίσης και, δεύτερον, με τη συνετή διαχείριση των οικονομικών συνεπειών της. Παρά την πρωτοφανή αβεβαιότητα της πανδημίας, η Ελλάδα τα κατάφερε κυρίως διότι αποκατέστησε την εμπιστοσύνη, ένα πολύτιμο άυλο κεφάλαιο που μετουσιώνεται σε έμπρακτη οικονομική στήριξη του επιχειρηματικού κόσμου, των νοικοκυριών και των εργαζομένων. Και έτσι σταθήκαμε όλοι μαζί όρθιοι. Η συνολική στήριξη της οικονομίας και της κοινωνίας από το κράτος για την αντιμετώπιση της πανδημίας υπερβαίνει τα 43 δισεκατομμύρια ευρώ την περίοδο 2020-2022. Πρόκειται για το τρίτο μεγαλύτερο πακέτο μέτρων στήριξης ως ποσοστό του ΑΕΠ στην Ευρωζώνη και το τέταρτο παγκοσμίως, σύμφωνα με τη σχετική έκθεση του Ευρωπαϊκού Μηχανισμού Σταθερότητας. Ό,τι είπαμε, το κάναμε και η εμπιστοσύνη αυτή εμπεδώθηκε τόσο από τα ιστορικά χαμηλά επιτόκια σε ελληνικούς τίτλους κάθε διάρκειας, όσο και από την προσέλκυση μεγάλων ξένων επενδύσεων παγκόσμιων βιομηχανικών και τεχνολογικών κολοσσών, όπως η «VOLKSWAGEN», η «MICROSOFT», η «PFIZER» και η «DIGITAL REALTY», αλλά και παγκόσμιων τραπεζικών κολοσσών, όπως προσφάτως η JP Morgan, εξελίξεις οι οποίες αναβαθμίζουν την πατρίδα μας στο διεθνή επενδυτικό χάρτη, προσδίδοντας νέα δυναμική στην ελληνική οικονομία και δημιουργώντας νέες, καλύτερα αμειβόμενες θέσεις εργασίας. Είχαμε πει ότι θα μειώσουμε τους φόρους στην ακίνητη περιουσία. Το κάναμε. Είχαμε πει ότι θα μειώσουμε τους φόρους στις επιχειρήσεις. Το κάναμε. Είχαμε πει ότι θα μειώσουμε τους φόρους στην εργασία. Το κάναμε. Είχαμε πει ότι θα θεσπίσουμε ένα πλέγμα φορολογικών κινήτρων φιλικών προς τις επενδύσεις και με στόχο την αναστροφή του brain drain. Το κάναμε. Αποδείξαμε με αριθμούς, όχι με λόγια, την ικανότητα της Κυβέρνησης του Κυριάκου Μητσοτάκη να διαχειριστεί την πρωτόγνωρη κατάσταση που προξένησε η πανδημία με μεθοδικότητα και σχέδιο, χωρίς πανικό και σπασμωδικές κινήσεις και την αποφασιστικότητά μας να υλοποιούμε, παρά τις κρίσεις, όλες τις αναγκαίες μεταρρυθμίσεις. Κυρίες και κύριοι Βουλευτές, το μεταρρυθμιστικό σχέδιο της Κυβέρνησης έχει έναν κύριο στόχο: να κάνει τη ζωή των Ελλήνων καλύτερη. Στο ίδιο πνεύμα εργαζόμαστε και στο κομμάτι της αυτοδιοίκησης. Στόχος μας στο Υπουργείο Εσωτερικών είναι να ενδυναμώσουμε την τοπική αυτοδιοίκηση, παρέχοντας τα κατάλληλα εφόδια προκειμένου να αναβαθμιστεί σε όλο το εύρος των αρμοδιοτήτων της. Για εμάς ο ρόλος της αυτοδιοίκησης, των πόλεων και των περιφερειών μας στην οικονομική ανάπτυξη και την κοινωνική συνοχή είναι τριπλός: αναπτυξιακός, κοινωνικός και πολιτιστικός-αθλητικός. Αναπτυξιακός γιατί κανένα κεντρικό σχέδιο δεν μπορεί να σχεδιαστεί και να υλοποιηθεί ερήμην της τοπικής κοινωνίας. Κοινωνικός γιατί καμμία κεντρική παρέμβαση όταν την κοιτάς από ψηλά στο μακροεπίπεδο, δεν μπορεί να σου δείξει πόσο ενισχύει την κοινωνική συνοχή σε μικροεπίπεδο. Και πολιτιστικός-αθλητικός γιατί είναι άλλο πράγμα να μιλάμε για την προστασία της πολιτιστικής μας κληρονομιάς χιλιάδων χρόνων και άλλο πράγμα να μιλάμε για την πυροπροστασία στις Μυκήνες ή την πρόσβαση στην Αρχαία Ολυμπία ή στην Αρχαία Μεσσήνη. Αναφορικά με τον αναπτυξιακό ρόλο της αυτοδιοίκησης, είναι η πρώτη φορά έπειτα από πολλά χρόνια που επενδύουμε στις αρμοδιότητας των περιφερειών και των δήμων με τους αντίστοιχους πόρους. Κινούμαστε σε τέσσερα επίπεδα. Το πρώτο αφορά στις μεταρρυθμίσεις που εφαρμόζουμε, το δεύτερο στην τακτική χρηματοδότηση των ΟΤΑ, το τρίτο στην έκτακτη χρηματοδότηση και το τέταρτο στα χρηματοδοτικά εργαλεία του Υπουργείου Εσωτερικών. Στο πρώτο επίπεδο αναφέρομαι σε μεταρρυθμίσεις όπως ο νέος νόμος για τον ΑΣΕΠ, ο νόμος για τον εσωτερικό έλεγχο, ο νέος εκλογικός νόμος για τους ΟΤΑ που επαναφέρει την κυβερνησιμότητα στην αυτοδιοίκηση, η ρύθμιση μιας σειράς από εκκρεμή ζητήματα όπως τα αδήλωτα τετραγωνικά που αύξησαν για πάντα τα έσοδα των δήμων την ώρα που μείωσαν για πάντα και απάλλαξαν για πάντα από πρόστιμα και προσαυξήσεις τους δημότες τους. Επίσης, αναφέρομαι σε μεταρρυθμίσεις όπως οι ρυθμίσεις για τις ληξιπρόθεσμες οφειλές, οι διευκολύνσεις στην καταβολή των δόσεων προς το Ταμείο Παρακαταθηκών και Δανείων, οι έκτακτες ενισχύσεις για την αντιμετώπιση της πανδημίας, οι μόνιμες παρεμβάσεις διευκόλυνσης των δημοσίων συμβάσεων, το νέο πλαίσιο για την ευζωία των ζώων συντροφιάς και η δευτερογενής νομοθεσία που είναι σε εξέλιξη, καθώς και η αναβάθμιση των κοινωνικών δομών των δήμων. Και, βέβαια, προωθούμε το επόμενο διάστημα τη μεγάλη μεταρρύθμιση της πολυεπίπεδης διακυβέρνησης. Όλες αυτές οι παρεμβάσεις δείχνουν ότι οικοδομούμε μεθοδικά μια στέρεα σχέση εμπιστοσύνης. Στο πεδίο της τακτικής χρηματοδότησης εργαζόμαστε συντονισμένα για να αναστρέψουμε τη φθίνουσα πορεία των κεντρικών αυτοτελών πόρων τα προηγούμενα χρόνια. Στο πλαίσιο αυτό ήδη η πρώτη φετινή τακτική επιχορήγηση για το 2022 από τους ΚΑΠ συνολικού ύψους 113,5 εκατομμυρίων ευρώ είναι αυξημένη κατά 6,6% σε σχέση με το αντίστοιχο ποσό με το οποίο οι δήμοι επιχορηγήθηκαν πέρυσι. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Θα κλείσω σε ένα λεπτό, κύριε Πρόεδρε, σεβόμενος το χρόνο. Όπως έχουμε προαναγγείλει, το 2022 θα είναι έτος αναμόρφωσης των ΚΑΠ με σκοπό να υπάρξει μια πιο δίκαιη κατανομή, αλλά και μία σημαντική προσπάθεια αύξησης των πόρων που θα οδηγήσει στη σταδιακή αναστροφή της πορείας συρρίκνωσης των τελευταίων ετών. Αυτό αποτελεί και μία απάντηση και σε αυτό που είπε ο κ. Συντυχάκης, που μίλησε για συρρίκνωση πόρων. Είναι η πρώτη φορά τα τελευταία χρόνια που αυξάνουμε τους πόρους σημαντικά. Απόδειξη ότι ακόμα και το 2021, κύριε Συντυχάκη, είχαμε δώσει δύο επιπλέον κατανομές των ΚΑΠ. Αντί για δώδεκα δόθηκαν δεκατέσσερις ίδιου ύψους. Θα ήθελα να κλείσω αφήνοντας στην άκρη τα υπόλοιπα χρηματοδοτικά εργαλεία και τις προτάσεις που έχουμε να κάνουμε, γιατί ακριβώς -όπως είπε και ο Πρόεδρος- πρέπει να σεβαστούμε τον χρόνο όλων των ομιλητών. Και θα ήθελα να σας καλέσω, κυρίες και κύριοι Βουλευτές, να καταψηφίσετε την πρόταση δυσπιστίας που κατέθεσε η Αξιωματική Αντιπολίτευση κατά της Κυβέρνησης. Γιατί έτσι με σοβαρότητα, αποτελεσματικότητα και αίσθημα ευθύνης και περηφάνιας μπορούμε να προχωρήσουμε μπροστά. Σας ευχαριστώ.
Ευχαριστούμε και για τον χρόνο. Τον λόγο έχει ο κ. Δημήτριος Μαρκόπουλος από τη Νέα Δημοκρατία και ακολουθεί ο κ. Θεόφιλος Ξανθόπουλος από τον ΣΥΡΙΖΑ. Ορίστε, κύριε Μαρκόπουλε, έχετε τον λόγο.
Κυρίες και κύριοι συνάδελφοι, θέλω λίγο να καταγγείλω την παράταξή μου. Είναι αλήθεια ότι εμείς στη Νέα Δημοκρατία στερούμαστε χιούμορ, γιατί αν θέλαμε να δούμε τις πραγματικές προθέσεις του ΣΥΡΙΖΑ, θα έπρεπε να πούμε ότι ναι, αποδεχόμαστε να πάμε σε πρόωρες εκλογές για να δούμε πόσα απίδια βάζει ο σάκος. Αλλά είμαστε η παράταξη του μέτρου, της σοβαρότητας. Τους το αφήνουμε αυτό. Κοιτάξτε να δείτε, σήμερα, αν και δεν είμαι γιατρός, θα μου επιτρέψετε να μιλήσω με όρους ιατρικής. Θα μιλήσω για δύο συγκεκριμένα φαινόμενα. Δεν θα μιλήσω για την κρίση πανικού στην οποία έχει πέσει ο ΣΥΡΙΖΑ, όχι. Θα μιλήσω για τη μυωπία και τον στραβισμό. Με την πρόταση μομφής του ο Αλέξης Τσίπρας αποδεικνύει ότι πραγματικά έχει προβλήματα όρασης. Γνωρίζει πως δεν μπορεί να κτυπήσει πολιτικά τον Κυριάκο Μητσοτάκη, δεν κοιτάζει δηλαδή, προς τον Κυριάκο Μητσοτάκη, αλλά ουσιαστικά -τι κάνει;- αλληθωρίζει προς τον Νίκο Ανδρουλάκη. Υπάρχει ένα πρόβλημα στόχευσης. Γνωρίζει εκ προοιμίου ο Αλέξης Τσίπρας ότι δεν έχει τη δυνατότητα να μιλήσει ως ένας μελλοντικός Πρωθυπουργός, ως υποψήφιος πρώτος και το κόμμα του ως υποψήφιο πρώτο κόμμα, και αλληθωρίζει προς την πλευρά του Κινήματος Αλλαγής. αυτός, λοιπόν, ο πολιτικός αλληθωρισμός είναι που τον οδήγησε σε αυτή την πρόταση μομφής. Τα μάτια του βρίσκονται στο Κίνημα Αλλαγής. Ως προς τη μυωπία -για να γυρίσω στην άλλη πάθηση- το πρόβλημα είναι ότι ο ΣΥΡΙΖΑ δεν καταλαβαίνει τους μοντέρνους καιρούς. Δεν καταλαβαίνει πραγματικά τι γίνεται, που έχει πάει η κοινωνία. Αδυνατεί να καταλάβει ότι δεν βρισκόμαστε στο 2012-2015. Αυτό πάει, πέρασε, σας άφησε χρόνους, πέρασε ανεπιστρεπτί. Οι Έλληνες πολίτες επιζητούν ασφάλεια, επιζητούν πρόοδο. Δεν θέλουν νέες περιπέτειες. Επιζητούν έναν ηγέτη, μοντέρνο, σύγχρονο και οραματιστή, όχι έναν διαχειριστή της μιζέριας και των προσωπικών πολιτικών αδιεξόδων του. Ο Αλέξης Τσίπρας έκανε πρόταση μομφής για να σώσει το πολιτικό του μέλλον. Αυτό, παιδιά, είναι ξεκάθαρο. Να το ξεκαθαρίζουμε. Αγαπητοί φίλοι από τον ΣΥΡΙΖΑ, αγωνία κρύβει αυτή η πρόταση. Δεν σας νοιάζει ο τόπος. Εσείς που στα καμένα στο Μάτι δηλώνατε κυνικά διά του Υπουργού κ. Τόσκα -θα το ακούτε και θα το ξανακούσετε μέχρι την Κυριακή- ότι ψάχνετε και δεν βρίσκετε κανένα λάθος, εσείς που δεν είπατε μία συγγνώμη και παίζατε θέατρο ένα ολόκληρο βράδυ στο Μάτι, εσείς με την τόσο επιτυχημένη πολιτικά Ρένα Δούρου, που είδαμε το πως πνίγηκε η Μάνδρα, ερχόσαστε τώρα να μας το παίξετε μωρές παρθένες. Για σοβαρευτείτε! Άκουσα πριν τον κ. Φάμελλο να μιλάει για τα golden boys κ.λπ.. Δεν σας έχω ακούσει, κύριε Φάμελλε, να μιλήσετε για τα παιδιά του ΑΔΜΗΕ στα χρόνια σας, για τα πριμ του ενός εκατομμυρίου ευρώ σε πέντε από τα εννέα μέλη του διοικητικού συμβουλίου.
Ποιος είναι τώρα στον ΑΔΜΗΕ;
Τον Πετσή τον ξεχάσατε; Τον διευθύνοντα σύμβουλο του ΑΔΜΗΕ, τον Μανουσάκη, τον ξεχάσατε; Να πάω λίγο πιο κάτω; Να σας θυμίσω τα κονδύλια στο Υπουργείο Μεταναστευτικής Πολιτικής και τον OLAF που ξεκίνησε τις έρευνες; Θέλετε να μιλήσουμε για την αγορά σκοπιανής εταιρείας από τη ΔΕΗ ζημιογόνα; Θέλετε να σας θυμίσω τα 900 εκατομμύρια ευρώ που αφήσατε στη ΔΕΗ και τώρα κόπτεστε για το ακριβό ρεύμα; Καταστρέψατε τη ΔΕΗ και κόπτεστε για το ακριβό ρεύμα; [[Θόρυβος από την πτέρυγα του ΣΥΡΙΖΑ]] Τα βοσκοτόπια τα θυμάστε; Σιωπή εδώ! Μάλιστα. Ποιοι μιλάνε;
Το «ΠΡΩΤΟ ΘΕΜΑ» μιλάει τώρα!
Τις νταλίκες στην εθνική οδό που το 2018 δίπλωναν τις θυμόσαστε; Τις ξεχάσατε έτσι; [[Θόρυβος από την πτέρυγα του ΣΥΡΙΖΑ]] Και να πω και κάτι άλλο, επειδή ηθικολογείτε πολύ και άκουσα και μια συζήτηση για τα μέσα μαζικής ενημέρωσης, θυμάμαι τον κ. Φίλη -έχει φύγει- όταν ήταν συνδικαλιστής στην ΕΣΗΕΑ που ερχόταν στις εφημερίδες και καλούσε τους συναδέλφους σε απεργιακές κινητοποιήσεις κατά των πλουτοκρατών-εκδοτών. Με την «ΑΥΓΗ» τι γίνεται; Θα τους πληρώσετε τους ανθρώπους; Λύση βρήκατε; Είστε υποκριτές, είστε γεννημένοι υποκριτές. Όταν πρόκειται για την «ΑΥΓΗ», τότε μόκο και καμμιά κουβέντα. Όταν επρόκειτο για πόσες άλλες εφημερίδες, τότε απεργιακές κινητοποιήσεις μέχρι εξαντλήσεως.
Μηδέν χρέος ο ΣΥΡΙΖΑ, μηδέν!
Ζορίζεστε και φαίνεται. Αυτοί που παίζατε θέατρο στη διαχείριση των πυρκαγιών, καθόσαστε τώρα και κουνάτε το δάχτυλο.
Προβοκάτορας! Εσύ παίζεις θέατρο.
Διαφέρουμε, κυρίες και κύριοι.
Σίγουρα!
Εμείς εκεί που κάνουμε λάθος, λέμε συγγνώμη. Δεν παίζουμε θέατρο. Θυμάμαι και τον Πρωθυπουργό τότε τον κ. Τσίπρα με τους χάρτες. Ήταν και σε αγωνία να δει εάν έχουμε θύματα. Τώρα, βέβαια, το ότι είχαν υπάρξει θύματα και τον είχαν ενημερώσει ήταν κάτι άλλο! Το θέατρο, λοιπόν, δεν είναι για εμάς. Κοιτάξτε να δείτε, αυτό το οποίο αποδεικνύεται εδώ είναι ότι κοιτάζετε τον πολιτικό εαυτούλη σας. Και το 2014-2015 που δεν ψηφίσατε Πρόεδρο Δημοκρατίας ήταν το ίδιο, είχατε αυτή τη βουλιμία. Κύριε Σκουρλέτη, αυτή τη βουλιμία για εξουσία είχατε. Και τώρα πάλι «καρέκλα» προσπαθείτε να σώσετε. Άλλη, όμως, τη δεύτερη, γιατί την πρώτη ξέρετε ότι δεν μπορείτε να την έχετε. Αυτό, λοιπόν, που σας ενδιαφέρει είναι ο πολιτικός εαυτούλης σας, αυτά σας καθοδηγούν. Καμμία ανάλυση, καμμία διάθεση για να κάνετε κάτι ουσιαστικό για τον τόπο. Θα πω και για το Κίνημα Αλλαγής κάτι. Εμείς με το Κίνημα Αλλαγής, με το ΠΑΣΟΚ, θεωρούμε ότι σώσαμε τη χώρα. Καλό θα είναι, όμως, να μην συριζίζει, να μην ακολουθήσει τα χούγια αυτών με τους οποίους ήρθε αντιμέτωπο. Αγαπητές φίλες και φίλοι, είτε το θέλετε είτε όχι, η Κυβέρνηση του Κυριάκου Μητσοτάκη είναι η μόνη εναλλακτική.There is no alternative, να το ξέρετε αυτό. Ο κόσμος σάς κρίνει και σας βλέπει.
Μητσοτάκης for ever!
Κύριε Πρόεδρε, βλέπω ότι ανησυχούν οι συνάδελφοι, τι να κάνουμε;
Παρακαλώ!
Εμείς εδώ φέραμε μια σειρά φοροελαφρύνσεων. Φέραμε την αύξηση του κατώτατου μισθού. Φέραμε τον ΕΝΦΙΑ. Εσείς τον αυξήσατε τον ΕΝΦΙΑ, εμείς τον μειώνουμε. Είναι μια σειρά κοινωνικών παρεμβάσεων που εσείς δεν μπορέσατε. Είστε ανυπόληπτοι. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λέτε για τα υγειονομικά. Αρνηθήκατε τις ποινές για τους αντιεμβολιαστές γονείς που δεν πήγαιναν τα παιδιά τους στο σχολείο. Ο Αρχηγός σας ευθύνεται βαριά, γιατί μίλησε για ξεσκαρτάρισμα εμβολίων. Καταψηφίσατε την υποχρεωτικότητα των εμβολίων, λάθος σας. Μιλάτε για τα μέσα μαζικής ενημέρωσης όταν εσείς στέλνατε αστυνομία. Τα είπε πριν ο Μπάμπης Παπαδημητρίου. Η ιστορία έχει αποφανθεί.
Παρακαλώ.
Ολοκληρώνω, κύριε Πρόεδρε, σε μισό λεπτό. Μιλάτε εσείς για θεσμικότητα όταν ο κ. Τζανακόπουλος έκανε επισκέψεις στον Άρειο Πάγο; Τι είναι αυτά τα πράγματα; Ήδη, λοιπόν -και κλείνω-, να ξέρετε ότι πολιτικές νεκραναστάσεις δεν υπάρχουν.
Για τον Γεραπετρίτη και τον Φουρθιώτη να πεις, για τα SMS.
Παρακαλώ!
Κύριε Σκουρλέτη, πολιτική νεκρανάσταση δεν υπάρχει. Ήδη ανήκετε σε αυτό που εύστοχα έλεγε ο Ανδρέας Παπανδρέου, στο χρονοντούλαπο της ιστορίας. Ήσασταν ένα κόμμα συγκυρίας -και παραμένετε μέχρι τις επόμενες εκλογές- ένα πολιτικό λάθος, μια ιστορική παρένθεση. Ήρθε η ώρα να πάτε εκεί που πραγματικά σας αξίζει, στο πολιτικό σας τέλος, που έρχεται, και στην λήθη. Σας ευχαριστώ πολύ.
Έγινε μια αλλαγή μεταξύ του κ. Ξανθόπουλου και του κ. Πολάκη. Θα μιλήσει στη θέση του κ. Ξανθόπουλου ο κ. Πολάκης και στη θέση του κ. Πολάκη ο κ. Ξανθόπουλος, για να μην υπάρχουν παρεξηγήσεις. Ορίστε, κύριε Πολάκη, έχετε τον λόγο.
Ευχαριστώ, κύριε Πρόεδρε. Έχω να πω πολλά και ξεκινάω γρήγορα.
Λαβρέντι Μπέρια, λέγε.
Μετά την γκεμπελίστικου χαρακτήρα ομιλία του κ. Μαρκόπουλου έχω να κάνω την εξής πρόκληση στους Βουλευτές της Νέας Δημοκρατίας: Επαναλαμβάνετε όλοι, γιατί είναι προφανώς το non paper, ότι κάναμε την πρόταση μομφής όχι ανταποκρινόμενοι στην οργή της κοινωνίας, αλλά επειδή θέλει να διασωθεί ο Τσίπρας και επειδή θα είμαστε τρίτο κόμμα. Λοιπόν, ακούστε, κάντε μας τη χάρη, ψηφίστε υπέρ της πρότασης μομφής επτά-οκτώ από εσάς, αφού είστε τόσο σίγουροι ότι ισχύουν οι δημοσκοπήσεις, να δούμε τη Ρόδο, να δούμε και το πήδημα. Να δούμε ποιος θα είναι τρίτος και ποιος θα κατρακυλά το βράδυ των εκλογών. Γιατί δεν έχετε πάρει χαμπάρι το τι συμβαίνει στην κοινωνία. [[Χειροκροτήματα από την πτέρυγα του ΣΥΡΙΖΑ]] Πάμε γρήγορα. Πόσους νεκρούς είχαμε την 1η Σεπτεμβρίου του 2021 όταν ανέλαβε ο κ. Πλεύρης και η κ. Γκάγκα; Είχαμε δεκατρείς χιλιάδες επτακόσιους σαράντα τρεις. Πόσους έχουμε σήμερα, κύριοι συνάδελφοι; Έχουμε είκοσι τρεις χιλιάδες εκατόν ενενήντα πέντε. Και τολμάει η κ. Γκάγκα και έρχεται σήμερα και λέει αυτά που λέει! Σε πέντε μήνες, σκάρτους, έχουμε σχεδόν εννέα χιλιάδες πεντακόσιους νεκρούς. Είμαστε πρώτοι στην Ευρώπη, τρίτοι στον κόσμο στο τελευταίο πεντάμηνο και τολμάτε και μιλάτε για επιτυχημένη διαχείριση της πανδημίας, όταν φτάσαμε δύο χιλιάδες διακόσιες σαράντα τρεις θανάτους ανά εκατομμύριο πληθυσμού, όταν η Σουηδία, που δεν θέλαμε να της μοιάσουμε είναι στους χίλιους πεντακόσιους πενήντα έναν, η Δανία είναι στους εξακόσιους τριάντα πέντε, η Γερμανία στους χίλιους τετρακόσιους τέσσερις, η Ελβετία στους χίλιους τετρακόσιους εξήντα, η Αυστρία στους χίλιους τετρακόσιους σαράντα επτά; Δεν ντρέπεστε; Και τολμάτε να μιλάτε για επιτυχημένη διαχείριση της πανδημίας; Διακόσια τριάντα μάτια είναι εδώ αυτό που επαναλαμβάνετε και επαναλαμβάνετε. Και μιλάτε εσείς σε εμάς για τυμβωρυχία; Δεν ντρεπόμαστε; Σας έχουμε πει τόσα πράγματα από τον Νοέμβρη του 2020. Τι κάνατε; Τίποτα, απολύτως τίποτα! Ο κ. Γεωργιάδης, ο προστάτης των χονδρεμπόρων, τον οποίο έχουν ξεφτιλίσει τέσσερις δήμαρχοι, άφησε στα 60 και 80 ευρώ το PCR test για να κονομάνε τα ιδιωτικά κέντρα και έβαλε τιμή 47 ευρώ όταν, τώρα, σήμερα που μιλάμε, τα νοσοκομεία προμηθεύονται το αντιδραστήριο με 7-8 ευρώ, το ΕΚΕΑ με 11 ευρώ και το σύνολο του ιδιωτικού τομέα με 5 και 7 ευρώ. Δεν ντρέπεστε να λέτε αυτά τα πράγματα; Δεν ντρέπεται η κ. Γκάγκα, η οποία ερχόταν μία φορά την εβδομάδα στα γραφεία μας όταν ήμασταν στο Υπουργείο, για να ζητήσει για το «Σωτηρία» και να δηλώσει τη διαθεσιμότητά της για το Κεντρικό Συμβούλιο Υγείας; Δεν είδε τα δεκαοκτώ κρεβάτια που αυξήθηκαν οι ΜΕΘ στο «Σωτηρία» επί των ημερών μας; Τα 5.000.000 ευρώ αύξηση του προϋπολογισμού στο «Σωτηρία» δεν τα είδε; Τα τριακόσια άτομα που ενισχύθηκε επί των ημερών μας, που καλύφθηκαν όλες οι κενές θέσεις των εντατικολόγων στο «Σωτηρία» δεν τα είδε η κ. Γκάγκα; Γραμμάτια ξεπληρώνει και είναι ντροπή της αυτά που κάνει. Πάμε παρακάτω. Κύριε Γεραπετρίτη, δεν είστε εδώ, αλλά θέλω να απαντήσετε αύριο. Είναι ο κ. Βρούτσης εδώ; Ήταν προηγουμένως. Εξαφανίστηκε. Θα έχει τον λόγο του. Δεν φταίει, βέβαια. Κύριε Γεραπετρίτη, μπορείτε να μου πείτε εάν στις 28, 29 του Γενάρη που πέρασε, πέρυσι, μια ημέρα μετά από τις πολλαπλές τηλεφωνικές σας κλήσεις με τον κ. Φουρθιώτη πληρώθηκε ο κ. Φουρθιώτης τους μήνες Οκτώβριο, Νοέμβριο, Δεκέμβριο από το πρόγραμμα «ΣΥΝΕΡΓΑΣΙΑ», δηλαδή 70.000 ευρώ κάθε μήνα, που του είχε κόψει με νομοθέτηση ο κ. Βρούτσης στις 20 Δεκεμβρίου του 2020 και στις 2 Ιανουαρίου με εντολή Φουρθιώτη έφυγε; Μπορεί να απαντήσει ο κύριος καθηγητής, ο κύριος εμπνευστής του επιτελικού κράτους; Πληρώθηκε τα λεφτά αυτά ο κ. Φουρθιώτης ή δεν πληρώθηκε; Είχε πάρει 180 χιλιάρικα μέχρι τον Σεπτέμβριο. Δεν τα πήρε επί Βρούτση. Επί του επόμενου κ. Χατζηδάκη τα πήρε; Γι' αυτό έπαιρνε τηλέφωνο και τον κ. Σιγάλα του κ. Χατζηδάκη; Για να τα λέμε εδώ ανοικτά τι συμβαίνει. Δεύτερον, ο κ. Σταϊκούρας και ο κ. Πιτσιλής της ανεξάρτητης αρχής δεν μου έχουν απαντήσει και έχω ρωτήσει τρεις φορές, πληρώθηκε ο κ. Φουρθιώτης και οι εταιρείες του από το πρόγραμμα της Επιστρεπτέας Προκαταβολής και αν ναι, πόσα; Γιατί δεν απαντάτε; Στον κ. Χατζηδάκη είναι το ερώτημα και στον κ. Σταϊκούρα είναι το ερώτημα και στον κ. Πιτσιλή της ανεξάρτητης αρχής είναι το ερώτημα. Τον πληρώσατε; Ή σας κρατάει, ποιος ξέρει από πού, και συναγελάζεστε και μιλάτε με τον υπόκοσμο και τον υπόδικο, και αυτόν που οργανώνει δολοφονίες ή βαράει τα καλάσνικοφ στον τοίχο για να συνεχίσετε να του έχετε τη φύλαξη που δεν την είχαν ούτε σημερινοί Υπουργοί; Και δεν ντρέπεστε; Πάμε παρακάτω. Δεν μου λέτε, κύριε Χατζηδάκη, τα golden boys των 200.000 και 300.000 ευρώ πού είναι πέμπτη ημέρα μετά από την χιονόπτωση και υπάρχουν τόσα νοικοκυριά χωρίς ρεύμα; Πού είναι; Δεν ντρέπεστε για αυτό; [[Χειροκροτήματα από την πτέρυγα του ΣΥΡΙΖΑ]] Να μιλήσω ως δήμαρχος, για να κλείσω την ομιλία μου. Η χιονόπτωση είναι η πιο ελεγχόμενη θεομηνία. Στην πλημμύρα, που πέφτουν τριακόσια χιλιοστά βροχής σε τρεις ώρες και κατεβαίνει ο ποταμός με ογδόντα τέσσερα χιλιόμετρα και που γίνεται μια φορά στα εκατό χρόνια, όπως ήταν της Μάνδρας ή πυροθύελλα όπως είναι το Μάτι, που μπαίνει ξαφνικά και κατεβαίνει με εκατόν δέκα χιλιόμετρα και έχει εκατό νεκρούς, μπορεί να συγκριθεί μ' αυτό το πράγμα που ζήσαμε προχθές; Από το 1983, που μπήκα στην Ιατρική, είμαι στην Αθήνα. Λείπει και ο Καλλιάνος. Του 1987 η χιονόπτωση δεν ήταν πολύ μεγαλύτερη; Η μεγαλύτερη απ' όσες θυμάμαι εγώ ήταν. Του 2000 δεν ήταν; Του 2008 δεν ήταν; Του 2015 δεν ήταν; Του 2017 δεν ήταν; Πότε ξαναέκλεισε βρε η Μεσογείων; Από το 1983 που είμαι στην Αθήνα, η Μεσογείων δεν έκλεισε ποτέ και έκλεισε επί επιτελικού κράτους «Μητσοτάκης Α.Ε.».
Μην ξύνεσαι στην γκλίτσα του τσομπάνη. Το 2015 δεν έκλεισε η Αττική Οδός, τότε που δίπλωσαν οι νταλίκες; Δεν σε βολεύει.
Άσε την Αττική Οδό. Μιλάμε για τη Μεσογείων, εκεί που είναι το Πεντάγωνο, το «Κρατικό Αθηνών», το «Σωτηρία», το Υπουργείο Δικαιοσύνης, το «Ερρίκος Ντυνάν», η ΕΡΤ παραπάνω. Στην κεντρική αρτηρία της Αθήνας δεν ήξερε ότι πρέπει να έχουμε ένα εκχιονιστικό από την πάνω πάντα, ένα από κάτω και να πηγαίνουν έτσι; Αυτό έκανα εγώ ως δήμαρχος. Τρεις χιονιές έτσι τους αντιμετωπίσαμε. Δεν είναι ότι είστε άχρηστοι, δεν είναι ότι είστε ανίκανοι. Είστε συνειδητοί υπηρέτες της σχολής του Σικάγο, δηλαδή της αποδυνάμωσης του κράτους, της απουσίας ελέγχου των αγορών, του αυταρχισμού και της καταστολής και της εξαγοράς και της γκεμπελικής προπαγάνδας και ενός επιτελικού κράτους που θάφτηκε στο χιόνι, θάφτηκε στις πυρκαγιές, θάφτηκε στην πανδημία. Γιατί δεν είναι επιτελικό. Είναι ο μηχανισμός που έφτιαξε ο Μητσοτάκης για να μαζεύει το χρήμα και να ελέγχει σε ποιους κολλητούς θα το δίνει. Γι' αυτό θα πέσετε και θα πέσετε με κρότο. Ιδού, λοιπόν, η Ρόδος, ψηφίστε υπέρ της μομφής να δούμε, Μαρκόπουλε, ποιος θα βγει τρίτος και αν θα βγεις Βουλευτής στον Πειραιά. Γεια σας.
Τον λόγο έχει η κ. Μαρία Αθανασίου από την Ελληνική Λύση. [[Θόρυβος στην Αίθουσα]] Σας παρακαλώ, κύριοι συνάδελφοι. Έχει ανέβει στο Βήμα η επόμενη ομιλήτρια. Ορίστε, κυρία Αθανασίου, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, σχετικά με την πρόσφατη κακοκαιρία «Ελπίς» και το φιάσκο στην Αττική Οδό και στις περιμετρικές λεωφόρους η Κυβέρνηση είχε όλο τον απαιτούμενο χρόνο για να προετοιμαστεί, ώστε να την αντιμετωπίσει αποτελεσματικά. Ήδη, μια βδομάδα πριν, προειδοποιούσαν οι μετεωρολόγοι και τόνιζαν τη σφοδρότητα των χιονοπτώσεων, καθώς και ότι θα έπλητταν ακριβώς το κέντρο της Αθήνας και τα προάστια, όπως ακριβώς και έγινε. Ακόμα ηχεί στα αυτιά μας η χαρακτηριστική φράση των μετεωρολόγων ότι η χιονόπτωση αυτή θα μείνει στην ιστορία και επιβεβαιώθηκε στο έπακρο, δυστυχώς, όμως, για τους λάθος λόγους. Η αμέλεια και η επιπολαιότητα της Κυβέρνησης στη διαχείριση μιας δωδεκάωρης χιονόπτωσης θα μείνει στην ιστορία και θα μείνει ως μια παταγωδώς αποτυχημένη διαχείριση ενός καιρικού φαινομένου, το οποίο δεν θα έπρεπε καν να είχε εξελιχθεί σε κρίση. Παρ' όλα αυτά, το μεγαλύτερο μέρος της Στερεάς Ελλάδας και μάλιστα η πρωτεύουσας του κράτους παρέλυσε, κεντρικές οδικές αρτηρίες αποκλείστηκαν, ενώ ακόμα και λεωφορεία και τρένα εγκλωβίστηκαν και κατέβασαν τον κόσμο από τους συρμούς μέσα στο ψύχος για δεκάδες ώρες. Ωστόσο, εστιάσατε μόνο στην Αττική Οδό για να αποσπάσετε την προσοχή από τα κυβερνητικά λάθη, τα οποία προέκυψαν και υφίστανται ως σήμερα σε Κατεχάκη, Μεσογείων, Κηφισίας, Λαυρίου κ.λπ.. Φανταστείτε, λοιπόν, τα εγκλωβισμένα αυτοκίνητα να ήταν ηλεκτρικά, όπως εσείς τα θέλετε. Οι εγκλωβισμένοι επιβάτες θα είχαν πεθάνει από το ψύχος, καθώς θα είχε σταματήσει η λειτουργία τους επειδή έχουν μικρότερη αυτονομία σε σχέση με τα τωρινά συμβατικά βενζινοκίνητα και πετρελαιοκίνητα. Αναλογιστήκατε τις τεράστιες ευθύνες έναντι των αδικαιολογήτως εγκλωβισμένων, οι οποίοι αντιμετώπισαν κινδύνους υγείας σε αυτές τις ακραίες συνθήκες από έντονο στρες, λόγω ψύχους και λόγω του αισθήματος αποκλεισμού και εγκατάλειψης που τους δημιουργήσατε, άνθρωποι οι οποίοι υπέστησαν καρδιακά επεισόδια, ασθενείς χειρουργημένοι με εξιτήρια, ασθενείς οι οποίοι μετέβαιναν για να κάνουν αιμοκάθαρση ή χημειοθεραπεία ή μια επίσκεψη στον γιατρό τους, αλλά και τους υγιείς που ασθένησαν στη συνέχεια εξαιτίας των παραλείψεων των επιτελείων σας; Επιπροσθέτως, τι ακριβώς γίνεται με τον ΔΕΔΔΗΕ; Τον ιδιωτικοποιήσατε προς διασφάλιση καλύτερων συνθηκών, καλύτερων τιμών και οι παρεχόμενες υπηρεσίες είναι ανεπαρκείς με μια ΔΕΗ πανάκριβη. Πόσα νοικοκυριά, πόσες περιοχές με πολυήμερες διακοπές ρεύματος -Μαραθώνας, βόρεια προάστια, Καισαριανή, Ηλιούπολη- πέντε, έξι ημέρες μετά και ακόμη δεν έχουν ρεύμα. Δηλαδή, παραμένουν χωρίς θέρμανση, χωρίς φαγητό, χωρίς ζεστό νερό, χωρίς επικοινωνία, τηλεκπαίδευση. Ο εκσυγχρονισμός, τον οποίο ευαγγελιστήκατε και τον οποί διατρανώνετε ότι οραματίζεστε, γίνεται οπισθοδρόμηση. Ούτε στη δεκαετία του 1950 δεν ήταν τα πράγματα έτσι. Με κρύο έχουμε διακοπές ρεύματος. Με ζέστη έχουμε διακοπές ρεύματος. Σκέφτηκε κάποιος από την Κυβέρνηση ποιες επιπτώσεις είχαν αυτές οι διακοπές ρεύματος σε ανθρώπους με μηχανική υποστήριξη στο σπίτι με αναπνευστήρα, σε ανθρώπους που βρίσκονται σε παροχή οξυγόνου, σε ανθρώπους μεγάλης ηλικίας που έχουν περισσότερη ανάγκη από θέρμανση, σε μωρά και σε μικρά παιδιά; Σας νοιάζει λέτε η τηλεκπαίδευση τη στιγμή κατά την οποία δεν έχετε διασφαλίσει ούτε καν το θεμελιώδες δικαίωμα και την κάλυψη της στοιχειώδους ανάγκης της ηλεκτροδότησης των νοικοκυριών. Επίσης, όταν πέφτει το ηλεκτρικό ρεύμα πλέον αποκοπτόμαστε και από την τηλεφωνική επικοινωνία. Δηλαδή, στερούμαστε από κάθε είδους βοήθεια. Είναι συνθήκες καθαρής επιβίωσης στο κέντρο της πρωτεύουσας. Αναλογιστείτε παρακαλώ, επί παραδείγματι, την κατάσταση των νοσοκομείων «Σωτηρία» όπου οι ασθενείς ξέμειναν με μισό βραδινό ή σε νοσοκομεία στα οποία το προσωπικό της Δευτέρας οι γιατροί και οι νοσηλευτές εγκλωβίστηκαν και έκαναν τρεις και τέσσερις και πέντε βάρδιες κάτω από αυτές τις συνθήκες. Και μέσα σε όλα αυτά επί τριήμερο ήταν άφαντος ο κύριος Πρωθυπουργός, ενώ κατά την πανδημία συνήθιζε να παρίσταται και να κάνει διαγγέλματα συνεχώς. Κύριοι, όλα αυτά είναι ενδεικτικά της έλλειψης συντονισμού και αποτελεσματικότητας της Κυβέρνησης, η οποία θέτει την υγεία και την ασφάλεια των πολιτών σε μεγάλους κινδύνους. Με τον ίδιο αυτόν ατυχή τρόπο αντιμετωπίσατε και την υγειονομική κρίση. Παρουσιάζετε νέες κλίνες ΜΕΘ στο «Σωτηρία» -τις εγκαινιάζετε κιόλας- που δημιουργήθηκαν με δαπάνη της Βουλής. Κρίμα, όμως, που δεν λειτουργούν, αφού δεν έχετε τοποθετήσει το κατάλληλο προσωπικό. Και ρωτώ: Δύο χρόνια τι κάνατε για να εκπαιδευτούν περαιτέρω γιατροί, παθολόγοι, πνευμονολόγοι, καρδιολόγοι για τις ανάγκες λειτουργίας των μονάδων εντατικής θεραπείας; Αφήνετε εν γνώσει σας αστελέχωτο το ΕΣΥ και επιπρόσθετα θέτετε σε αναστολή επτά χιλιάδες υγειονομικούς λες και σας περισσεύουν για το γόητρό σας και μόνο, αυτούς που μας έλεγε η Αναπληρώτρια ότι αντιμετώπισαν την πανδημία στα δύσκολα τους επιβραβεύσατε. Οι ανεμβολίαστοι αυτοί υγειονομικοί, που παραλόγως και αδίκως αποκλείσατε και εξοστρακίσατε, θα ελέγχονταν κάλλιστα με δύο rapid- test την εβδομάδα και θα ήταν οι μόνοι βέβαιοι ότι δεν θα διέσπειραν τον ιό σε ασθενείς σε αντίθεση με τους εμβολιασμένους συναδέλφους τους, που με ένα αμφίβολο πλέον πιστοποιητικό εμβολιασμού μπορούν κάλλιστα να διασπείρουν. Η μη ενίσχυση του ΕΣΥ, οι ανεπίτρεπτες συγχωνεύσεις νοσοκομείων, η μη συνταγογράφηση των μοριακών τεστ -δεν θα πω για τις τιμές, τα είπαν άλλοι συνάδελφοι- η αλλαγή των πρωτοκόλλων για τα σχολεία, όλα μαζί δείχνουν τους λανθασμένους χειρισμούς σας. Μετά αναρωτιέστε γιατί έχουμε τόσους θανάτους. Ξεπεράσαμε τους είκοσι τρεις χιλιάδες θανάτους. Τις ευθύνες να τις αναζητήσετε στις ατυχείς πολιτικές διαχείρισης της πανδημίας που υιοθετήσατε και να κάνετε, επιτέλους, την αυτοκριτική σας. Στηρίξατε και εξακολουθείτε να στηρίζετε τον σχεδιασμό σας μονομερώς στον εμβολιασμό. Τα φάρμακα, όμως, ήταν αυτά που θα έλυναν το πρόβλημα του ΕΣΥ και της οικονομίας και όχι τα έκτακτης ανάγκης εμβόλια, καθώς, σύμφωνα με τον ΠΟΥ, ήταν αμφίβολο το αν το εμβόλιο θα εξαλείψει τη νόσο, όπως και επιβεβαιώνεται. Δεν διστάζετε να το διευρύνετε ακόμα και σε μικρά παιδιά που δεν νοσούν. Εμβολιάζετε με την τρίτη δόση άπαντες, παρ' όλο τα δεδομένα δείχνουν παγκοσμίως ότι τα εμβόλια είναι αναποτελεσματικά στην παραλλαγή «Όμικρον» και παρ' όλο που και ο ΠΟΥ δεν στηρίζει με θέρμη τις επαναλαμβανόμενες δόσεις, διότι ως γνωστόν προκαλούν ανοσοκαταστολή. Δεν παραγγείλατε μονοκλωνικά εγκεκριμένα από τον FDA από τον Νοέμβριο του 2020, όταν αντίστοιχα Γερμανία, Γαλλία και Ιταλία ήδη είχαν πάρει τα εγκεκριμένα αυτά φάρμακα που εξασφάλιζαν ίαση 70% ήδη από το αρχικό στάδιο. Φυσικά, για να συμβεί αυτό, χρειαζόταν σοβαρή πρωτοβάθμια φροντίδα υγείας, χρειαζόταν ο οικογενειακός γιατρός, που στην Ελλάδα, βέβαια, έχει άλλη έννοια από την υπόλοιπη Ευρώπη. Έχετε εσφαλμένα κάνει οικογενειακό γιατρό τον ιδιώτη που τον πληρώνει ο πολίτης από την τσέπη του, παρ' όλο που καταβάλλει ανελλιπώς κρατήσεις για ιατροφαρμακευτική περίθαλψη. Έτσι, λοιπόν, παραλάβατε μόλις δύο χιλιάδες δόσεις μονοκλωνικών αντισωμάτων βάσει προγράμματος της Ευρωπαϊκής Ένωσης με καθυστέρηση τραγική και χορηγούνται μόνο κατόπιν έκθεσης της επιτροπής. Με ποια λογική πρέπει να εγκριθούν από την επιτροπή; Δεν υπάρχουν ειδικοί γιατροί; Ποια είναι τα κριτήρια αυτής της επιτροπής; Στερείτε στον κόσμο τη δυνατότητα να τα προμηθευτούν με συνταγή γιατρού απευθείας, εξαναγκάζοντάς τους σε υποχρεωτικό εμβολιασμό, χάνοντας εν τω μεταξύ και πολύτιμο χρόνο. Μηδενίσατε την ιατρική. Ταπεινώσατε τους γιατρούς. Εσείς οι γιατροί της Νέας Δημοκρατίας είστε σύμφωνοι με όλα αυτά; Η Ιταλία με πληθυσμό εξήντα εκατομμύρια πήρε διακόσιες πενήντα χιλιάδες. Εμείς με δέκα εκατομμύρια δεν έπρεπε να έχουμε εξασφαλίσει αναλογικά τουλάχιστον τριάντα-σαράντα χιλιάδες; Κύριοι συνάδελφοι, δεν είδαμε καμμία παραίτηση, καμμία ανάληψη ευθύνης ούτε κουβέντα για κανέναν οδηγό που κόλλησε στο χιόνι στον Μαραθώνα και στη Μεσογείων. Δυστυχώς, καλλιεργείτε ένα αίσθημα ανασφάλειας στους πολίτες. Δεν είναι αυτή η αντιμετώπιση που πρέπει να έχει ένα κράτος προς τους πολίτες του. Τιμωρείτε όλους με πρόστιμα κάθε μήνα, 100 ευρώ εισπρακτικό μέτρο, αφού, όπως προείπα, δεν τους παρέχετε ούτε τη θεραπεία που θα έπρεπε να έχετε κάνει. Σας ευχαριστώ.
Τον λόγο τώρα έχει η κ. Φωτεινή Μπακαδήμα από το ΜέΡΑ25.
Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, η συζήτηση της πρότασης δυσπιστίας που κατέθεσε ο ΣΥΡΙΖΑ κατά της Κυβέρνησης με αφορμή, αλλά όχι μοναδική αιτία, την πλήρη παράλυση που είδαμε να φέρνει η «Ελπίδα» πριν λίγες μέρες. Κατ' αρχάς ας είμαστε ειλικρινείς τόσο ως προς τους εαυτούς μας, αλλά κυρίως προς τους πολίτες. Η κακοκαιρία, η οποία και αποτέλεσε τη δεύτερη διαδοχική χιονόπτωση στην Αττική μετά την περσινή «Μήδεια», είχε προβλεφθεί εγκαίρως και με απόλυτη ευστοχία. Όμως, αντί να δούμε μια οργανωμένη αντιμετώπιση, όπως θα περιμέναμε, τι είδαμε; Είδαμε την «Ελπίδα» να γίνεται απόδειξη της συνειδητής απόσυρσης του κράτους από τον ρόλο του ως παρόχου υπηρεσιών και ως προστάτη των πολιτών αυτής της χώρας. Είδαμε για πολλοστή φορά την ατομική ευθύνη να υποκαθιστά στη ρητορική των κυβερνώντων την πολιτεία. Είδαμε συμπολίτες μας να δίνουν τρόφιμα, να τα μοιράζονται με άλλους συμπολίτες μας, ενώ ήταν όλοι αποκλεισμένοι στην Αττική Οδό. Η παντελής έλλειψη συνεννόησης και η ολοκληρωτική έλλειψη έστω και του παραμικρού πλάνου για την αντιμετώπιση των προβλημάτων, που κάθε νοήμων άνθρωπος θα περίμενε, φάνηκαν από τις τραγικές στιγμές που είδαμε να εκτυλίσσονται στην Αττική Οδό, με πλήθος οδηγών να έχουν εγκλωβιστεί για πάρα πολλές ώρες, γεγονός που έθεσε σε άμεσο κίνδυνο την υγεία τους, μιας και οι συνθήκες που επικρατούσαν ήταν ιδιαίτερα αντίξοες με ανθρώπους, συμπολίτες μας να μένουν χωρίς νερό, με περιορισμένα καύσιμα και δυστυχώς, με την πολιτεία απούσα. Έτσι, πολλοί άνθρωποι, εκατοντάδες άνθρωποι έμειναν εκεί εγκλωβισμένοι και απελπισμένοι στον ακριβό, όμως, ως προς τα τέλη διοδίων, στον πιο ακριβό δρόμο, ο οποίος βρίσκεται εντός του οικιστικού ιστού της πρωτεύουσας. Λίγες ώρες μετά και ενώ όλοι βλέπαμε τις εικόνες στους δέκτες μας, ο αρμόδιος Υπουργός εδέησε να παρέμβει για να μας ενημερώσει. Τι μας είπε; Πως δεν έχει ευθύνη η Κυβέρνηση, η ευθύνη βαραίνει τη διαχειρίστρια εταιρεία, η οποία δεν είχε κάνει καμμία πρόβλεψη για τον απαραίτητο εξοπλισμό και πως με δική του πρωτοβουλία θα ζητούσε ευθύνες. Να σημειώσουμε, φυσικά, πως δεν είναι αρμοδιότητα της Κυβέρνησης να διαπιστώνει προβλήματα, αλλά να φροντίζει να λύνονται εν τη γενέσει τους. Όμως, αυτά φαίνεται πως είναι όλα ψιλά γράμματα για την Κυβέρνηση της «Μητσοτάκης Α.Ε.», καθώς για μία ακόμη φορά είδαμε μία επικοινωνιακή διαχείριση και προσπάθεια επίλυσης με τέτοιον τρόπο ενός σοβαρότατου φαινομένου. Τι είδαμε; Είδαμε μία συνέντευξη Τύπου, όπως έχουμε συνηθίσει εξάλλου για ό,τι γίνεται σε αυτή τη χώρα να βλέπουμε, με τον αρμόδιο Υπουργό να πλαισιώνεται από εξίσου αρμόδιους Υφυπουργούς που πήραν και εκείνοι τη σειρά τους να τοποθετηθούν για τα θέματα της δικής τους αρμοδιότητας. Εκ των πραγμάτων, πέρα από αυτό που είδαμε κατά τη διάρκεια της συνέντευξης Τύπου, επικοινωνιακή και μόνο κίνηση μπορεί να θεωρηθεί η οριζόντια αποζημίωση των 2.000 ευρώ από την εταιρεία που διαχειρίζεται την Αττική Οδό για κάθε εγκλωβισμένο που δόθηκε με εντολή του Πρωθυπουργού, αλλά και οι παραινέσεις που είδαμε κυβερνητικών στελεχών περί αγωγών κατά της διαχειρίστριας εταιρείας. Και μάλιστα, πάρα πολλοί Υπουργοί και Υφυπουργοί είπαν πως πλέον με βάση το νομοθετικό πλαίσιο δίνεται η δυνατότητα στους πολίτες να προχωρήσουν σε αγωγές. Δυστυχώς, όμως, έτσι δεν λύνεται το πρόβλημα και δυστυχώς, η Αττική Οδός δεν ήταν το μόνο παράδειγμα, Μεσογείων, Κατεχάκη, Κηφισίας, βασικές οδοί της Αθήνας έμειναν κλειστές όχι μόνο για ώρες αλλά για μέρες. Η προδιαγεγραμμένη αποτυχία απέδειξε για μία ακόμη φορά την ανεπάρκεια των κρατικοδίαιτων ιδιωτών και ολιγαρχών, που όλο το μνημονιακό τόξο προωθεί έναντι οτιδήποτε δημόσιου. Για μία ακόμη φορά φάνηκε περίτρανα πως τα δημόσια αγαθά πρέπει να λειτουργούν ως τέτοια. Όσο, όμως, τα κόμματα των μνημονίων συνεχίζουν να χτυπούν στην πλάτη τους ιδιώτες -και άντε και καμμία φορά να δούμε να τους ζητούν μία αποζημίωση για τους πολίτες- θα έχουμε, θα συνεχίσουμε να έχουμε πλημμύρες με τις βροχές, κλεισμένους δρόμους και προβλήματα με το χιόνι, αποκλεισμένους συμπολίτες μας μέσα στο κρύο και την παγωνιά και φωτιές το καλοκαίρι. Κυρίες και κύριοι συνάδελφοι, το ΜέΡΑ25 δεν στέκεται στη διαχείριση των ιδιωτικοποιημένων δομών. Για εμάς το πρόβλημα, το ζήτημα είναι ξεκάθαρα δομικό. Η κρατικοδίαιτη ολιγαρχία νέμεται τη χώρα, λειτουργώντας, φυσικά, σε αγαστή συνεργασία με τους δανειστές, οι οποίοι φροντίζουν με την απορρύθμιση, την ιδιωτικοποίηση και την εμπορευματοποίηση των πάντων να ανοίγουν απλόχερα τον δρόμο σε όλους τους ολιγάρχες, για να μπορούν να αγοράσουν εκείνοι με τη σειρά τους όλα τα αγαθά, φυσικά, πάντα με την επίφαση της αναπτυξιακής ιδιωτικής πρωτοβουλίας. Το ΜέΡΑ25 αυτή τη δομή μέμφεται, αυτόν τον φαύλο κύκλο μέμφεται, αυτή την ολιγαρχία μέμφεται, μία ολιγαρχία με την οποία όλα τα κόμματα του μνημονιακού τόξου -Νέα Δημοκρατία, ΣΥΡΙΖΑ, Κίνημα Αλλαγής, ΠΑΣΟΚ- συναγελάζονται. Εμείς τασσόμαστε απέναντι σε αυτή τη δομή και σε αυτή την ολιγαρχία, θα συνεχίσουμε να το κάνουμε μέχρι τελευταία στιγμή. Γι' αυτό και η ψήφος μας την Κυριακή θα είναι μομφή όχι μόνο προς την Κυβέρνηση Μητσοτάκη, αλλά κατά της κρατικοδίαιτης ολιγαρχίας. Θα είναι μομφή σε όλο τον τρόπο λειτουργίας του κράτους που έχετε φροντίσει να δομήσετε μέχρι τώρα, που, δυστυχώς, αντί να φροντίζει τους πολίτες, πολλές φορές έρχεται να τους πει πως φταίνε. Ακούσαμε φωνές να λένε πως θα έπρεπε να πληρώσουν πρόστιμα οι πολίτες γιατί μπήκαν στην Αττική Οδό. Άλλοι πρώην κορυφαίοι Υπουργοί σας, όπως ο κ. Μάνος, είπαν ότι θα έπρεπε να πληρώσουν για τον θόρυβο που προκάλεσαν και για την ταλαιπωρία που προκάλεσαν. [[Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού]] Ολοκληρώνω, κύριε Πρόεδρε. Αν είναι δυνατόν να ακούμε αυτά τα λόγια από ανθρώπους που έχουν θητεύσει σε υπουργικούς θώκους και να μην υπάρχει μία συγγνώμη, που παρ' ότι την είπε ο Πρωθυπουργός μόνο ειλικρινής δεν ήταν, γιατί θα έπρεπε να φροντίσει όχι να συστήνει επιτροπές που θα έρχονται να εξετάσουν εκ των υστέρων το τι έχει συμβεί, αλλά αντί γι' αυτό να φροντίζει να αντιμετωπίζονται τα προβλήματα εν τη γενέσει τους και όχι όταν έχουμε ανθρώπους να λιώνουν χιόνι για να πάρουν τα χάπια τους. Ευχαριστώ.
Ευχαριστούμε. Συνεχίζουμε με τον κ. Μελά από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, καταθέσατε πρόταση μομφής και ζητάτε παραίτηση της Κυβέρνησης και εκλογές. Ζητάτε εκλογές για τη διαχείριση της πανδημίας, για την ακρίβεια, για την κακοκαιρία. Στην πραγματικότητα, ζητάτε γιατί ο κ. Ανδρουλάκης, ο νέος Πρόεδρος του Κινήματος Αλλαγής, ανεβαίνει στις δημοσκοπήσεις και αυτό σας αγχώνει. Και έχει ενδιαφέρον αυτή η μεταστροφή σας στο ζήτημα των εκλογών, γιατί αν δούμε τι έλεγε ο κ. Τσίπρας το προηγούμενο διάστημα, θα δούμε ότι είχε μία τελείως διαφορετική άποψη σε ό,τι αφορά τις εκλογές, «δεν θα ζητήσω εκλογές την ώρα που ο Έλληνας αγωνιά για το αύριο», «είμαι σοβαρός άνθρωπος και είμαστε σοβαρή πολιτική δύναμη, όταν έχουμε τούτη την ώρα πάνω από επτάμισι χιλιάδες νεκρούς και εξακόσιους ανθρώπους να χαροπαλεύουν διασωληνωμένοι, να ζητήσω εγώ εκλογές;», «έχει με βάση το Σύνταγμα την ευθύνη να προκαλέσει όποτε επιθυμεί εκλογές, δεν είναι στην κουλτούρα μου να ασκώ τέτοια αντιπολίτευση». Αυτά είχε πει ο κ. Τσίπρας. Τι άλλαξε και μετά τις εσωκομματικές εκλογές του Κινήματος Αλλαγής ζητάτε εκλογές; Τελείωσε η πανδημία ή μήπως δεν είστε σοβαρή πολιτική δύναμη; Ρητορικό το ερώτημα. Εγκλωβισμένος σε αυτό το αδιέξοδο ο Πρόεδρος της Αξιωματικής Αντιπολίτευσης βρήκε στην κακοκαιρία «Ελπίδα» την ελπίδα που έψαχνε για να ανακόψει την κατρακύλα του. Καλοδεχούμενη, λοιπόν, η πρόταση μομφής και σας ευχαριστούμε για αυτό το δώρο, δώρο γιατί είναι για εμάς μιας πρώτης τάξεως ευκαιρία να φανεί η πολιτική σας γύμνια και η ανεπάρκειά σας σε όλα τα σημαντικά ζητήματα που απασχόλησαν αυτή την Αίθουσα και τον ελληνικό λαό τα τελευταία δυόμισι χρόνια. Κυρίες και κύριοι συνάδελφοι, από τον Ιούλιο του 2019 έχουμε κληθεί ως Κυβέρνηση να διαχειριστούμε πολλές και μεγάλες κρίσεις. Τι έχουμε ζήσει αυτά τα δυόμισι χρόνια; Μια διαρκώς αυξημένη επιθετικότητα της Τουρκίας στο Αιγαίο και στον Έβρο, μία σοβαρή μεταναστευτική κρίση που η Τουρκία την εργαλειοποίησε εις βάρος της Ελλάδας, την πανδημία του κορωνοϊού και τις συνέπειές της που βρίσκονται ακόμα και σήμερα σε εξέλιξη, την κλιματική αλλαγή με τις πρωτοφανείς επιπτώσεις στο περιβάλλον, με τις πυρκαγιές και με τα καιρικά φαινόμενα που ζούμε, την αύξηση των τιμών στην ενέργεια διεθνώς, που έχει επηρεάσει, φυσικά και την ελληνική οικονομία. Έχουν γίνει όλα καλά; Όχι, λάθη δεν μπορεί να κάνει μόνο όποιος δεν κάνει τίποτα. Το πρόσημο, όμως, στο ισοζύγιο της αυτής της Κυβέρνησης είναι θετικό. Εφαρμόζουμε από την πρώτη στιγμή και το πρόγραμμά μας, για το οποίο μας έδωσε ισχυρή λαϊκή εντολή ο ελληνικός λαός τον Ιούλιο του 2019. Φυσικά, η πανδημία λειτούργησε ανασταλτικά. Όμως, στο γήπεδο της οικονομίας και στο γήπεδο της ανάπτυξης κερδίσαμε την εμπιστοσύνη τόσο των ξένων όσο και των εγχώριων αγορών. Η πολιτική μας, εξάλλου, έχει μετρήσιμα αποτελέσματα και οι αριθμοί διαψεύδουν τον λαϊκισμό της Αντιπολίτευσης. Επιστρέψαμε σε ισχυρούς ρυθμούς ανάπτυξης το 2021, φτάνοντας στο 6,9% και στα ίδια επίπεδα θα κινηθούμε και το 2022. Η ανεργία μειώθηκε στο 13,3% από το 17,2% που την παραλάβαμε τον Ιούλιο του 2019 από τον ΣΥΡΙΖΑ. Το 2021 εργάζονται εκατόν τριάντα χιλιάδες περισσότεροι Έλληνες, κάτι που προκύπτει από την «ΕΡΓΑΝΗ». Το διαθέσιμο εισόδημα των πολιτών αυξήθηκε κατά 6,2% το τρίτο τρίμηνο του 2021, σύμφωνα με την ΕΛΣΤΑΤ. Μέσα στην πανδημία βγήκαμε στις αγορές και αντλήσαμε κεφάλαια ύψους 24 δισεκατομμυρίων με πολύ χαμηλά επιτόκια. Μειώσαμε και συνεχίζουμε να μειώνουμε τους φόρους. Εσείς που καταθέσατε την πρόταση μομφής τι κάνατε για τη μεσαία τάξη; Επιβάλατε δεκαεπτά νέους φόρους και τους υπερφορολογήσατε. Εμείς μειώσαμε κατά 22% τον ΕΝΦΙΑ, τον οποίον εσείς θα καταργούσατε αλλά μάλλον δεν προλάβατε. Μειώσαμε τις ασφαλιστικές εισφορές για τους εργοδότες και τους εργαζόμενους, διάταξη που δεν ψηφίσατε. Αυξήσαμε τις ΜΕΘ, τις διπλασιάσαμε και είμαστε στον μέσο όρο της Ευρωπαϊκής Ένωσης, Άκουσα πριν τον κ. Πολάκη να λέει, απευθυνόμενος στην κ. Γκάγκα, ότι δεν ανέφερε η κ. Γκάγκα πως με 5 εκατομμύρια ευρώ αύξησε κατά δεκαοκτώ τις μονάδες εντατικής θεραπείας στο «Σωτηρία». Να πω στον κ. Πολάκη ότι με χορηγία της Βουλής, η οποία ήταν 8 εκατομμύρια ευρώ, αυξήθηκαν κατά πενήντα οι ΜΕΘ. Πολύ ακριβά τα έργα του κ. Πολάκη στο «Σωτηρία»! Επίσης, μειώσαμε από το 22% στο 9% τον φόρο εισοδήματος μέχρι τα 10.000 ευρώ. Μειώσαμε τον φόρο για τις επιχειρήσεις από το 29% στο 22%. Μειώσαμε την προκαταβολή φόρου από το 100% στο 55%. Καταργήσαμε τον φόρο για τις γονικές παροχές, θωρακίσαμε και αναβαθμίσαμε τον ρόλο της χώρας μας στην περιοχή μας με διακρατικές συμφωνίες, όπως με τη Γαλλία και τις Ηνωμένες Πολιτείες της Αμερικής. Στηρίξαμε την κοινωνία μέσα στην πανδημία με περισσότερα από 43 δισεκατομμύρια ευρώ. Στηρίζουμε τα νοικοκυριά και τις επιχειρήσεις με περισσότερα από 1,3 δισεκατομμύρια ευρώ για τις αυξήσεις που έχουν γίνει στην ενέργεια. Προχωράμε με γρήγορους ρυθμούς στον ψηφιακό μετασχηματισμό του κράτους. Περισσότερες από χίλιες τριακόσιες υπηρεσίες του κράτους είναι πλέον διαθέσιμες μέσω του «gov.gr». Μετατρέπουμε τη χώρα μας σε έναν ελκυστικό επενδυτικό τόπο. Μεγάλες επιχειρήσεις, όπως είναι η «MICROSOFT», η «PFIZER», η «AMAZON», η «JP MORGAN» μόλις χθες επιλέγουν να επενδύσουν στη χώρα μας. Μάλιστα, στον Πειραιά, στο παλιό κτήριο της «ΧΡΩΠΕΙ», θα δημιουργηθεί μια πολιτεία καινοτομίας με πολλαπλά οφέλη τόσο για τον Πειραιά, όσο και συνολικά για τη χώρα. Ενισχύουμε, λοιπόν, την ανταγωνιστικότητα, την εξωστρέφεια της ελληνικής οικονομίας και προχωράμε μπροστά. Αυτή είναι η ανικανότητα της Κυβέρνησης για την οποία μας κατηγορείτε; Για όλα αυτά καταθέσατε την πρόταση μομφής; Γι' αυτά θέλετε τώρα εκλογές; Ποια η υπεύθυνη στάση σας στις δύσκολες αποφάσεις που έπρεπε να ληφθούν για τους πολίτες; Σαμποτάρατε το πρόγραμμα του εμβολιασμού, συντηρήσατε στην Κοινοβουλευτική σας Ομάδα για ένα πολύ μεγάλο χρονικό διάστημα έναν άνθρωπο, τον γιατρό κ. Πολάκη, τον πρώην Αναπληρωτή Υπουργό Υγείας, ο οποίος αμφισβητούσε τα εμβόλια, αρνούνταν να εμβολιαστεί και είχε μια αρνητική διάθεση στο πρόγραμμα εμβολιασμού σχεδόν ως «αρχηγός» των αντιεμβολιαστών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Καταψηφίσατε τα μέτρα για τον υποχρεωτικό εμβολιασμό στους κάτω των εξήντα και στους υγειονομικούς. Καταψηφίσατε την αυστηροποίηση των ποινών στους αντιεμβολιαστές γονείς που δεν στέλνουν τα παιδιά τους στο σχολείο. Καταψηφίσατε τα αυστηρά πρόστιμα για τα πλαστά πιστοποιητικά εμβολιασμού. Δεν ψηφίσατε την αμυντική συμφωνία με τη Γαλλία, ενώ λέτε ότι θα κάνετε το ίδιο και με τη συμφωνία με τις Ηνωμένες Πολιτείες της Αμερικής. Επίσης, καταψηφίσατε κοινωνικά μέτρα, όπως τα μέτρα στήριξης των πυρόπληκτων του Ταμείου Ανάκαμψης, δηλαδή 32 δισεκατομμύρια για την ελληνική οικονομία, για την ελληνική αγορά, για να έρθει η ανάπτυξη. Καταψηφίσατε την τηλεργασία στο δημόσιο, αλλά ο κ. Ζαχαριάδης και ο κ. Ηλιόπουλος εγκαλούν τις τελευταίες μέρες τον κ. Βορίδη γιατί δεν λειτούργησε η τηλεργασία στο δημόσιο. Καταψηφίσατε την κατάργηση των περιορισμών για την ψήφο των Ελλήνων του εξωτερικού, την απαλλαγή του ΕΝΦΙΑ στα ακριτικά νησιά, την κατάργηση του φόρου για τις γονικές παροχές. Καταψηφίσατε και τις αμυντικές δαπάνες στον προϋπολογισμό του 2022. Δεν είμαστε ίδιοι. Εμείς εργαζόμαστε για την πρόοδο του τόπου, για το μέλλον αυτού του τόπου. Εσείς αναζητάτε ταυτότητα και πυξίδα μεταξύ των πενήντα τριών, των προεδρικών, των πασοκογενών, των οικολόγων και των «πολακικών». Αυτά είναι δικά σας ζητήματα και δεν αφορούν την ελληνική κοινωνία. Επίσης, κυρίες και κύριοι συνάδελφοι, μας προκαλεί εντύπωση και η στάση του νέου Προέδρου του ΚΙΝΑΛ, του κ. Ανδρουλάκη. Θα ψηφίσει την πρόταση μομφής που κατέθεσε ο Αλέξης Τσίπρας, αλλά δεν θέλει εκλογές. Μου θυμίζει τον Θωμά Μάτσιο, εκείνον τον Πρόεδρο του Εδεσσαϊκού που έλεγε «εμείς θέλουμε, αλλά μετά εκείνοι δεν θέλανε και όταν εμείς θέλαμε, αυτοί θέλανε και μετά…». Είστε πολύ κοντά σ' αυτό. Ας είμαστε, όμως, σοβαροί! Ας είμαστε σοβαροί και ας καταλάβουμε ότι δεν μπορούμε να έχουμε και την πίτα ολόκληρη και τον σκύλο χορτάτο, εκτός αν λόγω του συνωστισμού που έχει υπάρξει τελευταία στον χώρο της κεντροαριστεράς κολλήσατε την ίδια νόσο με τον ΣΥΡΙΖΑ. Σας ενδιαφέρει μόνο πώς θα είστε δεύτεροι και όχι πώς η χώρα θα έχει πρόοδο. Πραγματικά πρέπει να είναι η πρώτη φορά από τη Μεταπολίτευση μέχρι σήμερα που δύο κόμματα παλεύουν για το ποιος θα είναι δεύτερος, γιατί δυστυχώς με την Αντιπολίτευση που έχουμε ο πρώτος δεν έχει αντίπαλο. Σας αφήνουμε, λοιπόν, να ασχοληθείτε με τις εσωτερικές σας ανησυχίες όσο εμείς θα συνεχίσουμε να κυβερνάμε για την πρόοδο αυτού του τόπου.
Κύριε συνάδελφε, θα πρέπει να ολοκληρώσετε. Έχετε φτάσει στα εννέα λεπτά.
Τελειώνω, κύριε Πρόεδρε.
Πώς τελειώνετε; Θα έπρεπε να έχετε ήδη τελειώσει.
Ένα είναι το σίγουρο: Την Κυριακή αυτή η Κυβέρνηση θα πάρει την ψήφο εμπιστοσύνης και σύσσωμη η Κοινοβουλευτική Ομάδα της Νέας Δημοκρατίας θα συνεχίσει να στηρίζει αυτή την προσπάθεια της Κυβέρνησης, του Πρωθυπουργού για την πρόοδο αυτού του τόπου. Σας ευχαριστώ.
Κύριοι συνάδελφοι, δεν θα πω ξανά για τον χρόνο, γιατί τα έχω πει ξανά. Συνεχίζουμε, λοιπόν, με τον κ. Ξανθόπουλο από τον ΣΥΡΙΖΑ.
Σας ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, η Εθνική Αντιπροσωπεία συζητά την κατά το άρθρο 84 του Συντάγματος πρόταση δυσπιστίας που υπέβαλε ο Πρόεδρος του ΣΥΡΙΖΑ με τη συνυπογραφή όλων των μελών της Κοινοβουλευτικής Ομάδας του ΣΥΡΙΖΑ, μία πρόταση δυσπιστίας που έχει τρεις ουσιαστικά παραμέτρους. Πρώτη, το ζήτημα της πανδημίας, δεύτερη, το ζήτημα της ακρίβειας και Τρίτη, συγκυριακή το ζήτημα του αποκλεισμού των πολιτών και της χιόνωσης που επικράτησε στην πρωτεύουσα τις τελευταίες μέρες. Κατ' αρχάς, όσον αφορά το σχόλιο του συναδέλφου τον οποίο διαδέχθηκα στο Βήμα, θα ήθελα να επισημάνω ότι ο Παύλος Πολάκης είπε για 5 εκατομμύρια αύξηση του προϋπολογισμού του νοσοκομείου και όχι ότι κόστισαν 5 εκατομμύρια οι κλίνες ΜΕΘ. Μίλησε για 5 εκατομμύρια αύξηση του προϋπολογισμού. Δεν είχε σχέση με τις κλίνες ΜΕΘ.
…(Δεν ακούστηκε)
Αν επιμένετε, θα το δούμε στα Πρακτικά. Όμως, κάνετε λάθος. Σε ό,τι αφορά τώρα την ουσία και εκεί που εδράζεται η πρόταση δυσπιστίας, μου κάνει εντύπωση, κυρίες και κύριοι συνάδελφοι της Πλειοψηφίας, που δεν ακούτε τον αχό της κοινωνίας, που δεν ακούτε την απορία της κοινωνίας και την αντίδρασή της, δεν αντιλαμβάνεστε ότι οι άνθρωποι στο κέντρο της Αθήνας, στις κεντρικές οδικές αρτηρίες, σε έναν δρόμο, στην Αττική Οδό, έμειναν αποκλεισμένοι επί πολλές ώρες. Και δεν είναι μόνο ότι έμειναν αποκλεισμένοι αλλά ότι δεν φιλοτιμήθηκε να περάσει να τους δει ένας άνθρωπος, να τους ρωτήσει αν έχουν νερό, αν θέλουν κάτι, να τους δώσει την αίσθηση ότι το κράτος είναι εδώ. Αυτό για σας είναι «terra incognita», δεν σας έχει απασχολήσει και βλέπετε μονίμως τη δημοσκοπική διαφορά από τις δημοσκοπήσεις και αισθάνεστε ασφαλείς. Όμως, εδώ η χώρα δεν κυβερνάται με τα αποτελέσματα των εταιρειών δημοσκοπήσεων. Η χώρα κυβερνάται με πολιτικές και η χώρα κυβερνάται με πράξεις. Και, δυστυχώς, στις πράξεις υστερείτε. Η χώρα έχει το επαχθές προνόμιο να μετράει είκοσι τρεις χιλιάδες νεκρούς. Είναι η πρώτη χώρα ανά εκατομμύριο νεκρών. Κι αυτό έχει τη σφραγίδα της Κυβέρνησης Μητσοτάκη. Όπως πανηγυρίζατε στην έναρξη της πανδημίας, όταν τηρήθηκε το πρώτο lockdown, ότι είχαμε εξαιρετικές επιδόσεις, έτσι οφείλετε να αναγνωρίσετε την ευθύνη σας γι' αυτή την κατάσταση. Το ΕΣΥ είναι ανοχύρωτο, οι εμβολιασμοί έχουν «κρεμάσει», «ασθμαίνουν», οι υγειονομικοί είναι εκτός ΕΣΥ και δεν τους επαναφέρετε και μάλιστα, τελευταία παρατηρείται το φαινόμενο οι άνθρωποι αυτοί εκτός από τη στέρηση του μισθού να μην έχουν πλέον και τα ένσημα και την ασφάλεια που δικαιούνται, είναι ανασφάλιστοι, και σιγά σιγά επιβάλλετε πολύ σοβαρές κυρώσεις σε βάρος ενός κομματιού του υγειονομικού προσωπικού. Για την ακρίβεια τι θέλετε να πούμε, αν δεν αντιλαμβάνεστε; Υποτίθεται -όχι υποτίθεται- εκλέγεστε από πολίτες. Το εισόδημα τελειώνει την τρίτη εβδομάδα και μένει το υπόλοιπο και ο κόσμος απορεί πώς θα ξεπεράσει το πρόβλημα. Λέτε ότι είναι εισαγόμενο το πρόβλημα και όντως η πανδημία και η ακρίβεια είναι προβλήματα εισαγόμενα αλλά έχουν έναν επιταχυντή, την πολιτική της Κυβέρνησης Μητσοτάκη. Και σας λέμε μειώστε τον ειδικό φόρο κατανάλωσης αλλά περί άλλα τυρβάζετε. Σας είπαμε, μείωσε τον ΦΠΑ στο ψωμί και είπατε ότι δεν το αντέχει η οικονομία, ενώ έχετε κάνει «όργια» σε άλλους τομείς της οικονομίας. Ρώτησε προηγουμένως ο συνάδελφος γιατί αρνηθήκαμε να ψηφίσουμε την αύξηση του αφορολόγητου στις γονικές παροχές. Φέρατε αφορολόγητο σε γονικές παροχές 800.000 ευρώ ανά γονέα, για το ενάμισι εκατομμύριο να υπερψηφίσουμε να μην πληρώνουν φόρο οι ασκούντες τη γονική παροχή; Προφανώς δεν θα γίνει. Ποιους αφορά αυτό; Πόσους αφορά αυτό; Και το περνάτε αυτό το πράγμα σαν φιλολαϊκή πολιτική; Αλλά, εν πάση περιπτώσει, αυτές είναι οι γενικές επιλογές για τις οποίες έχουμε μιλήσει επανειλημμένα. Εδώ η αφορμή είναι ότι η πρωτεύουσα έμεινε με τους πολίτες της στα χιόνια επί ώρες. Σήμερα είναι Παρασκευή βράδυ και υπάρχουν περιοχές της Αθήνας που δεν έχουν ρεύμα. Το διανοείστε αυτό; Αυτό είναι μια καίρια πολιτική ευθύνη και κανείς δεν μπορεί να την αποσείσει, γιατί ακριβώς δεν υπάρχει επιχείρημα λογικό. Η χώρα πέρασε τρεις πολύ σοβαρές κρίσεις από πλευράς καιρικών φαινομένων: τη «Μήδεια», τις φωτιές στην Εύβοια το καλοκαίρι και τώρα τα χιόνια. Έχετε μια πολιτική ευθύνη γι' αυτά. Εμείς όταν έγινε η πυρκαγιά στο Μάτι και χάθηκαν εκατό συμπολίτες μας, συστήσαμε μια επιτροπή με επικεφαλής έναν σπουδαίο άνθρωπο, τον κατ' εξοχήν αρμόδιο, την επιτροπή Γκολντάμερ, και σας παραδώσαμε ένα πόρισμα εκατόν πενήντα σελίδων. Το βάλατε στην άκρη και με τη δική σας λογική αναμασήσατε τα ίδια και φέρατε με μετεγγραφή έναν πολιτικό Κύπριο, ο οποίος είχε μια ομόρροπη πορεία στο ευρωπαϊκό κοινοβούλιο αλλά όχι στον τομέα της αμιγούς πολιτικής προστασίας και ο οποίος εκτέθηκε, τον εκθέσατε και μαζί εκτέθηκε και όλη η χώρα. Η φθορά της Κυβέρνησης εκτείνεται και πέραν της παρούσας συγκυρίας. Και ως τομεάρχης δικαιοσύνης πρέπει να επισημάνω, για να καταγραφεί, ότι το κράτος δικαίου στη χώρα βάλλεται. Νομοθετείτε με δικαστές οι οποίοι παραλείπονται από τις νομοπαρασκευαστικές επιτροπές. Οι δικηγόροι απουσίασαν από όλο το πλέγμα των ενισχύσεων που δώσατε στους επαγγελματίες, καίτοι τα δικαστήρια υπολειτουργούν εδώ και δύο χρόνια. Οι δικαστικοί υπάλληλοι αγνοούνται σε όλες τις τομές που πάτε να επιφέρετε στη δικαιοσύνη. Οι δημοσιογράφοι που ασκούν ερευνητική δημοσιογραφία διώκονται. Γίναμε ήδη πρωτοσέλιδο στη «LE MONDE». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελείωσα, κύριε Πρόεδρε. Η ένωση των Ευρωπαίων δημοσιογράφων μάς έχει κατατάξει στις χώρες ανάλογες με τον Όρμπαν, όπου περιστέλλεται η ελευθερία του Τύπου και βεβαίως, το Νομικό Συμβούλιο του Κράτους ομόφωνα μας έδωσε την εντολή, έδωσε στην Κυβέρνηση, τη χώρα την εντολή να ασκήσει τα δικαιώματα που προκύπτουν από το σκάνδαλο «NOVARTIS» και να αξιώσει αποζημίωση από την εταιρεία και μέχρι σήμερα δεν έχετε κάνει τίποτα. Τέλος, με αφορμή τον νέο Πτωχευτικό Κώδικα, ο κόσμος χάνει τα σπίτια του, τα funds κάνουν το 70% σε πλειστηριασμούς, οι τράπεζες το 22% και οι ιδιώτες μόνο το 8%. Ουσιαστικά μια κοινωνία φτωχοποιείται και παρακολουθείτε αμέτοχοι, διότι, όπως είπε προηγουμένως ο συνάδελφος της Νέας Δημοκρατίας, δεν υπάρχει εναλλακτική. Υπάρχει εναλλακτική, η πρόταση μομφής να γίνει πρόταση προοδευτικής διεξόδου, εκλογές με απλή αναλογική και μια προοδευτική κυβέρνηση να αναλάβει να ανατάξει τη χώρα. Σας ευχαριστώ πολύ, κύριε Πρόεδρε.
Τον λόγο τώρα έχει ο κ. Ανδριανός από τη Νέα Δημοκρατία και ακολουθεί ο κ. Κόνσολας.
Ευχαριστώ, κύριε Πρόεδρε. Κυρίες και κύριοι συνάδελφοι, θέλω καταρχήν να πω μια κουβέντα μόνο για τον προλαλήσαντα συνάδελφο, ότι την προοδευτική διακυβέρνηση του κόμματός σας την είδε, την έζησε ο ελληνικός λαός στη θητεία σας που παραλίγο, όπως όλοι θυμόμαστε, να οδηγήσετε τη χώρα στα βράχια. Κυρίες και κύριοι συνάδελφοι, δεν υπάρχει πολίτης αυτής της χώρας, ανεξαρτήτως του βαθμού με τον οποίον παρακολουθεί την πολιτική επικαιρότητα, που να μην αντιλαμβάνεται πλήρως τον πραγματικό λόγο που η Αξιωματική Αντιπολίτευση προκάλεσε αυτή τη διαδικασία. Ο ΣΥΡΙΖΑ δέχεται σήμερα μια αφόρητη δημοσκοπική πίεση και αυτή είναι μια βασική παράμετρος προφανώς που σας οδήγησε -επειδή ανέφερε τρεις παραμέτρους ο συνάδελφος πριν- νομίζω στο να καταθέσετε αυτή την πρόταση μομφής. Από τη μία πλευρά, η διαφορά με τη Νέα Δημοκρατία παραμένει σταθερή μετά από δυόμισι χρόνια διακυβέρνησης στις πιο δύσκολες δυνατές συνθήκες, συνθήκες πανδημίας, εξωγενούς ενεργειακής κρίσης, όξυνσης της τουρκικής επιθετικότητας -κι εδώ θέλω να υπενθυμίσω ότι δεν ψηφίσατε τη συμφωνία με τη Γαλλία που ήταν, πραγματικά, ένα κρίσιμο στοιχείο για να αντιμετωπίσουμε την τουρκική επιθετικότητα- και, βεβαίως, αντιμετωπίζουμε και αντιμετωπίσαμε τα ακραία καιρικά φαινόμενα, όπως την πρόσφατη χιονοθύελλα. Από την άλλη, πιέζεστε, βλέπετε μέχρι και να απειλείστε, να απειλείται η προοπτική κατάληψης της δεύτερης θέσης στις επόμενες εκλογές από το Κίνημα Αλλαγής, το ΠΑΣΟΚ. Ο στόχος, λοιπόν, του ΣΥΡΙΖΑ με αυτή την πρόταση δυσπιστίας είναι απλώς και μόνο να ξεπεράσει τα εσωκομματικά προβλήματα που έχουν εμφανιστεί και, βεβαίως, θα συσπειρώσει το κομματικό του ακροατήριο και γι' αυτόν τον λόγο επιδιώκει την πόλωση. Όμως, αυτό που δεν λαμβάνει υπ' όψιν της η Αξιωματική Αντιπολίτευση είναι ότι το θεσμικό όπλο της πρότασης δυσπιστίας πολύ συχνά μπορεί να γυρίσει ανάποδα. Κι αυτό, γιατί μέσα από μια εφ' όλης της ύλης συζήτηση υπογραμμίζονται οι μεγάλες, πραγματικές, ποιοτικές και μετρήσιμες διαφορές μεταξύ των πολιτικών δυνάμεων. Είναι αυτές ακριβώς οι διαφορές που αναδεικνύονται ακόμη πιο εμφατικά μέσα από αυτή τη συζήτηση, που παράγουν, βεβαίως, το πρόβλημα ακριβώς που έχει ο ΣΥΡΙΖΑ. Σε ό,τι αφορά την αφορμή αυτής της συζήτησης, τις συνέπειες της πρόσφατης κακοκαιρίας, λίγα περισσότερα περαιτέρω μπορούν να ειπωθούν μετά τις σχετικές δηλώσεις του Πρωθυπουργού. Είναι ξεκάθαρο ότι υπάρχουν ακόμα κενά και ελλείψεις στην αντιμετώπιση τέτοιων γεγονότων και τα κενά αυτά αφορούν τόσο τη συνεργασία μεταξύ των διαφόρων επιπέδων του κράτους, της κεντρικής διοίκησης, των περιφερειών, των δήμων όσο και την ετοιμότητα καθενός από αυτά τα επίπεδα ξεχωριστά. Το ζητούμενο, λοιπόν, είναι -και παραμένει- ποια πολιτική δύναμη έχει τη βούληση και την ικανότητα να βελτιώσει αυτή την κατάσταση. Και εδώ το αποτέλεσμα της σύγκρισης είναι ξεκάθαρο. Αρκεί κανείς να συγκρίνει τη στάση της ειλικρίνειας του σημερινού Πρωθυπουργού με τα διάφορα επικοινωνιακού τύπου τεχνάσματα που επιχείρησε η κυβέρνηση ΣΥΡΙΖΑ και ο τότε πρωθυπουργός στην τραγωδία στο Μάτι. Αρκεί κανείς να συγκρίνει τις συγκεκριμένες πρωτοβουλίες που έχει αναλάβει η σημερινή Κυβέρνηση, με πρώτη την αναβάθμιση της πολιτικής προστασίας, μετά την πλήρη αδράνεια της προηγούμενης κυβέρνησης του ΣΥΡΙΖΑ. Αρκεί κανείς να δει την αποφασιστικότητα της σημερινής Κυβέρνησης να καταγραφούν άμεσα οι ζημιές, για παράδειγμα, στο φυτικό κεφάλαιο και την παραγωγή από τον πρόσφατο παγετό -και αναφέρομαι και στην Αργολίδα- γιατί οι ζημιές είναι μεγάλες στα εσπεριδοειδή και στο φυτικό κεφάλαιο και σε άλλες καλλιέργειες. Κι εδώ θέλω να επισημάνω ότι άμεσα ο ΕΛΓΑ και ο Πρόεδρός του έρχεται στις πληγείσες περιοχές και μάλιστα μεθαύριο θα είναι και στην Αργολίδα, την Τρίτη, για να δει από κοντά και να προχωρήσει γρήγορα τις διαδικασίες, ώστε να υπάρξει μια δίκαιη αποζημίωση των πληγέντων. Και, βεβαίως, αρκεί να συγκρίνει κανείς τα ευρύτερα αποτελέσματα που παράγει σημερινή Κυβέρνηση σε όλα τα κρίσιμα πεδία της δημόσιας πολιτικής με τις αντίστοιχες επιδόσεις της προηγούμενης περιόδου. Χαρακτηριστικότερο, βέβαια, παράδειγμα είναι η πορεία της εθνικής μας οικονομίας. Η χώρα μας, μετά τη σκληρή περιπέτεια της οικονομικής κρίσης, γνώρισε σχεδόν αμέσως μετά τη νέα περιπέτεια της πανδημίας. Μέσα, λοιπόν, σε αυτό το εξαιρετικά δύσκολο περιβάλλον, των απαγορευτικών και της μεγάλης διατάραξης των παγκόσμιων εφοδιαστικών αλυσίδων, μια παγκόσμια συνθήκη που έγινε ακόμα πιο δύσκολη και από την ταυτόχρονη ενεργειακή κρίση, η ελληνική οικονομία και όρθια παραμένει και οι προοπτικές της για μια δυναμική και βιώσιμη ανάπτυξη την επόμενη περίοδο αναγνωρίζονται από όλους τους έγκυρους αναλυτές και τους διεθνείς οργανισμούς. Με στοχευμένες δράσεις περιορίσαμε δραστικά τις επιπτώσεις της πανδημίας στην πραγματική οικονομία και τα νοικοκυριά. Ενισχύουμε τις επενδύσεις και τη δημιουργία πραγματικών θέσεων εργασίας. Μειώνουμε αποτελεσματικά το φορολογικό και ασφαλιστικό βάρος που επωμίζονται οι Ελληνίδες και οι Έλληνες. Αντιμετωπίζουμε τις επιπτώσεις της εξωγενούς αύξησης των τιμών της ενέργειας και των πληθωριστικών πιέσεων και ταυτοχρόνως διασφαλίσαμε κονδύλια συνολικού ύψους 80 δισεκατομμυρίων ευρώ από το Ταμείο Ανάκαμψης και Ανθεκτικότητας και το νέο ΕΣΠΑ, για την ενίσχυση της οικονομίας και τη μετάβαση σε ένα νέο και δυναμικό παραγωγικό υπόδειγμα για την πατρίδα μας. Οι Ελληνίδες και οι Έλληνες, όπως και ολόκληρος ο πλανήτης, ζουν αυτά τα χρόνια τη μεγάλη περιπέτεια της πανδημίας. Αναγκαστήκαμε, λοιπόν, να κλειστούμε για μεγάλο διάστημα στα σπίτια μας. Είδαμε επιχειρήσεις να κλείνουν προσωρινά, στο πλαίσιο των αναγκαστικών μέτρων για τον περιορισμό των μολύνσεων, αλλά κανείς και καμμία δεν έχει την παραμικρή αμφιβολία ότι μια κυβέρνηση του ΣΥΡΙΖΑ θα διαχειριζόταν αποτελεσματικότερα αυτή την συνθήκη, ιδιαίτερα μάλιστα όταν η Αξιωματική Αντιπολίτευση επιμένει στη στείρα πρακτική του μηδενισμού και της δημαγωγίας, τη μια μέρα να κλείνουν προβεβλημένα στελέχη το μάτι σε αντιεμβολιαστές και την άλλη μέρα να ζητούν ακόμα πιο αυστηρά μέτρα. Κυρίες και κύριοι συνάδελφοι, οι Ελληνίδες και οι Έλληνες, στη συντριπτική τους πλειοψηφία, ανεξαρτήτως ιδεολογικών καταβολών, είναι σήμερα απολύτως βέβαιοι ότι σε όλα τα κρίσιμα πεδία, στη διαχείριση της πανδημίας αλλά και της εξωγενούς ενεργειακής κρίσης, στην οικονομία και την ανάπτυξη, στην εξωτερική πολιτική, στην παιδεία, την υγεία, παρά το γεγονός ότι υπάρχουν προβλήματα και κενά -γιατί όπως είπε και η Υπουργός κ. Γκάγκα υπάρχουν ελλείψεις σε ειδικότητες γιατρών- στην ψηφιακή μεταρρύθμιση δεν τίθεται καν ζήτημα σύγκρισης της Νέας Δημοκρατίας με τον ΣΥΡΙΖΑ, ούτε στο επίπεδο των αρχών και των προτάσεων ούτε πολύ περισσότερο στο επίπεδο του παραγόμενου αποτελέσματος των εφηρμοσμένων πολιτικών. Η σύγκριση, λοιπόν, που επιχείρησε ο ΣΥΡΙΖΑ με αυτή την πρόταση δυσπιστίας μόνο ως κίνηση απόγνωσης μπορεί να ερμηνευθεί. Σε κάθε περίπτωση η σημερινή Κυβέρνηση της Νέας Δημοκρατίας και του Κυριάκου Μητσοτάκη θα συνεχίσει να προχωρά με υπευθυνότητα για να κάνει πράξη το σύνολο των δεσμεύσεων που αναλάβαμε προεκλογικά έναντι των πολιτών και για τα οποία θα κριθούμε στο τέλος της τετραετίας, μια κοινωνία ευημερίας, προκοπής και δικαιοσύνης για ένα κράτος σύγχρονο, για μια Ελλάδα ισχυρή και περήφανη. Ευχαριστώ, κύριε Πρόεδρε, για την ανοχή σας.
Ο κ. Κόνσολας έχει τον λόγο τώρα.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, είναι εξαιρετικά ενδιαφέρον αυτή την ώρα να συζητάμε και να καταθέτουμε ένθεν και ένθεν ιδέες και προτάσεις και να ασκούμε κριτική. Χαίρομαι που η πλειονότητα των συναδέλφων καταθέτουν τα επιχειρήματά τους με ευπρέπεια. Υπάρχουν όμως και συνάδελφοι, -μερίδα συναδέλφων από την Αξιωματική Αντιπολίτευση- που, δυστυχώς, δυναμιτίζουν αυτό το κλίμα και αυτή η συζήτηση προσλαμβάνει χαρακτήρα τοξικό και νομίζω ότι δεν πρέπει να συμβάλλουμε σε αυτό. Χάρηκα που ο κ. Ανδριανός πριν -αλλά και εγώ θα το επιχειρήσω- δεν συνεισέφερε σε αυτή την τοξικότητα και μάλιστα σε μια περίοδο που έχει ανάγκη ο τόπος να υπάρχει σε αυτά τα πολύ σημαντικά, κρίσιμα θέματα ενιαία στάση, γιατί οι πολίτες κρίνουν αυστηρά. Διαπιστώνω ωστόσο ότι ο ΣΥΡΙΖΑ φαίνεται πως δεν έχει καταλάβει και δεν έχει κατανοήσει και συμπεριφέρεται σαν να μην κυβέρνησε ποτέ αυτόν τον τόπο. Και το δείχνουν πολλές τοποθετήσεις αλλά και συμπεριφορές, και της ηγεσίας και των Βουλευτών της. Και συμπεριφέρεται ο ΣΥΡΙΖΑ σαν να μη συνέβησαν κατά τη διάρκεια αυτής της διακυβέρνησης φυσικές καταστροφές, που πέρασαν πολύ δύσκολες μέρες πολίτες εξαιτίας των ζημιών, των περιβαλλοντικών αυτών εκτροπών που είχαμε το προηγούμενο διάστημα και σαν να μην έχουν βιώσει και αυτοί απώλειες συνανθρώπων μας. Και μου κάνει εντύπωση, λοιπόν, η συμπεριφορά τους. Να θυμίσω ότι υπάρχουν και δύο εισαγγελικά πορίσματα για τη φονική πυρκαγιά στο Μάτι και για τις πλημμύρες στη Μάνδρα, γεγονότα που συνδέθηκαν με την απώλεια συνανθρώπων μας και ανέδειξαν τις ευθύνες του κρατικού μηχανισμού εκείνης της εποχής. Είναι πορίσματα που θα έπρεπε να τα είχαν συμπεριλάβει στο σκεπτικό τους και στην κουλτούρα τους συνάδελφοι πριν ανέβουν σε αυτό το Βήμα και τουλάχιστον αυτοί που θα μιλήσουν στις επόμενες μέρες ελπίζω να συμπεριλάβουν στο σκεπτικό τους και να κάνουν ανάκληση από τη βραχυπρόθεσμη μνήμη τους αυτά τα γεγονότα. Διότι αυτά τα γεγονότα διαμορφώνουν τοξικότητα και διχαστικό κλίμα. Και δεν είναι στις προθέσεις μου, τουλάχιστον, να υπάρχει συμψηφισμός, μια διαδικασία συμψηφισμού των γεγονότων που προανέφερα, όχι! Αντίθετα. Εκλαμβάνω αυτή τη συζήτηση σήμερα -και τις επόμενες μέρες ελπίζω και άλλοι συνάδελφοι- ως μια συζήτηση που θα μπορέσουμε να καταθέσουμε ιδέες και προτάσεις, ώστε να βελτιωθεί αυτή η πολύ σημαντική προοπτική που έχει ο μηχανισμός της πολιτικής προστασίας, μετά μάλιστα και από τα τελευταία γεγονότα, αλλά κυρίως από την αναφορά του Πρωθυπουργού, που είχε την ευθιξία, την ευθύτητα αλλά και τη γενναιότητα να ζητήσει συγγνώμη από τους πολίτες, αλλά και να αναφερθεί σ' αυτή την ανάγκη για μετεξέλιξη της πολιτικής προστασίας. Ουσιαστικά ο Πρωθυπουργός απηύθυνε, όχι στο εσωτερικό ακροατήριο, μηνύματα, θέσεις και προτάσεις, αλλά απευθύνθηκε στον Έλληνα πολίτη, στον Έλληνα πολίτη που πρέπει να ακούσει και να καταλάβει ό,τι αισθάνεται και συναισθάνεται ένας Πρωθυπουργός και ζητά συγγνώμη, μια «συγγνώμη» που δεν ακούστηκε τα προηγούμενα χρόνια από την προηγούμενη κυβέρνηση, από τον προηγούμενο πρωθυπουργό. Και αυτό είναι μια παραδοχή και ένα βίωμα που το είχαμε όλοι, αφού γνωρίζουμε τι συνέβη και τι θέση είχε πάρει η προηγούμενη ηγεσία γι' αυτό. Ο Πρωθυπουργός, λοιπόν, τις προηγούμενες μέρες αναγνώρισε τα λάθη τα οποία είχαν γίνει και τις αστοχίες και ανέλαβε και ευθύνες άλλων, που εκ του αποτελέσματος δεν ανταποκρίθηκαν στο βάρος της ευθύνης και του ρόλου τους. Κυρίες και κύριοι συνάδελφοι, θέλω να θυμηθείτε οι παλαιότεροι από εσάς που είναι στην Αίθουσα αναφορά προηγούμενου Πρωθυπουργού, του κ. Σημίτη, που συναισθανόμενος την πίεση από τις ευθύνες της Κυβέρνησής του για το πολύνεκρο ναυάγιο του πλοίου «ΣΑΜΙΝΑ» είχε πει πως «αυτή είναι η Ελλάδα». Κυρίες και κύριοι συνάδελφοι, εμείς δεν αντιλαμβανόμαστε την Ελλάδα όπως αυτή που ανέφερε ο κ. Σημίτης. Ο Πρωθυπουργός είχε δίκιο στην επισήμανσή του ότι χρειάζονται αλλαγές. Η δημιουργία του Υπουργείου Κλιματικής Κρίσης και Πολιτικής Προστασίας είναι η αρχή αυτών των αλλαγών. Είναι μια μεγάλη μεταρρύθμιση που έχει ακόμα δρόμο για να μπορέσει να είναι αποτελεσματικότερη αυτή η λειτουργία του. Όποιος θέλει να συνεισφέρει θετικά σε αυτή τη συζήτηση ας το κάνει σήμερα, ας το κάνει τις επόμενες μέρες με προτάσεις, όπως είναι αυτή που καταθέτω σήμερα, που χρειάζεται, δηλαδή, ενίσχυση προσωπικού το Υπουργείο. Δεν μπορεί με λιγότερο από πενήντα ανθρώπους να λειτουργήσει αυτό το Υπουργείο με τόση στόχευση που έχουμε θέσει όλοι μας. Η διαμόρφωση ενός νέου μοντέλου λειτουργίας του Υπουργείου Πολιτικής Προστασίας ώστε να αποτελεί το ενιαίο κέντρο κάτω από το οποίο θα βρίσκονται όλες οι δομές, το προσωπικό και ο υλικοτεχνικός εξοπλισμός του κράτους και μάλιστα και των δύο βαθμίδων -πρώτου και δευτέρου βαθμού- αυτοδιοίκησης, προκειμένου να υπάρχει ενιαίο συντονιστικό κέντρο που θα παίρνει τις αποφάσεις και, κυρίως, θα παίρνει την ευθύνη είναι μια προοπτική πολύ σημαντική που πρέπει να τη συζητήσουμε στο επόμενο διάστημα. Το καλοκαίρι που μας πέρασε και με αφορμή τα γεγονότα στην επικράτεια με τις πυρκαγιές κατέθεσα προς το Υπουργείο αλλά και δημόσια μία πρόταση για τη δημιουργία ενιαίας δομής δασοπυρόσβεσης σε κάθε περιφέρεια, υπαγόμενη φυσικά στο Υπουργείο Προστασίας του Πολίτη. Η ενιαία δομή δασοπυρόσβεσης θα περιλαμβάνει και υποδομές που θα συντονίζουν το προσωπικό όλων των εμπλεκόμενων φορέων όπως η Πυροσβεστική, η Δασική Υπηρεσία, η αυτοδιοίκηση αλλά και μη κυβερνητικές οργανώσεις που συνδράμουν σε αυτή την κατεύθυνση. Άλλωστε αυτή η πρόταση απηχεί και σε μία προγραμματική μας δέσμευση. Κατά συνέπεια νομίζω ότι θα βρει χώρο στο επόμενο διάστημα για να συζητηθεί σοβαρά από την ηγεσία του Υπουργείου. Στόχος αυτής της πρότασης είναι αφ' ενός η ταχύτητα και η αποτελεσματικότητα στην αντιμετώπιση των πυρκαγιών και αφ' ετέρου ο συντονισμός όλων των φορέων με επαρκείς εναέριες δυνάμεις που θα κινηθούν άμεσα και ειδικές επίγειες δυνάμεις που θα επιχειρούν με ταχύτητα σε κάθε περιφέρεια και με συντονισμό από το Υπουργείο Πολιτικής Προστασίας. Κυρίες και κύριοι Βουλευτές, σε ζητήματα όπως είναι η πολιτική προστασία αλλά και η αντιμετώπιση της πανδημίας υπάρχει μόνο ένας δρόμος, ο δρόμος της συνεννόησης και της συναίνεσης. Από εκεί και πέρα όμως υπάρχουν και πολιτικά ζητήματα που δεν μπορούμε να τα κρύψουμε και να τα προσπεράσουμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, επιτρέψτε μου ένα λεπτό ακόμα. Ο Αρχηγός της Αξιωματικής Αντιπολίτευσης είναι δεδομένο ότι πιέζεται και είναι κατανοητό και από έμμεσες τοποθετήσεις συναδέλφων της Αξιωματικής Αντιπολίτευσης. Πιέζεται από την υποχώρηση της δημόσιας εικόνας του και τη διαρκή υποχώρηση των ποσοστών του ΣΥΡΙΖΑ, πιέζεται από την απειλή που αισθάνεται από το ΚΙΝΑΛ, πιέζεται από την εσωκομματική αμφισβήτηση στις επιλογές του. Φαίνεται πως αυτοί οι τρεις παράγοντες τον οδήγησαν στην κατάθεση της πρότασης δυσπιστίας που φαινομενικά στρέφεται κατά της Κυβέρνησης. Στην πραγματικότητα όμως κατατέθηκε για να αντιμετωπίσει το κόμμα της Αξιωματικής Αντιπολίτευσης και ο Αρχηγός του τα τρία αυτά προαναφερόμενα σοβαρά προβλήματα που υπάρχουν εδώ και καιρό. Η Κυβέρνηση της Νέας Δημοκρατίας έχει την ευθύνη της διακυβέρνησης εδώ και τριάντα δύο μήνες. Θέλω να σας θυμίσω ότι έχει αντιμετωπίσει πολύ σοβαρά ζητήματα, όπως είναι για παράδειγμα η εισβολή στον Έβρο που καθοδηγήθηκε από το βαθύ τουρκικό κράτος και είναι χρήσιμο να θυμηθούμε και τη στάση της Αξιωματικής Αντιπολίτευσης τότε. Δεν υπήρχε στάση, δεν υπήρχε στήριξη.
Συγγνώμη, ο κ. Κάτσης μιλάει αμέσως μετά και θα απαντήσει αμέσως.
Η Κυβέρνηση επιπρόσθετα κλήθηκε να αντιμετωπίσει πολύ σημαντικά ζητήματα που προέκυψαν και φαίνεται και από την αντίδραση των πολιτών ότι αναγνωρίζουν τις προσπάθειές της -και ας προσπεράσουμε αυτή την αναφορά μου στις δημοσκοπήσεις. Θα επικαλεστώ το κοινωνικό κλίμα. Είναι γεγονός ότι μετά από όλα αυτά η Κυβέρνηση και ο Πρωθυπουργός εξακολουθούν να έχουν ένα ισχυρό αποτύπωμα και ξεκάθαρο προβάδισμα και είναι γεγονός ότι η Αξιωματική Αντιπολίτευση υποχωρεί διαρκώς και δεν την εμπιστεύεται ο πολίτης. Είναι δεδομένα που δεν τα προσπερνάει κανείς. Κυρίες και κύριοι συνάδελφοι, «Κυριακή κοντή γιορτή» λέει ο λαός μας. Την Κυριακή θα υπάρχει η ψήφιση εμπιστοσύνης στην Κυβέρνηση και στον Πρωθυπουργό και πολύ σύντομα, σε ενάμιση χρόνο, θα δείτε και τα αποτελέσματα από τις επερχόμενες εκλογές όπου οι πολίτες θα αναγνωρίσουν το έργο αυτής της Κυβέρνησης και του Πρωθυπουργού. Ευχαριστώ, κύριε Πρόεδρε.
Για τον χρόνο δε μιλάω, τα είπα. Τον λόγο έχει ο κ. Κάτσης από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, ακούω τους Βουλευτές της Νέας Δημοκρατίας και τα στελέχη του κυβερνώντος κόμματος και ακόμα και Υπουργούς και έχουν ξεπατικώσει προφανώς ένα non paper που τους έχει δοθεί από το Μέγαρο Μαξίμου και πρέπει να είναι πραγματικά σε πάρα πολύ δεινή θέση, σε πάρα πολύ δυσχερή θέση για να επικαλούνται -αντί να υπερασπίζονται τα πεπραγμένα της Κυβέρνησης- μια δημοσκόπηση η οποία έγινε τη δεύτερη μέρα μετά τον χιονιά, 25 Γενάρη, την ώρα που οι δρόμοι ήταν όλοι κλειστοί, σε δείγμα τριακοσίων τριών ανθρώπων, όχι στα όρια δηλαδή του στατιστικού μεγέθους που πρέπει να λάβει κάποιος για να υπάρχει αναλογικότητα και μάλιστα ημέρα γενικής αργίας. Πρέπει να είστε απεγνωσμένοι για να επικαλείστε μία τέτοια δημοσκόπηση, αντί να έρθετε εδώ πέρα και να μας πείτε για τα πεπραγμένα σας. Αλλά αυτά θα τα δούμε, γιατί εμείς προσφύγαμε και θα τα δούμε όλα. Έχουν περάσει δυόμισι χρόνια από όταν η Νέα Δημοκρατία του Κυριάκου Μητσοτάκη βγήκε αυτοδύναμη Κυβέρνηση. Έταξαν κανονικότητα, αύξηση στο διαθέσιμο εισόδημα, τεχνοκρατική αριστεία και επιτελικό κράτος που θα δουλεύει. Με λίγα λόγια υποσχέθηκαν να γίνουμε Ευρώπη. Αυτά δημοσίως. Γιατί πίσω από κλειστές πόρτες έταξαν τα πάντα σε κάθε είδους επιθετικά συμφέροντα. Τάισαν αντιΣΥΡΙΖΑ μίσος, φορτώνοντας στον ΣΥΡΙΖΑ με τόνους προπαγάνδας όλες τις παθογένειες της χώρας, λες και δεν υπήρχε χώρα πριν από το 2015. Δυόμισι χρόνια μετά όμως οι μάσκες έπεσαν και ήρθε επιτέλους η ώρα του λογαριασμού. Γιατί οι πολίτες πληρώνουν πολύ ακριβά την Κυβέρνηση Μητσοτάκη. Έχετε βυθίσει την ελληνική κοινωνία σε κατάθλιψη. Όπου και να κοιτάξετε γύρω σας βλέπετε δυστυχία και μιζέρια. Πού είμαστε σήμερα; Γιατί επαίρεστε; Η χώρα έχει μικρότερο ΑΕΠ σε απόλυτους αριθμούς από το 2019 όταν παραλάβατε. Ταυτόχρονα έχει μεγαλύτερο εξωτερικό χρέος και ταυτόχρονα εμφανίζει ελλείμματα. Άρα φτωχύνατε τη χώρα. Οι πολίτες λόγω ακρίβειας με περικοπές σε παροχές, με τους μισθούς καθηλωμένους, αλλά και με την αγορά καθημαγμένη από τα αναποτελεσματικά lockdown έχουν μειώσει το διαθέσιμο εισόδημά τους. Άρα φτωχύνατε τόσο τη χώρα όσο και την πλειοψηφία των πολιτών. Μήπως ο κ. Μητσοτάκης και το επιτελείο των «αρίστων» είναι οι αποτελεσματικοί τεχνοκράτες του Χάρβαρντ και του Κολούμπια με τα κουστούμια που διαχειρίζονται κρίσεις; Με τη βροχή πνίγονται λεωφορεία και σπίτια, με την πανδημία πρώτοι σε θανάτους το τελευταίο πεντάμηνο στην Ευρωπαϊκή Ένωση, με το χιόνι αποκλειόμαστε και μένουμε χωρίς ρεύμα, οι φωτιές σβήνουν στη θάλασσα. Οι «άριστοι» αποδείχθηκαν ένα μάτσο ανίκανοι και επικίνδυνοι χρυσοκάνθαροι που δεν έχουν μάθει να δουλεύουν, αλλά μόνο να δίνουν εντολές. Και τι μας λένε; Φταίνε οι πολίτες, φταίνε τα φαινόμενα, φταίνε οι μετεωρολόγοι, φταίνε τα σπίτια που είναι παλιά, φταίνε οι μάσκες που δεν είναι «FFP2», φταίνε όλοι εκτός από τον κ. Μητσοτάκη. Αλλά επειδή η πραγματικότητα εξοργίζει τους πολίτες, μετά αρχίζουν οι συγγνώμες. «Συγγνώμη» για την ποδηλατάδα στην Πάρνηθα, «συγγνώμη» για το κορωνοπάρτι στην Ικαρία, «συγγνώμη» για την Εύβοια και τη Βαρυμπόμπη, «συγγνώμη» για το λεκτικό λάθος ότι δεν υπάρχει μελέτη ότι εκτός ΜΕΘ υπάρχει μεγαλύτερη θνησιμότητα. Και κάπως έτσι ο Κυριάκος Μητσοτάκης από «Μωυσής» -κατά τη λίστα Πέτσα- έγινε «Σεφερλής», όπως είπε ο κ. Πορτοσάλτε του ΣΚΑΪ. Τα μόνα πράγματα που λειτουργούν σωστά σε αυτή τη χώρα -γιατί πρέπει να το αναγνωρίσουμε- είναι η διαπλοκή και η προπαγάνδα. Από τη μία έχουμε την εκμετάλλευση της πανδημίας για να μοιραστούν 5 δισεκατομμύρια ευρώ σε ενάμιση χρόνο σε απευθείας αναθέσεις σε φίλους του κολλητούς και από την άλλη έχουμε το χτίσιμο καθεστώτος στα μέσα ενημέρωσης με λίστες Πέτσα, το χάρισμα της δόσης για το 2021 για τις τηλεοπτικές άδειες, τις συνεχείς εξυπηρετήσεις ακόμα και σε υπόδικες τηλεπερσόνες, όπως είναι ο κ. Φουρθιώτης. Το νούμερο δύο της Κυβέρνησης, ο κ. Γεραπετρίτης, νομοθετούσε κατά παραγγελία του. Και ω του θαύματος, αυτά που έγραφε στο SMS περιλαμβάνονταν ως άρθρα στο νομοσχέδιο Λιβάνιου για τα ΜΜΕ πέρυσι τέτοιον καιρό στη «Μήδεια», που έσβηναν τα αναδρομικά πρόστιμα του Εθνικού Συμβουλίου Ραδιοτηλεόρασης και τακτοποιούσατε τις χρονοθυρίδες τηλεπώλησης. Ντροπή και παρακμή. Και βεβαίως έχουμε τις δημοσκοπήσεις που μυρίζουν Κουρτς και Σαρκοζί. Ο μεν Καγκελάριος της Αυστρίας παραιτήθηκε για στημένη δημοσκόπηση. Ο δε Πρόεδρος της Γαλλίας βλέπει συμβούλους του να πηγαίνουν φυλακή για τον ίδιο λόγο. Αλλά εδώ στην Ελλάδα δεν γίνονται αυτά. Εδώ είμαστε Ευρώπη. Όσο οι πολίτες, λοιπόν, αποδοκιμάζουν την Κυβέρνηση, την κυβερνητική φθορά θα την εισπράττει η Αντιπολίτευση. Όταν όλες οι πολιτικές σας αποτυγχάνουν, μας λέτε «ναι, αλλά στις δημοσκοπήσεις προηγούμαστε». Προηγείστε βέβαια και στις απευθείας αναθέσεις με κρατικό χρήμα και στους ιδιοκτήτες των εταιρειών όπως αποδείξαμε στις περιπτώσεις της «Opinion Poll», στην «INTERVIEW» του κ. Γεωργιάδη και εσχάτως στην «ABACUS» για την οποία προσφύγαμε σήμερα και στη Βουλή, και στην ελεγκτική των δημοσκοπήσεων για να την ελέγξουμε και να πάρουμε απαντήσεις. Τέλος, έχουμε το στήσιμο κράτους ΙΧ fund με προνομιακές σχέσεις με το Μαξίμου παίρνουν με αυξήσεις μετοχικού κεφαλαίου ιμάτια του κράτους και ιδιωτικές επιχειρήσεις. Βρίσκεται εν εξελίξει η μεγαλύτερη αναδιάρθρωση του ελληνικού καπιταλισμού για τα επόμενα πενήντα χρόνια. Κυρίες και κύριοι συνάδελφοι, πρόταση μομφής, λοιπόν. Μομφή γιατί ζητάμε να φύγει η χειρότερη Κυβέρνηση της Μεταπολίτευσης. Έχετε αυτοδύναμη Κυβέρνηση, όλη την αυτοδιοίκηση, έχετε αλώσει το κράτος και τις ανεξάρτητες αρχές, είχατε τριάντα επτά δισεκατομμύρια και δημοσιονομική χαλάρωση. Άρα, όλη η ευθύνη είναι δική σας, της Νέας Δημοκρατίας. Και αποτύχατε, κυρίες και κύριοι της Κυβέρνησης, σε όλα. Είστε Κυβέρνηση - φιάσκο. Είστε μέρος του προβλήματος και όχι της λύσης, κύριε Υφυπουργέ. Το είδαμε με την πανδημία. Κάνατε lockdown για να σωθούν ανθρώπινες ζωές θυσιάζοντας την οικονομία. Τελικά καταστρέψατε και την οικονομία και έχουμε και ρεκόρ θανάτων γιατί μισείτε το Εθνικό Σύστημα Υγείας. Το είδαμε στην ακρίβεια. Είστε παρακολουθητές της ελευθερίας της αγοράς. Έχουμε την πιο ακριβή μεγαβατώρα και τα βασικά είδη έχουν ακριβύνει 30%. Τιμές, δηλαδή βόρειας Ευρώπης, μισθοί όμως Βαλκανίων. Στις φυσικές καταστροφές τι κάνατε; Χιόνι; Βροχή; Φωτιά; Καταστροφή του Νώε. Η Κυβέρνηση απλά πετάει ευθύνες από 'δω κι από 'κει. Τελικά είστε επιτελικό κράτος μόνο την άνοιξη. Κυρίες και κύριοι συνάδελφοι, πρέπει να μπει ένα τέλος, ένα φρένο σ' αυτόν τον ζόφο. Ζητάμε εκλογές για να φύγει αυτή η καταστροφική Κυβέρνηση. Ζητάμε πολιτική αλλαγή για να σωθούν ζωές, για τους είκοσι τρεις χιλιάδες νεκρούς με μία από τις χειρότερες επιδόσεις σε νεκρούς ανά εκατομμύριο στον κόσμο, όχι απλά στην Ευρώπη. Για τη μελέτη Τσιόδρα - Λύτρα που λέει ότι θα μπορούσε να είχε σωθεί το 38% αυτών που έχουν χαθεί αν είχαμε ενισχύσει το ΕΣΥ. Για τους συμπολίτες μας που δεν μπορούν να βγάλουν τον μήνα λόγω της ακρίβειας και της καθήλωση των μισθών τους. Γιατί έχουμε το ακριβότερο ρεύμα στην Ευρώπη και βρισκόμαστε στον πάτο των μισθών. Για τους νέους που δεν μπορούν να βρουν μία δουλειά ώστε να κάνουν οικογένεια. Για την παιδεία που η Κυβέρνηση τη μετατρέπει από βασικό αγαθό σε εμπόρευμα. Για τους συνταξιούχους που έχασαν τη δέκατη τρίτη σύνταξη και εξαπατήθηκαν με τα αναδρομικά που τα μισά τους τα πήραν και πίσω. Για τις υγιείς επιχειρήσεις που κινδυνεύουν με λουκέτο εξαιτίας των επιβαρύνσεων και του μειωμένου τζίρου. Για τον αγροτικό κόσμο που ασφυκτιά κάτω από την πίεση των τιμών στα εφόδια. Για τη γενικευμένη ανασφάλεια και τη μιζέρια που επικρατεί στην κοινωνία. Για την ελεύθερη ενημέρωση που πνίγεται με λίστες Πέτσα, βορειοκορεάτικες δημοσκοπήσεις και ραβασάκια από το Μαξίμου σε αρχισυντάκτες και δημοσιογράφους και την ίδια στιγμή διώχνουν την ερευνητική δημοσιογραφία και κάθονται κλαρίνο στον κάθε Φουρθιώτη. Ζητάμε εκλογές γιατί φτάνει πια. Πρέπει να τελειώσουμε με αυτή τη λαίλαπα, για να πληρωθεί ως Νέμεσις η αλαζονεία της εξουσίας σας. Γι' αυτόν τον λόγο, λοιπόν, καλούμε τα κόμματα της Αντιπολίτευσης και κάθε δημοκρατικό πολίτη αυτής της χώρας να συνταχθεί με το αίτημά μας για πολιτική αλλαγή, ώστε μια νέα προοδευτική κυβέρνηση με κορμό τον ΣΥΡΙΖΑ και Πρωθυπουργό τον Αλέξη Τσίπρα να επαναφέρει τη χώρα, την κοινωνία και την οικονομία στη σωστή πλευρά της ιστορίας. Σας ευχαριστώ.
Τον λόγο έχει ο κ. Λιάκος από τη Νέα Δημοκρατία. Ακολουθεί ο κ. Δελής, ο κ. Μαντάς, η κ. Γκαρά και η κ. Ασημακοπούλου.
Ευχαριστώ, κύριε Πρόεδρε. Κυρίες και κύριοι συνάδελφοι, πριν ξεκινήσω ως ο νεότερος Βουλευτής δεν μπορώ να μην επισημάνω ότι μιλάμε για βέλτιστες μορφές διοίκησης και σεβασμό και η συντριπτική πλειοψηφία των Βουλευτών από όλα τα Έδρανα αδυνατούν να τηρήσουν το χρόνο που έχει καθοριστεί. Έτσι, θα μπω κατευθείαν στην ουσία της συζήτησης. Με τη σημερινή πρόταση μομφής που κατέθεσε η Αξιωματική Αντιπολίτευση και ο Αρχηγός της ενισχύθηκε στο έπακρο η πεποίθησή μου ότι ο κ. Τσίπρας είναι ένας οπορτουνιστής, τακτικιστής και γεμάτος αυταπάτες πολιτικός. Και εξηγούμαι. Είναι οπορτουνιστής γιατί το μοναδικό πράγμα στο οποίο έχει μείνει πιστός και συνεπής είναι η εμμονή του στην παραμονή του στην ηγεσία του ΣΥΡΙΖΑ. Τακτικιστής διότι ψάχνει αγωνιωδώς κινήσεις εντυπωσιασμού προς αναζήτηση πολιτικού οξυγόνου, χωρίς βέβαια να του περνάει από το μυαλό να ασκήσει μια σοβαρή και υπεύθυνη αντιπολίτευση. Δεν συμμετείχε καν στο γενικότερο κλίμα εθνικής ανάτασης που κυριάρχησε στους Έλληνες με αφορμή την ενίσχυση της Πολεμικής Αεροπορίας με μαχητικά Ραφάλ. Κυρίες και κύριοι του ΣΥΡΙΖΑ, μεμψιμοιρείτε και μιζεριάζετε καραδοκώντας για μία στιγμή κρίσης. Να σας πω κάτι, όμως, που ίσως σας διαφεύγει. Καμμιά κρίση δεν θα είναι όμοια με αυτή που σας έδωσε την ευκαιρία να αναδυθείτε στην πολιτική σκηνή του τόπου. Και ξέρετε γιατί; Διότι αυτή η Κυβέρνηση και προσωπικά ο Πρωθυπουργός Κυριάκος Μητσοτάκης χτίζει σταθερά μία σχέση εμπιστοσύνης μεταξύ του κάθε Έλληνα πολίτη και του κράτους. Μία σχέση που αποτελεί τη σπουδαία παρακαταθήκη της διακυβέρνησής του. Μία σχέση που διασφαλίζει την ομαλότητα, την κανονικότητα και την υγεία του πολιτικού μας συστήματος. Γι' αυτό δεν δίστασε λεπτό να ζητήσει συγγνώμη με ειλικρίνεια και εντιμότητα από τους πολίτες οι οποίοι ταλαιπωρήθηκαν εγκλωβισμένοι στην Αττική Οδό. Δεν έμεινε όμως μόνο σ' αυτό. Ζήτησε και κέρδισε την άμεση αποζημίωση 2.000 ευρώ για κάθε εγκλωβισμένο αυτοκίνητο από τη διαχειρίστρια εταιρεία, κάτι που συμβαίνει για πρώτη φορά στα ελληνικά χρονικά. Αποζημίωση θα υπάρξει και για όσους ταξίδεψαν με την «ΤΡΑΙΝΟΣΕ» και ταλαιπωρήθηκαν αδίκως. Και να τονίσω εδώ ότι με νόμο αυτής της Κυβέρνησης έχει προστεθεί στη σύμβαση παραχώρησης η πρόβλεψη αποζημίωσης σε περίπτωση που δεν ανταποκριθούν στις υποχρεώσεις τους. Κυρίες και κύριοι συνάδελφοι, αυτή η πρόταση μομφής κατατέθηκε με πρόσχημα τη διαρραγή της σχέσης εμπιστοσύνης του πολίτη και του κράτους. Μπορώ να σας απαριθμήσω δεκάδες πρωτοβουλίες της Κυβέρνησης προς αυτή την κατεύθυνση οι οποίες ιδεοληπτικά καταψηφίστηκαν από τον ΣΥΡΙΖΑ. Θα αναφέρω κάποιες ενδεικτικά. Καταψηφίσατε την ασφαλιστική μεταρρύθμιση και το νέο επικουρικό ταμείο. Είναι ένας νόμος που αφορά αποκλειστικά το μέλλον της γενιάς μου και κάνει τους νέους να εμπιστεύονται ξανά το δημόσιο ασφαλιστικό σύστημα. Καταψηφίσατε το εργασιακό νομοσχέδιο, το οποίο δίνει τη δυνατότητα στους εργαζόμενους να χρησιμοποιήσουν όλες τις σύγχρονες μεθόδους προς αξιοποίηση του εργασιακού και προσωπικού τους χρόνου. Λοιδορείτε το σπουδαίο έργο που παράγεται στο Υπουργείο Ψηφιακής Διακυβέρνησης χάρις στο οποίο διευκολύνονται εκατομμύρια πολίτες αποκτώντας εύκολη πρόσβαση σε δεκάδες δημόσιες υπηρεσίες και κερδίζοντας καθημερινά πολύ χρόνο. Υποτιμάτε συστηματικά καθ' όλη τη διάρκεια της πανδημίας την πλειονότητα των Ελλήνων που επέλεξαν να εμβολιαστούν, φλερτάροντας έτσι ανοιχτά με συνωμοσιολόγους. Τέλος -κι αυτός είναι ο λόγος που θεωρώ ότι ζείτε ακόμα μέσα σε αυταπάτες- αδυνατείτε να αντιληφθείτε την τιτάνια προσπάθεια που δίνει καθημερινά τα τελευταία δύο χρόνια ολόκληρος ο κρατικός μηχανισμός. Κυρίες και κύριοι συνάδελφοι, δεν ισχυρίζομαι λεπτό ότι δεν υπήρξαν επιχειρησιακά λάθη. Δεν ψάχνω για δικαιολογίες. Άλλωστε, ο καθένας μας κρίνεται εκ του αποτελέσματος. Δεν μπορώ όμως να μην αναγνωρίσω απερίφραστα στη σημερινή Κυβέρνηση τα εξής: Τη μεγάλη βαρύτητα που είχε δώσει στην Πολιτική Προστασία. Το 2019 επί των ημερών σας ήταν ένα γραφείο. Σήμερα είναι ολόκληρο Υπουργείο. Την αυστηρή προτεραιότητα έναντι κάθε κόστους στην προστασία της ανθρώπινης ζωής. Απόδειξη γι' αυτό είναι η εύρυθμη λειτουργία του «112». Τις αλλεπάλληλες πρωτοφανείς κρίσεις που κλήθηκε να διαχειριστεί: Το προσφυγικό, την πανδημία, την κλιματική αλλαγή, την ενεργειακή κρίση. Η κοινωνία μας, αγαπητοί συνάδελφοι, χρησιμοποιεί ένα σοφό ρητό: «Λάθη δεν κάνει μόνο όποιος δεν δουλεύει». Άρα, το ζήτημα δεν είναι να μη κάνεις λάθη. Σημασία έχει αρχικά να τα αναγνωρίζεις και ακολούθως να κάνεις τις απαραίτητες ενέργειες έτσι ώστε να μην ξανασυμβούν. Η καταψήφιση της πρότασης μομφής προς την Κυβέρνηση είναι δεδομένη, όχι μόνο για τα θετικά που έχει κάνει αλλά για κάτι πολύ βαθύτερο. Γιατί το οφείλω στη συντριπτική πλειοψηφία των συμπολιτών μου, που κάθε μέρα σκέφτεται τι θα γινόταν αν σε όλα αυτά ήταν κυβέρνηση ο ΣΥΡΙΖΑ. Ευχαριστώ πολύ.
Ευχαριστούμε για τον χρόνο. Τον λόγο τώρα έχει από το Κομμουνιστικό Κόμμα Ελλάδας, ο κ. Ιωάννης Δελής.
Ευχαριστώ, κύριε Πρόεδρε. Καταψηφίζουμε φυσικά την Κυβέρνηση της Νέας Δημοκρατίας, όπως καταψηφίζαμε και όλες τις προηγούμενες αντιλαϊκές κυβερνήσεις, οι οποίες με την πολιτική τους για τα κέρδη των λίγων ρήμαξαν διαδοχικά και συστηματικά τη ζωή του λαού μας. Αντιλαϊκές κυβερνήσεις η μια μετά την άλλη κι ας άλλαζαν οι ετικέτες τους. Προτεραιότητά τους πάντα ήταν οι ανάγκες των επιχειρηματικών ομίλων, τα κέρδη του κεφαλαίου και ένα κράτος προσαρμοσμένο πρώτα και κύρια σε αυτούς, τους λεγόμενους επενδυτές. Και οι ανάγκες του λαού οι σύγχρονες, οι πιεστικές; Στο περίμενε και πάντα ακάλυπτες, θυσία στον βωμό της εμπορευματοποίησης για τα κέρδη του κεφαλαίου. Και αυτό, ξέρετε, δεν το ξαναφανέρωσε μονάχα ο προχθεσινός αναμενόμενος χιονιάς, η πολύπαθη Εύβοια και οι επαναλαμβανόμενες καταστροφές χειμώνα - καλοκαίρι στη χώρα μας με δεκάδες, μάλιστα, χαμένες ζωές. Το δείχνει συνέχεια και η ίδια η δύσκολη καθημερινότητα των λαϊκών οικογενειών και των παιδιών της εξαιτίας της πολιτικής σας. Θέλετε, μήπως, να μιλήσουμε για το πού στοιβάζουν σήμερα, το 2022, οι κυβερνήσεις σας χιλιάδες τετράχρονα και πεντάχρονα παιδιά, νήπια, της προσχολικής αγωγής; Εσείς δεν είστε που τα στριμώχνετε σε κοντέινερ και σε kibo καταμεσής στις σχολικές αυλές δημοτικών, γυμνασίων και λυκείων; Ο ΣΥΡΙΖΑ το ψήφισε, η Νέα Δημοκρατία σήμερα το υλοποιεί. Αρνηθήκατε, όμως, και οι δύο να δώσετε έστω και ένα ευρώ για να γίνουν τα νηπιαγωγεία που χρειάζονται. Να τα εκατομμύρια, όμως, με τη σέσουλα για τις αεροπορικές εταιρείες και για τους παραχωρησιούχους των οδικών αξόνων που δεν χορταίνουν με τα διόδια και θέλουν κι άλλα για να μας ταλαιπωρούν και από πάνω με το πρώτο χιόνι. Θέλετε μήπως να μιλήσουμε για τα σχολεία στην πανδημία, που λειτουργούν χάρη στην ηρωική προσπάθεια και το φιλότιμο των εκπαιδευτικών τους; Τι κάνει η Κυβέρνησή σας; Μην μου πείτε για την ταλαιπωρία της τηλεκπαίδευσης, από την οποία μάλιστα αποκλείστηκε και το ένα στα τέσσερα παιδιά. Αρνείστε, από την πρώτη στιγμή αρνείστε, να αραιώσετε τα τμήματα καθώς, όπως είπε η Υπουργός της Παιδείας, «αυτό κοστίζει στο κράτος», αφού εκτός από χώρους, που δεν είναι δύσκολο να βρεθούν, χρειάζονται -βλέπετε- και εκπαιδευτικοί. Κι ας είναι χιλιάδες οι αδιόριστοι εκπαιδευτικοί κι ας λείπουν ακόμα και τώρα, στη μέση της χρονιάς, χιλιάδες εκπαιδευτικοί από τα σχολεία όλης της χώρας. Κι όμως! Το ένα μονάχα από τα τρία δισεκατομμύρια που δίνετε για τα Ραφάλ θα αρκούσε -ναι, θα αρκούσε και με το παραπάνω- για να μονιμοποιηθούν όλοι οι χιλιάδες, περιπλανώμενοι χρόνια τώρα, αναπληρωτές. Και αντί να φροντίσετε να υπάρχουν με μόνιμη δουλειά όσες καθαρίστριες χρειάζονται σήμερα στα σχολεία, εσείς τις ξεθεώνετε στην κούραση κι από πάνω πάτε να κουτσουρέψετε και τα λίγα ευρώ από το επίδομα για τη βαριά και ανθυγιεινή εργασία που κάνουν. Πότε; Την ώρα που μοιράζετε μπόνους δεκάδων χιλιάδων ευρώ στα golden boys του ΔΕΔΔΗΕ επειδή, λέει, έπιασαν τους στόχους και εξοικονόμησαν κέρδη πολλά για τους μετόχους της ΔΕΗ, φορτώνοντας στον λαό και την ακρίβεια στο ρεύμα και τις συχνές διακοπές στο ηλεκτρικό δίκτυο. Για να μη μιλήσουμε για τα υγειονομικά πρωτόκολλα των σχολείων του 50%+1 που λειτουργούν στην πράξη ως πρωτόκολλα υπερμετάδοσης. Για να μη μιλήσουμε για τον περιορισμό της καραντίνας σε πέντε μέρες. Κι αλίμονο στον γονιό εκείνο που θα νοσήσει το παιδί του, γιατί τότε τον βάλατε να χάνει το μισό του βδομαδιάτικο. Αν πάμε δε και στα πανεπιστήμια που άνοιξαν φέτος ακριβώς όπως έκλεισαν, με τους ίδιους όρους, πριν από ενάμιση χρόνο, ξέρετε ποιο θεωρεί η Κυβέρνησή σας ως το κύριο πρόβλημά τους; Όχι τα κατάμεστα αμφιθέατρα και τα αστικά λεωφορεία όπου κάνει πάρτι ο κορωνοϊός, όχι την ανύπαρκτη φοιτητική μέριμνα των εστιών της εγκατάλειψης και της ντροπής, όχι τα υποβαθμισμένα πτυχία της ανεργίας, αλλά την ανομία. Μην πάει, όμως, το μυαλό σας στην τοκογλυφία και τη μίζα του πανεπιστημίου Α.Ε., που αποκαλύφθηκαν πρόσφατα. Αποστολή της Πανεπιστημιακής Αστυνομίας, άλλωστε, είναι αυτή ακριβώς την επιχειρηματική δράση του πανεπιστημίου να υποστηρίξει. Ο ΣΥΡΙΖΑ, τώρα, συναινεί στην Πανεπιστημιακή Αστυνομία αρκεί, λέει, αυτή να υπάγεται στην πρυτανεία. Δεν υποστηρίζετε πια το πανεπιστημιακό άσυλο, ρωτάμε τον ΣΥΡΙΖΑ; Να το πείτε καθαρά. Όμως, μαζί με την πανδημία του COVID ήρθε και η πανδημία των μέτρων. Μέτρα για τα σχολεία, μέτρα για τη δουλειά -ο γνωστός νόμος Χατζηδάκη- μέτρα για την ασφάλιση, όλα με έναν κοινό στόχο: Την προετοιμασία του αυριανού φθηνού ευέλικτου και πειθήνιου εργαζόμενου της καπιταλιστικής ζούγκλας. Στα σχολεία τα μέτρα αυτά λειτουργούν ως εργαστήρια δεξιοτήτων σε βάρος της γνώσης, ως πολλαπλό βιβλίο, ως αξιολόγηση, ως ελάχιστη βάση εισαγωγής και ακολουθούν τα νέα προγράμματα σπουδών με τα ίδια εκείνα παλιά σκουριασμένα υλικά της αποσπασματικότητας και της αμάθειας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν θα αργήσω, κύριε Πρόεδρε, παραπάνω από ένα λεπτό. Ήρθαν τα μέτρα αυτά για να κάνουν, λέει, τα σχολεία μας αυτόνομα, δηλαδή να τα πληρώνουν ακόμα περισσότερο οι γονείς από την τσέπη τους και για να μπουν αυτά τα σχολεία σε κατηγορίες και ράφια, ανάλογα με τα οποία θα διαλέγουν και τα βιβλία τους για τους μαθητές τους. Βλέπετε, για όλα αυτά είναι που φωνάζει η Ευρωπαϊκή Ένωση και ο ΣΕΒ όλα αυτά τα χρόνια και αυτά ακριβώς προωθούνται και εφαρμόζονται στην εκπαίδευση, εναλλάξ, από όλες τις κυβερνήσεις. Ο ΣΥΡΙΖΑ θεσμοθέτησε το λύκειο εξεταστικό κέντρο, λέγοντας μάλιστα τότε ότι θα χτυπήσει τα φροντιστήρια. Και η Νέα Δημοκρατία έρχεται τώρα να το απογειώσει με την τράπεζα θεμάτων. Ο ΣΥΡΙΖΑ υπερασπίστηκε όσο κανείς τη λεγόμενη αυτονομία των σχολείων και η Νέα Δημοκρατία έρχεται τώρα να την υλοποιήσει. Μόχθησε ο ΣΥΡΙΖΑ πολύ και νομοθέτησε για την αξιολόγηση και έρχεται τώρα η Νέα Δημοκρατία να την εφαρμόσει, με θύματα τα παιδιά και το σχολείο που έχουν ανάγκη σήμερα. Στο σχολείο σας, στο σχολείο της Νέας Δημοκρατίας, του ΣΥΡΙΖΑ και του ΚΙΝΑΛ ελεύθερα μπαινοβγαίνουν λογής-λογής επιχειρήσεις, δήθεν χορηγοί με το αζημίωτο. Στο σχολείο σας ελεύθερα σουλατσάρουν διάφορες ΜΚΟ και λοιπά «ευαγή» ιδρύματα του κεφαλαίου. Στο σχολείο σας ανεμπόδιστα αλωνίζουν φασιστικές ομάδες, όπως στον Εύοσμο και τη Σταυρούπολη, με τον κρατικό μηχανισμό από πάνω ως κάτω να σφυρίζει αδιάφορα. Στο σχολείο σας μπορεί να έχει μόνιμο στασίδι η Ευρωπαϊκή Ένωση για να διαφημίζει την καπιταλιστική βαρβαρότητα στις νεανικές συνειδήσεις, αλλά διώκεται σκληρά από εισαγγελείς και άλλους κρατικούς λειτουργούς η συλλογική διεκδίκηση των μαθητών για ένα σχολείο και για μία ζωή αντάξια των αναγκών και των ονείρων τους. Έφτασαν μάλιστα διευθύνσεις των ΙΕΚ να απαγορεύουν ακόμα και τις εκλογές των σπουδαστών για το σύλλογό τους και να καλούν και την Αστυνομία, λες και οι σπουδαστές είναι εγκληματίες! Αυτή όμως η νεολαία μαζί με τον λαό θα σας κάνουν και την πιο ουσιαστική μομφή με τους αγώνες τους τους ταξικούς και με το ΚΚΕ βέβαια σταθερά δίπλα τους. Ευχαριστώ.
Τον λόγο έχει ο κ. Μαντάς από τη Νέα Δημοκρατία.
Κυρίες και κύριοι συνάδελφοι, πραγματικά πιστεύω ότι χρειάζεται να δώσουμε συγχαρητήρια, τόσο στον Αρχηγό της Αξιωματικής Αντιπολίτευσης όσο και σε ολόκληρη την Κοινοβουλευτική του Ομάδα για μία ακόμα αξιέπαινη πρωτοτυπία που κάνουν πράξη μέσω αυτής της πρότασης μομφής. Ξέρετε, αγαπητοί συνάδελφοι, συνήθως είναι οι κυβερνήσεις αυτές που ορισμένες φορές ζορίζονται από το βάρος της διακυβέρνησης, που μπορεί να αναζητούν διεξόδους, που μπορεί να νιώθουν αβάσταχτη πίεση αντιμετωπίζοντας δύσκολα ζητήματα και που ενίοτε καταβάλλουν μεγάλο πολιτικό κόστος και γι' αυτό μπορεί όντως να αναζητήσουν επικοινωνιακή διαφυγή. Όμως εδώ σήμερα είμαστε απέναντι στην εξής παραδοξότητα: Η Κυβέρνηση να κυβερνά, αλλά ο ΣΥΡΙΖΑ να είναι αυτός που πιέζεται. Η Κυβέρνηση να σηκώνει το βάρος, αλλά ο ΣΥΡΙΖΑ να είναι αυτός που δεν μπορεί να σηκώσει κεφάλι. Η Κυβέρνηση να μεταρρυθμίζει, να εκσυγχρονίζει, να βελτιώνει και να εξορθολογίζει, να αντιμετωπίζει προκλήσεις σε όλα τα επίπεδα, στον Έβρο και στο Αιγαίο, στο μέτωπο της πανδημίας, στην οικονομία, την παιδεία, την ασφάλεια, την κλιματική αλλαγή και σε όλα αυτά τα πεδία να δίνει τη μάχη και η χώρα να αλλάζει και να αποκτά βήμα-βήμα ένα νέο πρόσωπο και να γυρίζει μία νέα σελίδα, αλλά παρ' όλα αυτά ο ΣΥΡΙΖΑ να είναι αυτός που εγκλωβίζεται πολιτικά. Και γι' αυτόν ακριβώς τον λόγο με επικοινωνιακά πυροτεχνήματα προσπαθεί ασταμάτητα και με μανία να αλλάξει επιτέλους την ατζέντα. Ας είμαστε, λοιπόν, ειλικρινείς όλοι μας, αγαπητοί συνάδελφοι, για τους σκοπούς και τις στοχεύσεις αυτής της πρότασης μομφής, διότι η αλήθεια είναι ότι ούτε η Κυβέρνηση πρόκειται να πέσει ούτε η χώρα πρόκειται να μείνει ακέφαλη προκειμένου να εξυπηρετηθούν οι μικροπολιτικές φιλοδοξίες και οι τακτικισμοί του κ. Τσίπρα και του κόμματός του. Η αλήθεια είναι μία, λοιπόν, κυρίες και κύριοι του ΣΥΡΙΖΑ. Σας έχουμε μάθει πλέον πολύ καλά και γνωριζόμαστε εδώ και πολλά χρόνια, από τότε ακόμα που κυβερνούσατε και τα βρίσκαμε όλα καλώς καμωμένα, από τότε που είχαμε τη Μάνδρα και το Μάτι, αλλά και το προσφυγικό, τις Πρέσπες, από την υπερφορολόγηση και την αφαίμαξη της μεσαίας τάξης, αλλά και τη δήθεν δέκατη τρίτη σύνταξη μπας και κουτοπόνηρα κερδίσετε καμμιά ψήφο παραπάνω. Σας μάθαμε από τους διαγωνισμούς - παρωδία για τα κανάλια και τα κίβδηλα δημοψηφίσματα, αλλά και από τη σκευωρία «NOVARTIS» που οδηγείται οριστικά στο αρχείο. Και αναρωτιέμαι: Έχετε τα κότσια και το φιλότιμο να πείτε μια συγγνώμη γι' αυτή την επίθεση που κάνατε στους πολιτικούς σας αντιπάλους, γι' αυτή τη λάσπη που ρίξατε, γι' αυτή τη σκευωρία που στήσατε; Μία συγγνώμη σε αυτούς τους ανθρώπους έχετε να πείτε; Σας μάθαμε όλα αυτά τα χρόνια και καταλάβαμε πια ότι όποτε βρίσκεστε σε δύσκολη θέση και όταν η ανεπάρκειά σας χτυπάει κόκκινο, μια νέα αναταραχή ανακαλύπτετε για να ταράξετε τις ισορροπίες δήθεν μήπως και κερδίσετε έστω κάτι. Θα μου πείτε βέβαια αυτό ξέρετε αυτό κάνετε. Και αυτό σίγουρα είναι μια αλήθεια γιατί πράγματι όποτε εγκλωβίζεστε και πιέζεστε από τις δημοσκοπήσεις, όποτε οι έριδες και η εσωτερική αμφισβήτηση ταράζουν τις κομματικές σας ισορροπίες η τακτική σας είναι μία και είναι γνωστή εδώ και καιρό: να δημιουργήσετε μια νέα κρίση, να προκαλέσετε μία νέα ένταση, να πραγματοποιήσετε ένα νέο πολιτικό ρεσάλτο, μήπως και βρεθείτε σε τροχιά εξουσίας. Πάλιωσε όμως το σχέδιο αυτό και δεν έχετε πια το περιθώριο να παίξετε τη χώρα στα ζάρια. Ζητήσατε εκλογές, όταν πριν λίγο οι ίδιοι τις ξορκίζατε. Και τώρα ζητάτε η Κυβέρνηση να πέσει, γιατί λέτε ότι είναι καταστροφική. Τι ακριβώς θέλετε να γίνει, κυρίες και κύριοι της Αντιπολίτευσης; Να έρθετε εσείς στην εξουσία; Εσείς που ούτε ένα συνέδριο δεν είστε ικανοί να κάνετε, που ούτε πρόγραμμα δεν έχετε διατυπώσει, που ούτε θέσεις δεν έχετε αναπτύξει; Και σας ρωτώ ευθέως: Πώς θα κυβερνηθεί αυτή η χώρα; Πώς θα ληφθούν οι δύσκολες αποφάσεις; Πώς θα αντιμετωπιστούν οι πολλαπλές κρίσεις; Μέσα από την προοδευτική διακυβέρνηση και άλλα παραμύθια και ευχολόγια; Μέσα από αριστερίστικα τσιτάτα και τυχοδιωκτικό βολονταρισμό; Αυτή είναι, λοιπόν, η εναλλακτική σας πρόταση; Γι' αυτό πρέπει να πέσει η Κυβέρνηση εν μέσω πανδημίας, εν μέσω ακραίων φαινομένων, εν μέσω τουρκικών προκλήσεων, εν μέσω κοινωνικής κόπωσης; Να γκρεμίσουμε αυτή την Κυβέρνηση και το τεράστιο μεταρρυθμιστικό έργο της για να πάμε στο χάος και την ασάφεια που βολεύει μόνο εσάς; Αφού, λοιπόν, θέλετε να το ακούσετε, ακούστε τι λέει κόσμος για σας. Οι πολίτες δεν θέλουν να σκέφτονται τι θα γινόταν αν σήμερα κατά τη διάρκεια αυτής της σκληρής υγειονομικής κρίσης και της πρωτόγνωρης ενεργειακής δοκιμασίας περιμέναμε να δοθούν λύσεις από τους Υπουργούς της τότε κυβέρνησης Τσίπρα - Καμμένου. Πώς θα οργάνωναν το εμβολιαστικό πρόγραμμα οι άνθρωποι που δεν πίστευαν καν ότι υπάρχουν τα εμβόλια; Πώς θα επέβαλαν lockdown οι άνθρωποι που υποστήριζαν ότι καταπατώνται οι συνταγματικές ελευθερίες; Πώς θα ελάμβαναν δύσκολες και αντιδημοφιλείς αποφάσεις αυτοί που ήταν πρόθυμοι να πάρουν το ρίσκο να νοσήσουν οι διαδηλωτές απλά και μόνο για να εξωτερικεύσουν τον επαναστατικό τους οίστρο; Πώς θα μας έκαναν Ευρωπαίους αυτοί που έφτιαχναν παράλληλο νόμισμα και ήθελαν να φύγουμε από την Ευρωπαϊκή Ένωση; Όχι λοιπόν, κυρίες και κύριοι της Αντιπολίτευσης, αυτή τη χάρη δεν θα σας την κάνουμε. Οι Έλληνες απαιτούν μία καλύτερη, μία αποτελεσματικότερη, μία λειτουργικότερη, μία ασφαλέστερη χώρα και απαιτούν μέσα σε δύο χρόνια να αποκαταστήσουμε τα λάθη τεσσάρων δεκαετιών. Αυτός είναι ο πήχης μας και πράγματι τον έχουμε βάλει πολύ ψηλά. Σε αυτόν, όμως, όλοι μας θα μετρηθούμε. Γι' αυτό μειώνουμε τους φόρους, γι' αυτό αυξάνουμε τα εισοδήματα, γι' αυτό μεταρρυθμίζουμε ένα γερασμένο κράτος, γι' αυτό στηρίζουμε την ανάπτυξη και προστατεύουμε την εργασία, γιατί αποτελούμε την υπεύθυνη παράταξη, την πατριωτική δύναμη που αναλαμβάνει ευθύνες και στα λάθη, που έχει μάθει να ζητάει συγνώμη, ώστε να γίνει καλύτερη και να φανεί αντάξια της εμπιστοσύνης των πολιτών. Σας ευχαριστώ πολύ.
Τον λόγο έχει η κ. Αναστασία Γκαρά από τον ΣΥΡΙΖΑ. Θα ολοκληρώσουμε με την κ. Ασημακοπούλου από την Ελληνική Λύση. Ορίστε, κυρία Γκαρά.
«Κρυώνω». «Πεινάω». «Φοβάμαι». «Εγκατάλειψη». «Ντροπή». «Είναι ανίκανοι». «Είναι ανάλγητοι». «Είναι ψεύτες». «Να φύγουν να σωθούμε». Αυτές οι φράσεις, κυρίες και κύριοι της Κυβέρνησης, θα ακούσετε να αντηχούν παντού στην Ελλάδα αν βγείτε από την καλογυαλισμένη γυάλα στην οποία ζείτε. Αν περπατήσετε στις γειτονιές της χώρας, θα καταλάβετε ότι αυτές οι λέξεις κυριαρχούν στα αισθήματα και στις σκέψεις αλλά και στα στόματα των Ελλήνων και των Ελληνίδων. Αν τολμήσετε να τους κοιτάξετε στα μάτια, θα δείτε οργή, απόγνωση και ασφυξία. Και αυτή τη φωνή, αυτή την οργή, αυτό το αίσθημα έχουμε χρέος να τα κάνουμε πολιτική αλλαγή. Να φύγετε για να σωθεί η κοινωνία, να σωθεί η δημοκρατία, να σωθεί η χώρα, να σωθούν οι ζωές μας, γιατί δεν πάει άλλο. Αυτό αντηχεί σε όλη τη χώρα. Κάθε μέρα που περνάει αφήνετε πίσω συντρίμμια, ευτελίζετε την αξιοπρέπεια και την πίστη του λαού και τσακίζετε τις αντοχές του. Μέσα σε δύο χρόνια καταφέρατε να διαλύσετε και να ξεπουλήσετε τα πάντα, ό,τι υπήρχε σε αυτή τη χώρα. Λεηλατείτε τα δημόσια ταμεία σαν να μην υπάρχει αύριο, δημόσιο χρήμα, και ούτε ένα ευρώ δεν κατευθύνεται στην κοινωνία. Τα 37 δισεκατομμύρια «μαξιλάρι» που σας άφησε ο ΣΥΡΙΖΑ, προκειμένου να μπορεί η χώρα να στέκεται στα πόδια της σε δύσκολες στιγμές όπως αυτές που βιώνουμε, τα μετατρέπετε σε ρουσφέτια, σε απευθείας αναθέσεις, σε μίζες και σε βολέματα «γαλάζιων παιδιών», δηλαδή ό,τι παραδοσιακά γνωρίζει πολύ καλά να κάνει η Δεξιά διαχρονικά. Εγκαταλείπετε τη χώρα στο έλεος της πανδημίας. Πλήρης αποτυχία που απειλεί τις ζωές και την υγεία των πολιτών. Είναι απροστάτευτοι οι πολίτες με ένα ΕΣΥ το οποίο ποτέ δεν ενισχύσατε. Έχουμε εκατόμβες νεκρών καθημερινά, που για εσάς κυνικά είναι μόνο αριθμοί. Κάθε βδομάδα σβήνουν ολόκληρα χωριά από τον χάρτη. Για εσάς είναι μόνο αριθμοί. Και, όμως, κυρίες και κύριοι, οι άνθρωποι δεν είναι αριθμοί. Διαλύσατε τα σχολεία και τα πανεπιστήμια. Αρνείστε πεισματικά να τα θωρακίσετε υγειονομικά από την αρχή της κρίσης. Με το επικίνδυνο πρωτόκολλο του «50%+1» έχουμε καθημερινά συρροή κρουσμάτων σε σχολεία. Στον Έβρο, στην περιφέρειά μου, στη βόρεια Ελλάδα κλείνουν κάθε μέρα τμήματα και όσα μένουν ανοιχτά είναι παγωμένα και τα παιδιά κάνουν μάθημα με κουβέρτες. Φαντάζομαι θα είδατε τις φωτογραφίες που κυκλοφόρησαν αυτές τις μέρες. Αλήθεια, έχετε κάνει μάθημα στους μείον πέντε βαθμούς, κύριοι; Θα μπορούσατε να στέλνετε τα παιδιά σας σε τέτοιες αίθουσες να κάνουν μάθημα στους μείον πέντε βαθμούς με ανοιχτά τα παράθυρα; Και δεν φτάνει αυτό, τα πανεπιστήμια, η περιφέρεια, χιλιάδες οικογένειες μετρούν ακόμη τις πληγές τους από την εφαρμογή της ελάχιστης βάσης εισαγωγής. Αποψίλωση και αποκλεισμός. Θυσιάζετε τους νέους για να κερδίζουν λίγοι ιδιώτες φίλοι σας. Αρνείστε να προσλάβετε εκπαιδευτικούς. Αρνείστε να προσλάβετε γιατρούς και νοσηλευτές. Ισοπεδώνετε καθημερινά εργασιακά δικαιώματα. Βυθίζετε τους πολίτες στη φτώχεια και την ανασφάλεια. Κλείνετε νοσοκομεία, κλείνετε κέντρα υγείας, διαλύετε το ΕΣΥ, κλείνετε υπηρεσίες. Είστε μία Κυβέρνηση άφαντη, μία Κυβέρνηση - τουρίστας, μία Κυβέρνηση αδιάφορη για τις ανάγκες της κοινωνίας, μία Κυβέρνηση - θεατής απέναντι στην πρωτοφανή ακρίβεια και τις ανατιμήσεις που σαρώνουν νοικοκυριά και επιχειρήσεις. Λουκέτα, φτωχοποίηση της κοινωνίας. Επαγγελματίες, μικρομεσαίοι, έμποροι, αγρότες, παραγωγοί οδηγούνται σε οικονομική ασφυξία καθημερινά με δική σας ευθύνη και εσείς τους εμπαίζετε λέγοντάς τους: «Δεν είναι αυτό που νομίζεις», λες και οι υπέρογκοι λογαριασμοί στο ρεύμα που έρχονται κάθε μήνα είναι ένα ψέμα, δεν θα κληθούν οι πολίτες να τους πληρώσουν. Υποβαθμίζετε συνειδητά την περιφέρεια, αποψιλώνετε υπηρεσίες και δημόσιες δομές αναγκαίες για την εξυπηρέτηση των πολιτών σε απομακρυσμένες ακριτικές περιοχές, αδιαφορείτε για τις υποδομές, κόβετε συντάξεις, γκρεμίζετε το μέλλον. Αποανάπτυξη, ερήμωση, φτώχεια, ανεργία. Τι έχετε άραγε να πείτε στους πολίτες που υποσχεθήκατε ανάπτυξη και καλές δουλειές και σήμερα τους έχετε εγκαταλείψει στο έλεος; Τι λέτε στα νέα παιδιά που τους κόβετε τα όνειρα και φεύγουν συνεχώς στο εξωτερικό; Αποτυχία όμως σημειώσατε και στην Πολιτική Προστασία με τη χώρα να μένει απροστάτευτη από όλα τα φαινόμενα, χωρίς σχέδιο, χωρίς προγραμματισμό, χωρίς αποτελεσματικότητα, χωρίς επιτελικότητα που τόσο διαφημίσατε, με τη χώρα να καίγεται το καλοκαίρι και τον χειμώνα στο πρώτο χιόνι χιλιάδες νοικοκυριά να εγκαταλείπονται χωρίς ρεύμα και θέρμανση. Και νομίζει ο κ. Μητσοτάκης, και το διαφημίζει και αυτό, πως την αξιοπρέπεια αυτού του λαού θα την εξαγοράσει με 2.000 ευρώ. Πόσο ακόμη θα προσβάλλετε την ελληνική κοινωνία; Πόσο ακόμη θα προσβάλλετε τη νοημοσύνη μας; Κυρίες και κύριοι, με Κυβέρνηση της Νέας Δημοκρατίας κινδυνεύει, όμως, και η ίδια η δημοκρατία. Έχετε καταλύσει το κράτος δικαίου. Ευτελίζετε καθημερινά τους θεσμούς, καταπατάτε δικαιώματα, καταργείτε ελευθερίες των πολιτών, με αυταρχισμό και προπαγάνδα πνίγετε κάθε δημοκρατική λειτουργία σε αυτή τη χώρα. Την εποχή του Μητσοτάκη, βλέπετε, δεν επιτρέπεται να μιλάς, δεν επιτρέπεται να ερευνάς, δεν επιτρέπεται να κάνεις κριτική, δεν επιτρέπεται να κάνεις τη δουλειά σου αν είσαι δημοσιογράφος, αν δεν υποταχθείς στο σύστημα και τις επιταγές του «Λουδοβίκου». Διασύρετε τη χώρα διεθνώς, κύριοι, επιχειρώντας να φιμώσετε τις ενοχλητικές φωνές. Δημοσιογράφοι διώκονται στη χώρα μας και απειλούνται με απίστευτα κατηγορητήρια γιατί τολμούν να αποκαλύψουν σκάνδαλα, να κάνουν τη δουλειά τους δηλαδή. Η ενημέρωση και η πολυφωνία σήμερα στη χώρα μας πλήττονται βάναυσα με ευθύνη της Κυβέρνησης της Νέας Δημοκρατίας. Εξαγοράζετε την πληροφόρηση με εκατομμύρια ευρώ από τις λίστες Πέτσα, δημόσιο χρήμα. Ταΐζετε Μέσα για να σας λιβανίζουν νυχθημερόν, τη στιγμή που αδιαφορείτε για τις ανάγκες της κοινωνίας. Η καρέκλα, βλέπετε, είναι γλυκιά και πρέπει να τη φροντίσετε. Κυρίες και κύριοι, πλέον έχουν διαλυθεί και οι τελευταίες αυταπάτες. Το σύστημα Μητσοτάκη, αυτό το επιτελείο διαφθοράς που κυβερνά σήμερα, είναι γυμνό και επικίνδυνο για την κοινωνία. Διαπλοκή, διαφθορά, αδιαφάνεια, προπαγάνδα, σπατάλη, αυταρχισμός, συνεχής κατήφορος. Αυτά είναι τα χαρακτηριστικά της πολιτικής σας που γυρίζει τη χώρα δεκαετίες πίσω. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ολοκληρώνω σε λίγο, κύριε Πρόεδρε. Σε αυτό τον κατήφορο, όμως, δεν έχετε δικαίωμα να τραβήξετε μία ολόκληρη κοινωνία. Δεν έχετε δικαίωμα σε αυτόν τον κατήφορο να τραβήξετε έναν περήφανο ελληνικό λαό. Οι υποκριτικές συγγνώμες του Πρωθυπουργού πλέον δεν πείθουν κανέναν. Εξοργίζουν, πεισμώνουν, θυμώνουν. Είναι ανάγκη να φύγετε, λοιπόν, για να γυρίσει η χώρα σελίδα, για να κάνουμε μία νέα αρχή, να διώξουμε τον φόβο, να διώξουμε την ανασφάλεια και την αβεβαιότητα που επιβάλλει το καθεστώς Μητσοτάκη, να μετατρέψουμε την απόγνωση και την οργή σε δύναμη ανατροπής, σε δύναμη αλλαγής, για την προστασία αυτής της κοινωνίας. Να φύγετε για να μπορέσει αυτός ο κόσμος επιτέλους να αναπνεύσει. Γι' αυτό καταθέτουμε πρόταση μομφής, μιας και αναρωτήθηκαν πολλοί συνάδελφοι πριν. Γι' αυτό απευθύνουμε παράλληλα δημοκρατικό, προοδευτικό, πατριωτικό κάλεσμα σε όλους τους πολίτες, για να απαλλαγούμε από τη χειρότερη, την πιο ανάλγητη, την πιο καταστροφική Κυβέρνηση αυτής της χώρας. Να φύγετε, λοιπόν, γιατί αυτός ο λαός αξίζει κάτι πολύ περισσότερο. Σας ευχαριστώ.
Ευχαριστούμε. Θα κλείσουμε τη διαδικασία με την κ. Ασημακοπούλου από την Ελληνική Λύση.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, θα ήθελα να ξεκινήσω όσον αφορά στα προβλήματα που σημειώθηκαν τις τρεις τελευταίες ημέρες. Καταιγίδα «Ελπίς». Πόσα ακόμα πρέπει να δει η Κυβέρνησή σας για να πράξει τα αυτονόητα; Αφήσατε αβοήθητους ανθρώπους στην κυριολεξία στο έλεος του θεού, μέσα στα χιόνια. Χρειάζονται άμεσες λύσεις για τέτοιου είδους προβλήματα. Ένας από τους βασικούς πυλώνες του κράτους μας είναι η παιδεία και χρειάζεται ριζική αναδιάρθρωση. Αντ' αυτού εσείς όλο αυτό το διάστημα της διακυβέρνησή σας την καταρρακώνετε διαρκώς. Τα σχολεία μας και τα πανεπιστήμιά μας από την έναρξη της πανδημίας έχουν περάσει διά πυρός και σιδήρου. Η Ελλάδα ήταν μία από τις χώρες στις οποίες το κλείσιμο των σχολείων κράτησε πολλά παιδιά μακριά από την εκπαιδευτική διαδικασία και τα οφέλη της. Ανήκουμε δυστυχώς στις χώρες που δεν διαθέτουν εθνική στρατηγική για την εκπαίδευση. Ούτε εσείς ούτε οι προκάτοχοί σας των παλαιοτέρων κυβερνήσεων δεν κάνατε κάτι για να αλλάξει αυτό. Συνεχείς μεταρρυθμίσεις, συνεχείς αλλαγές, χωρίς να λύνετε κανένα πρόβλημα. Πόσες φορές σας έχουμε πει να συστήσετε διακομματική επιτροπή για τον καταρτισμό ενός δωδεκαετούς προγράμματος εκπαίδευσης, το οποίο θα εφαρμόζει απαρέγκλιτα οποιοσδήποτε πολιτικός ή κρατικός μηχανισμός έχει την εξουσία; Αμέτρητες. Και ιδού τα αποτελέσματα. Τον Μάρτιο του 2020 ξεκίνησε η εξ αποστάσεως εκπαίδευση ως εναλλακτικό μέσο διδασκαλίας. Βγαίνατε όλο με περηφάνια και μας λέγατε ότι η χώρα μας έχει κερδίσει το στοίχημα της τηλεκπαίδευσης. Όμως, για τα ποιοτικά χαρακτηριστικά της τηλεκπαίδευσης ούτε κουβέντα. Αν και οι εκπαιδευτικοί δεν ήταν υποχρεωμένοι από τον ν.4807 του 2021, χωρίς καμμία προηγούμενη επιμόρφωση και χωρίς καμμία κρατική βοήθεια, έτρεξαν μόνοι τους να αγοράσουν υπολογιστές, να εξοπλίσουν τα σπίτια τους με ισχυρές διαδικτυακές συνδέσεις, να διαμορφώσουν χώρους κατάλληλους και ήσυχους στα σπίτια τους για να τους μετατρέψουν σε σχολικές τάξεις. Με ερώτησή μας τον Ιούνιο του 2021 με αριθμό πρωτοκόλλου 7077 στις 4-6-2021 είχαμε ζητήσει από το Υπουργείο Παιδείας να αποζημιωθούν άμεσα οι εκπαιδευτικοί. Όμως, εσείς τότε το είχατε αρνηθεί και τώρα τρέχετε να μαζέψετε τα ασυμμάζευτα με ένα voucher στους εκπαιδευτικούς και στα μέλη του ειδικού εκπαιδευτικού προσωπικού και ειδικού βοηθητικού προσωπικού. Το Εθνικό Ίδρυμα Εκπαιδευτικών Ερευνών της Αγγλίας μέτρησε, όπως θα καταθέσουμε στα Πρακτικά, κάθετη πτώση στις δεξιότητες στα μαθηματικά, την ανάγνωση και τη γραφή στους μαθητές του δημοτικού. Σύμφωνα με παλαιότερες εκτιμήσεις, η πτώση του μαθησιακού επιπέδου λόγω της τηλεκπαίδευσης θα κοστίσει τεράστια ποσά χαμένου εισοδήματος στους μαθητές της γενιάς αυτής. Γίνεται λόγος για ανυπολόγιστη ζημιά στους μαθητές. Τα έχετε συνυπολογίσει συνυπολογίσει όλα αυτά ή κοιμάστε τον ύπνο του δικαίου; Μάλλον το δεύτερο. Όσον αφορά στο ελληνικό πανεπιστήμιο, οι φοιτητές στην Ελλάδα του σήμερα φοβούνται να πάνε στο πανεπιστήμιο λόγω της ανομίας που επικρατεί στους χώρους μέσα και γύρω από αυτό. Η πλήρης θωράκιση των εισόδων των πανεπιστημίων αποτελεί μία από τις βασικές προτάσεις - απαιτήσεις της Ελληνικής Λύσης. Τονίζαμε και τονίζουμε ότι η είσοδος σε αυτά θα πρέπει να πραγματοποιείται μόνο με ειδική κάρτα και να αφορά αποκλειστικά όσους έχουν το δικαίωμα να ευρίσκονται εντός του πανεπιστημιακού χώρου. Έτσι, θα αποφεύγεται η είσοδος οποιουδήποτε παραβατικού και όποιος το καταστρέφει να υποχρεώνεται σε αναγκαστική πληρωμή και ανάληψη ευθύνης των ζημιών. Είμαστε υπέρ του ασύλου ιδεών και αυτό είναι αδιαπραγμάτευτο. Είμαστε, όμως, κατά του ασύλου, της παρανομίας, της εγκληματικότητας και των κουκουλοφόρων. Πέρασε, όμως, ένας χρόνος και ακόμη περιμένουμε να εφαρμόσετε τον νόμο. Καμμία βελτίωση δεν είδαμε επίσης στις συνθήκες προσβασιμότητας, για να μην πούμε και για την ανύπαρκτη ψηφιακή προσβασιμότητα ακόμα και στον ιστότοπο του Υπουργείου Παιδείας. Κινείστε με ρυθμούς χελώνας σε μία εποχή που τρέχει συνεχώς με την ταχύτητα του φωτός. Γνωρίζετε ότι στα δημόσια ΙΕΚ το ποσοστό εγκατάλειψης των σπουδών είναι ακόμη μεγαλύτερο από το αντίστοιχο των πανεπιστημίων; Το 2019 το ποσοστό αυτών που αποφοίτησαν ήταν το 41,5% των νεοεισερχόμενων. Αυτό δεν οφείλεται στον βαθμό δυσκολίας, αλλά κυρίως στον τρόπο λειτουργίας των δημοσίων ΙΕΚ. Χωρίς δικά τους κτήρια, με αποσπασμένους διοικητικούς υπαλλήλους, με τους διδάσκοντες με μερική απασχόληση σε ποσοστό 98,8% δουλειά δεν μπορεί να γίνει. Το Υπουργείο Παιδείας έχει κάνει ποτέ εμπεριστατωμένη έρευνα για αυτή τη διαρροή; Εξαιτίας των κακών επιλογών σας στη διαχείριση της λειτουργίας σχολείων εν καιρώ πανδημίας που δυστυχώς συνεχίζονται η εκπαιδευτική κοινότητα θρήνησε τον χαμό πολλών εκπαιδευτικών. Τον Μάιο του 2020 το μέτρο της εκ περιτροπής λειτουργίας των σχολείων με πολύ λιγότερα κρούσματα είχε αποδώσει. Σας το προτείναμε για το άνοιγμα των σχολείων τον Σεπτέμβριο του 2020. Το πρότειναν και οι ειδικοί που, όπως μας λέγατε, αποφασίζετε με βάση τις προτάσεις τους. Σε δήλωσή σας είπατε ότι το εξετάζετε. Δεν το κάνετε και τα σχολεία ξανάκλεισαν σε δύο μήνες. Θα μπορούσε να γίνει και φέτος. Πάλι δεν το κάνατε. Όλα τα καταθέτουμε στα Πρακτικά. [[Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Οι συνέπειες, όπως βλέπετε, είναι ολέθριες. Όσο για τα κενά, καλά κρατούν. Χαρακτηριστικό το παράδειγμα της Κεφαλονιάς και της Ιθάκης. Και πόσα ακόμη. Απουσία σχολικού επαγγελματικού προσανατολισμού στο γυμνάσιο και την Α΄ λυκείου. Καθυστέρηση ή και ακύρωσης στις τάξεις μαθητείας των ΕΠΑΛ. Καθυστέρηση των επαγγελματικών σχολών κατάρτισης και των επαγγελματικών σχολών μαθητείας του ΟΑΕΔ, καθώς ακόμη δεν άρχισαν, αν και ο νόμος έχει ψηφιστεί από τον Δεκέμβριο του 2020. Υποβάθμιση των σχολείων δεύτερης ευκαιρίας. Έχετε βάλει την παιδεία μας να κινείται στον αυτόματο πιλότο. Δεν χωρούν ημίμετρα σε ό,τι έχει να κάνει με αυτή. Και εσείς με όσα μέχρι σήμερα έχετε νομοθετήσει την οδηγείτε σε γκρεμό δίχως γυρισμό. Μία ακόμη μεγάλη πληγή την οποία με κάθε ευκαιρία οφείλουμε να επισημαίνουμε είναι ότι οι νέοι μας -περίπου εξακόσιες πενήντα χιλιάδες- που έφυγαν στο εξωτερικό στα χρόνια της κρίσης και των μνημονίων για να βρουν δουλειά σε χώρες εκτός Ελλάδας. Πρέπει να τους δώσουμε ευκαιρίες και τη δυνατότητα να επιστρέψουν στην πατρίδα μας. Εμείς στην Ελληνική Λύση, έχοντας συγκεκριμένες και στοχευμένες προτάσεις, θεωρούμε ότι η ανάγκη της αποτελεσματικής επίλυσης των συσσωρευμένων προβλημάτων της παιδείας πρέπει να αποτελεί διαρκή προτεραιότητα. Δεν είναι, όμως. Οι στρεβλώσεις είναι πολλές και αντί να μειώνονται και να επιλύονται, εκείνες γιγαντώνονται. Οικοδομείστε σωστά το ελληνικό σχολείο και το ελληνικό πανεπιστήμιο, με βασική στόχευση τη συνέχεια του ελληνισμού και της ορθοδοξίας μας. Τώρα, πριν να είναι τελείως αργά. Σας ευχαριστώ.
Κυρίες και κύριοι συνάδελφε, σας ενημερώνω ότι αύριο θα ξεκινήσουμε με τον κ. Λογιάδη Γιώργο και αμέσως μετά με τον κ. Κεγκέρογλου. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 3.33΄ λύεται η συνεδρίαση για σήμερα Σάββατο 29 Ιανουαρίου 2021 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συνέχιση της συζήτησης επί της προτάσεως δυσπιστίας κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα τέσσερις Βουλευτές της Κοινοβουλευτικής του Ομάδας, σύμφωνα με τα άρθρα 84 του Συντάγματος και 142 του Κανονισμού της Βουλής.